
Cubat

Kangë e parë

Nihmo, Zot, si m’ké nihmue!

Pesqind vjet kishin kalue,

Se të bukren ket Shqypní

Turku e mbate në robní,

Krejt tue e lá t’mjeren në gjak,

Frymen tue i zanun njak,

E as tue e lânë, jo, dritë me pá:

Kurr të keqen pa i a dá:

Rrihe, e mos e lên me kjá:

Me i u dhimtë, po, minit n’múr,

Me i u dhimtë gjarpnit nen gúr!

Veç si ’i dêm, vû n’laver s’pari,

Qi, ka’ e vret zgjedha e kulari,

Kah nuk bán m’e thekë strumllari,

S’ndigjon me terhjekun m’pluer:

E tue dhânë kryq e terthuer,

Tue i dhânë bulkut shum merzí,

Me u vû s’ryset per hullí

E as me shoq aj pendë me shkue:

Kshtu Shqyptarët, të cillt mësue

S’i’n me ndêjë rob nen zgjedhë të huej,

Pagë e t’dhetta me i lá kujë:

Por të lirë me shkue atà motin,

Mbí vedi tue njoftë por Zotin,

E askurrkujë n’kto troje t’veta

Mos me i bâ kurr tungiatjeta,

N’braz me Turk kurr nuk kan rá

E as kurr pushken s’i a kan dá;

Por t’janë grî me tê e t’janë vrá,

Si me kênë tue u vrá me Shkjá.

E prandej, si pat fillue

Turkut Ora m’i u ligshtue,

E nisë pat m’i u thye atij hovi,

M’qafë per ditë tue i mbetë Moskovi:

E ato fiset e Balkanit

Zûn me i dalë dore Sulltanit,

Nisë Shqyptarët kan me u mendue,

Si Shqypnín me e skapullue

Zgjedhet t’Turkut: qi si motit

N’ato kohët e Gjergj Kastrjotit,

Krejt e lirë kjo t’ishte, e askujë

Nji Krajlit a ’i Mbretit t’huej,

Me i bâ mâ kurr tungiatjeta,

Kurr me i lá mâ pagë e t’dheta:

Edhè flamuri i Shqypnís,

Si fletë Englli t’Perendís,

Si ajo flaka e rrfés zhgjetare,

Me u suvalë prap m’tokë shqyptare.

Kúr, qe, aj Knjazi i Malit t’Zí,

Knjaz Nikolla, ’i gerxhelí:

Gerxhelí, por belaçí:

Na dyndë top, na dyndë ushtrí

Edhè del e bjen n’Shqypní,

Per me shtrue do bjeshkë e vrrî,

Shka mêrr Drinit per s’të giatit

Dér m’Kalá të Rozafatit,

Kû aj me ngulë do «trobojnicen»,

Do Shkoders m’i a vû «kapicen»:

Me bâ Shkodren Karadak,

Mbasì ’i herë t’a kisht’ lá aj n’gjak!

Ká ndejë Turku e kqyrë harû,

Pika pika lott tue i shkue,

Kah s’ká Shkjaut: si me i qindrue;

Se Moskovi e ká rrethue:

Ká Stambollen muhasere!

Bâjn shtatë Krajlat muzhavere

Shoq me shoq, tue shartue zí

—Si atà e zèza m’i pasët mblue!—

Per të bukren ket Shqypní,

Si m’i a lshue n’dorë Malit t’Zí.

M’ kamë Shqyptarët atëherë t’janë çue.

Sa mirë n’armë na janë shterngue!

T’ fortë kan lidhë nji besë të Zotit,

Si të Parët qi u a lidhshin motit

N’ato kohët e Gjergj Kastrjotit:

E ’i kamë mbathë e tjetren dathë,

Gjân e gjallë pá grazhd mbyllë n’vathë,

Dikû ngranë, dikû pa ngranë,

Harrue grue, moter e nanë,

Sŷ’n agzot, zêmren barot,

E si aj plajmi me furí,

T’kan rrâ n’ndesh Malit të Zí,

Per t’giatë t’Cemit n’at kufî,

Kû edhè trimat t’janë perlá:

T’janë perlá Shqyptarë e Shkjá,

Ballë per ballë atà tue u vrá,

Fytafyt, ofshe! tue u pré:

Tue mbetë shakull permbi dhé,

Mish per shpêz e kaçabeta,

Gjithkû kje ajo pikë e djalit,

Gjithkû kjenë sokola malit,

Pa kjá m’ta as nanat e shkreta.

Veç se, po, me parzme t’veta

Atŷ Shkjaut sulmin kan thye.

Mbasì Shkjaut sulmin kan thye,

Bâjn kuvend Shqyptarët n’mjet vetit

E ’i fjalë t’madhe çuekan Mbretit:

Se jo veç qi Knjazë Nikollës

Nuk i lajn kurr pagë e t’dhetta,

Por se as Mbretit të Stambollës

S’duen me i bâ mâ tungiatjeta,

E se dore duen me i dalë:

Se Shqypnín nuk po e kisht’ falë

Perendija per çerkez,

Turq, manovë, likurazez;

Por per do sokola mali,

Qi «Shqyptarë» bota po i quete,

Per t’a gzue kta djalë mbas djali,

Dér qi jeta mos t’u shuete.

Turku fjalen e ká ndie:

Se ç’âsht mbushë aj me mëní!

Se edhè lshue ç’ká mbí Shqypní,

Gjallë Shqyptarët aj me i perpî!

Por Shqyptari gjallë s’perpihej

E as me u shkelë, besa, s’po lîhej,

Kúr po i mbushej mendja e vet,

Per Shqypní me bâ aj gajret,

N’dashtë t’a msŷjn Krajl edhè Mbret.

Edhè kshtû t’janë kaperthye

Grykë per grykë Turq e Shqyptarë,

Pa dhimë krenash tuj u thye

Si me thye kunguj nper arë.

T’i u dha zjarmi atëherë Balkanit.

Shkjau: kah drote se Shqypnija

Nji herë shkputë dore s’Sulltanit,

Mâ s’do t’bijte n’kthetra t’tija,

Si atij hanger i a kisht’ palla:

Mêrr e msŷn m’Turk fulikare,

E si derrat me çakalla

T’janë mberthye, t’janë kaperthye:

Haju, ngaju, çaju, vraju,

M’pushkë e m’top gjuju batare,

Gjaku rrmè nper rrahe e qare,

E nper fusha e nper gajusha,

Dér qi s’mbrami, n’p’r at zhumhúr,

Zgjedhe s’Turkut pshtoi Shqypnija

E duel m’vedi, si dikúr:

Si premtue e kisht’ Perendija;

Por si dashtë, besa, lum vllau,

S’do t’kisht’ pasë as Turku, as Shkjau.

Se s’ká dashtë Turku lirí,

M’a mêrr mendja; veç un s’dij

Knjazë Nikollës kah gjith kjo zêmer

Ardhë i paska, qi nen thêmer

Rob Shqyptarët po do me i shtrue,

Edhè at tokë aj me pushtue,

Per të cillen vetoi motit

Shpata rrfé e nji Gjergj Kastrjotit?

E qi s’paska dert aspak,

Se Shqypní edhè Karadak

Krejt me at punë po i late n’gjak?

Zêmra i ardhka prej Moskovit!

N’Petrograd Cari i Moskovit

Nji bé t’madhe po e kisht’ bâ:

M’e ndie plak e kalamâ:

Se aj natë t’madhe s’do t’kremtote,

Se aj kumarë as krushk s’do t’shkote:

Gostë as darsem nuk do t’ngrifte,

S’do t’u láte as do t’u krifte,

As do t’dilte n’log t’kuvendit,

Per pá i hî Stambollës permbrendit,

Per pá kcye mbi post të Mbretit,

Me u bâ aj zot i tokës e i detit:

Edhè Europës tregun m’i a pré,

Mos m’e lânë me shitë, me blé,

Mos m’e lânë me çilë kund pûnë;

Por me bâ qi ajo perdhûnë,

Per me çue ’i grimë bukë te shpija,

Rob të ngelte n’kthetra t’tija:

N’ato kthetra me gjak zhye,

Msue gjithmonë n’gjâ t’huej me grrye!

Por, persè ishte ’i shkile e vjeter,

Si per fjalë ashtû per leter,

Mos m’i u gjetë kund nji shoq tjeter,

Aj po e dijte mirë e hollë,

Se isht’ do pûnë me hî n’Stambollë:

Se isht’ do punë Turkun me e thye,

Pa sharrue vetë mbrendë me krye.

Prandej xên aj me trillue,

M’shpînë Shkjenín Turkut m’i a lshue:

M’i a lshue m’shpînë Shkjét e Balkanit,

Qi me i qitë kta pûnë Sulltanit:

Me i qitë punë kta ’i herë mâ para

Me trazime e pûnë t’pambara,

E mandej vetë prej Rusijet,

Si harusha prej pusijet,

Me i rá Turkut fulikare,

M’e zhbî m’vend, m’e qitun fare;

Per pá bâ aj me mend pleqní,

Se me at pûnë boten unjí

Mujtte, ndoshta, m’e pshtjellë n’zí…

Kur ket punë e ká pleqnue,

Ká marrë trimi e n’odë ká shkue,

Ká ndêjë m’tryezë e âsht vû me shkrue,

Me u shkrue miqve kah Serbija,

Kah Zagrebi e kah Sofija:

Me lidhë besen shkaf âsht Shkjá,

Mbí Budin, m’Çanak-Kalá,

Edhè, tok kta ndermjet vetit,

Mos m’i a dá të keqen Mbretit;

Por m’e nzitë, por m’e merzitë,

M’i u vardisë si ’i ditë per ditë,

Herë per shtek, herë per kufî,

Tash me pêng, tash me pleqní,

Por gjithmonë, po, pá kanû,

Veç si t’mujën n’teposhtë m’e vû.

Masandej, ky zogu i Shkinës,

Mêrr e i shkruen Knjazit t’Cetinës,

Mêrr e ’i leter i a angllatisë,

Me dredhí tuj i a qendisë:

Ti, qi jé qaj Knjazë Nikolla,

Falmeshndet Cari i Rusis.

Se zâ t’madh per tý kam ndie

Qi jé trim e gerxhelí,

Qi jé burrë e kuvendtár,

Me t’a drashtë hijen anmiku.

Por, me giasë, kjo fjalë s’isht’ gjâ;

Pse, qe, ti m’at rrasë Cetine

Më ké ndêjë me ’i gjymsë opinge,

E jé bâ, po, gazi i dheut,

Tue merzitë miq e kumbarë,

Veç e per bukë thatë në gojë.

Mje sa Turku, per brî tejet,

Dredhun çallmen m’vetull t’sŷnit,

Derdhë shallvarët aj pola-pola,

Rrin e bân kokrren e pallës,

E as m’e pá ti s’mund t’a shofish

Per mbas koders së pilafit…

Po a, thue, t’la tý kamba e dora,

A se njitë jé ndoshta, m’rrogë,

Jo se hî ké bulkë n’e huejen,

Qi s’po ndihesh kund per s’gjalli?

Mo’, bre burrë, se nuk ká hije,

Urtë me ndêjë Cubi i Cetinës,

Edhè n’shpí me e shkuem aj motin,

Tuj u ndeshë nper furka t’gravet!..

Po a s’t’a mbushë sŷnin Shqypnija,

Me ato male të madhnueshme,

Me ato fusha të blerueshme,

Qi kurrkund s’jé kah orvate,

Me i a shkye ’i skundill per vedi?..

M’tê, krahthát, e mos rri fjetun!

Pse, pa luejtë ti kambë e dorë,

S’t’nihmon Zot as i Shên Nkollë:

Por, ti luej, nafaka luej,

Ká pasë thânë aj burri i huej,

Sá per bukë e per fyshekë,

Piqu m’mue, se t’i qes vetë;

Edhè ksulen vêne m’sŷ,

Se të nget Mbreti i Stambollës:

Nuk t’a lâ me t’prekë me pupel.—

Letren kshtû Cari e ká shkrue,

Edhè mirë e ka palue,

E e ka mbyllë me dýll të zí;

I a ká dhânë kasnecit t’rí,

Me i a çue Knjazit n’ Mal t’ Zí.

Letren n’ gjí ká qitë kasneci,

Ká thekë kambët aj sá mund heci:

Ká lânë mbrapa fushë e zalle

Kapercye ká bjeshkë e male,

Edhè dalë ká lum e shé:

Ká shtektue per ujë e dhé,

Dér qi ’i ditë, tue marrun dilli,

Në Cetinë ká behë aj filli:

Shtjerrë opangat, grisun setren:

Knjazit n’ dorë kû ká dhânë letren,

Me dýll Cari si e kisht’ mshilë.

Ká marrë Knjazi edh’ e ká çilë,

E ká çilë edh’ e ká kndue.

Trí herë rresht aj e ká kndue,

Trí dit rresht edh’ âsht mendue;

Masandej aj fjalë ká çue

Njatij Vulo Radoviqit,

Kerkserdarit t’ Vasoviqit,

Qi me dalë me rá n’ Cetinë,

Pá kqyrë shtek, pá kqyrun stinë:

Me flutrue si gjeraçinë,

Per me u pjekë me «Gospodarin».

Njiky Vuloja Serdari

Kisht’ pasë kênë nji trim i çartun:

M’ e pasë randë toka m’ e bartun.

Pá të pré kund s’ishte marrë,

Pá fjalë t’ tij ngarkue s’isht’ barrë,

Pague s’ishte varrë as gjak,

S’kishte vû nuse duvak,

As s’isht’dá gjýgj a pleqní.

Pse edhe Turku i Malit t’Zí

Po e kisht’pasë shqype mbi krye,

Mos m’e lânë me pá me sŷ.

—Se edhè ’i punë, ky zogu i Shkinës,

Po e kisht’bâ m’at udhë t’Cetinës.

Paska mârrë e shi në rrugë

Per terthuer shtrîka nji strugë,

Edhè i çueka fjalë terthores,

Qi shka âsht Turk i Cernagores,

Mos me mujtë m’e shkapercye,

Per pá lá ’i dukat per krye—

Bre! kish kênë edhè ’i farë burri,

Larg e larg me i dajtun turri.

Ftyra e tij porsi duhija,

Sŷni i tij, tanë zjarm e shkndija;

Vetllat trashë ngerthye kulár,

Porsi lesh derrit bugár;

Vesh e m’vesh dega e mustakut,

Si dy korba lidhë per lakut;

Edhe i mbrrîjte kryet më trá:

Burrë i atillë me sŷ m’u pá.

Veshë e mbathë e m’armë shterngue,

Kishe thânë se âsht lé drangue.

Se ktê Knjazi fort e dote,

Fort e dote edhè e ndigiote;

Pse edhè i urtë aj kishte ndollë,

Me i a pré mendja fort hollë.

Prandej Knjazi i çueka fjalë

Në Cetinë per ngut me dalë.

Edhè Vulja bjen m’Cetinë,

Pá kqyrë shtek, pa kqyrun stinë,

Tue flutrue si gjeraçinë.

N’at Cetinë kúr Vulja zbriti,

Atê Knjazi mirë e priti,

Mirë e priti e n’odë e qiti,

I qiti duhan e kafe,

Edhè nisi kshtû t’bâjë llafe:

Kû jé Vulo, eh kopilane!

Se ti ujk, po, né na u bâne,

Ke s’po duke kah Cetina,

Kû ké miq e probatina,

Qi s’të ndrrojn me sŷ të ballit?..

Po a ké mûjtë?.. a ké farë hallit?..

Si po t’shkon n’Vasoviq moti?—

Per jetë t’ande!.. si do Zoti,

Mêrr e i thotë Vulo Serdari;

Pse sivjet, lum «Gospodari»,

Nuk ká pasë toka valigë,

E ká ardhë nji kohë e ligë;

Sá nuk dij si ká m’i u bà,

Per me pshtue do rob e gjâ,

Pse edhè buka âsht tuj na lânë.

Hajt, eh qê’! Knjazi i ká thânë…

Se s’po gjên cubi me ngrânë…

Se s’po gjên skyferi mish…

Se ti e xjerrë koren dyfish!..

Mjaft t’i bijsh ndoj vendit pré,

Se po e bân me lopë e qé,

Sá me mbajtë njerzt e kujrís,

Jo se mâ gjinden e shpís…

A din shka, Vulo Serdari,

Ndiej shka t’thotë tý « Gospodari »;

Pshtilli bashkë nja disá cuba:

T’idhtë si gjarpni nder kaçuba,

T’letë e t’shpejtë si gjeraçina:

Edhè lshoj ti kah Vranina,

Per me vrá atà e per me pré,

Per me djegun gur e dhé,

Mbrendë tuj vjedhë e tuj plaçkitë,

Tuj grabitë e tuj robitë,

N’daç me natë e n’daç me ditë;

Se un prandej të kam çue fjalë,

Dér n’Cetinë nji herë me dalë,

Pse dishka mue tash m’ká kcye,

Prap me Turk me u kaperthye:

Prap me Turk, po, na me u vrá.

Pse edhè as hije, tham, nuk ká,

Urtë me ndêjun Turk e Shkjá.

E kështû, tue ligjirue,

Krye më krye tuj bisedue,

Hollë e giatë e ká qortue,

Si me u sjellë e si me u prue,

Per m’e lá Vraninen n’gjak.

E si vesht janë mârrë me fjalë,

Knjazi m’bukë atë e ká ndalë,

Edhè falë i ká do pare;

E i ká falë nji « xheverdare »,

Krejt n’argjan kandakut ngrí,

Mos m’i u gjetë shoqja n’Mal t’Zí:

M’e drashtë vjerrun në sergjí,

Jo mâ m’krah të nji luftarit,

Jo mâ n’krah t’Vulo Serdarit,

Qi isht’ me bré hekur me dhambë!

At herë Vulja âsht çue në kambë:

Ká bâ Knjazit « tungiatjeta »,

Edh’ âsht nisë malit perpjeta

Udhës me mend aj tuj perblue,

Si Vraninen me shkretnue,

Knjazi ashtû si e kisht’ qortue.




Oso Kuka

Kangë e dytë

Zot, ç’ká thânë njaj Avdi Pasha:

Paska mbetë Shqypnija m’vasha,

Qysh se s’léka mbrendë nji djalë,

N’at Vraninë mue sod me m’dalë,

N’at Vraninë, m’at t’zezë terthore,

Kû mbe’n shkret sá armë mizore,

Kû mbe’n djerr sá tokë gratçore,

Kû mbe’n vithnat pa bagtí,

Veç prej cubash t’Malit t’Zí,

Qi po vrasin djelmt e rí,

Qi po mârrin lopët me viça,

Qi po presin dhênt me ogiça,

E po djegin kulla e stane,

E po thájn kaq zêmra nane!

Eh! po, Knjazi ke Cetina

Ka lshue cubat kah Vranina,

Per me vrá atà e per me pré,

Per me djegun gur e dhé,

Veç si t’nisë degamë me né;

Pse dushmani âsht tue ndersŷ,

Tokët e Mbretit per me i msŷ,

Per me i msŷ e me i rrembye.

Nji djalë m’voter t’m’ishte llâ,

Paçë m’i a lânë t’âmen me fshâ,

Paçë m’i a lânë motren me kjá:

T’mjeren moter, ehu! pá vllá,

E n’Vraninë un kjeçë tue e qitun,

Cubat Knjazit per m’i a pritun.

Por mue djalë nuk m’ká qillue;

E n’Shqypní nji djalë drangue,

T’ cillit mos t’i dhimbet jeta

Per Daulet e troje t’ veta,

Fort kerkova e s’mund e gjeta.—

Kshtû ankoi Pasha turçelí.

Oso Kuka paska ndí:

Paska ndí, po, e kênka idhnue:

M’sylah doren paska çue:

Me qitë m’Pashen ká mendue.

Por i urti kurr nuk ngutet,

Prej burrnís e jo prej tutet;

Prandej Osja ndali doren,

E as m’e xjerrë s’e xuer mizoren,

N’ fletë t’sylahit çatallue;

Veç pá i folë s’mujt me u durue:

Avdì Pashë, tha, mâ kadalë!

Mos e thuej dý herë at fjalë,

Se, per Dî’n e per Imâ’n,

T’ bâj qi t’ kjajë e zeza nânë!

T’ bâj qi t’kjajë pa «exhel» tý nâna;

Pse n’Shqypní ká djelm si Zâna,

Qi per Mbret e troje t’veta

Nuk u dhimbet gjâja as jeta:

E kû i lypë besa e burrnija,

Kû i lypë Mbreti e i lypë Shqypnija,

Kta mâ t’parët jânë n’fushë t’mejdanit,

Kta mâ të rrebët janë n’ballë t’dushmanit:

Janë çelik per tef t’taganit.

Marre vedit kurr s’i lâmë!

Pá ksulë m’krye pa opangë në kâmbë,

Na per Mbret e per Atdhé

Per kanû, per besë e Fé,

S’druem me rá nder pré të thyeshme,

S’druem me msŷ kalát e rrmyeshme;

E kahdo qi t’bjerë Shqyptari,

Shkon rrufeja tue e ndezë zhari,

Pushkë e besë psè na la i Pari.

E ti tash vjen ktû e na thue:

Se n’Shqypni nji djalë drangue,

Qi per Mbret e troje t’veta

Nuk i dhimbet gjâja as jeta,

Fort kerkova e s’mund e gjeta…

Por s’ké faj ; pse zâni i zí

Aj ká dalë, po, per Shqypní,

Qysh se erdh Pasha turçelí,

Qse edhè t’huejve sod Shqyptari

Qiri m’kambë do t’rrijë qyqari,

Si punue né s’na ká i Pari…

Por po i lâm tash na kto fjalë.

Në Vraninë, qe, un jam tue t’dalë,

Cubat Knjazit me t’i a ndalë.

Veç t’i lypi un dyzet vetë,

Dyzet vetë, po, djelm të letë,

Qi të desin kû t’ zatesin:

Si mund t’léjn veç e n’Shqypní;

E po t’ap besen e Zotit,

Se, pa u djegë un n’flakë t’barotit,

S’ká me u lshue per t’gjallë Vranina.

Avdì Pasha kênka çue,

Osos doren ká shterngue:

Aferim, bre, ti Oso Kuka!

Se tý t’thotë fjala edhè duka

Qi ké lé nji sokol malit.

Zgidh kû t’jetë, po, pika e djalit,

Edhè del ti n’at rranxë boke:

N’at Vraninë, kû t’zezat loke,

Qi kan mlue, ehu! djelmt e rí,

Qi kan kthye rejat n’gjiní,

Janë tuj t’pritë si drita diellin.

Foli Pasha. Buzës s’Cukalit,

N’krye t’javës, dielli kur u çue,

Per me shndritë mbí kobe të shekullit,

Kû e perbuzne shuen e drejta,

Qafës s’Kalás, qe, çeta e Osos

Po mêrr rrugen kah Vranina.

Çetë e vogel, por kreshnike:

Dyzet vetë mâ s’janë me t’njehun:

Djelm të zgiedhun n’mal e n’vrrî,

Jo per dukë e per pashí,

Por per zêmer e trimní:

Oso Kuka na u ká prî.

Oso Kuka, ’i rrfé prej qiellet,

Shoq nuk ká kah vrân e kthiellet.

A she’ ’i herë, ka’ i bje sokakut,

Se ç’m’i bâjn t’gjith tungiatjeta!

Se ç’permnershem xheverdarja

M’i flakon mbí sup të krahit,

Si ajo rrfeja n’natë t’thellimit!

N’fletë t’sylahit—folé bollash

Çatallue i ká dŷ kuburet:

T’mnershmet motra t’t’idhtë taganit,

Qi ndermjet u rri kercnue.

Veshë e mbathë e n’armë shterngue,

Shtatin div, e sŷn si zhgjeta,

Oso Kuka n’jelek arit,

Pash e m’pash po i bjen pazarit.

Njitë mbas tij vjen shpata e dekës,

Soko Tona i Gurit t’Lekës:

Soko Tona, si Valbona,

Larg permendë m’kto male t’ona,

Si per bukë n’shpí t’tij të ngranme,

Si per pushkë e besë të dhanme.

Thonë se i ká nja trí nishane,

Trí nishane, me fermane

Per sherbim qi i bâka Mbretit

Ktej e andej valen e detit.

Mbrapa i shkon qa’ i biri i t’mirit,

Taro Pllumi i Jegumirit.

Mbandej vînë dŷ rê mizore,

Dy djelmoça prej Zagore:

Kaçel Doda e Kerrni Gila,

Rritun mocë si karajfila.

Ehu! bre Oso, Oso-rrfeja,

Ç’kan me t’namë dŷ vasha t’reja:

Ç’kan me t’namë dŷ bija nane

N’ato mrize e n’ato stane,

Kúr, kercunat, kan me ndí,

Se ké zgiedhë dy dhandrra t’rí,

Me i perpjekë me Mal të Zí.

Po a thue e njef njat kime-zí,

Qi e ká ballin si siní,

Qi e ká sŷnin si duhí,

Qi i ká shpatllat si nji arí?

Aj âsht Çoku i Mar Kolë Dinit

Prej Kabashit t’Dukagjinit:

Trim i çartun, trim si Zânë,

I pá tatë edhè i pá nânë,

Dy gur njitë, thonë s’iká lânë.

Per mbas ktij vjen çeta tjeter,

Do mâ t’rí, do prap mâ t’vjeter,

Por t’gjith mocë me trimëní,

Me trimní e me bujarí:

Veç, per dukë e per pashí

Dán mâ n’shêj njaj Jup Qehaja,

Galo Keqi e Sinanaja,

Vuksan Gjeli e Met Zeneli;

E nder t’gjith—porsì hýll drite,

Preng Markola prej Mirdite:

Lypë per pushkë ky e per pleqní

Q’mêrr prej Shkodre e n’Peshkopí.

Veshë e mbathë e m’armë shterngue:

Thue se krushq po duen me shkue:

Nja mbas nja’i po i bien Pazarit,

Si ajo rê qi prej Tivarit

Njitet zí terthorve t’ona,

Per me shkrepë ndokahë t’e vona:

Edhè kapen m’at breg Buene,

Kû n’nji lunder u rreshtuene.

Vend n’at lunder t’gjith kur zune,

Rrqasë âsht lundra e veli u ndê,

Edhè nisë âsht porsi si rê,

Tuj çá valen nper Liqê:

Tuj çá valen kah Vranina,

Kû po bâte nâm Cetina.




Preja

Kângë e tretë

Vall, kush din mue m’ kallzue,

Pse kjo qyqja, zog i true,

Si mos kurr âsht tue vajtue

N’ at Vraninë, n’ at t’ zezë krahinë,

M’ breg t’ Liqênit n’ at kodrinë?

A mos kján hallet e veta,

Persè zí i shkon moti e jeta,

Bír as bí pá rritë e shkreta?

Qyqja vehten s’ âsht tue kjá,

Bír as bí pse e mjera s’ ká;

Por po kján ajo nji moter,

Qi ka mbetë sod qyqe n’ voter,

Sod qi kputë i âsht kulmi i shpís:

Kján qat motren e atí Avdís!

Jo, po, âsht vrá, thonë, Avdì Hisa,

Mriz kah bâte nên dy lisa,

Nên dy lisa n’ mal t’ Vraninës:

E vrau Vulja, i biri i shkinës!

Njiky Vulja, ’i trim drangue,

N’ at Vraninë fort âsht randue:

Nuk lên kál, jo, me shtektue,

Nuk lên çikë, jo, me u fejue,

Ke po i vret aj djelmt e rí,

Ke po i kthen nuset n’ gjiní,

Ke po i veshë nanat në zí.

Edhè u çueka, zogu i shkinës,

Me trembdhetë cuba t’ Cetinës,

Me msŷ mrizet e Vraninës:

Po i isht’ kênë kandun mishi i dhís:

Edhè u ndeshka m’mriz t’Avdís.

Qaj Avdija vrik piskati:

Ndalo, Vulo, mustak-giati!

Ndalo, Vulo, me caruqe,

Pse s’t’i lshoj, jo, dhít e kuqe,

Per pá e lá mrizin me gjak:

S’ruej un dhí per Karadak!

Edh’ e drodh t’zezen „breshânë“,

Qi e kisht’ pasë moter e nânë,

Kinsè, i mjeri, zjarm me i dhânë;

Por prej Zotit s’kisht’ kênë thânë;

Persè i shkrepi n’dorë „breshâna“,

Shì kur dashtë s’do t’i a kisht’ nâna.

Po, por Vùloja i terbue,

Qi per pushkë ishte i gatue,

M’ „karajfile“ i u shterngue:

Dekun m’tokë e la pushue.

Edhè u turr m’tê i patenzoni,

(Shka as atij s’i a epte zakoni),

E i a zdeshi xhamada’n

E i a xuer edhè taga’n,

E i a muer pushken e giatë,

Si ndër burra s’âsht zanát;

Mbandej dhít i vên perpara,

Edhè u grafë nper rrege e ara.

Fort po nget capi i Vraninës,

Fort po e ndjekë cubi i Cetinës,

Fort po kján nji e bija e Turkinës:

Fort po kján e fort po fshán,

Dekun m’vig kah shef të vllán:

—Kur ká dalë qaj hylli i dritës,

O vllau i êm, o vllá!

Mbí ato suka t’ Podgoricës,

O vllau i êm, o vllá!

Ti m’ i a vûne pushken krahit,

O vllau i êm, o vllá!

Edhè m’ dole m’ derë të vathit,

O vllau i êm, o vllá!

E m’ i a lshove zânin skjapit,

O vllau i êm, o vllá!

Me i lshue podit e livadhit,

O vllau i êm, o vllá!

Me i lshue m’ ujë—m’ at ujë t’ Moraçës

O vllau i êm, o vllá!

Me i mrizue ke aj lisi i rrashit.

O vllau i êm, o vllá!

Qyqja motra tue t’ kundrue,

O vllau i êm, o vllá!

Porsì lis me degë prarue,

O vllau i êm, o vllá!

Lis me mâje të lulzue,

O vllau i êm, o vllá!

Rrite e mjera tue u mendue,

O vllau i êm, o vllá!

Se me ç’ vashë tý me t’ fejue;

O vllau i êm, o vllá!

Por qe Vùloja, ’i drangue,

O vllau i êm, o vllá!

Me tokë t’ zezë tý t’ ká martue,

O vllau i êm, o vllá!

Armë e petka tue t’ shkretnue,

O vllau i êm, o vlla!

Nanë e moter tue t’zezue,

O vllau i êm, o vllá!

T’ zezat qyqe tash këndojn,

O vllau i êm, o vllá!

Nanë e moter t’u nihmojn,

O vllau i êm, o vllá!

Pse mâ udhë per tý s’kundrojn.

O vllau i êm, o vllá!

Tash këndon nji zog i zí,

O vllau i êm, o vllá!

Kah t’flutrojë neper Shqypní:

O vllau i êm, o vllá!

Kurr ket pûnë un s’e kam ndî,

O vllau i êm, o vllá!

Se ká mbetë kund gjak pá u kthye,

O vllau i êm, o vllá!

A me pare a se me krye,

O vllau i êm, o vllá!

Veç ká mbetë njaj gjaku i Avdís,

O vllau i êm, o vllá!

Qyqja motra, vaj, e Avdís! —

Kshtû vajton të vllán Turkina:

E ndien Lqêni edhè Vranina,

Edhè e ndieka aj Oso Kuka;

Vaj’n e ndieka e m’kambë u çueka:

—Hani djelm! e ju vraftë buka!

Eh ju vraftë buka e Dauletit;

Eh ju dhaça ujët e detit,

Po s’u muer sod gjaku i Avdís,

Po s’i u kthye ndera Shqypnís.

Çou bre, Soko, e mund t’i xâmë!

T’ mos t’i májm cubat me vjâmë,

T’ mos t’i lâmë çikat me nâmë.

Proh! ti o Zot, kur na janë çue,

Mbathë e zbathë—si kan qillue

E i kan rrokun armët shqyptare,

Njato „ltina“ e „xheverdare“,

Njato t’ bardhat n’ zâ „breshâna“

E i kan njitë njatà tagâna,

E i kan vû njato calina,

Se ç’ ushtimë ká marrë Vranina!

Porsì, kur ndokush t’i nguce,

Dalin grêthat jashtë biruce,

Njashtû turr per derë t’ kaushës

Djelmt e Osos rrâjn drejt fushës

Kû kisht’ krisë e zezë potera,

Motra e Avdís kû kjate e mjera.

Shoqi shoqin nuk po e pritka,

Por seicilli vrap po ngitka,

Thue se t’ parit qi do t’ veka,

Petku cohet do t’i u préka,

E jo mâ se po i pret deka!

S’ âsht tue e drashtë, jo, kush rrezikun,

Kah per gjurmë po ndjekë anmikun;

Veç se i lngon setcillit zêmra,

Ke mâ e letë s’ i ndolli thêmra.

Sŷt u qesin flakë e shkndija

Kah t’ frigueshem, si duhija,

Qi kalon me t’ rrebtë zhumhuer,

Fushës i bjen kryq e terhuer,

N’ dorë tuj mbajtun pushkët arbnore,

Qi u flakojn neper terthore

Porsì rrfeja n’ natë mizore.

Si ’i langue, qi, dalë me gjue,

Endet malit pá pushúe,

Dér sa t’jetë « per erë » pá u vû:

Djelmt e Osos njashtû ngasin,

Veç me cuba si mund t’hasin.

S’kerset, jo, nji pyllë mâ teper,

Kur mêrr zjarrë ndoj majes s’eper,

Si kerset Vranina e shkretë,

Sod qi i bien Shqyptarët e letë,

Vrap tuj ngá poshtë e perpjetë:

Thue se kambve u kan vû fletë.

Kur, qe, krisi ’i „xheverdare“

M’breg të Moraçës nder do zhavare:

M’breg t’Moraçës drejt Bjelopoles,

Krisi pushka e Preng Markoles.

Preng Markola prej Mirditet,

Nder shokë t’vet porsì hýll dritet,

I pau cubat aj mâ i pari,

Ke po majshin kah Ponari.

Ah! kadalë, bre zogu i shkinës,

Se s’i a mêrr ti gjân Vraninës,

Me kênë vetë Knjazi i Cetinës!

Prenga Mirkos i vikati,

M’„xheverdare“, edhè i ndêi gati.

Krisi pushka, atëherë, batare.

Krisi „ltinë e xheverdare“,

Edhè ushtoi duhma e breshânës

Me u dridhë fmija n’zêmer t’nânës.

E pse trimi m’trim si t’hase,

E n’log Zânash si t’kersase,

Si t’kersase pushka, or vllá,

Rrallë pá gjak se mujn me u dá,

Pavloviqi ktû edhè u vrá:

Pavloviqi u vrá n’ pushkë t’ para,

Ka’ u grahë dhive neper ara.

Kúr pau Vùloja se shoku

I kje vrá, e se pataloku

Per tê s’isht’ nji vend bejlegut,

I lshoi dhít edhè u nis bregut.

Me dorë, burra!—sa i mujt zâni,

Briti Osja atbotë si ulâni,

Edhè m’ shpinë aj zhgjetë i u lshue

Me djelm t’ vet, porsi ’i terbue.

A ké pá ndo’ i herë per seri

Se si, kur t’u bjerë skyferi,

Hikin pulat nper kaçuba?

Njashtû atbotë, hikne ata cuba.

Hikne cubat porsi zhgjeta,

Kush n’ teposhtë, kush kah perpjeta,

Veç se Vulja, çue dollâmen,

Aj aq shpejt s’ e ndrrote kâmben:

Kisht’ kênë trim, eh i bâsha gjàmen!

Por shka? sod s’i heci e mara,

Pse edhè ’i shoq i a fiku Tara.

Tara Pllumi i Jegumirit

I rá krés shi njâjë mâ t’ mirit,

Njajë djaloçit prej Zaçirit,

Tue e lshue dekun m’ do gjeth firit.

Deh! moj Zânë, m’ a thuej nji fjalë:

Kû e ka Osja edhè nji djalë?

Kû e ka Osja at Kerrni Gilen,

Qi s’i a dáj kund „karajfilen“?

A thue ti, pse ndolli i rí,

E pse e dí qi per tê n’ shpí

Rreh nji zêmer plot dashtní,

Ndoshta sod po i dhimbet jeta

E rrin mshefët nder shkorre e mbreta ?

Nuk asht mshefë, jo, Kerrn Zagorja,

Kerrn Zagorja—rê mizorja ;

Por asht ndeshë aj me Jovanin,

M’ breg t’ Moraçës tue da mejdanin.

Desht ky Jovja ’i herë me hikun,

Por per vrap s’ kisht’ pasë kerrçikun ;

Prandej shokët e lane mbrapa,

T’ cillt po hikshin me t’ mdhaj hapa.

„Urra!“ m’ shpinë, atbotë, si bisha

I u lshue Kerrni neper plisha,

Neper plisha e bregut t’ uj’t,

M’ „karajfile“ m’ nja tue e gjujtë,

M’ nja tue e gjuejtë, por veç per ânë :

Gjallë me dorë dote m’ e xânë.

Por me dorë nuk xêhej djali,

Pse kisht’ kênë nji sokol mali :

Kisht’ kênë Shkjau, po, me trí zêmra !

Tek e ndieu Kerrnin te thêmra,

E hodh pushken m’ nji ferrmanë,

Edhè xuer aj t’ idhtë tagâ’n,

Qi kisht’ fikë mâ se nji nânë ;

E t’u dredhë ka’ i zagorjani,

Kshtû po mêrr e i thotë Jovani :

Mos t’ rrêjë mendja, or trim i rí,

Se e koris Malin e Zí,

Tuj t’ rá n’ dorë si nji baxhí ;

Por, n’ jé i armve e n’ jé Shqyptár,

E per n’ jé ndopak bujár,

Xír tagâ’n, e n’ kjoftë gjykue,

N’ bejleg kryet shkurtoma mue.

Vrik qaj Kerrni na i ndêi gati,

Na i ndêi gati edhè i piskati:

Si tagan, si pushkë të giatë,

Jam Shqyptár, e i kam zanát;

Edhè cubi i Malit t’Zí

S’ká per t’m’msue besë e burrní…

Por, merzitë mbasi t’âsht jeta

Me cubní e me pûnë të shkreta,

A ti ktû ké m’e marue;

Kerrni Gila pse m’thonë mue,

Edhè xuer tagâ’n prej millit:

Ç’ka flakrue m’at rreze dillit!

E si pushken m’tokë e uli,

Báll per báll Jovos i duli.

—Or Shqyptár, qi tash n’e vona,

Tuj perbuzun Fé e zakona,

Veç mbas shpinet msŷn anmikun,

Hec e shif si dredhë çelikun

Kerrni Gila e njaj Jovani:

Shif si dahet, bre, mejdani!

N’báll t’shoshojt ata si u gjeten,

Kryq taganat i zateten:

E si t’ishin flakë e agzot,

Lum e lum per t’Madhin Zot!

Se ç’filluene me vringllue,

Si dŷ rrfé, ehu! tue flakrue.

Shkrepshin shkndija ndaj perpjetë

Porsi m’kullmë prej hekrit t’xetë,

N’ajr tagânat ka’ u perpiqshin,

Kryet shoshojt atà ka’ i ndiqshin.

Djersë e gjak xû me u kullue;

Por s’xû asnjâni me u ligshtue,

Mu mâ fort erdh t’u terbue.

Kur varrohet n’mal nji arí

A me pushkë a m’hekur t’zí,

Jo veç se prej dhimës s’topitet,

Por mâ teper vjen e nzitet,

Edhè msŷn, n’furí t’terbueme,

Me gjak t’vet armen t’ritueme:

Njashtu atbotë atà dy trima

T’shpejtë kah dora si vetima,

T’rrebtë ka’ e sjellmja porsì rrfeja,

Mêrrshin turr me fuqí t’reja,

Tue terflluem e tue kercnuem,

Shkumë e gjak prej gojës tu’ u shkuem.

Kur i a behë, qe, n’at fushore

Oso Kuka, rrfé mizore,

Kah po kthete asajta n’shpí

Me dy rob edhè me dhí,

Qi kisht’ marrë prej Malit t’Zí.

Oson Kerrni tuj e pá

Disi marre atbotë i rá

Ke nene s’kisht’ pré anmikun;

Prandej çon të prehtë çelikun

Edhè e siell me kaq furí,

Qi t’kisht’ ndeshë n’cub t’Malit t’Zí

Fíll per gjŷsë, tham, kje tu’e pré.

Por jetë-giatë cubi kisht’ lé;

Pse ndermjet tagâ’n i a qiti

Me tê deken edhè e priti.

Kur tagânat janë zatetë,

Fort shunglloi Vranina e shkretë.

Edhè u kpu’n t’dy per mjedisit,

Si t’ki’n kênë dŷ krande lisit.

« Jam ndermjet!» atbotë vikati

Oso Kuka edhè u ndêi gati.

U ndêi gati me i shkatrrue,

Pse me dorë kjenë t’u pushtue.

« Trima, mjaft pask’ni luftue:

Dikû veç nuk kà kênë shkrue. »

Zûni Osja atëherë me u thânë,

« Dikû shkrue veç nuk ká kânë

Njâni tjetrin dekë me e lânë …

Prá, ti cubi i Malit t’ Zí,

Prehi kâmbët e dredhò n’ shpí,

E thuej nânës e nuses s’ ré

(Per n’ i paç ti kund n’ at dhé),

Se per s’ dytit sod ké lé.

Jem’ tue t’falë, po, n’ ket ditë t’ sodit

Pse, me giasë, qi kênke rodit.

Por ket fjalë shokve m’ u a thuej:

T’ mos u rrêjë njaj Cari i juej

Se sundon mbi né kurr Nika,

Per pá mbetë Shqypnija m’ çika.

Ndoshta t’ dám na jem’ ndër veti;

Por kû né t’ na lype Mbreti,

Por kû Shkjau t’ na ngasë n’ vend t’ t’ Parve,

Per ket besë, fara e Shqyptarve

Turk e i kshtênë—mêrr vesht, or djalë—

Kan me u gjetun krejt me ’i fjalë…

Kshtû tha Osja. Atbotë Jovani

Njâ as dŷ mâ nuk i a bani,

Por, si i a lidhen varrët e shtatit,

Rroku pushken e u nis shpatit:

Lum! e lum! po, kopilani

Pse i u kput n’ at ditë tagani…

U nis shpatit per Cetinë

E Oso Kuka per Vraninë,

Per Vraninë, kû kndote Zâna:

Ke bje dielli e ke mêrr hâna

Oso Kukë nuk bân mâ nâna

As n’ Begllerë as n’ Kapidana!




Vranina

Kangë e katert

Vojti fjala ke Cetina:

Vall ç’po bân mbi Shkjé, Vranina!

Vall ç’po bân Vranina m’Shkjé,

Rob tue zânë e gjind tue pré:

Tue pré gjind, tue zânë hajduka,

Qysh se duel njaj Oso Kuka!

Oso Kuka, ’i burrë Shkodranë,

Shoq në Shkoder, thonë, s’ká lanë

Per kah besa e kah trimnija,

Qi zanát i ká Shqypnija.

Kaleshan e sŷ-pergjakun,

Mje m’sylah e ka mustakun;

Ushton mali, thonë, kur t’flase,

Dridhet fusha kah t’vikase;

E kah t’dredhë të rrebtë tagâ’n,

Thue se rrfeja shkrepë per ânë:

Kaq vringllim aj shkon tuë i dhânë!

Edhè e ká nji xheverdare,

Xheverdare pushkë vrastare,

Qi, ke t’laje sŷni i njerit,

Me tê sŷn i a zier skyferit.

Burrë kaprroç e trim si Zâna,

Thonë me kmishë e bâni nâna;

Edhè, thonë, ká lé drangue,

Pse trí zêmra i kan qillue,

E pse i ka trí pupla t’arta

Per nen krah të armve t’larta.

Prandej plumja m’tê nuk ngulet,

M’ tê tagâni edhè perkulet:

Top me i rá shpirti s’i shkulet.

Ky n’Vraninë edhè ká zânë

Me njiqind e nji breshânë

Kû nji fjalë e paska thânë:

Se per t’gjallë rodi i Shqyptarit

S’i bjen n’dorë kurr Gospodarit.

Fjala Knjazit n’vesh ká shkue:

Edhè Knjazi na âsht idhnue,

Na âsht idhnue kur e ká ndí.

Thirrka Krenët e Malit t’Zí:

Njani arí, tjetri duhí,

Të gjith lé sokola malit:

E m’ledinë n’kuvend rreshtue,

Ngerthye vetllat m’shtek të ballit,

Folë u paska si tue ulrue:

Ká dalë fjala nper Cetinë,

Se ’i Shkodranë ká rá n’Vraninë,

N’at Vraninë, po n’at rranzë suket

Thonë ká rá ’i farë Oso Kuket.

Kaleshan e kime-zí,

Gjak e zjarm â aj sŷni i tí;

Edhè i ká nji parë musteqe

Kaçarrel e leqe-leqe,

Qi me i mrrîjtë mje m’fletë t’sylahit,

T’zez e t’trashë sá llana e krahit.

Ky edhè, thonë, ká lé drangue,

Pushkë as top mos m’e shinue,

As tagân mos m’e varrue;

E po thonë se ká zatetë

N’at Vraninë me dyqind vetë,

Me dyqind fatosa t’rí

Djelm të zgjedhun n’mal e n’vrrî

Jo per dukë e hijeshí,

Por per zêmer e trimní,

Qi e kan pushken tatë e nânë.

Ky edhè ’i fjalë e paska thânë:

Se per t’gjallë rodi i Shqyptarit

S’i bjen n’dorë kurr Gospodarit…

Prap po thonë se ky Oso Kuka

Paska zânun do hajduka:

Do i ká zânë e do i ká pré:

S’lên me rá mâ Shkjá n’at dhé.

Cubat vetë i paçë ndersŷ,

T’zezë Vraninen per mè msŷ,

Vrasë e pré mos me i a ndalë,

Veç me Turk si t’nisi fjalë;

Pse Moskovi e ká pleqnue

Shqyptarín né me na lshue

M’Rozafat e m’Kishë Deçane,

Kû do t’mrrîjë megja serbjane,

Per me u gjetun Cernagora

Me Serbí bashkë dora-dora.

Kujtoj keq s’na kishte rá.

Shqypnín tjeter kan me e dá

Bulgarija e ajo Greqija.

Pse, mbasi Shkjét e Balkanit

T’kenë pushtue tokët e Sulltanit,

E mârrë t’kenë do skele detit

Të kenë lidhë besë ndermjet vetit,

Ká m’i u dhânë Shkjenís e mbara,

Ká m’u shtrue ura perpara

Dét e m’dét m’u kapë Moskovi;

Ká m’i u thye Krajlnive hovi.

Por, qe tash, mbasi ká zânë

N’at Vraninë ky burrë Shkodranë,

Nuk po dij se kah t’i a majë:

Drue s’m’ ká metë per sod uzdajë

Se i pushtoj tokët e Shqyptarit,

Si e kam pasë fjalen e Carit!

Kshtû tha Knjazi i Malit t’ Zí.

Krenët po rrijshin tue e ndí,

Tue e ndie e tue mendue

Se shka Knjazi ish’ tue ligjrue

Per Shqypní e per Shqyptarë.

Kur qe Mirkja, Krenësh së parë,

Po i thotë Knjazit: Gospodár,

Fjala e Carit n’udhë s’do lânë,

Pse ka dalë nji burrë Shkodranë

N’at Vraninë, n’at t’zezë krahinë,

N’breg t’Liqênit n’at kodrinë.

Pse, po kje se ky Oso Kuka,

Po âsht nji nieri qi e man buka,

N’mos e mârrët pushka e kurrkuej,

(Mjaft qi, i mjeri, mund t’a gjuej!)

Ká m’e marrë nji pushkë vrastore:

Pushka e babës ltinë mizore,

Qi der m’sod mue s’m’ ká koritun,

Pse edhè m’turk ajo âsht vaditun…

Veç po e zâm se ket Shkodranë

Gjallë as dekë s’po mûjm m’e zânë,

Me gjithkta nuk do me thânë,

Se na s’e pushtojm Shqypnín.

Malazezt të gjith e dín

Se n’Shqypní ká djelm si Zâna,

Qi mâ t’fortë s’po t’i bân nâna.

Me armë n’dorë, si thomë na, lé,

Ânë e kand permendë mbí dhé

Per trimní, per besë e Fé:

E prandej p’r ’i ditë Shqypnija

S’t’bjen n’dorë, besa, lum Zotnija.

Por me kohë e me dredhí,

Me u kapë mundet Mali i Zí

M’Teqe t’Krús e m’Kishë Deçane,

Kû do t’mrrîjë megja serbjane.

Pse tue kênë se kan fillue

N’Shqyptarí sod m’kâmbë me u vû

Muhaxhír e Anadollí,

Gjind t’pá plang edhè t’pá shpí,

Qi nuk dín se shka u kje i Pari,

Zot e Mbret per t’cillt âsht ari,

E u lanë m’anesh dyert bujare,

Dyert bujare t’tokës Shqyptare:

Njata krenë e kapitana,

Bajraktarë, trima si Zâna;

T’msuem per Mbret me dhânun jeten,

T’msuem per vend me shkrî atà veten,

Per ket besë, kallxou kuleten,

Se Shqypnín ké m’e pushtue

Para se t’a keshë mendue.

Prandej zên tash, Gospodár,

Me qitë fitme nder Shqyptarë;

Pse me kohë e dhelpëní

Ké m’u bâ Krajl mbi Shqypní.

Ndoshta ndoshta edhè mbi Serbí…

Por na as tash harû s’po t’rrim:

Sá mâ shpejt n’Vraninë po t’bím,

Me u perpjekë me at Turk Shkodranë.

Un po t’bie me Cetinjanë,

Cetinjanë nja shtatqind vetë,

Qi per gjâ s’e bâjn ket jetë:

Si me dekë ashtû me metë.

Mandej t’bjerë Gjukoviq Pera

Me nja katerqind pushkë tjera,

Katerqind Bijoca t’rí,

Qi janë Ora e Malit t’Zí.

Kam uzdajë se me kto çeta

N’sukë t’Vraninës un porsá t’veta,

Kam me ngulë m’tê Trobojnicen,

Kam m’i a vû Osos kapicen,

N’kjoftë se kryet s’i a pret tagâni,

Si n’Cetinë ka dalun zâni…

Pse perndryshej, kam m’i a prû

Kryet n’Cetinë, t’ngulun m’nji hû…

Kshtû tha Mirkja, Kapitani.

Ver me gojë kush mâ nuk bani.

Atëherë Knjazi i Malit t’Zí

Mêrr e u thotë: Sokola t’mí,

Bini, pra, n’Vraninë me ushtrí,

Me sa t’dueni ushtarë të rí;

Por Vraninen m’a pushtoni,

Osos kryet por m’i a shkurtoni.

Sá per fitme e per ngatrresa

M’lêni mue, perse, qe besa,

Me pak pare e tuj gergá,

Át e bír un kam me dá:

Jo se mâ bajraqe e fise,

Qi, q’se mora mend e shise,

Un t’bashkuem mend nuk i majë…

Oh! po tash mund t’kem’ uzdajë,

Se Serbija e Cernagora

Kan me u gjetun dora-dora

Me Greqí e me Bullgarí,

Si n’ Moskov â bâ pleqní.

Por Vraninen m’a pushtoni!

Osos kryet por m’i a shkurtoni!

Foli Knjazi, e Krenët u dane,

E n’Vraninë, mbi xhebehâne

Zû me krrokë nji sorrë kob-zâne.

Deh! moj Zânë, pásh njato kroje,

Pásh currilat neper prroje,

Pásh bylbylat e Prendverës

E pásh t’amlin fllad të erës

E p’r at voes, qi bje prej qielle

E pásh lulet drandofille,

Deh! m’kallxo a po t’vjen keq,

Se e dau Knjazi sod nder Pleq

Trup nji ushtrí n’Vraninë me çue,

Osos kryet per m’i a shkurtue?

Mue m’u kputshin fletët e krah’e

Mue m’u bâshin prozhmet rrahe,

Mue m’u shuejshin kângë e valle,

Kângë e valle edhè zavalle

Mbi njato rudina t’buta:

Per mjedis mue m’ plasët lahuta,

N’paça dhimë a kurrnji grimë,

Pse po i pritet Osos kryet,

Pse po i erren të dy sŷt:

Krye n’Shqypní mos metët pá u pré,

N’kjoftë se n’shekull aj ká lé,

Per me u vû mbí të kapica

Me njat shkrolë qi e shkroi Nikica!

Por m’lingon mue shpirti e zêmra,

Shtati m’dridhet mje ke thêmra,

Ke po ndiej un kob të rí:

Qi i ká metë sod Malit t’Zí,

Per me dá t’mjeren Shqypní,

Kû kan lé e kû jânë perkundun,

Prej kah shekullin e kan tundun

Burri, Leka e Kastrijota,

Para t’cillve shuete bota:

E Shqyptarët porsi t’hutue,

Me duer m’í rrín tue shikjue,

Thue se ’i mend qiella e ká dá,

Rob me ndêjun kta nen Shkjá:

M’i u shtrue Knjazit dheu i Shqyptarve,

Shtrêjt fitue me gjak të t’Parve!..

Ehù! mallkue kjoftë njaj n’Shqypní,

Kjoftë mallkue, po, a plak a i rí,

Qi per Mbret e per lirí,

S’çohet sod me armë mizore,

S’lidhet sod me besë arbnore,

Per me dhânë mâ para jeten,

Per me shkrî mâ para veten,

Se me rá fisi i Shqyptarit

N’thoj t’pangîshem t’Gòspodarit.

Shka? a thue n’kângë se ká me u vû,

Se pá pushkë e ndêjë harû

I rá Knjazit n’dorë Shqypnija,

N’zâ kah besa e trimënija?

Jo, per Zotin! Para toka

E perpîftë me male e boka

E me lume e fusha t’gjâna:

Per tê dielli u errtë e hâna!..

O zotnít e Shqyptarís,

O ju krenët edhè t’Malcís,

Pashi at Zot e at êmnin t’uej,

Mos lakmoni pares s’huej:

Sado vonë me pasë per t’shkue

Mbi djelm t’uej ká me gjikue!

E ju, t’cillve i Bukri i qillve

U ká zgiedhun me i prî nirit

Ravës s’amshueme t’t’naltë Empirit,

Qi â e lirís e e s’Drejtës pasqyra,

Kinie n’mend: per jú detyra

S’âsht me mjelë veç delet t’ueja,

S’âsht me mkâmbë veç gjûhët e hueja,

Por me at Fé, qi kem’ prej qillit,

Por me t’bardhen dritë t’Unjillit,

Mrendë dashtnín m’u a ndezë Shqyptarve

Per kah giûha e vendi i t’Parve :

Qi Shqypnija t’jetë e vetit,

Qi Shqyptarët t’sherbejn nja’i Mbretit:

Qi per Mbret e troje t’veta

Mos t’u dhimbet gjâja as jeta,

Por të desin, si Oso Kuka

Qi âsht tue dekë, ehu! n’ato suka !




Deka

Kângë e pêstë

Kish t’a díej ç’ká aj Oso Kuka,

Qi tue i shkue s’âsht sande buka.

S’po i shkon buka as mishi i dashit:

Kot nget tryezës â ndêjë per rrashit,

Tue perdredhë njato musteqe!

Thonë, ká pá nji anderr t’keqe.

Anderr t’keqe, thonë, ká pá

Mbramë, qi shkoi, porsa ká rá.

Ká pá n’anderr se prej Rjeket

Kênka nisë nji hije deket

Ndezun flakë, si flakë lugatit,

Qi, tue hecun fushës e shpatit

E nper kneta e nper zallina,

Fill po vîte kah Vranina.

Kúr n’Vraninë ajo ká mrrî,

N’ Xhebehâne, paska hî,

Edhè i dhânka zjarrë barotit.

Kur ká dhânun zjarrë barotit,

Ká plasë kulla e ká marrë gjâmë,

Âsht dridhë toka per nen kâmë,

Ká ushtue Lqêni, mali e lumi,

Edhe Osos po i del gjumi.

Pá ket anderr Oso Kuka,

E prandej nuk po i shkon buka,

S’po i shkon buka as mishi i dashit,

Kot nget tryezës â ndêjë per rrashit.

Po, s’han bukë, veç sá me thânë;

I lán duert e del m’njânë ânë,

Per urë voters pshtetë m’njâ’n brî,

Tue mendue, duhan tue pí.

Sa rrin Osja tue mendue,

Bukë djelmnija kan marue;

Çuene tryezat e i pështeten,

Rrokull odës mandej zateten,

Kush tue dhênë, kush tue kuvendë,

Kush tue luejtë cic-mic e hâne,

Kush tue lye ndo’i çark breshâne:

Nji tagâ’n m’unuer e mrefë,

Fushekët tjetri m’vezme i njefë.

Kur zên Osja atje mâ vona:

Kqyre at shpatull, Soko Tona,

E na thuej a difton gjâ,

Pse dishka nakel m’âsht bâ…

Jo, po, shpatlla keq diftote:

Luftë kah maja ajo kallxote,

E ke penda disá vorre,

Tym e gjak neper oborre.

Prandej Soku erdh e u vrâ

Kah po e kqyrte m’dritë pá zâ.

Ndoshta shpatlla, tha, s’â gjâ

Pse per ndryshej fort ká giasë

Se na luftë kemi me pasë;

Se shum nieri ká me u vrá:

Shum do vorre jam tue i pá…

Por prej luftës Shqyptarët nuk tuten.

Merr, Kaçel, njiherë lahuten

E na thuej nji kângë shqyptare;

S’majm na zí pá na qitë fare!

Muer lahuten n’dorë Kaçeli,

M’tê magjarin n’vend e ngeli

E, mbasi per zâ atê ujdisi,

Kështû kângës atbotë i a nisi:

Kish’ dalë nji Harap prej detit,

Trim i zí e belagjí

Edhè qitka ’i porez t’randë:

Ka trí bukë pagaçë per shpí,

Shtatë masë vênë per ditë me i pí,

Ka ’i taroç per mish të zí,

Ka nji dash n’mjesditë m’i a pjekun,

Ka nji skjap per darkë m’i a repun.

Njiqind vetë n’mejdan ká pré,

Njiqind vithna qiti faret,

Njiqind shpija edhè ká djegun.

Kur vojt rendi n’Shqyptarí,

Njatij Gjergj Elez Alís,

Leter t’vrashtë i paska çue:

Ndiej, ti or Gjergj Elez Alí,

Mbas dŷ javësh si t’bjerë kjo leter,

Ti n’mejdan mue ké me m’dalun;

Pse tŷ kullat do t’i djegi,

Mal e vrrî pse do t’i shkeli,

Dhên e dhí pse do t’i mjeli,

Pse edhe gruen rob do t’a mârr!

Letra Gjergjit n’dorë ká rá:

Edhè Gjergji fort â vrâ,

Fort a vrâ kur e ká kndue.

Dŷ javë vehten e ká majtun,

Bukë prej djerrit aj tue hanger,

Mish taroçit aj tue ngrânun,

Vênë trí vjeçe edhè tue pí:

Edhè atin e ká majtun

Tagjí urizit n’strajcë tue i qitun,

Vênë me pí per ujë tue i dhânun.

Krye dý javësh, mushun dý javë,

Vehten Gjergji e ká provue:

Nji lis t’madh kish’ pasë n’oborr;

Me dý duert Gjergji e ká kapun,

Me gjith tokë edhè e ká shkulun,

Opèt n’vend edhe e ká ngulun.

Kênka mbathë e kênka veshun:

Paska veshun petkat arit,

Paska njeshë shpaten florinit;

Zgidhka gjokun pullalí,

I a vên frênin treqind pullash,

I a merthen me shtatë kollana,

Edhè nânës aj po i bân zâ:

Halláll, nânë, ti me m’a bâ

Mirë e keq, shka kemi folun!

E i ka puthun nânes doren.

Amanet, morì ti loke,

N’kjoftë gjikue me m’pré Harapi,

Lot per mue ti mos me derdhun!

—« Hajt, mor bir, Zoti të ruejtët,

Se s’t’kuritë, jo, lokja e jote.

E ká mârrë topuzin n’dorë,

E ká hypun mbi shpinë t’atit,

Edhè â nisun per t’giatë shpatit,

Tue zbardhë drita prej sabahit

I ká vojtun n’derë Harapit.

« Nadja e mirë, Harap i zí!

Nuk ké ngae me ndêjë sod n’hî,

Por çou e del n’at fushë t’mejdanit,

Sod dý javë si m’ké çue fjalen;

Sod tý kryet due me t’a pré!

Kur ká pá Harapi i detit

N’ derë njat Gjergj Elez Alín,

Shif shka bâni atëherë Harapi:

Lkura buejsh per at ká lidhun.

Âsht tutë ati i Gjergj Elezit,

E kah Gjergji paska shkue.

Mos u tut, bre zogu i atit:

Gjâja e coftë kurrgjâ s’mund t’bâjë.

I âsht turrë Harapi i zí

E m’topuz m’tâ edhè ká shtí.

Gjergji kryet por e ká ulun:

Permbí krye topuzi i rrshiti.

T’i u drodh Gjergj Elez Alija:

Dalë-kadalë, Harap i zí!

Se m’thonë Gjergj Elez Alí.

E m’topuz m’tâ edhè ká shtí.

M’lug t’dy krahve i a ká njitun,

Tre pash para m’dhé e ká ngulun.

Dekun m’tokë rá atbotë Harapi.

Kà marrë djali edhè ká zdrypun,

I a ka pré ata krye të zí.

Hukubet Zoti e kisht’ falun:

Trí pllâmë buzen kishte pasun;

Kisht’ pasë veshin sá ’i zhgun burrit:

Sá dy vetë me tê me u mlue.

Kur ká ndie Mbret Sylejmani,

Paska shkrue m’at derë Stambolle:

Trima ká e trima s’ká,

Por si ká trima n’ Shqypní

S’i ká Krajli as s’i ká Mbreti,

S’i ká toka as s’i ká deti.

Kshtû Kaçeli po këndote;

Rrokull oda po e vezhgote,

Po e vezhgote tue këndue,

Veç se Osja, trim drangue,

Veshin kângës s’i a kishte vû:

Kânga at natë s’isht’ tue i pelqye;

Prandej kânga kur u krye,

Zêmra t’ kndoftë! s’i tha Kaçelit,

Veç se i thotë, po, Met Zenelit:

Mêrr Vuksanin e Sinanin,

Edhè mêrr Kerrn Zagorjanin

Edhè dilni sogje n’ vá;

Pse mjesnatë tash â tuj rá,

E thonë Shkjau se besë nuk ká…

Kshtû tha Osja, e sogjet duelen,

Osja e djelmt me fjetë u ulen.

Rá me fjetë, njaj Oso Kuka,

Por s’ po flên, jo, Zeliq Gjuka,

Nuk po flên as nuk po kotet:

Nja’i pûnës s’fortë, me giasë, po i zotet;

Pse ka herë dikah â nisë,

Me nji strugë per krye mertisë,

Vall, moj Zânë, a din me m’ thânë

Se kû Gjuka don me zânë,

Qi nper terr ká dalë në vá

Thekatueshim udhës tue i ra?—

Zeliq Gjuka, nji zog shkinet,

Nji zog shkinet prej Vraninet,

Kah Prevlaka kàmbët po i thekë,

Me qat Mirkon per m’ u pjekë;

Pse qaj Mirkja i Malit t’ Zí

Paska dyndë nji t’madhe ushtrí

Edhè dashtka, n’nâtë t’pá hânë,

Mrendë n’Vraninë sande me zânë:

Prandej Gjukos fjalë i çueka

Me i prî ushtrís nder ato suka.

Edhè fjalës i ndêjka Gjuka,

Pse, pá kndue gjelat e parë,

Aj na â pjekë m’Mirkon Serdár,

Na âsht pjekë, po, m’tê trathtari,

Shtrêjt pague pse e ká Serdari.

Por nuk dí a â mendue mirë,

Se n’ushtrí jânë krenat lirë…

Mbasi shêjzet pa’n prendue,

M’kâmbë ushtrija atbotë u çue,

Per me u nisun kah Vranina.

Shtatqind pushkë qi çoi Cetina

E qi Mirkja u kishte prî,

Tokës u nisen ví e ví

Bregut t’Rjekës s’Cernojeviqit,

Tuj shkue vister mbas Zeliqit;

E ato katerqind pushkët tjera,

Qi u kish’ prî Gjukoviq Pera

Rjekës u nisen mbi lundrica

Tuj vozitë kahë Çakavica,

Per m’e msŷ t’zezen Vraninë

N’báll t’Lesenders—n’at krahinë.

—Ehù! moj Zânë, pásh të dy sýt,

Shkomi Osos tash te krýt,

Edhè m’vesh atij m’i thuej,

Si nper tokë e si nper ujë

Ká çue Knjazi m’e rrethue,

Kryet atij per m’i a shkurtue!

Por, n’daç, ndal; pse Osja fjetë

Nuk â, jo, me kater vetë

Qi i ká qitë aj sogje n’ vá.

Vetë Moskovi atŷ me zânë,

Pá i a zjerrë gjumin s’ e lânë;

Pse kû ndolli Met Zeneli

Met Zeneli—e Vuksan Gjeli,

E aj Sinani—e aj Zagorjani,

Atŷ fusha ká marrë gjâmë

Atŷ toka â dridhë nên kâmë!—

Hylli i Dritës atbotë tue lé

Per me i prû dheut shpnesë të ré,

Per me i prû s’ mjeres Shqypní,

Ofshè, váj, nji kob të rí,

Kur qe Mirkja ndolli n’ vá,

Po, a thue, sogja s’ e ká pá?..

E ká pá, s’ ká ndêjë tue fjetun;

Por nder prita ká zatetun,

Pushken Shkjaut per m’ i a fillue,

Per shêj t’ pushkës si t’ jetë afrue.

N’ ujë t’ Moraçës tek behë ushtrija,

U zdath Gjuka,—atê e vraftë buka!

E vraftë buka si â tue e vrá!

Edhè vaut desht aj me i rá,

Kesh me u kapun m’ breg t’ Vraninës,

Me u çilë shtek djelmve t’ Cetinës.

Por kje rrêjtë i biri i shkinës!

Perse atŷ ’i farë Kerrni Gile

I ndêj gati m’ karajfile,

Tue i a njitë shi m’ lule t’ ballit,

Tuj e ftofë shi m’ rânë të zallit.

Po, tek qiti i Zagorjani

Kuku, majko! Gjuka bâni

E rá dekun pik mâ i pari:

—Ashtû raftë gjithmonë trathtari!

Porsi kur nji burrë gjuetár

T’qese m’korba, grumllue n’arë,

E t’a vrasë ndoj korb të zí,

Çohen korbat per ajrí,

T’u pshtjellue e t’u perzí:

Njashtû ushtrija e Malit t’Zí

At herë xûni m’u pshtjellue,

Kur pau Gjuken dekun shtrue.

Por, qe, rán prap trí breshâna

Trí breshâna—si trí Zâna,

N’zí tue veshun prap trí nâna.

Kur nji burrë t’a zblojë anmikun,

E t’a ketë në dorë çelikun,

E çelik t’a kete zêmren,

Edhè plum t’a kete thêmren,

Qi të dese kû t’zatese;

Shum gerset atŷ potera,

Shum do nâna atŷ i thán vera!

Qe edhè Mirkja kur ká pá

Se per báll kisht’ priten n’vá,

«Bini djelm—ushtrís vikati,

Pse i ka ardhë Vraninës sahati,!»

Edhè ushtrija at herë ndêj gati:

Krisi pushka atŷ batare:

Krisi ltinë e xheverdare,

Krisi dilke edhe breshânë,

Ushtoi L’qêni ânë e m’ânë.

Ah! gajret, bre, Met Zeneli,

Ah! qindro, bre, Vuksan Gjeli,

Mos e lsho, mori Zagore!

Ngul, Sinan, bre, rê mizore!

Pse me gjasë, ke dridhet suka,

Âsht tuj ardhë tash Oso Kuka.

Aman, Zot! kur Osja mrrîni

Si rê breshni krés s’njaj vrrini,

Me tridhetë e disá burra,

E zateti neper curra,

Se ç’kje ndezun flakë Vranina!

Atŷ qiellë mâ nuk u pá,

Atŷ pushkë mâ nuk u dá;

Njekaq tymi erdh tue e mlue,

Njekaq gjâma erdh tue ushtue!

Rrihte ltina edhè dudumja;

Porsi breshni vîte plumja:

Jitshin gjindja neper kneta,

Neper kneta—e neper mreta

Tue rektue per nâna t’veta!

—Eni e shifni, oj nâna t’shkreta,

Eni e shifni ’i herë n’at vá

Djelmt e rí, qi atŷ u kan rá!..

Po, a dro, ’imend, mori ju shkina,

I rritët djelmt ju kah Cetina

Per me u mbetun ke Vranina?

Per me u mbetë nen armë t’Shqyptarit,

Veç prej llokmes s’Gospodarit?…

Kjani, at herë! s’kam dertin t’uej,

Por, ke ata kan n’mjet nji ujë,

E ke n’báll kan disá curra

E nper curra—disá burra,

Qi per Mbret e troje t’veta

Nuk u dhimbet gjâja as jeta,

Fort po drue se sod n’at vá

Shum mâ zí kini per t’ pá…

Tue krisë pushka pá i a dá,

Tue korrë deka krena m’ Shkjá,

Thue se shndritshin n’ qiellë dŷ diella

N’ ânë prej t’ Lemit u kuq qiella.

E kuqë ishte edhe Moraça!

E agoi drita. Neper kllaça

Kur pau Mirkja djelmt sharrue,

Me marrë frymë t’ cillt ki’n harrue,

Aman, Zot, se ç’ u terbue!

Oren xuer aj t’ Karadakut,

Xuer taga’n t’ dryshkun prej gjakut,

E tue britë porsi arí:

« Mrendë, sokola t’ Malit t’ Zí! »

I rá vaut porsi duhija

E mbas si të gjith ushtrija.

Ah! kadalë, bre, zogu i shkinës,

Krisi Osja n’ curr t’ Vraninës,

Se ké dalun n’ vá t’ pa vá,

Se n’ log Zânash jé tue rá!

Edhè m’ kambë atbotë u çue,

Me tagan në dorë shterngue,

Fíll e m’ ta urysh tue shkue:

Porsi ulâ, qi t’ shofë anmikun

Se kah stroffli i ndên kerçikun.

Ehù! moj Zânë, po t’ ishin ndeshun

Ata burra të kerleshun,

Qi mâ t’ fortë nuk i bân shkina,

Qi mâ t’ rrebtë s’ i bân turkina,

Ndoshta zot ndrrue s’ kish’ Vranina:

Por n’ qiellë ndryshej kndote shkrola!

Pse, pá u ndeshun kta sokola,

Briti t’madhe Prengë Mar’ Kola:

« Dredho, Oso, n’ Xhebehane,

Se na rá Shkjau pre’ asajë âne! »

Me i rá tinzi ’i uk nder berre,

Kah t’u prijë nper male e djerre,

S’dredhë mâ shpejt, jo, nji barí

Kah anmikun t’kete ndí,

Si m’atbotë drodh Oso Kuka,

Tuj u njitë perpjetë kah suka.

Kjani, kjani oj Zâna, kjani

N’ato maje, kû ju hani,

N’ato kroje, kû ju pini,

N’ato hije, kû ju rrini,

N’ato valle, kû vallzoni,

Kjani e lott mos i pushoni,

Perse tash, ehù! n’ata curra

Kan me mbetë, ehù! njata burra,

Me aq kujdes qi i kini rritun,

N’armë e n’luftë qi i patët vaditun:

Qi edhè vetë i kini msue

Me msŷ anmikun pá u frigue,

Pá u frigue, po, me msŷ anmikun,

Nja m’dhetë vetë me i bâ me hikun,

Mos me e luejtë p’r ’izet kerçikun!

Por shka t’bâjn sod s’janë tuj pasun:

Per gjith ânësh Shkjau u â rrasun.

S’kan shka bâjn? Po, a thue, mund t’desin?

T’desin, prá, nuk kan shka presin;

T’desin, po, si u kan dekë t’Parët

E t’a marrin vesht Shqyptarët,

Se â mâ mirë nen dhé me u kjá,

Se per t’gjallë me ndêjë nen Shkjá . . .

Po, le desin—s’kan shka presin,

Pse, qe, Mirkja tash duel n’ vá,

Kah Lesendra edh’ â tuj rá

Tinzë, nper mal, Gjukoviq Pera

Me Bioca t’ letë si era;

E janë çue Shkjét e Vraninës

E janë bâ me ushtrí t’Cetinës,

Per me marrë sod Oso Kuken,

Qi me ta ka pasë dá buken,

Qi u ká ruejtun mal e vrrí

Qi u ká mpruejtun erz e shpí:

Por, s’ din Shkjau me mbajtë miqsí!

Aman, Zot, kur duel Serdari,

Se ç’ kje ndezë Vranina zhari!

Aman Zot, kur mrrîni Pera,

Se shum krisi atbotë potera!

Por kur rán Shkjét e Vraninës

Shum u krisi plumja shpinës!

Porsi shé, qi m’ nji natë cjâmet

Rritet turr e del prej âmet

Tuj ushtue—e tue shkumue,

Shkaperderdhet nper zallina,

Ashtû u derdh Shkjau te Vranina,

N’ valë Shqyptarët krejt tue i pershî.

S’ lufton ndryshe e rrebtë kulshetra

E me dhâmbë edhè me kthetra,

Zjarm e surfull tue flakrue,

Kur drangojt t’ a kenë rrethue;

Si i qindron sod Shkjaut Shqyptari

Per dhé t’ amel, qi i la i Pari:

Kâmbë per kâmbë, tuj qitë pá dá,

Tue korrë krena neper Shkjá.

U janë ndezun flakë breshânat,

U kullojn gjak n’dorë tagânat,

E u kullon gjak edhè zêmra,

Veç se vendit s’u lot thêmra.

Por ç’dobí: dielli tue lé

—Isht’ tue lé m’at ditë per Shkjé!—

I rán ndore Shkjaut t’terbuem

Tridhetë t’vrám e dhetë t’shituem!..

O ata t’lumt, qi dhane jeten,

O ata t’lumt, qi shkrîne veten,

Qi per Mbret e vend të t’Parve,

Qi per erz e nderë t’Shqyptarve

Derdhen gjakun tuj luftue,

Porsi t’Parët u pa’n punue!

Letë u kjoftë mbí vorr ledina,

Butë u kjoshin moti e stina,

Aklli, bora e serotina:

E dér t’kndoje n’mal ndo ’i Zânë,

E dér t’ketë n’dét ujë e rânë,

Dér sá t’shndrisin diell e hânë,

Ata kurr mos u harrojshin,

N’kângë e n’valle por u kndojshin.

E njaj gjak, qi kan dikue,

Bân, o Zot, qi t’jesë tue vlue

Per m’i a xé zêmren Shqyptarit,

Per kah vendi e gjûha e t’Parit!

—Po váli! Osja kû do t’jetë?

Oso Kuka a mos ká mbetë?

N’Xhebehane ká zatetë!

Ká zatetë n’at kullë t’barotit,

Kû ká bâ êmnin e Zotit,

Se per t’gjallë nuk ká m’e lshue,

Shokët e vet per pá i pague

Tridhetë t’vrám e dhetë t’shitue.

Kur pau Shkjau se pushka mêni

Si kah vau, si kah Liqêni,

E se mbetë s’kisht’ Oso Kuka

Me tjerë t’vrám, perjashtë ke suka,

M’ Xhebehane u turr m’at hera,

Si, kur t’lshoje kah Prendvera,

Vrullet bleta çark njaj zgjonit,

Tue zukatë si rryma e prronit.

N’brohorí tue i lutë jetë Knjazit

Njiqind vetë kcyen m’kulm t’pullazit,

Mâ t’permendunt kah trimnija,

Njaq u njiten mbi frangija,

Tue thye muret n’gjak t’perlyeme:

—Por ká gioben shpija e thyeme!—

Krisi Osja atbotë si ulâni,

Mje m’Cetinë i vojti zâni:

« Ah kadalë, Nikollë, t’vraftë Zoti!

Pse ktû i thonë Oso baroti:

Se s’ké pá Shqyptár me sŷ,

Se djegë vehten edhè tý! »

Edhè zjarrë i dha barotit.

Aman, falë i kjoshim Zotit,

Kur ká dhânun zjarrë barotit,

Se ç’â dridhë Vranina e shkretë!

Se ç’â hjedhë kulla perpjetë!

Se edhè L’qêni ç’ká gjimue

M’kalá t’Shkoders tuj ushtue!

Qepra, tjeglla, gur e trena:

Kambë e trupen, krahë e krena,

Hî e tym e flakë e shkndija,

Shi mje m’Viri i hodh duhija:

I hodh duhmja shi m’breg t’Virit

Qepra, gur e gjymtyrë nirit.

Eni, eni, mori Shkina,

Eni, eni te Vranina,

Mblidhni vetë nper shpat e prrue

Ehù! kortarët e djelmve t’ue;

Edhè msoni fmín mbas sotit

Mos t’lakmojn tokës s’Kastriotit,

Pse u bjen shtrêjt, qe besa e Zotit!

Njasi gjakut qi Oso Kuka

Sod ká derdhun ke ato suka,

Si per Mbret, si per dhé t’t’Parve

Vlon se vlon nder dej t’Shqyptarve.

Prá, pa u djegun n’flakë t’agzotit

Si Oso Kuka n’kullë t’barotit,

S’ká me rá fisi i Shqyptarit

N’thoj t’pangîshem t’Gospodarit!—

—Dielli n’cila kur u çue,

N’Vraninë s’parit u zhvillue

Trobojnica—kjoftë mallkue!




Dervish Pasha

Kangë e gjashtë

N’ at Yldiz tue thirrë Jacija,

Zbret te dera Kapixhija,

Kapixhija i Abdul Hamidit,

Per m’i a vû shulin derës s’zidit;

Pse, posë n’han, po isht’ punë e praptë,

Me ndêjë dera naten haptë.

Kur, pa pritë, qe, shi m’atëhera,

Nji shtektár ja behë te dera:

Nji shtektár me rryp shterngue,

Shpervjelë tirqit dér në giû,

Lagë e ndragë e djerzët tue i shkue:

Rrugë të jargtë kisht’ mârrë i shkreti!

Edhe lypë me hî te Mbreti.

Po kush jé, more ti djalë?

Kush jé ti? kahdo me dalë?

Kapixhija po i nep fjalë;

Se ktû po isht’ puna me derë…

E s’muej mrendë kêdo me shpjerë;

Jo qi mrendë edhe me t’shtî,

Se del prap, dorzanë s’mund t’hî.

Se kush jam, pse m’pvetë nuk ké;

Se un veç hije bâj mbí dhé,

Zên shtektari i ngratë tue fshâ:

Se un kam kênë e nuk jam mâ:

Kam kênë motit n’nám e n’zâ,

Kam pasë tokë e kam pasë gjí,

Kam pasë dhên e kam pasë dhí,

Kam pasë plemet me tagjí,

Si mâ i miri n’rrokullí.

Ofshe! sod, por, posë gjithkuej,

Un kam ngelë nên zgiedhë të huej

E mâ i keqi, ndêjë m’krye t’vendit,

M’a bân gjygjin jashtë kuvendit;

M’i mêrr tokët aj, qi m’la baba,

Edhe mue m’man mish per krraba,

N’daç per t’zí a n’daç per t’pjekë,

Gjithsi atij t’vîjë tue ju tekë…

Prandej ktû, pash t’madhin Zot!

Mos më rrek me fjalë ti kot;

Pse edhe ngae me u tallë nuk kam,

E pse e zeza e kuej nuk jam,

Veç se n’kjosha e zeza e vetit…

M’prîjë e m’qit, po, para Mbretit:

Se mue Shkodra më ká çue,

Per nji dert un m’i a dertue:

Per nji dert e ’i kob të zí,

Qi i ká rá s’mjeres Shqypní,

Qýsh se i ká dreqent kojshí,

Edhè ngrofë gjarpnin në gjí…

Kapixhija edhè i ká prî,

Fill te Mbreti atê e ká shtî.

Kur ká dalë trimi te Mreti

Lagë e ndragë, si isht’ kênë i shkreti,

M’të dŷ giûjt atŷ aj ká rá

Edhè kshtû ká nisë tue kjá:

Per jetë t’ande, lala Mbret,

A ti mahe Mbret m’Shqypní,

A po Mbret âsht Knjaz Nikolla,

Qi i ká mbledhë cubat n’Cetinë

E u ká prî ktej kah Shqypnija,

Edhè mârrë e ká Vraninen;

Ká mârrë Zetë e Podgoricë;

Na ká thye atjè në Kernicë,

Kû, mos t’kenke ajo Mirdita,

Qi m’i a ndalun aty hovin:

Si zânát pushken qi e ká,

Edhè n’ Shkoder pat me t’hî,

Me u bâ krajl aj mbî Shqypní;

Perse Shkodra, t’u ngjatët jeta!

Po ishte kryet e Shqyptarís.

Per jetë t’ande, lala Mbret,

A hiq dorë ti prej Shqypnijet,

A se ndryshe çoe nji ushtrí,

Qi t’i bjerë Malit të Zí;

Pse kshtû gjallë mâ nuk u rrnueka!

Ka ndêjë Mreti edhè e ká ndie,

E ká ndie edhè âsht idhnue;

Çon e thrret qat Dervish Pashen:

Pa ndigjo, ti Dervish Pashë:

Ká ardhë puna tuj u trashë,

Tuj u trashë e t’u perzí;

Pse qaj Knjazi i Malit t’ Zí

Ka çue m’kâmë, po thonë, nji ushtrí,

Edhè dalë ká në Shqypní,

Ká mârrë Zetë e Podgoricë,

Me Vraninë e me Kernicë,

Edhè n’ Shkoder do me rá,

Per me e bâ t’tanë vendin Shkjá,

M’e bâ Shkjá Shkodren mizore!

Pshtielli bashkë pêsdhetë taborre,

Edhè del n’at Cernagore

E m’a bân Knjazin terbjet,

Qi Shqyptarët ká zânë e i nget,

E s’po i lên, jo, me gjelisun,

N’bjeshkë e n’vrrí aj tue u vardisun.

Mori e mjera Shqyptarí,

Si t’shkoi moti gjithmonë n’zí,

Si të shkoi moti tue kjá!

Vjetë per vjetë ti n’gjak tue u lá,

Vjetë per vjetë e muej per muej,

Herë n’gjak t’and, herë n’gjak të huej,

Pa t’u ndrrue kurrkund neshtrasha!

Qe, ky Pasha, Dervish Pasha,

T’rrebtë nji ushtrí në kamë ká çue

E n’per tý do me u pershkue,

Per me u ndeshë me Karadak…

Per me t’lá edhe ’i herë me gjak.

Po a njimend thue, se Dervishi

Ket ushtrí nen armë e grishi

Per me ardhë me t’dalë zot tý,

Edhè hekrat me t’shperthye,

Qi dermishë t’kan kâmbë e duer,

E t’majn rob tash s’dí se kúr?

Jo, mo’ e shkretë! Dervishi s’lot

Per me ardhë me t’dalë tý zot

E per tý me Shkjá me u vrá:

Se aj zanát lirín s’e ká,

Se prej si, kahdo ká rá,

Kush s’ká kndue, veç se ká kjá.

Por aj vjen perse Stamolla

S’do qi t’hîjë n’Shkoder Nikolla,

Pse do vetë, po, edhè mbas sotit

Me t’majtë rob ajo si motit,

E, tue t’ndrydhun per nen thêmer,

Me t’ngulë shishin mâ kthellët n’zêmer,

Edhè gjakun me t’a pí,

Me t’a shkimë jeten unjí,

E me t’lânë m’u kalbë mbí dhé…

Po ti djelmt, Shqypní, kû i ké?

Kû i ké djelmt, qi sot per tý

M’armë me u çue edhe me msŷ,

Me msŷ m’armë, po, t’prûjtë anmikun

E, pa dhimë, m’parzme çelikun

Me ja rrasë, e Knjaz Nikollës

Me i diftue edhe Stamollës,

Se Shqyptari â i zoti i vetit,

Se s’i shtrohet Shkjaut as Mbretit?..

Ah, po! djelmt, qi ti ké rritun,

Ata mohit tý t’kan rá,

Edhè vedit i a kan njitun:

Njâni Turk e tjetri Shkjá;

Dikush Grek, dikush Zejbek;

E kurdo qi u ká qillue

Kta per tý, jo, s’kan qindrue,

Por per Mbret e per Turkí,

Por per Serb e per Greqí;

Aj, t’a máj Turkun n’Shqypní,

Ky, t’a bâj vendin Serbí,

Tjetri, Grekun t’a bí n’shpí;

Edhè shitë tý t’kan per pare,

T’kan rá mohit per timare,

Per qyflleqe e per beglleqe,

Si t’kish’ kênë ti nji grue hore

E jo nânë e zojë kunore,

Zoja e Gjergjit Kastriota,

Qi sá t’enden stinë e mota

Me e nderue ká rrokull bota.

E prandej tash giatë e okolla

T’ bijn Dervisha e t’bijn Nikolla,

E t’a lájn trupin në gjak,

E t’a zânë shpírtin tý njak,

Si mo’ Zot mâ keq per tý,

Se ç’ké pritë me pá me sŷ,

Se ç’ké pritë me sŷ me pá,

Me t’poshtnue tý Turk e Shkjá,

Porsi t’ish’ nânë e pa djalë!

Ktû, Shqyptarë ndigjonie ’i fjalë:

A me hjekë sod mní e resë,

Zêmer t’keqe e ç’do ngatrresë,

Edhè t’fortë m’e lidhë nji besë,

T’ fortë m’ e lidhë nji besë të Zotit,

Si Shqyptarët qi e lidhshin motit

Se nuk shiteni nder t’huej,

Se qindroni p’r Atdhé t’uej:

A se, ndryshe Shqyptarija

Ká me hupë, e Perendija,

Po, t’a dini, ká me u vrá,

Tuj u lshue t’gjithve nên Shkjá:

Persè dita ká me ardhë

Dikû e zezë e dikû e bardhë

N’t’cillen Shkjau Turkut i bjen:

Edhè Shkjau Turkun e then

E e ngarmon aj jashta Europet,

Me gjak t’onë, qi rrin e ngopet,

Tash pêsqind e disa vjet:

Prá, at ditë Shkjau, po bâni e u gjet

T’ dám n’mjet vedit, jue Shqyptarve,

E pá zéll per giûhë të t’ Parvet,

Pá dashtní per Atdhé t’ uej,

Per ket besë, aj do t’ u shuej,

Porsi shuehet krypa n’ ujë;

Persè â trim e dhimë nuk ká,

Per kêdo qi nuk âsht Shkjá,

Jo qi i ká per t’ mârrë do uhá…

E mos pritni se vjen Mbreti,

Se vjen Krajli a vjen Dauleti,

Me ju pshtue prej thojve t’ tí;

Pse, si thomë na ktû n’ Shqypní:

Shka t’ a hajë ujku nji herë,

S’ e zên gjarpni kurrnjiherë…

S’ jânë, jo, t’ huejt qi e pshtojn Shqypnín,

Qi ja bijn vendit lirín:

Jânë Shqyptarët, e kurrkush tjeter;

Manie n’ mend, pse âsht fjalë e vjeter;

E un prandej po e vê ktû m’ leter,

Qi, po kje se hupë Shqypnija

Per faj t’ uej, kur t’ rriten fmija

E t’ uejt nipa: n’ kje se gjallë

U a lên Shkjau ndonjâ per máll:

E ket fjalë m’ „Lahutë t’ Malcís“

T’ a këndojn, në frymë t’ idhnís

T’ u a mallkojn shpirtin per s’ dekuni

E t’ u namin rroc e koc;

Persè âsht dam, po, pasha Zotin!

N’ zí Shqypnija m’ e shkue motin

E me fshâ ajo n’ robní,

Tue pasë djelmt, qi per trimní

I permenden n’ fiset t’ tâna,

Ke bje dielli e ke merr hâna.

Hej, moj Zânë! si t’duket tý?

A thue shof un kurr me sŷ;

Se Shqyptarët do t’bijn m’nji fjalë,

Zot Atdheut kta per t’i dalë?

Se mas flamrit kuq e zí,

Gegë e Toskë, fushë e Malcí,

Kan me dalë ndo’i herë n’ushtrí,

Me derdhë gjakun per Shqypní?

Po, pse jo? Me kohë e pûnë,

Kû me endire e kû me dhûnë,

Gjâ pa u bâ nuk jet n’ket shekull:

Kshtû qi ’i herë çka dukej mrekull,

Dán mandej si t’ishte lojë.

Jo, po; dita do t’agojë,

N’t’cillen tok fisi i Shqyptarit

Ká me u mledhë, edhe barbarit,

Qi dér m’shpírt e ka poshtnue,

Me armë n’dorë ká me i dishmue,

Se aj per t’gjallë s’i shtrohet kuej,

Se rob s’rri nên thêmer t’huej.

Por don kohë, moj zêmer valë,

Qi Shqypnija m’vedi t’dalë;

Pse vjen moti per kadalë.

Per nji ditë bîjn kpurdhat n’shí;

Por nuk mkâmet, jo, ’i Shqypní…

Pra, kto fjalë, tash, ktû t’i lâjm,

E prap kângës fillen t’i a zâjm;

Pse po ndiej ke atje kah Shkodra

Fort po rreh trompeta e lodra,

Fort po ushton qaj Rozafati,

Dervish Pasha ke s’i a ngjati,

Edhè n’Shkoder i a ka befun

Me pêsdhetë taborre t’njefun:

T’tanë Harapë e Anadollakë:

Per me e ndezë Cetinen flakë:

M’e ndezë flakë, edhè m’e kallë,

Knjaz Nikollen me e zânë gjallë;

Edhe lidhë n’Stamollë m’e çue,

M’e lânë mshilun në katue,

Kû rrin kali tue hingllue.

Heshtu, Zânë, mos qesh me mue;

Se merzitshim kam qillue!

Paj per t’gjallë s’lidhet Nikolla ;

Se aj po i kisht’ do djelm sokola,

Qi per Fé e lirí t’t’Parit,

Qi per nderë të Gospodarit,

Ndryshe s’bín, jo, n’fushë t’mejdanit,

Ndryshe s’rrâjn m’askjer t’Sulltanit,

Veç si krushku, qi shkon n’darsem :

T’tâna plumet presin m’parsem.

Pse edhe atà e kan kanû,

Besë me Turk kurr mos me vû,

Mos me vû kurr besë as fé:

Me tê por me u vrá, me u pré,

Po duel aj ndo ’i herë m’at dhé.

Jo qi vetë Knjazi i Cetinës

Po ishte trim, po, zogu i Shkinës,

E nuk lidhet per s’të gjallit,

Per me u mshilë te grazhdi i kalit.

Shka t’i bâjm: anmik na e kemi;

Por të drejten do t’ja themi…

Prandej vetë kishe me thânë,

Se edhè teper ka per t’kânë,

Per Dervishin, n’mujtët me dalë

Dér n’ Cetinë, aj rrugës pa u ndalë;

Perse âsht mal Cetina e shkretë:

Duhet pûnë me u njitë perpjetë…

Jo, po; duhet, besa, púnë,

Per me i hî Cetinës perdhûnë,

Pse, qe, Knjazi sa ká ndie,

Se Dervishi erdh n’ Shqypní,

Fjalë ka çue Malit të Zí,

N’ luftë me dalun plak e i rí,

N’ luftë me dalun burrë e grue:

Burrat mirë nên armë shterngue,

Grát me kmesa e me supata,

Me kosh m’ shpînë çikat e ngrata,

Per me i bartun bukë ushtrís,

Per me i dalun zot lirís

Kundra anmikut të lirís.

E pse rreth t’ tânë Karadaku

Âsht nji giûhe, ’i feje e ’i gjaku,

E nuk do veç Qeverín

Sa per t’ ngopë me ár Parín;

Por do Atdhén e do lirín,

Do me shkue per ditë mâ para,

Per kah dieja e pûnët e mara,

Burrë e grue në kâmë jânë çue,

Edhe pritat i kan zânë,

Ashtû Knjazi si u ka thânë:

Kan zânë pritat ânë e m’ ânë

Burra, djelm, e grá, e vasha.

Qe, edhe dyndë âsht Dervish Pasha

Me pêsdhetë taborre t’ veta

Edhè mêrr rrugen perpjeta,

Tue rrahë lodra edhe trompeta.

Dá ushtrín e ká n’trí çeta:

Njânen lshon kah Podgorica,

Tjetren derdhë aj kah Kernica,

Mêrr të treten per mas vetit

Giatë liqênit m’lundra t’Mretit:

E si atà shkulmat e detit,

Qi, tue vlue e tue shkumue,

Tue gjimue e tue ushtue,

Vîn, plandosen per aní,

Herë per báll e herë per brî,

Tash tue e hjedhun, thue, nder rê,

Tash pingul neper kurrnê

Shul n’teposhtë tue e karraní,

Thue n’avis duen m’e perpî:

Shkrefë aj turrin per Mal t’Zí,

M’Veleçik e del m’Rumí.

Âsht ndezë zhari mal e vrrî.

Kerset topi, rreh havani:

Ká mârrë gjâmë të tânë Balkani.

Ah! kadalë, bre Knjaz Nikolla:

Se ky â Mbreti e kjo â Stamolla,

Se me top e me nizâmë

T’djegin dhén, po, per nên kâmë.

A me Turk deshte me u pré?

Qe, tash Turkun tek e ké:

Del, deh! rrugen me ja pré…

Por nuk die si ké m’u dá,

N’paç vû sŷ me tê me u vrá;

Perse âsht trim, po, askjeri i tí,

Si mâ i miri nder Krajlní,

Kur t’ketë krena qi me prî,

Të ketë bukë, barot të zí.

A nuk shef ? a ké verbue ?

Dervish Pasha ç’t’ká rrethue ?

Si n’menjêne t’ká shterngue :

Gjallë prej dore s’ké me i pshtue,

Pse edhe m’tý fort âsht idhnue.

Se âsht idhnue Pasha i Stamollës,

Kish’ me thânë se Knjaz Nikollës

S’po ja haka kurrkund palla ;

Pse, qe, atje, n’do karpa t’gjalla,

Rreth e çark aj permbí Rjekë,

T’tânë ushtrín e ká perpjekë,

Kû dhanë besen per me dekë,

Per me dekë e per me u shue

E Cetinen mos me e lshue,

Per pá u bâ gjaku dér n’gjûe.

Kan lidhë besen, po, n’mjet vetit,

Me bâ pushkë me askjer të Mretit,

Edhe t’Parët mos me i koritun,

Qi, pa u lodhë e pa u topitun,

Kurdoherë me Turk jânë pré,

Per lirí, po, edhe per fé.

Mandej dá i ká çeta-çeta,

Rjekës tue i lshue malit perpjeta,

Kû s’ké veç curra e kaçuba :

Per kaçuba ka dy cuba,

Per gjith curra ka dy burra,

Ka dy burra malazez,

Njeshun vezmet mirë per brez,

Njitë taganat në sylah,

Idhtë novicat pshtetë per krah,

Sŷnin xhixhë e vetllat shllûngë,

Neje-neje kryet si bûngë,

Qi, ’iqind herë me i rá supatë,

Nuk i a hjekë, jo, ’i ashkel t’ thatë:

Por t’ tânë mend e të tânë dije,

Per me u pré me Turk Azije…

Dervish Pashës, mandej, çon fjalë:

Byrm! kuer t’ duejsh, mundesh me dalë,

N’ daç per mik, n’ daç per anmik,

Se mâ gati, se kam lé,

S’ e njof vedin në ket dhé:

Bukë e mish, barot të zí,

Si zanát qi âsht n’ Mal të Zí.

Shkon Dervishi tuj u shtŷ

Tuj u shtŷ e tue rremye.

Ka mârrë Zetë e Podgoricë,

Ka mârrë Viri edhe Kernicë,

Edhe mârrë e ka Vraninen,

Oso Kuka kû ka metë:

Mandej kâmen aj ka thekë,

Per me dalun neper Rjekë

E me e kapun te Cetina,

Kû kisht’ çerdhen gjeraçina:

Kû kisht’ trollin Knjaz Nikolla:

Edhe trollin rreth e okolla

Me ja shêmë, me ja dermue:

Ndandë pash n’ dhé me ja gropue.

Por se shka kúr erdh me dalë

Neper Rjekë me kapun mal’,

Madhi Zot, tŷ t’ kjoshim falë!

Se ç’ ká shkrefë atŷ potera,

Se ç’ âsht ndezun lufta at hera,

Se shum gjaku edhe ká shkue,

Shum nizami ká sharrue!

Kan metë gjindja pa u rmue,

Me i ngrânë shpêzt e Karadakut,

Qi edhe lshojshin fort m’erë t’gjakut…

Msŷni Turku me fuqí;

Priti Shkjau me trimëní,

E ka’ u ndeshen me furí:

Si t’u ndeshshin flakë e agzot:

Lum e lum per t’Madhin Zot!

T’i a dha vigma e t’i a dha ushtima,

T’i a dha krizma e bumullima;

T’nisi topi me gjimue,

T’filloi pushka atŷ me vlue,

T’u perlá Turku me Shkjá

Njâni m’tjetrin t’u ndersŷ,

Shoq me shoq t’u kaperthye,

Njâni msŷj e tjetri shtŷj:

Si dŷ dema báll per báll

Qi atje n’djerr a n’ndonji záll,

Kúr bâjn gjedhet mriz prej s’t’zetit,

Kaperthye brynash n’mjet vetit,

Kukzue shpînet, bâ kulár,

Shtangue bishtin strumullár,

Dyndun pluhni rê n’ajrí,

Rrín t’u vrá me t’madhe mní,

Dér t’i dajë ndonji barí.

Dŷ herë Turku u kap në maje,

Dŷ herë Shkjau e lshoi nder zaje,

Tue shtrue shpatin me Harapë.

Por, kúr s’tretit muer me u kapë

E me dalë prap m’maje t’malit,

Kû n’Mal t’Zí kje pika e djalit,

I lshoi m’tokë at herë shejshânat,

Edhe u çue e zuer tagânat,

E si bisha tue lurue,

Fulikare m’Turk u lshue.

E t’i a nisen me i krekcue

Kê me krye, po, e kê me kokë,

Tue i lshue shyt dekun per tokë.

Atŷ Turkun e lshoi zêmra,

Edhe vend s’i zû mâ thêmra;

Por u drodh e solli shpinen,

E n’teposhte e muer rrpinen.

T’i u lshue Shkjau mrapa per gjurmë,

E me vigme e t’madhe zhurmë,

Vrap per vrap e turr tue e ndjekë,

Kê tue therë, kê tue lânë dekë,

E dermoi dér poshtë në Rjekë,

Kû prap zhgjetë i vêhet m’shpinë,

Edhe e dbon e e qet n’ Vraninë.

Kur me sŷ ká pá Dervishi,

Se Nikolla ushtrín i a prishi,

Fort nji herë aj na âsht idhnue,

Ka shkrepë kâmët porsi i terbue;

Idhtë javerin ká qortue;

Por, mandej, zgiedh nji allaj t’rí,

Nder mâ t’mirët qi i kisht’ n’ushtrí,

E ja qet Shkjaut mrapa shpinës,

M’i a pré rrugen e Cetinës.

Veç Nikolla, i biri i Shkinës,

Po kisht’ kênë nji biramel,

Qi mâ n’Shkjá shoqi s’i del:

Prande’ e pá me kohë rrezikun,

Edhe u drodh e u vû në t’hikun;

Mori malin thik perpjeta,

Tuj u zhdukë me çeta t’veta.

U zhduk Knjazi, e Dervish Pasha,

Idhtë ngerthye ato vetlla t’trasha,

Mori rrugen per Cetinë.

Vall, a hîn Pasha n’Cetinë?..

Nuk e diej a hîn n’Cetinë;

Por n’Cetinë e diej se s’rrin:

Diç po vlon atje n’Berlin . . .




Kuvendi i Berlinit

Kangë e shtatë

Deh! oj Zânë, tý t’kjosha true!

A thue din ti me m’kallxue,

Se ç’ká ndêjë tue bumbullue

Andej larg kah Rumelija,

Ka’ ajo Plevna e Bulgarija?

A kjenë topa a veç kjenë gjâmë,

Qi u dridh toka ashtû nên kâmë?

Besa, jo, pra nuk kjenë gjâmë

Qi u dridh toka ashtu nên kâmë;

Por kjenë topat e Rusís,

Kjenë havanat e Turkís

Qi bumblluen fushës s’Rumelís,

Nâtë e ditë tue rrahë pá dá,

Rumelín t’tânë n’gjak tue e lá

Kah na u pré Turku me Shkjá,

Me Miskov Turku ka’ u pré.

Rrëmej gjaku shkulm mbí dhé:

Si mjerë zêmra e atyne nânave,

Qi i pa’n djelmt atyne ânave,

Perse kryet nên grykë t’havanave,

Kur të rrahin kta batare,

S’i bân nierit, jo nji pare.

Bre mâ zí ’dhe pat per t’ndollë,

Pse tue u rrasë kje Shkjau n’Stamollë,

Me zhbî Mbretin m’post të vet;

Veç se u rán Krajlat ndermjet,

Edhe pushka tashti prâni.

Sod t’ shtatët Krajlat e Sulltani

N’ at Berlin na jânë bashkue,

Na kan nisë me e bisedue

Se si pûnen me e vendue,

Per me vû paq edhe besë,

Per me shue luftë e ngatrresë,

Zêmer t’ keqe, mní e resë,

Tue ngulë gúr, tue ngulë kufî,

Per gjith vend, per gjith mbretní,

Giatë Balkanit m’ Dét të Zí.

Por tue kênë se besë e fé

Nuk po kisht’, jo, sod mbi dhé,

E se i forti, n’ armë merthye,

Aj po kisht’ gjithmonë arsye,

Un tue e pasë jam ktû do frigë

Se na bîn ndo’i pûnë e ligë

Per Shqypní e per Shqyptarë:

Ke kta s’ kan miq as kumarë,

Qi me e folë per ta nji fjalë,

Qi me hî atŷ zot me u dalë.

Pse, edhe qe, qaj Knjaz Nikolla,

Lshue dollamen pola-pola,

E me ’i strugë të gjânë dŷ pllâmë,

Me ’i kosh rrethe neper kâmë,

Shkye shallvarësh mbî kupë të giûnit

Me ju dhimët gurit e drunit:

Aj po u del Krajlave para,

E me fjalë e dokrra t’ mara

Po ja nisë atŷ me kjá,

Se aj tokë buke nuk po ká,

Bjeshkë e vrrî se atí i jânë thá:

I jânë thá e i jânë shkrumue,

Të tânë shkam e rrasë e lmue,

Pa nji kallzë, pa nji shkop drûje,

Sa qi poplli, rreshkun ûje,

Âsht ka’ i del prej Cernagore,

Po s’i u lshue nji tokë gratçore,

Si, bjen fjala, toka arbnore.

Toka arbnore, tokë me nâm

(Blé me pash e shitë me pllâmë,

Pashi argjand, pllâma florî,)

N’daç per bjeshkë e n’daç per vrrî,

N’daç per dhên e n’daç per dhí,

Si per bukë, si per tagjí

Si per pûnë, si per tregtí.

Edhe Krajlat po e ndigiojn,

Po e ndigiojn—as s’ po e qortojn;

Veç se bashkë me Mbret t’Stambollës,

Po na i napin dorë Nikollës,

Me mârrë Plavë, me mârrë Gucí,

Me mârrë Shkodren me Malcí,

Dér kû dán vendi me Drî :

Si atê Zoti m’a marroftë,

Mbret, a Krajl, a kushdo kjoftë,

Qi vû dorë m’leter mâ i pari

Vendit t’vet me dalë Shqyptari,

Ase rob me ndêjë nen Shkjá,

Pagë e t’dheta atij tue i lá!

Se, per Zotin—kjoftë levdue!—

Per pa u bâ gjaku der m’giû,

Kurr Shqypnín s’kem’ per t’a lshue.

Se kur t’mêrret, vall, Shqypnija,

Flakë do t’ndezet rrokullija,

E do t’binden fiset t’tâna

Kah bjen dielli e kah mêrr hâna.

Gjaku i jonë, po, ká me vlue,

Nama e jonë, po, ká me ushtue,

Ka me i shkue m’vesh Perendís,

Edhe i Lumi, n’frymë t’idhnís,

M’vend Europen ká me e vrá:

Të tânë n’gjak ká per t’a lá.

Kúr ka ndîe qaj Knjaz Nikolla,

Se atí Europa edhe Stambolla

Dorë i dhânkan mbî Shqypní,

Me dalë cubi nji zotní:

Vû kapicen m’njanin sŷ,

Se ç’â hjedhë e ç’ká lodrue,

Se ’dhe kangës ç’i a ká fillue,

Porsi krushku tue vallzue!

Lum e lum, po, i biri i Shkinës,

Se nder ksolla të Cetinës,

N’ato kohë qi kan me ardhë,

Ká me ngrânë aj bukë të bardhë,

Ká me zí aj mish taroçit,

Ká me pí, po vênë prej poçit,

N’të dŷ faqet me i plasë gjaku,

Kacadrê me i ndêjë mustaku.

Në Cetinë mandej ká dalë,

Pál Milanit ká çue fjalë:

More Pál, more ti djalë,

Nji sahat mos t’bâjsh me u ndalë,

Por flutro si gjeraçina,

Edhe peja ke Cetina;

Pse due t’ap un tý nji ushtrí:

Pêsë taborre djelm të rí,

T’tânë Sokola lé n’Mal t’Zí,

Per, me i qitë un n’at Shqypní:

N’ Hot e n’ Grudë, n’ Plavë e n’ Gusí

E ato vende me m’i shtrue,

Se ato Krajlat m’i dhanë mue,

Me shkelë m’to gjith si të due.

E mandej, si per nji javë

T’ m’i keshë shtrue Gucí e Plavë,

M’ beh t’ m’i bijsh Lekve t’ Malcís,

Si njaj ujku prej pusís,

E me shpatë e me konop

Të m’i bâjsh mue Lekët per shkop,

Edhè vendin, gjânë e giatë,

T’ m’a pushtojsh dér m’ Prrue të Thát.

Pse, si shtrue t’a kem’ Malcín,

T’ kem’ mârrë Plaven e Gucín,

At herë na po t’ rrasna n’ Shkoder,

Tue luejtë valle e tue kcye loder,

Si ata mâzat neper lâmë,

Pa na hî kund ferrë në kâmë.

Pál Milani thotë nji fjalë:

Njeksaj pûnë â vshtirë me i dalë;

Se p’r ’i javë s’ shtrohet Malcija,

Se as me pushkë s’ mêrret Shqypnija.

Vênu shêj, po, fjalve t’ mija,

E mos nguc grênzat me krande,

Perse ngucë të zezen t’ ande,

Pse edhe jashtë n’ ket pûnë ké marrë:

Per pá t’ pasë kush gjak as varrë,

Nuk thotë Zoti, as s’e ep kanûni

Në vend t’ huej me hî perdhûni.

Jo, po, m’ thuej në zjarm me rrânë,

Me i rá detit ânë e m’ ânë,

Se n’ fjalë t’ ande atje do t’ veta;

Por n’ Shqypní, besa, s’ mund t’ veta.

Qeshi Knjazi vesh e m’ vesh,

Se ti s’ kênke-o burrë prej nesh:

Kênke burrë veç me ngrânë pshesh,

Q’ se i a nisë me m’ predikue,

Thue se ’i grue vetë kam qillue

Qi me u trêmë prej fjalve t’ ueja,

Per çka m’ flet, per vende t’ hueja.

Jo, po, mirë do t’ isht’ per tý

Kamelaf me vû ti n’ krye,

Me lshue mjekren dér nen gjí,

E me dalë Pop ti n’ Mal t’Zí:

Per n’ mos daç ti n’ shpí me shkue

Me njitë furken porsi grue,

E aty n’ derë, ndêjë mbî ndo’i krroqe,

Me tjerrë m’ bosht me t’ ande shoqe,

Tuj u zé me tê n’ shullâ:

Se per luftë s’ u dashtke gjâ.

Sa per luftë âsht Mark Milani

Burrë si motit, trim si luani,

Qi edhè ushtrís ka per t’ m’ i prî,

Per me shtrue Plavë e Gucí,

Per me shkelë Lekë e Malcí.

Edhe Shkoders mrendë me i hî;

Me i hî mrenda me bajrak:

Me bâ Shkodren Karadak.

Kshtû tha Knjazi e lshoi kushtrimin,

Per me mledhë n’ ushtrí burrnimin.

Pingroi Zâna neper molla:

Hajde! hajde! or, Knjaz Nikolla,

Se pak gjatë jé shtŷ me fjalë:

Se pak giatë jé shtŷ me fjalë:

Se vjen moti per kadalë:

Se s’din nieri kû mund t’dalë,

Po kje ’imend se lshon aj vrapin

Mâ të madh se t’a két hapin:

Si, me giasë, ti don m’e lshue,

Q’se nder mend tý t’âsht ngujue

Në Gucí nji ushtrí me e çue,

Shqyptarín nji herë pa e pvetë:

A thue e lshon Gucín e shkretë,

A thue e lshon Malcín e ngratë,

Per pa i shprazë dý pushkë m’të thatë.

Me Shqyptarë, more Nikollë,

Mundet nieri ngusht me ndollë,

Po s’u shkoi aj mrendë per mik;

Se ata lé kishin çelik,

E vû sŷ kishin me dekë,

M’erz a m’tokë me pasë me i prekë,

S’ka shka bân nder ta i huej’!

Se ata gjallë s’i shtrohen kuej,

N’dashtë t’jét Knjaz, a n’dashtë t’jét Mbret;

Se atà Mbret po ishin n’dhé t’vet:

Fort gabon kush i gerget!




Ali Pasha i Gucís

Kangë e tetët

Drita duel, dielli s’ká lé,

Alì Pasha, ’i trim rrfé,

Heret sod na kênka çue,

Kênka veshë, kênka shterngue,

Paska mathë çizmet dér m’giû,

Edhè u ulka në katue,

Kû nisë gjokun me shilue,

I vên frênin prej florinit,

I vên shalen telatinit,

I a shterngon me tre kollana:

Hidhet gjoku porsi Zâna,

Porsi Zâna n’mal t’Tomorrit:

Edh’ e zier te dera e oborrit,

Nânes s’vet aj kû po i thrret,

Kû po i thrret e kshtû po i flet:

«Po ndigio, morì ti loke,

Bânmu nderë miqve edhè shok’e,

Bânmu nderë, kush të jetë per nderë,

Mos lên t’vobeg me t’kjá n’derë,

Mos lên t’vobeg n’derë me t’kjá,

Por t’m’i dalsh moter e vllá,

Por t’m’i dalsh ti nânë e tatë,

Si të Parët na lanë zanát;

Se kan bîjtë do pûnë të reja

E do t’dal un dér kah Peja,

Dér kah Peja, dér kah Reka,

Per me u pjekë te Haxhi Zeka;

E nuk diej kur ká me m’rá,

Me u kthye dalë, me tý me u pá,

Persè shtegu orok nuk ká».

Nuses s’vet, mandè’ i ká thânë:

«Nji amanet jam tue t’a lânë:

Rritma djalin djalë bujár.

T’ më dalë burrë e burrë shqyptár,

T’ m’ bâhet trim e kuvendtár,

Me qindrue per kanû t’ vet,

Me luftue per Atme e Mbret:

T’ diej me prî e me ndigiue,

Armët e besen mos me i lshue,

Kûdo pûna me i qillue.

Por në kje se Mali i Zí

Erdh e rá kurr në Gucí,

Dér sá t’ jét djali kerthî,

Pásh njat Zot, qi të ká falë,

M’a ndigio ti, grue, nji fjalë:

Bâne zêmren gúr e krep,

Premia djalit kryet në djep:

Mos m’i a lsho Knjazit n’ dorë gjallë:

S’ due t’a lâ n’ Shqypní un prrallë,

Se nji i biri i Alì Begut,

E nji i nipi i Skanderbegut

Knjaz Nikollës i ká sherbye

Se ká vû kapicë mbí krye,

Se ká ndêjë per t’ gjallë nen Shkjá,

Pagë e t’ dheta atij tue i lá.

Mâ mirë n’ vorr m’u kjá per mâll,

Se nên Shkjá me ndêjë per t’ gjallë!»

Kshtû tha Alija e i hypi kalit,

Edhè u nis terthores s’ malit,

Porsì breshni me duhí,

Tue mendue, duhan tue pí.

Ç’ do t’mendojë, vall, Alì Pasha,

Qi i ká vrâ ato vetlla t’trasha,

Qi i ká vrâ ata sŷ si zhgjeta,

Thue se n’mní i ká ardhun jeta ?

Se shka endë kjo mendja e nirit,

S’din kush gjâ, posë njatij t’Mirit

Qi nuk flên as kurr nuk kotet,

Qi ká n’dorë stinët edhè motet,

E qi rrezja e sŷut ka’ i priret

T’zêmers s’nierit kthellon gjiret,

E i a shef të tâna endiret,

I a skjyrton t’gjitha dishiret,

Qi atŷ mrendë rrín t’u perzí

Dikû bardh e dikû zí:

Aj, po, din shk’âsht tue mendue

Alì Pasha rrugës tue shkue.

Un veç diej t’u tham nji fjalë,

Se, tue shkue ashtû m’kál e m’shalë,

Tue rá dromit me t’mdhej hapa,

Shum do rrugë ká lânë permbrapa:

Shkote gjoku porsi rê:

Edh’ âsht kapun te nji rrê,

Kû nji lis i bukur ishte,

Lisi ishte e hije kishte,

Edhè kishte ’i gurrë per brî,

Gurrë të gjallë, të kjarët florí,

Kû edhe gjokun ka ndalue

E i ká zbritë per me pushue

Nen at hije e te njaj krue.

Tue pushue per nen at hije,

Si luâ, qi prej shkretije

Zên m’ ndo’ i moje, kputë e lmekun,

Pá dobí mbasi t’ ketë ndjekun

T’ letë anmikun, qi i grabiti

Klysht e njomë e mnís i rrshiti,

Me sŷ t’ vrântë kundron Alija

Se sá bukur Shqyptarija

Rreth e çark i shtrohet para

Me liqêj, me lume e ara,

E me male të madhnueshme,

E me pyje të blerueshme;

Edhè sŷt i mushen n’ váj,

Kah mendon se fati i sajë

Nder duer t’ hueja gjithmonë ngeli,

Se mâ i keqi p’rherë e shkeli

E s’ e la me çue kurr krye,

S’ e la dritë me pá me sŷ.

E ashtû ndêjë trimi nen hije,

N’ mend tuj endun pûnë Shqypnije,

Kur qe shef logut tue ardhë

Nji si Hije veshë në t’ bardhë,

Si nji vashë qi fat vè s’parit,

Shterngue ijet me ’i shogë arit,

Edhè zhdredhun flokët giatë shtatit

Si ato rrezet krés s’ njaj shpatit

Kur bân dielli per me lé

Neper brymë të nadjes s’ ré.

Ardhun shtatit si breshâna,

Si ajo vera e si ajo Zâna,

Bite shpatit tue flakue,

Dér qi vjen e zên mbî krue,

Vjen e zên fíll nder ylbera

Qi ndermjet t’ stomeve t’ blera

E per rreth t’ argjantë t’currilit

I trajtote rrezja e diellit.

U trand gjoku kur e pá,

(Thonë se kali praskë1 nuk ká.)

Curroi veshët e ngrefi kryet

E harû, pá i a dá sŷt:

Turfulloi nja dŷ a trí herë,

Tuj u zmbrapë rudines s’ blerë,

Kah kisht’ ndêjë Alija pshtetë.

Ali Pasha e pá edhè vetë,

E m’ njâ’n krah si kisht’ zatetë,

I dha shtatit e u drejtue

Edhè ndêj aj tue kundrue

Palè a isht’ nieri asè hyjní.

E tue kqyrë ashtû n’ habí,

Qatje vonë po nisë me i thânë:

« Pásh Njatê qi të ká dhânë,

A jé nieri a se jé Zânë?

A lutë Pashkë a lutë Bajram? »

« Se shka jam e shka nuk jam,

Se a lus Pashkë a lus Bajram,

Se a bâj hije a jo n’ ket jetë,

Ktû s’ âsht ngaeja me pëvetë:»

Po i thotë Hija atëherë Alís.

« Se ngusht janë pûnët e Shqypnís,

Se mrendë besa âsht krejt harrue,

Se lugat m’ tê Knjazi âsht çue,

Âsht çue Knjazi m’ tê lugat:

Ká qitë sogjet shpat e m’ shpat:

Don me dalë dér n’ Rozafat.

N’ at Berlin u dá pleqnija,

Në dorë t’ Shkjaut me rá Shqypnija. »

« Mo, pásh Zotin! Shka po flet?

Zên Alija e po gerthet.

Po a s’ ká Zot a s’ ká kund Mbret,

Qi nji Knjaz i Malit t’ Zí

Mund po e bâka aj sod pleqní

Me i pushtue kto Malet t’ ona,

Kû, se rrmen Drini e Valbona,

S’ ká rá mrendë parmendë e huej,

Pagë e t’ dheta s’ jânë lá kuej? »

« Jo, po, prá, i pergjegji Hija;

Nên kâmë t’ Shkjaut do t’ vuej Shqypnija,

Edhè Knjazit pagë e t’ dheta

Do t’ i lajë per sá t’ rrjedhë jeta;

Persè sod gjindja shqyptare,

Rrêjtë me pare e me timare,

Besë e fis kta kan mohuemun,

Krejt Atdhén kta e kan harruemun,

Edhè armët i perdorojn:

Kur mos t’ vrasin shoqisho’in:

Jo per t’ sjellë lirín Shqypnís,

Jo per t’ marë e t’ mirë t’ njerzís,

Por per t’ zgiedhë se kê nder t’ huej

Zot Shqypnija do t’ a quej.

Marre e turp per fis t’ Shqyptarve

Me shnderuem namin e t’ Parve

Edhè rob deshtas me ngelun

Nên kâmë t’ hueja ndrydhë e shkelun,

Si moskush m’ ftyrë t’ rrokullís!

Se un jam Ora e Shqyptarís,

Se un Shqyptarët-o do t’i nâmi,

T’mos u zhbîhet arve grâmi,

T’mos u dahet dhênve dâmi,

T’mos u lindet djalë në voter,

T’mos u rritet vllá as moter,

Por le t’shuehen nên zgiedhë t’huej,

Porsi shuehet krypa n’ujë.»

« T’lshosha bjeshkët, o morì Zânë,

Merr Alija, atëherë, me i thânë,

T’lshosha bjeshkët e t’lshosha malet,

Mos na nâm, he shto’ Zo’ vallet!

Se né nâma na ká rá,

Se né besa na ká vrá,

Q’se ká mrrîjtë fisi i Shqyptarit

Me u dridhë para Gospodarit,

Shqyptari me u dridhë n’sŷ t’Knjazit,

Qi as sá luga m’fyt t’nji mazit

S’çon kandár aj nder mbretní…

Jo, por, n’kje se n’Shqyptarí

Ké gjetë hije me pushue,

Ké gjetë gurra me u freskue,

E rudina me lodrue,

Me lodrue e me vallzue

Krah e m’krah me t’Bukrat tjera

Kur lulzon e butë Prendvera,

Pásh njat sŷ, qi e paske hýll,

Qi m’a çilë e qi m’a myllë

Si ajo hâna neper pyllë,

Deh! m’kallxo n’ket hije shpati

Si t’a pshtoj Shqypnín, i ngrati;

Se t’bâj bén mbî gúr të vorrit,

M’Bigë të Shalës e m’shkam t’Tomorrit,

Qi per tê nuk m’dhimet djali,

Qi per tê jeten e fali. »

Kur ká ndie Ora e Shqypnís

Se shka i tha Pasha i Gucís,

Fort me vedi ajo â gëzue,

Edhè Pashës kshtû i ká ligjrue:

«M’ kâmë, prá, Alì per n’kjosh kund gjallë,

Nuk âsht ngaeja sod me u tallë:

Knjazi topin âsht ka’ e kallë.

Dil e piqu m’ Haxhi Zeken;

Grish Kosoven, bashkò Reken:

Lsho kushtrimin n’ Toskë e n’ Gegë;

Mblidhniu tok si kokrrat n’ shegë:

Forca tok—s’ bâhet rrcok

Edhè, lidhë me besë shqyptare,

Bini Shkjaut ju fulikare:

Un me jue kam me qillue:

Shkján nên kâmë kam me u a shtrue.

Por, pse ti m’ a bâne at bé,

Se nep jeten per Atdhé,

Qe un po t’ ap nji forcë të ré

Vendit lisat ti me i shkulun,

M’ tý tagani mos me u ngulun,

Plumja e pushkës tý mos me t’ vrá,

Gjylja e topit mos me t’ rá. »

Edhe kshtû tue ligjirue,

Alì Pashës ajo âsht afrue:

Ká qitë doren mrendë në gjí,

Ká xjerrë jashtë do rozmarí:

I a ká dhânë t’ i mârre erë;

Mandej thânë i ká Alís;

« Hajt, Ali, ti me u sprovue

Palè a e shkulë lisin me rrêma,

Palè a e shkulë e prap e ngulë. »

Edhè trimi i âsht shterngue,

Me dý duert lisin ká kapë,

Dý-trí herë aj e ká trandun,

Me gjith rrâjë edh’ e ká shkulun;

Por, kur prap ká bâ m’ e ngulun,

As nji giû n’ dhé s’ mund e shtini.

Fort ká qeshë e Bukra e dheut,

Kur ká pá se aj Ali Pasha,

S’ muejtka n’ vend lisin m’ e ngulun,

Edhè s’ dytit rozmarín

I a ká dhânë t’ i marre erë.

Kur âsht çue s’ dytit Alija,

Me dý duert lisin ká kapë,

E si t’ ishte ’i hû prej gardhit,

Shul perpjetë aj e ká ngrîjtun

E dèr m’ degë në dhé e ká ngulun.

Mandej sjellë âsht me soditun,

Se ç’ po i thotë Ora e Shqypnís;

Por me sŷ t’ Miren s’ e pá:

Isht’ bâ voes e rá nder lule.

M’ kâmë Alija habitë ngeli,

Tue kundrue rreth kah zabeli,

Deri nalt kû niste bora,

Per me pá se ç’ u bâ Ora,

Kur nisë gjoku me hingllue,

Nisë me thunder me trokllue,

Thue se n’ mend po do m’ i a qitun,

Se s’ isht’ ngaeja atŷ me pritun.

Âsht kujtue, medjè, Alija,

Per shka thânë i kishte Hija,

Se n’rrezik gjindej Shqypnija,

Edhé gjokut m’shpinë ká kcye.

Gjoku turrin ká shperthye :

Kush dŷ herë s’i pá me sŷ.




Lidhja e Prizrendit

Kangë e ndandët

Shkrepi dielli buzës s’ Cukalit,

Eja e t’ kndojm, oj Zâna e malit,

Eja e t’ kndojm më Lahutë t’ Malcís,

Si atà Krenët e Shqyptarís

Në Prizrend na janë bashkue

Per me folë, me bisedue,

Shqyptarín se si m’ e pshtue

Prej çapojve t’ Malit t’ Zí,

Qi ká dyndun top e ushtrí,

Me hî n’ Plavë, me hî n’ Gucí,

Me marrë Shkodren me Malcí,

Dér kû dán vendi me Drî;

Pse, po thonë, Mbreti i Stambollës

Dorë i dhânka Knjaz Nikollës

Me ndezë zjarm aj m’ votra t’ ona,

Me ngá qét aj n’ ara t’ ona,

Me bâ drû n’ zabele t’ ona,

E me grá e me vasha t’ ona

Me luejtë Shkjau harushë nder né,

Thue se s’ ká Shqyptarë mbi dhé.

Por po kisht’, besa, Shqyptarë,

Kisht’ Shqyptarë zêmer bujarë…

Burra t’ urtë, trima luftarë,

Qi s’ po u tutshin kta me dekë

M’ erz a m’ tokë me pasë me i prekë.

Persè, qe, qaj Ali Pasha

Fort ká vrâ ato vetlla t’ trasha,

Ká vrâ vetllat edh’ â idhnue,

Burri i botës kur ká ndigiue,

Se n’ Berlin âsht bâ pleqnija

Nen kâmë t’ Shkjaut me vue Shqypnija:

Edhè n’ Pejë trimi ká dalë,

T’ tanë Shqypnís ká çue nji fjalë,

Qi shk’ â Krye, shk’ â Bajraktár,

Shk’ â Vojvodë e shpí e parë

Fíll me dalun në Prizrend,

Per me ngrefë atŷ kuvend,

E, si motit, per Atdhé

Me lidhë besë, me lidhun fé:

Besë e fé me lidhë shqyptare,

Se pá dalë Shqypnija fare,

Sa qi n’ fushë as në zabel

Mos të lehë mâ qên në stel,

Mos t’ këndojë as pulë as gjel,

Vendin t’ huejve mos m’ u a lshue,

Shkjaut per t’ gjallë mos me ju shtrue,

Mos me vû kapicë mbí krye:

Mbretit fjalen me ja thye.

Edhè n’ lajm qi çpon Alija,

Trup në kamë çohet Shqypnija,

Shk’ â Gegní e shk’ â Toskní:

Çohen Krenë e Bajraktarë,

Agallarë e Pashallarë,

Me Vojvodë e me Begllerë,

Trima n’ zâ, burra me nderë,

Larg t’ permendun per urtí,

Larg të lypun per pleqní:

E kush tok e kush pá shok:

Si atà hyjt qi shkrepin n’ qiell:

Në Prizrend na shkuekan fill,

Prizrenjanët kû mirë po i presin,

Bukë e zêmer kû po u qesin,

Si zanát qi e ká Shqypnija,

Kur t’u shkojë miku te shpija.

E si tok na janë bashkue,

Trimat m’kamë atëherë janë çue

E kan dalë në log t’kuvendit,

M’ato mojet e Prizrendit,

Kû kan ndêjun rend mbas rendit,

Me Ali Pashen n’krye të vendit.

Vall, ç’piskati n’hije t’blinit,

N’ato mrize t’Ljubotinit,

Qi ushtoi vigma ashtû zallís?

Ora e bardhë e Shqyptarís

Paska kênë n’nji gurrë t’u lá,

Edhè e Mira paska pá,

Se atjè poshtë-o në Prizrend

Kenkan mbledhë Shqyptarët në kuvend;

Paska pá ajo e kênka gzue,

M’mâje t’bjeshkës paska flutrue,

Edhè n’giûhë t’âmbel t’Shqyptarit

Thirrë i paska Zânes s’Sharit,

Sa qi ushtue ká hapesira:

A po ndien, moj t’raftë e mira!

Moj shtat-rrituna në mjaltë?

Peja ’i herë m’ket bjeshkë të naltë,

Peja ’i herë, per n’daç me pá,

Shka s’ké pá as n’Turk as n’Shkjá.

Zâna mirë atë e ká ndie;

Fluturim âsht lshue n’ajrí,

I a ká behë m’bjeshkë t’Ljubotinit,

Sa rre’ ’i herë qepalli i synit,

Kû atŷ para i ka dalë Ora,

Edhè kapun dora-dora,

Tue kuvendë motra me moter,

Na kan zânun vend m’nji koder.

Vend m’at koder, si kan zânë,

Ká qitë Ora edhè i ká thânë:

Se un, qi dijtë e kam mâ s’miri,

Se tŷ p’rherë t’a ka dashtë hiri

Me t’kuvendun fjalë burrnije,

Me t’permendun punë trimnije

E me njoftë burrat e dheut,

Qi per Fé e lirí t’Atdheut,

Vringllojn shpatat si vetima,

Trandin boten si bumllima,

Bâjn anmikun copa e grima:

Deshta t’thrras, moj vetull-njalë,

Mbí ket bjeshkë nji herë me m’dalë,

Per me t’thânë se edhè n’ditë t’sotit

Po kisht’ burra porsi motit,

Mos me u trêmë në flakë t’barotit,

Mos me u tutë n’vringllim t’çelikut,

Ballë per ballë m’i u turrë anmikut.

A i shef, poshtë, atje n’Prizrend,

Njatà burra mbledhë n’kuvend?

A thue i shef e a thue po i njef?»

Un po i shof por nuk po i njof

Nuk po i njof, jo, se kush janë,

Po i pergjegjë e bardha Zânë,

Veç, mbas giaset, kish’ me thânë,

Se ata Akejt na kênkan njallun

Qi t’largtë Trojen paten kallun:

Pse edh’ aj trimi n’krye të vendit,

Qi po dán në log t’kuvendit

Porsi t’isht’ nji rod drangonit,

Fort m’i giaka Agamemnonit;

Si p’r at tjetrin, pak pertej,

Me atà dy mustakë të mdhej,

Krah e m’krah qi i paska lshue,

E qi folka si tu ulrue,

Kish’ me thânë se âsht Diomedi.

Fort ká qeshë Ora me vedi,

Fort ká qeshë e kshtû i ká thânë:

Se atà Akej, besa, nuk janë,

S’janë Akej as s’janë Dardâj,

As vigaj, as katallâj;

Por jânë Krenët e Shqyptarís,

Krenët e Gegvet e t’Tosknís,

Qi kan dalun në ket dhé

Me lidhë besë, me lidhun fé,

Edhé m’armë kta me u shterngue,

Europës fjalen m’i a poshtue,

Qi me Mbret paska pleqnue

Me i dhânë dorë Malit të Zí

T’a coptojë t’mjeren Shqypní.

Sá p’r at trimin n’krye të vendit,

Qi po t’dán në log t’kuvendit

Porsi t’isht’ nji rod drangonit

E qi i giaka Agamemnonit,

Aj nuk âsht, mori lum Vasha,

Tjeterkush veç se Alì Pasha,

Qi per t’drejta t’Shqyptarís

Vetë i a nep zjarmin shtëpís,

E s’i dhimen nanë as djalë:

Per to jeten vetë e falë.

E njaj tjetri, mâ pertej,

Me ato dy mustakë të mdhej

Me i prekë m’shoq qi ka brî vedi,

Aj nuk âsht, jo, Dijomedi,

Por âsht Bajraktari i Shkrelit:

Si njaj pyrgu m’ballë t’kështjelit,

Qi s’e trandë as topi as shpata,

E i thonë êmnit Marash Vata.

Jo qi ká atŷ burra tjerë,

Bajraktarë, Krenë e Beglerë,

Qi per fjalë e per urtí,

Per trimní, per bujarí

Nuk i a lshojn vendin kurrkuej

As n’Shqypní, as nder të huej.

A e she’ ’i herë njat burrë zeshkan,

Me kollçikë e me fistan,

Qi m’a ka sŷnin si zgjeta,

Qi m’i bâjn t’gjith t’u ngjatjeta,

E qi folka ashtû pa u zé,

Herë tue mâtë, mandej tue pré:

Qi prandej njat fjalë qi e flet,

Mbreti as Krajli nuk i a shklet:

Pse edhè dera e tij bujare

Larg permendë âsht n’tokë shqyptare

Per kah pupla e per kah dija,

Pá të cillat s’rron Shqypnija?

Aj âsht trimi Frasher Begu,

Qi gjithkund, kû e qiti shtegu,

I la nâm aj Toskënís

Faqe t’bardhë i la Shqypnís.

Mandej vjen nji Qefalí,

Prenk Bibë Doda, djalë zotní:

Per kah mosha, mjaft i rí,

Por i vjeter per pleqní,

Kur të dojë me folë urtí:

Aj âsht, Zânë, njaj Kapitani,

Kapitani prej Mirditet,

Per të cillin larg perflitet,

Larg perflitet, larg kallzohet,

Zí edhè bardh per tê shartohet.

Atëherë vjen në rend Toptani,

Qi edhe ktij larg i vojt zâni,

Per shka mirë e zí qi bâni:

Persè i forti, si e din vetë,

Mirë e zí punon n’ ket jetë,

Kur t’ i marrë mendja perpjetë.

Per bri tij vjen prap Zogolli,

Gjetë Gegë Shllaku edhe Begolli;

Vjen Çun Mula e vjen Mar Lula,

Njani Hot e tjetri Shalë,

T’ fortë per pushkë e t’ urtë per fjalë;

Si aj Dodë Preçi prej Kastratit,

Me at Vrijonin e Beratit,

Edhè trimi n’ zâ Deralla,

Qi po i kishin fjalët e rralla,

Por s’ po çajshin shum kopalla

Kû, po, isht puna me qindrue,

Me qindrue pr’ Atdhé t’ bekue.

Por pertej, m’ at tjetrën ânë,

Aj âsht, Zânë, nji burrë shkodrânë:

Âsht Shan Deda i Dedë Jakupit,

Qi, si Ltinit, si Halldupit

Rrumullak fjalen u a flet;

Pse âsht derë pushke gjet me gjet

E s’merr vesht per Krajl as Mbret.

Se ti, besa, mirë po thue,

Mori Zâna me ligjrue,

Se edhè n’sŷ jam tue e dallitun,

Qi kûdo pûna me e qitun,

Per pá e shkrepë ky s’kisht’ me u pritun.

Veç un deshta ktû t’a die,

Se kush âsht njaj kime-zí,

N’dŷ kubure e n’nji harbí,

Qi e ká vû ksulen m’njâ’n sŷ

E i ká lshue tirqit nên í.

Sikur lshue s’i ká kurrnjêni?

Aj âsht, Zânë, Abdullah Drêni:

Njaj, pa t’cillin s’hecë kuvendi

E i a dro t’keqen Prizrendi.

Dro Prizrendi e dro Gjakova

Rreth e çark i a dro Kosova;

Pse fjalë peng aj kurr s’ká lânun;

Pse per mik e besë të dhânun

Vetë i a nep zjarmin shtëpís:

Shì me Mbret pushken e nisë,

E as s’i lên marre Shqypnís.

Dersá m’bjeshkë të Ljubotinit

Per nen hije t’mraztë të blinit

Po ligjrojshin Zâna e Ora,

Krye më krye e dora-dora,

Atje poshtë në Prizërend

Abdull Frasheri, ’i Toskë me mend,

Kshtu ká nisë të çilë kuvend:

Enè breshtet t’Kapitolit

Dalë nuk kisht’ e murrtë ulkoja,

Per me i dhanun sisë Romólit,

Mbasi shâmë kje per dhé Troja:

E atjè larg, po, kah Urali,

Nper atò breshta të larta,

Siellej Shkjau, si shkerbé mali,

Tue kerkue per molla t’tharta,

Kur m’kto vise të Balkanit

Të Parët t’onë, Pelazgt e motit

Gjân e gjallë kullotshin planit,

Qét i ngitshin m’fushë të Zotit.

Kishin frone e ligjë të mara,

E giatë shtegut t’gjytetnimit

Ishin shtŷ atà larg perpara

Q’me prendverë të rruzullimit.

Prej kah fíll zèn rriba e Verit

E m’Vezuv t’veshun n’gjineshtra:

Prej Kaukazit m’Shkam t’Doverit,

Kû rri Albjona e pjekë gjenjeshtra,

Fis mâ t’vjeter kund nuk ká

Se âsht ky fisi n’zâ i Shqyptarit,

Në mes t’t’cillit punët e mdhá

Per Europë zûnë t’enden s’parit.

Po, m’kto male e karpa t’ona

S’parit Zeusi njerzt i rysi,

E me augure te Dodona

Egersín aj u a permysi;

Ktû edhè s’parit Orë e Zâna

Nisen valle me vallzue,

E nper vrrîje e fusha t’gjâna

Zû Pegazi me lodrue.

Këtu, Leka mati hapin

Me i dalë botes n’fund e n’krye,

Edhe n’ Hind e çpori vrapin

Rrufén n’ dorë, vetimen n’sŷ:

Si edhè Pirri, qi, mbrefë pallen

E dalë detin si duhí,

Shî nen Rromë e shtroi hamballen

Të tanë n’ krena Rromakësh t’ rí.

Kûdo rrâni turr Shqyptari,

Mirë aj lidhë me besë e fé,

Atje lufta mori zhari,

Atje gjaku rrmej nper dhé;

E as s’ u gjet kund mal a rrmore

Qi atij hovin me i a ndalun;

I rá zhyt aj valës mizore,

Me armë n’ dorë nper flakë ká dalun.

Gal, Rromakë, po, dikur motit

Kjenë pershkue nper tokë shqyptare,

Si edhè fiset e Ostrogotit

Me ata Slavt, kta dalshin fare!

Por Shqyptari s’ e perkuli

I gjallë qafen nen zgiedhë t’ huej:

E lshoi token, në mal dueli,

Por të dheta s’ i lau kuej.

Porsi njaj tallazi i detit,

Qi dyndë mal e bardh prej shkûme,

Dekë e mnderë tue lânë mbas vetit,

Vjen e thehet m’ kep t’ ndo ’i gûme:

Njekshtû forca e cilldo anmiku,

Qi desht dam t’ na i sjellë lirís,

Erdh e u thye m’ parsme çeliku

T’ bijve t’ maleve t’ Shqypnís.

Pat kujtue Sulltan Murati

Se Shqyptarët i ká lshue zêmra,

Se prandej po u rrin aj gati

E rob t’zânë po i shtron nên thêmra;

Edhè dyndë nji ushtrí kreshnike,

Të tanë djelm t’regjun nder gjaqe:

Bota marë eshtet prej frike;

Kján Europa, lott per faqe.

Por n’ket punë u gjet gabue;

Skanderbegu ’i rrfé prej qiellit

Pallen zier atjè në Krue:

Se ç’vetue ká n’rreze t’diellit!

E si ulâ tue buluritun,

Shqyptarís i a lshon kushtrimin,

Qi, shk’â burrë, në luftë me zbritun,

Turkut m’armë m’i a shtypë guzimin.

Trup në kamë i a bân Shqypnija,

Mirë nder armë edhe shterngohet,

E si breshni e si duhija

Fulikare mbi Turk lshohet.

N’at turr t’tyne trandet toka,

Tymi çohet dér mbí rê,

Bumbullojn male edhè boka,

Rrëmen gjaku shtojt kurrnê.

Shtrî m’fushë t’Dibers Jeniçeri

E, si kau nen thikë të kandarit,

T’u perpjekë per tokë i mjeri,

Kah e ndrydhë m’fyt kâma e Shqyptarit,

Aj e shef, sado qi vonë,

Se me dhûnë Shqypnija s’shklitet,

E se rrêjn atà qi thonë,

Se p’r Atdhé Shqyptari s’vritet.—

Jo, prá, vritet, pasha Zotin!

Nisë Shan Deda, n’fjalë t’u zé,

Porsi vrám âsht aj gjithmotin,

Kur kje puna per Atdhé.

Edhè Mbretit të Stambollit

Shqyptarët pushken i a kan vû,

Sa herë Turqit e Anadollit

Paten dashtë me u shkelë m’ kanû.

Kû t’a lypë e mira e Atdheut

E t’a hjekë lirija e vendit,

Kush â nipash t’ Skanderbeut,

I ç’do fés e i ç’do kuvendit,

Per t’a msŷ aj ká anmikun,

Si petriti zogjt trumcakë,

E kûdo t’ vringllojn çelikun

Nuk lên token pa e pergjakë.

Mocë Shqyptarët me stalagtita,

Lirë gjithmonë kta e kan shkue jeten;

E se enden nata e dita,

Se zên vjeta në rend vjeten,

Kta, posë Zotit t’ naltë t’ Empirit,

Qi ushqen krijen e veshë lulen,

Kryet dér sod perpara nirit

Enè kurr nuk e perkulen.

M’ kamë, atëherë, burra të dheut,

Mbasi t’ zott jemi me dekë

Per lirí e nderë t’ Atdheut,

Prap zên Duli fjalët me i thekë:

Perse sod a kurr Shqyptari

Gjân e vehten do t’ bâjë flî

Per Atdhé, qi atí i la i Pari,

E per nderë e per lirí.

Sod t’shtatët Krajlat edhè Mbreti,

N’ at Berlin n’ kuvend bashkue,

E kan bâ pleqnín n’mjet veti

Malcín Knjâzit me i a lshue;

Me i a lshue Knjazit Malcín,

Me na dá né vllá me vllá,

Me na hupun Shqyptarín,

Me na lânun rob nên Shkjá.

Kush â nipash t’Kastrijotit,

Qi ká nderë e nuk bán kore:

Burrë, si burrat qi kjenë motit:

Aj sod armët të rrokë mizore

E të dalë në breg të Cemit,

Prej kah Shkjau rri e na kercnohet,

M’i a diftue botës e polemit,

Se pá gjak Shqypnija s’shtrohet.

Ktû s’do t’shklasë, jo, kâma e huej;

Kush, posë nesh, s’zên qé m’ket tokë;

Se na rob s’i shtrohna kuej,

Dér sa t’jemi gjallë me kokë,

Me eshtna t’onë, po, na Shqypnís

Nji murojë kem’ per t’i a vû,

Qi edhe topat e Rusís

S’kan per t’mujtë, jo, m’e dermue.

Abdul Frasheri kshtû foli;

Kur Mar Lula, i pari i Shalës:

Nji sŷ zjarm, nji zog sokoli,

Burrë i zoti i pushkës e i fjalës:

I a pret fjalen n’log t’kuvendit:

Se ti, pasha at Sh’Marrabé!

Sá per t’dalun zot un vendit,

Me m’qortue nevojë nuk ké.

Pse, se â zânun kjo Shqypní,

Un kam ndêjë me pushkë per faqe,

E per vend e per lirí

Kam rá pré, kam bâmun gjaqe.

Kam shkue jeten si bishë malit,

Zdathë e zdeshë edhè pá ngrânë;

Por as Mbretit, por as Krajlit

Tungjatjeta s’i kam thânë.

Un kam ruejtë giûhen shqyptare;

Un kam mbajtë doke e kanû,

E as per pare e as per timare,

Gjak e t’ Parë s’i kam mohue.

Prandej, Shkjau me pasë per t’msŷ

E me dalë kndej kah Shqypnija,

(Si po thonë se ká vû sŷ)

Ká me u ndeshë, po, m’armë të mija,

M’armë të Lekve e t’Dukagjinit,

Qi, me nihmë të Perendís,

Kan m’i a thye pleqnín Berlinit,

Kan m’i a pshtue lirín Shqypnís.

Por pse m’thue me u vrá me Shkjá;

Tue pasë mrendë na Anadollakun,

Qi kurr t’keqen s’m’a ká dá,

Qi kurr qafet s’m’a hoq lakun:

Qi edhè zêmren m’a ká thá

E m’ká mytë aj tatë e nânë,

E shnjerzue m’ká grue e moter,

E s’m’ká lânë me u rritë djalë n’voter?

M’ká korrë aren e punueme

M’ká mârrë token e trashgueme,

E tue m’bâ kanûn paçaver,

M’ká mârrë qét, po, per nên laver,

M’ka mârrë lopet me gjith viça,

M’ká mârrë delet me gji’ ogiça,

M’ká mârrë dhên e m’ká mârrë dhiz,

M’ká thá vathë e m’ká thá mriz:

Edhè sod m’ká vû leçí,

Mos me folë n’giûhë t’t’ Parve t’mí;

E m’a man giûnin mbí bark,

E m’a repë shpirtin me çark,

Si mo’ Zot, mâ keq per mue,

Nder thoj t’tij qi kam qillue?..

Po a pse Turqit e Anadollit

Duen të tallen këtij trollit,

Na m’i a vû pushken Nikollit?

Jo, per Zotin!—kjoftë levdue!

Se un Manov nuk kam qillue,

Qi me dalë e me luftue,

Perse Krajli a perse Mbreti

Duen të m’majn mue rob nên veti;

Un luftoi veç per lirí,

Per erz t’êm e per Shqypní:

Se un t’huej’n zot s’e due në shpí,

S’due të njof as Krajl as Mbret:

Mbret Shqyptari âsht n’vend të vet.—

Të lumtë goja, bajraktár,

Ali Pasha, ’i trim bujár,

Mêrr e i thotë t’parit të Shalës,

Se ti lak s’i bâke fjalës.

Se ti folke n’log t’kuvendit,

Si po e lypte e mira e vendit.

Per Shqyptarë, si jemi na,

Turk a Shkjá të dy janë nja;

Pse të dy, si Turk si Shkjá,

Né me sŷ s’duen me na pá,

Edhè jânë, per né të huejë:

Gjind, qi as vedit as tjerkujë

Nuk jânë të zott nji t’ mirë m’ u a sjellë,

As per dije e mende të kthellë,

As per punë, as per tregtí,

As per t’ marë në gjytetní.

Por, pse na të vogjel jemi,

Pse kend fis as vllá nuk kemi,

Na sod Shkjaut s’ mund t’ i bâjm ballë,

Qi po do t’ na perpîjë gjallë;

Prandej, thom, se e lypë e mara,

Qi edhè sod na, si perpara,

Të rrijm njitë me Mbret t’ Stambollit,

Per me i bâmun bailë Nikollit.

Dikur dita ká me ague,

Qi edhè Turku do t’ mârrë m’ thue:

E m’ atëherë, shka â Toskë e Gegë,

T’ mlidhen tok, si kokrrat n’ shegë,

E t’ i a napin Turkut t’ shtŷmen:

Qi s’ ndrron vesin, veç se qŷmen:

E t’ a lshojn krye-picingul,

T’ i a thejn zverkun në Mosul.

Prá, ju burra, un kish’ me thânë;

Ktû fjalë tjeter mos me zânë;

Veç me hî me shkrue nji leter,

Me shkrue ’i leter m’ kanû t’ vjeter

Per t’ shtatët Krajlat mledhë n’Berlin:

Qi, pa u shterrun Drî e Shkumin,

Edhè Buena per pa u thá,

Na per t’ gjallë nuk rrím nên Shkjá.—

Kshtû ká folë Pasha i Gucís.

Edhè Krenët e Shqyptarís

Kan mârrë letren per m’ e shkrue,

Fjalë per fjalë kshtû tue e peshue:

Ju qi jeni të shtatët Krajlat,

Edhè ti Mbreti i Stambollës,

Falmeshndet Krenët e Shqypnís.

Per njat gjýgj, qi e keni bâmun,

Qi nen Shkjá me vue Shqypnija,

Pa shikjoni, se, per Zotin,

Mund t’na bîjë ndo’i pûnë e keqe;

Pse na rob s’i bâhna kuej,

Pagë e t’dheta s’i lájm kuej.

Njiket tokë të Shqyptarís

Zoti vetë Aj na e ká falun

E as Taljanit mârrë s’i a kemi,

As rrëmye s’i a kem’ Francezit.

As Inglizit, as Teutonit,

Se mâ Slavit jo se jo,

Qi veç dje ká rá n’ Balkan

E kush di se kû e kputë zverkun:

Si ajo vrula e kacalecit:

Sod këtû, neser s’diej kû.

Sá per Mbretin e Stambollit,

Qi po thotë, se Knjaz Nikollit

Do t’i falë Shkodrë e Malcí,

Mund t’i thoni, se Shqypnija

Nji shportë fiqsh nuk ká qillue,

Per m’u a dá miqve peshqesh;

Por âsht toka e t’Parvet t’onë,

Âsht Atdheu, po, i Skanderbegut,

Âsht Atdheu, po, i Mojs Golemit

E i atij Lekë Dukagjinit,

Edhè i Kukës edhè i Muzakut

Edhè i Strezës e i Aranitit

Qi e kan lá t’ tanë me gjak t’ Turkut.

Prandej s’ ká as Krajl as Mbret,

Qi ket tokë e falë a e shet,

Dér sá t’ két nji zog Shqyptari,

Qi t’ bâjë hije permbi dhé.

Kështû letren e kan shkrue,

Edhe mirë e kan palue,

Mandej shtek ata i kan dhânë

Per Berlin, kû kishin zânë

Mbreti e Krajlat, gjŷgj me i dá

Shekllit t’ ngratë, në gjak krejt lá.




Mehmet Ali Pasha

Kangë e dhetët

Po rreh teli i vilajetit:

Kush â Krye e Bajraktár,

Kush â beg e shpí e parë,

M’ Kaçanik e del m’ Qafë t’ Diellit,

Hiq e eja në Gjakovë;

Pse ká ardhë nji Pashë i rí

E ká ’i fjalë të madhe fort

Me u a thânë Krenve t’ Shqypnís

Te konaku i Abdullah Drênit.

Shkuen trí dit e shkuen trí net

Edhè Krenët behen n’ Gjakovë,

Njani beg e tjetri agë,

Kush Vojvodë, kush Bajraktár.

U kan prî nja dy zotní:

Ali Pasha e Haxhi Zeka,

Burra lidhë me besë shqyptare,

Si dŷ plume n’ «xheverdare»,

Fíll te Pasha edhè kan hî.

Atà mirë i ká pritë Pasha,

Pasha Mehmet Alì Pasha.

U ká qitë duhan e kafe,

I ká pvetë per rob e shpí,

E per treg e per bulqí,

Per mehmurë e veqilade:

Se si shkohej n’ ket dhé jeta,

Se a po kisht’ me se m’ u rrnue.

Qatje vonë po zên e u thotë:

Baba Mbret u bân «selám»

Se aj jue u ká lule m’ saksí,

Se aj jue u ká, po, hajmalí,

Hajmalí bajtun nen sjetull:

U ruen porsi sŷ’n nên vetull.

Veç se erdhen mote t’ vshtira

Si per Mbret ashtû per Krajla…

Elè mâ qaj Knjaz Nikolla

Nuk po i shef kund mâje vedit,

Ke ká ngelë m’ krepa t’ Cetinës

Pip i lmuet, pa gjâ mbas shpirtit,

Me i u dhimtë gurit e drunit.

Prandej Krajlat jânë mendue,

Jânë mendue e e kan pleqnue,

Me i u lutë Mbretit t’ Stambollës,

Qi t’ i a lshojë kund kah Shqypnija

Ndo’i grimë djerr, ndo’i pllamë tokë buke,

Sá me pasë kû me gjellisun;

Pse, vallahi! ngusht ká rá.

Edhè Mbreti, i u rritët jeta!

E ká bâ me mend pleqní,

Me i a lshue Malit të Zi

Hot e Grudë, Plavë e Gusí…

Pasha Zotin! ká gabue,

Zû Alì Pasha tue u idhnue,

Se kjo pûnë qi s’ bâhet kurr:

Se gjâ e shkretë s’ ká metë Shqypnija,

Qi me u dhânë bakshish nder Krajla.

Shqypnín Mbreti s’ e ká shtrue

Me armë n’ dorë, si viset tjera,

Tjerat vise të Balkanit:

Por ortak u bâ aj me né,

Tuj u lidhë me besë e fé,

Se aj Shqypnín e njef Shqypní;

Se s’na lot kanû’n e t’ Parve:

Se s’na prekë nder doke t’ ona,

E se na atí i shkojm n’ ushtrí,

Kurdo luftë t’ i qesë anmiku.

Na edhè besen i a kem’ majtun,

Kû ká thânë, na i kemi shkue:

Se n’ Jemen na kem’ luftue:

Me Junan na jemi pré;

Jemi grî me Armen e Shkjé,

Pa nji t’ mirë, o Zot! per vedi;

Se ktû s’ ké kurrgjâ per s’ mari:

Vendi e gjindja lshue pa zot:

Hajni e cubi ndêjë mbí post:

I pafaji vjerrë m’ konop:

Gjâja hupë nder thoj t’ murtatit:

Erzi i burri per dŷ pare:

Kryet e burrit p’r’i cingare.

E sot dashtka baba Mbret

Me Shqypní me bâm aj nderë,

Thue ’i shportë fiqsh kjo ká qillue,

Anì kujë? Malit të Zí!..

A din shka, ti Pasha i Mbretit?

Ngarko rraqet per Stambollë

Se ky, po, âsht nji vend i eger

E po t’ njitet kund ndo ’i ferrë…

Sa per caqe të Shqypnís,

Kto kaherë kan kênë vendue:

I ká ngulë shpata e Shqyptarit,

E njaj Knjazi i Malit t’ Zi

S’ ká me i shkulë, mor’ pasha Zotin!

Me i u bâ dhami sa derrit.

Ç’ká qitë Pasha edhè i ká thânë:

Se ti kênke ’i Arnaut i çmendun,

Dalun Dinit edhè Imanit:

Pse kshtû Turku, bre! nuk flet.

Anì kush « ortak » me Mbretin…

Do koçakë, do cuba malit,

Per t’u vjerrë të gjith m’konop.

Haps, bre! derrat ktû me i bâ;

Pse, mos t’isht’ Mbreti i Stambollës,

Dielli dritë s’kishte me lshue,

E as s’mêrr frŷmë krajl permbí dhé:

Jo mâ « ortak » Mbreti me u bâ

Me malokë cuba shqyptarë…

S’ká Shqyptarë as s’ká Shqypní:

Veç ká Allah, Mbret e Turkí!

Vrik ká hî çaushi i zaptive,

E i ká reshë burrat perpara,

Si bariu qi reshë bagtín,

Kur prej mbramjet dredhë kah shpija,

Edhè n’burg, kû lidhet kali,

I ká ndrŷ Krenët e Shqypnís.

Pûnë e keqe, pasha buken:

S’âsht per burra hapsi as shkopi:

Per ta â shpata ase konopi.

Por se shka, se puna e keqe

Ajo vjen, po, tuj u shtue:

Nisë çurrel e bâhet prrue.

Prandej Pasha ká gabue

Haps me i bâ Krenët e Shqypnís;

Persè toka nuk pat plasun

Qi me i qitë vedit mbí dhé

E kurrkush mos me u rá mbrapa,

Por kan gjind e kan robní,

Por kan fis e kan vllazní,

E atà gjindt e aj fisi i tyne,

Thonë, s’i a barin t’keqen kuej.

Kshtû qi Mehmet Alì Pasha

Ká me rá, thom, nji ditë ngusht,

Ká me kapë aj kryet në grusht,

Per shka bâni m’Krenë t’Shqypnís.

Pse t’bjerë ngusht nji Pashë i Mbretit,

Ká ndo ’i send e s’ká ndo ’i send;

Veç un drue p’r Abdullah Drênin,

Qi tue mbajtë âsht gjarpnin n’gjí,

Q’se i ká vojtë Pasha per mik,

Mbrendë t’u errë e mbrendë tue zbardhë,

Tuj u kndellë në bukë të tij,

Drekë e darkë ka nji ferlik,

Cile e zamer ka ’i «misnìk»,

« Gjak e vjamë » dér m’kupë të giûnit

Bukë Shqyptarit mbas kanûnit:

Un po drue, se Abdullah Drênit,

Nper at mik qi man te shpija,

Mund t’na i bîjë ndo’i punë e keqe;

Persè besë un s’mund t’a zâ,

Se nuk lot Shqypnija e Eper,

Se s’po lot Shqypnija e Eper,

Per me i pshtue atà Krenët e vet;

Per me bâ qi aj Pasha i Mbretit

Fort të bindet prej vedvetit

Per shka bâni m’Krenë t’Shqypnís.

Po, por shka, se Abdullah Drêni

Vshtirë se lên m’i a shkrrye kush mikun:

Â i Gjakovas, nuk bán marre,

Pse edhè e ká pushken zanát.

Prandej, thom, se nuk do t’ngiasë

E n’ Gjakovë rrebtë do t’ kersasë,

Pse halís i u dha kushtrimi

M’ Kaçanik e del m’ Qafë t’ Diellit,

Ç’ merr prej Sharit m’ Buletin,

Me rrâ turr m’ pazár t’ Gjakovës

Tym per shpí ka ’i burrë me armë.

E t’ ká rrâ Pêjë e Kosovë,

E t’ ká lshue Rekë e Rogovë,

Ká lshue Gásh, ká lshue Krasniqe,

Âsht dyndë Plava me Gusí

E t’ kan dalë m’ at fushë t’ Gjakovës

Porsi miza per kercunë.

Anì shán s’ largut anmiku,

Se kurr bashkë s’ bâhen Shqyptarët!

Preki ’i herë ti m’ tokë të t’ Parve,

Preki ’i herë ti m’ erz të fisit,

Edhè tý kan me t’ diftue,

Se si dijn kta me u bashkue,

Se si bijn kta m’ shpinë t’ anmikut,

Thue â ajo lava e Kaçanikut,

Kur në Shndré t’ a forojë zija.

Qe, edhè Pasha, Mehmet Pasha,

Pat mendue n’ Stambollë me vedi,

Se Shqyptarët m’ godi s’ mund t’ bijn:

Por se tash, qi â aj vetë tue pá,

Se sa behi pika e djalit

M’ ato rranxat e Gjakovës,

I a ká vû, po, gishtin krés,

E ká nisë aj me u pendue

Per shka bâni m’ Krenë t’ Shqypnís.

Vall, po i thotë Abdullah Drênit,

Shka ká rrâ sod gjithky nieri?

A jânë krushq ardhun per nuse?

A jânë axhamít e Mbretit,

Qi po shkojn me u veshë nizamë?

T’u ngjatët jeta, po i thotë Duli,

As s’jânë krushq ardhun per nuse,

As s’jânë axhamít e Mbretit

Qi po shkojn me u veshë nizamë;

Por jânë djelmt e Shqypnís s’ Eper,

Qi kan ardhë me folë me tý,

Per do Krenë qi t’ kan pasë nisun

E qi kthye s’u kan te shpija.

Âsht vrâ Pasha kur ká ndie,

Se atij mendja s’i a pat pré

Qi n’ Shqypní aq nieri pshtiellet,

Per t’ rám mbrapa pûnve t’ veta.

Shka i tha, at herë, çaushit t’ zaptive?

Shpejt me i lshue Krenët e Shqypnís,

Persè… falë i paska Mbreti

Edhè Krenët kan dalë prej burgut

E pa lypë m’ Pashen me u pjekë,

Fíll kan vojtë m’at fushë t’ Gjakovës,

Kû kan mledhë halín n’ kuvend

E kan nisë të bisedojn:

Si t’i a bâjm e tek t’i a bâjm,

Se né Mbreti na ká shitun

Na ká shitun Malit t’ Zí

Per nji rrotull gurabí.

E ky Pasha, Mehmet Pasha,

Ky edhè ardhka prej Stambollet,

Per me i dhânun Knjazit dorë

M’ Hot e m’ Grudë, m’ Plavë e m’ Gusí.

T’ tânë halija thotë nji fjalë:

Se Shqypnín s’e lshojm per t’ gjallë:

Se na desim t’ gjith si jemi,

E n’ dorë Knjazit nuk i vemi:

Se edhè Pashen e Stambollës

Këtû e duem, m’i a bâ na gjygjin:

T’a mârrë vesht Krajl edhè Mbret,

Se Shqypnín kush s’na e perket!

Haxhì Zeka at herë âsht çue,

Ká marrë fjalen t’ kuvendojë:

Derë në zâ âsht shpija e Drênit,

Kû han bukë i verbtë e i shkeptë,

Edhè trim âsht Abdullah begu:

Mirë âsht lajmin, thom, m’i a çue,

A na lshon Pashen n’ dorë gjallë,

A i a lypë Shqypnís per mik

Burrë i urtë ky Haxhì Zeka,

Burrë i urtë e flet arsye,

Pse miku s’i pritet kuej,

N’dashtë Shqyptár, n’ dashtë nieri i huej,

Pa e bâ dert ke i zoti i shpís.

Ká shkue lajmi m’ derë të begut

E i ká thânë Abdullah begut:

Ti qi jé Abdullah begu,

Falmeshndet po t’ çon halija:

Njat murtat, qi ké te shpija,

A thue bân n’ dorë me na lshue,

Persè e kem’ nji gjŷgj me tê.

Ká qitë begu edhè i ká thânë:

Se âsht murtat, se s’âsht murtat

Kû t’a diej ket pûnë i mjeri,

Pse, vallahi! pvetë s’e kam.

Ket zânát s’m’a ká lânë baba,

Me i pvetë miqt un se shka janë,

Se shka janë e shka nuk janë:

Se kah vîn e se kah shkojn:

Shka punojn e sa rrogojn.

Veç, po, ’i punë baba m’ká msue;

Miqt per t’gjallë un mos me i lshue.

Po t’më lypë halija mue

Gjithkû e kam un gjân e babës,

Po i a lshoj me mal e vrrí,

Po i a lshoj t’eger e t’butë:

Po i lshoj token me gjith shpí,

Po i lshoj plemet me tagjí,

Po i lshoj vathen me bagti,

Dhên e dhí un po i a fali:

Erz e shpírt e mik s’i fali!

Âsht çue lajmi edhe ká shkue.

Begu n’kullë mirë âsht ngujue,

Me miq t’vet e pêsdhetë Fandë,

T’zott me brejtë hekur me dhâmë:

Mjaft me thânë qaj Oshi i Nuros,

Qi po i kisht’, po, nja trí zêmra,

E po e kisht’ sŷnin rrfé:

Qi s’la Pashë me thye kanunin,

Qi s’la beg me fikë katundin,

Nuk la agë me bâ plaçkë grunin.

Vall, ç’ká thânë hoxhë Korenica:

Pa ndigiò, ti Oshi i Nuros,

Qi jé Fandë e ha kuvend,

Edhe din si hecë kanuni:

A m’i thue ati’ Abdullah Drênit,

Le t’na lshojë Pashen e Mbretit,

Le t’na lshojë Mehmet murtatin;

Pse per mik hasmin e vendit

Nuk e zên kanuja e Maleve!

Oshi i Nuros m’at frangí:

Se, manàt, hoxhë efendí,

Mue ktû begu s’më ká prû,

Me pritë peng, me dá kanû,

Mbasi as doke s’po isht’ n’Shqypní,

Me lypë mikun me pleqní,

Por me pushkë, barot të zí.

Veç se shka, si m’duket mue,

Per Shqyptarë kund giasë nuk ká,

Mikun shoqit me i a ngá;

Pse falë nieri tatë e vllá,

Falë të sháme e falë të ráme,

Por jo mikun n’bukë e n’krypë:

S’e bân mikun mish per krraba,

Si s’e bân as Dulo Drêni,

Qi bjen n’zjarm e qi bjen n’ujë,

Edhè mikun s’i a falë kuej,

Si tash «huta» të difton.

Edhè «huta» bâni «bam».

Lum e lum per t’madhin Zot!

Kur ká krisë kjo «huta» e Oshit,

Se ç’ká ushtue Suka e Çabratit,

Se ç’âsht dridhë qaj Gramoleci,

Se edhè lufta ç’âsht ndezë zhari,

Me Shqyptár t’u vrá Shqyptari:

Shqyptarët, po, t’u vrá n’mjet veti,

Per nji Pashë qi çueka Mbreti.

Eh atê Zoti m’a marroftë!

Persè i huej, kushdo qi kjoftë.

Aj gjithmonë â augur i zí

Per të mjeren moj Shqypní,

Si njaj korbi qi ndiell zí.

A she’ ’i herë, sa e zezë nji provë

Âsht t’u reshë sod mbi Gjakovë

Neper shkak t’nji nierit t’huej,

Qi veç dam se ’i t’mirë s’suell kuej?

Keq nper tê Shqyptarët ngatrrue,

M’shoqishojn kta m’armë kan lshue:

Aj, t’a vras Pashen e Mbretit;

Ky, t’a pshtoj Pashen e Mbretit.

Njani thotë: më ká rá mik;

Tjetri thotë: e kam anmik,

Edhè thejn nper tê rradaket,

Si t’i’n poça a kunguj Vraket:

Si mo’ Zot mâ keq per né,

Qi n’vend t’lidhim besë e fé,

Me u vrá na me Turk e Shkjá,

Jetë e Atdhé qi na kan thá,

Çohna e vritna vllá me vllá!

Keq âsht mikun m’i a pré kuej,

Keq âsht lajmin m’i a ngá kuej:

S’bje n’faj lajmi, as gjobë nuk lán;

Por mâ keq âsht me vrá vllán.

Prandej keq â e si â mâ zí,

Kshtû Shqyptarët sod me u perzí

E me u grî kta ndermjet veti,

Per nji Pashë qi çueka Mbreti:

Per nji Pashë, p’r ’i nieri t’Kuej,

Qi veç dam se ’i t’mirë s’suell kuej.

Pse edhè, besa! âsht bâ shum gjak:

Kan metë gjindja nper sokak,

Nper sokak e mbí çardak,

Mjaft me thânë, se aj Oshi i Nuros

Nper ato frangija t’ kullës

Njiqind vetë, po, me të njehun,

Me dorë t’ vet i bani t’ dekun,

Per t’ pshtuem jeten nji «halldupit»

Ndoshta ndoshta, rod magjupit!..

Plot trí dit e rrafsh trí net

Krisi pushka nper gjytet,

Dér qi s’ mbramit kulla u muer,

E u vrá Pasha, mshilë në kjuer.

Sá per Pashen, drejt po u tham,

Kurrnji grimë un dert s’ po kam;

S’ po kam dert, as s’ m’ vjen e vshtirë:

T’ i’n kênë dy, edhè fort mâ mirë;

Veç un kjáj Abdullah Drênin,

Shaqir Currin, Ram Rrustemin,

Edhè kjáj Oshin e Nuros,

Qi per mik e shkrîne vedin

Si zanát qi eká Shqypnija.

At herë tok âsht mledhë halija,

Edhè fjalë Mbretit ká çue:

Pa ndigiò, ti lala Mbret,

Shka po t’ thotë halija e Kosovës:

Se t’ a çojsh ndo’i Pashë n’ Shqypní,

Per t’ i a dredhë lakun bâkeqit,

Per t’ i a shtruem udhen shtektarit,

E per t’ çilë kishë e xhamí

Per «dintár» e «kryqelí»,

Anì shka, mundesh m’ e çue;

Pse enè doret s’ t’ kemi dalun.

Por, sa per me dá Shqypnín

E Nikollës m’ i a çue « peshqesh »,

Pasha Zotin! lala Mbret,

Nuk ké pse çon Pashë n’ ket dhé,

Pse t’ a vrasim, pa dŷ fjalë,

Si t’ kem’ vrá Mehmet Alín.

Lajmi s’ vritet, thotë kanuja;

Por na tý nuk kem’ kû t’ mârrim:

Do t’ vrasim veqilat t’ ue,

Po vûn dorë kta me na shitë,

A « bakshish » me na dhânë t’ huejve.

Kúr ká vojtë fjala nder Krajla,

Se shka bânë Shqyptarët n’ Gjakovë,

Po ky kóm, kan thânë, vall ç’ kênka?

Ç’ kênka, vall, ky kóm Shqyptár,

Qi ’i grusht njerz, t’ vobegë tue kênë,

(Farë as fis t’ cillve s’ u dihet

E as êmnin na ndie s’ u a kemi,)

Guzojn t’ thejn fjalen e Krajlave

Edhè atê t’ Mbretit t’ Stambollës?




Lugati

Kangë e njimdhetët

Knjaz Nikolla, ’i burrë me kokë,

Ká ndollë sande disì n’qokë

E po i kandet me ligjrue,

Ndêjë te votra bashkë me grue,

Mbasi darka ká marue

E shkuen fmija n’shtrat me rá,

Kush tue cîjzë e kush tue kjá.

Si, pra, bukë nji herë ká ngrânë,

Per urë voters pshtetë m’njâ’n ânë,

Zhgjeshun brez’ e ashtû në t’holla,

Kallë kamishin Knjaz Nikolla,

Edhè rrin aj m’njânen brî,

Tash duhan, tash vênë tue pí:

Poçin nget e ká n’frangí;

Tash tue ngrânë do kshtêja t’zeta

Qi Milena me duer t’veta

I a qiron e i a vên para,

Si per grue qi e lypë e mara.

Atŷ, at herë, tue bisedue,

Po zên grues aj m’i u levdue:

Se kshtû Turkun un e theva:

Ktû i a bâna, atjè i a ktheva:

Se edhè Krajlat mue më duen:

Serbi e Greku mue më druen;

S’e mârr n’dorë un per Bullgarin:

Do t’a mârr edhè Mostarin:

Do t’mârr Shkoder e Prizrend

Krajl do t’ bâhem pernjimend,

Edhè n’ Shkoder do t’ zâ vend.

Tý do t’ bâj un nji Mbretneshë:

Mâ dollamë nuk ké me veshë,

As s’ do t’ vêjsh mâ kacilitë,

Por krejt n’ ari ké me shndritë,

E do t’vêjsh kunorë mbí krye,

Nji ditë udhë larg me t’ shkelzye;

Pse mâ trim se mue nuk ké,

Kahdo shkrepë dielli mbí dhé.

Qeshë Milena me ’i gjysë gazit

Per këto makllada t’ Knjazit,

E as s’ i bâhet, jo, me i ndie,

Persè i dájn t’ tâna kllapí,

Qi i flet Knjazi, vênë tue pí;

Prandej rrin ajo pa zâ,

Me gjylpyer çarap tue bâ.

Veç mâ vonë nisë me kuvendë:

Qyqja nieri, shka me kênë!

Me tzi fmín kam vû me rá,

Pse, me giasë dishka kan pá

E kaq fort t’ mjerët janë trishtue,

Sá s’ndigiojn me fjetë pa mue.

Shka kan pá, Knjazi po e pvetë,

Qi s’ ndigiojn vetun me fjetë,

Mbasì na, edhè, ktû po jena?

Nuk e diej, pergjegjë Milena;

Veç, si fmija duen me thânë,

Sa kem’ kênë na bukë tue ngrânë

E nper kthina atà tue luejtë

Paskan pá nder shtâma t’ uj’t,

Strukë te stjolli, ndêjë kacuk,

Nji me çallmë, si me kênë turk,

Me tesbih e me çibuk,

Edhè krahve lshue nji qurk,

Qi, zbé n’ftyrë e buzkerveshë,

Tue qitë flakë nper sŷ e veshë,

Rrite fmijve t’u ngerdheshë.

A mos t’jetë, qyqja! lugat?

Pse po flitet neper fshat,

Se nji turk kamataxhi,

I pabesë e faqezí,

Dikû atjè prej Samoborrit,

Kênka çue lugat prej vorrit,

Hokubèt me u pá me sŷ.

Hik! mo’, i thotë: a i ké mendt n’krye?..

Se lugat n’shekull nuk ká.

Kush e di se shka kan pá,

E u âsht bâ ferra «Brahim»:

A se, ndoshta, ndo’ i kulim

Do t’jetë bâ nder ta surrat

E u âsht shtî tjerve lugat.

Kush ká dekë e hî në dhé,

Aj nuk kthen, jo, mâ nder né.

Veç se jeni, po, ju grát,

Qi kto dokrra i qitni m’t’thát,

Kur te mlidhni ju te hîni,

Edhè fjalë e halë mos t’gjîni,

Per me folë per shoqe t’ueja.

S’ká lugat as shtrigë, lum grueja,

E un jam n’hall, po, me të gjallë,

Se per t’dekun po t’bâj pallë.

Si?.. s’ká shtriga e s’ká lugeten?..

I a nisë grueja prap ne e veten.

Per lugeten nuk e dij,

Pse gjâ kurr s’kam pá me sŷ,

Veç nper gjind un shka kam ndie:

Por per shtriga s’ké shka m’thue,

Pse un t’a njof mâ se nji grue,

Qi ktû mbrendë, po, në Cetinë,

(Ndoshta, ndoshta ndo ’i kushrinë…)

Dalin naten porsi shkndija,

Edhè futen mbrendë nder shpija,

Prej pullazit nper oxhak,

E u a zânë gjindës frymen njak;

Qi, mandej, kta duen me thânë,

Se n’gjumë «ankthi» atà i ká zânë,

E s’âsht tjeter veç se shtrigat,

Qi u a lshojn të mjerve t’ligat,

Ke shkojn naten rreth e okolla.

Prralla! prralla! thotë Nikolla,

T’tana prralla-edhe kopalla;

Persè shtriga s’ká kurrkund,

As n’gjytet as në katund…

A din shka, ti moj burrneshë?

Zên mâ vonë Knjazi tue qeshë:

Mbasi shtriga ká, po thue,

A m’i lshon kto shtriga mue

E, perzèt! le t’m’perpîjn gjallë…

Por m’i zgidh me dhâmë e tmallë,

E jo rrole per brî hînit,

Qi s’mund t’bréjn as gjeth purrînit…

Hajt, he i ngratë! Si të shkoi jeta

Me pallavra e fjalë të shkreta,

I pergjegjë Milena at herë.

Un jam n’hall per fmîj të mjerë,

Qi i ká kapun sande friga,

E ti m’ qet dokrra per shtriga;

Jo kshtû i drue, jo kshtû s’i drue …

Çou me rá, pse vonë ká shkue;

Se edhè fmija janë tue m’ pritë,

E un do t’ gdhîj neser me dritë,

Per me i bâmun rangët e shpís:

Pse, po kje qi e zoja e shpís

Vetë s’u del punve perpara,

Atŷ s’reshet kurr e mara.

Kshtû i thotë grueja si n’ merzí,

Mandej zjar’ e mlon me hî;

Shputë e lamsh i qet në shportë,

E pa tjerrë fjalë tjera tortë,

Me nji zâ si n’ gjysë t’ marazit,

« Të mirë natë » ajo i thotë Knjazit

(Do giuhë t’ cillit zjerrë kisht’ pija,)

Edhè shkon me rá te fmija:

Me ’i tubë djelm e me ’i varg vasha,

Shtrî nen petka rresht si brâsha.

Qeshë Nikolla nên mustak;

E per t’ vûm punve kapak,

Mêrr e mûshë edhè nji gotë,

Edh’ e shpikë e e bân zollotë.

Mandej poçin ndrŷn n’ frangí;

Ndên kamishin nen sergjí,

Mbasi llullen shkundë i a ká,

Edhè shkon n’ odë t’ vet me rá.

E, si lodhë qi kishte kênë,

Kû me punë, kû me at pikë vênë,

Qi pat pí sande mâ teper,

Me ’i herë mendt ju bâne leper

Edhè fjet, e pa i a ngiatë,

Nisi t’ madhe me gerhatë.

Kur, qe, atŷ t’ u bâ mjesnatë,

Po i del gjumi Knjaz Nikollës,

Edhè shef aj n’ mjedis t’ odës

Nji si nieri ndêjë në kamë,

Me nji mjekerr giatë nji pllamë,

Edhè barkun sa ’i fund sheke,

Pshtjellun shtatit n’ pelhurë deke:

Qi, si surflli ftyret zbé

E tue i ardhun era dhé,

Rrite Knjazin tue e shikjue,

Me do sŷ qi me t’ trishtue,

Si gastarja cangullue.

Neper ftyrë, mande’, e mbí duer,

Atŷ ktû edhè mbí pelhurë

Kisht’ do njolle gjaku t’ zí,

Qi per mnerë m’ tê kishte ngrî

E me qelb bashkë ishte thá.

U trêm Knjazi kur e pá

E t’ perqethtë shtatit i rá.

Flokët i u çuene shllungë perpjetë;

Nisi frŷma m’ i u zatetë

E e mloi djerza. Kishte metë

Tue kqyrë m’ tê, e as nuk isht’ tue mujtë

Prej trishtimit m’ vend me lujtë,

Pse edhè m’ «kryq» disi ishte kputë

Kaq per mnderë qi ’i herë kje tutë.

Por kamë-kamë, qe, nisë lugati

Me i u avitë Nikollës kah shtrati.

Knjaz Nikolla atŷ i rrin gati

E fill doren çon m’ kubure,

Qi e kisht’ vjerrë nen nji figure,

Edhè don aj zjarm me i dhânë.

Kur lugati nisë me i thânë:

Mos e vên doren m’ngaskeqe!

Nuk t’kam ardhë me mende t’keqe

As me t’çartë as me t’trazue:

Un kam ardhë ktû me t’kallxue

Disá punë, qi tash kan bîjtë

E qi mirë per tý âsht me i diejtë,

Ashtû mue si m’dán nenshtrasha.

Un jam Mèhmet Alì Pasha,

Qi m’pat nisë Mbreti n’Shqypní,

Per me i lshue Malit të Zí

Hot e Grudë, Plavë e Gusí

Si n’Berlin kje bâ pleqní.

Por, kur mrrîna në Gjakovë,

Atŷ e zezë mue m’gjet nji provë;

Persè Krenët e Shqyptarís,

Me Alì Pashen e Gusís

Nji bé t’madhe po e ki’n bâ

Plak e i rí në luftë me rrâ;

Burrë e grue, po, n’luftë me u shue

E ato Male mos me i lshue.

Prandej vetë atŷ kur shkova,

T’u çue m’kâmë të tanë Kosova,

Peja e vogel ’dhe Rrogova,

Edhè mue m’rrethuen nji rendit

Shi në shpí t’Abdullah Drenit:

Kû mue t’mjerin më kan vrá,

Të tanë n’gjak mue më kan lá,

Si me sŷ qi jé tue e pá.

Prá, tash tjeter tý s’t’ká metë,

Veç kto Male me i mârrë vetë,

E me i mârrë me pushkë per faqe;

Pse, pa i bâ nja disá gjaqe,

Per pa i djegë disá bajraqe,

Tokë Shqypnijet n’ dorë nuk qet:

Sod Shqypnija âsht bâ «Milet».

Besa, at herë, po i thotë Nikolla,

Mbasi vetë s’ mujtka Stambolla

Këto Male me m’ i lshue,

Puna giatë, thom, ká me shkue:

Pse, si vetë ké mûjtë me pá,

Qysh se n’ gjak krejt kênke lá,

Me pushkë n’ dorë s’ mêrret Shqypnija.

Vrâ në ftyrë Mehmet Alija

E prej pezmit tue qitë shkndija,

Tue kercnue dhâmët prej marazit,

E vertetë, po i thotë aj Knjazit,

Se, medjè ká me t’ u dashtë

N’ luftë me thye mâ se nji rrashtë

E me hjekë shum e shum zí,

Para se të hîjsh n’ Shqypní:

Pse, Shqyptarët, e diej edhè vetë,

Se janë trima e per ket jetë

Atà rob s’ i shtrohen kuej;

Por me pasë me i msŷ pa bujë

Edhè n’ moh naten me u rá,

Tash qi atà ’i herë janë shperdá,

Un kujtoj se me pak gjaqe

Puna tý të del per faqe,

Edhè hîn ngadhnyes n’Shqypní.

Prandej mlidhe shpejt nji ushtrí,

Edhè lshoe n’ Plavë e n’ Gusí,

Naten n’terr befas t’u rá,

E si n’gjak Plaven t’keshë lá

Edhè zhbî t’a keshë Gusín,

At herë mêrr e msŷj Malcín,

Me tagan, me ûnë në dorë,

Edhè shkîmi atà Malcorë;

Pse, pa i shkîmë atà Malcorë,

Shkodra tý s’të bje në dorë.

E as s’ké ngae, jo, me u hutue,

Pse Shqyptarët kan nisë me u zgjue,

Kan nisë shqyp këtà me shkrue:

Kan nisë t’flasin per komsí,

Per kombsí e per lirí,

Per lirí e autonomí;

Edhè giatë, thom, nuk do t’shkojë,

E Shqypnija do t’kerkojë

Me dalë m’vedi, si Serbija,

Si Greqija e Bulgarija:

Mbasi ká edhè ndonji Mbret

Qi Shqyptarët aj po i gerget,

Kû me pare e kû me fjalë

Turkut dore atà me i dalë.

Prande’ at herë ti s’ké me mujtë

Gurt mbas d’shirit t’and me i luejtë;

Pse do t’dalë kushdì se kush,

Qi e ká vû ka dit m’rabush

Shqyptarís me i dalun zot,

Edhè gurt aj tý t’i lot.

Por, po mujte nji herë sot

Këto Male me i pushtue,

(Qi tý dheskë të janë perore,)

Jo veç kto mâ s’t’dalin dore,

Por, me kohë e me dredhí,

Edhè n’ Shkoder ké me hî.

Pse do t’ diejsh ti, lum Nikolla,

Se e ká bâ pleqní Stambolla,

Tý mâ para, edhè Serbís,

Si edhè Krajlit të Greqís:

Grekut, Shkjaut, po, edhè Bullgarve,

Me u a lshue n’ dorë tokët e Shqypnís,

Se me u dhânë lirín Shqyptarve.

Kshtû Nikollës i tha lugati!

Edhè tjeter nuk i a ngiati;

Por u zhduk aj neper kthinë,

Tue lânë mbrapa nji qelbsinë,

Qi dér vonë u ndie n’ Cetinë.

Knjaz Nikolla at herë u çue,

Shpejt u vesh edhè u shterngue,

Edhè duel naten per hânë,

Por me u pjekë m’ at Mark Mila’n:

M’ Mark Mila’n aj per me u pjekë,

Me tê fjalët per me i perpjekë,

Se kur n’ Plavë me qitë ushtrín,

Se kur n’ gjak me lá Gusín,

Se kur flakë me ndezë Malcín,

E se si m’ e hupë Shqypnín:

I huptë Zoti pernjimend

Knjaz Nikollë edhè gjithkend

Qi mendon e sharton zí

Per të bukren ket Shqypní.




Marash Uci

Kangë e dymdhetët

Te nji mriz, te nji lejthí

Kishin ndollun tre barí,

Dy me dhên e nji me dhí,

Njâni plak e dy të rí:

Marash Uci e t’bijt e Calit:

Dy djelm t’letë si shpezt e malit.

Marash Uci i Uc Mehmetit,

Ânë e m’ânë i kisht’ rá detit

Kishte pá pronet e Mbretit

Çak prej Hotit tue zânë filli

Dér kû piqet buka m’dielli;

Pse, sa kje Marashi i rí,

I pat dalë Mbretit n’ushtrí

Me armë n’dorë, me zjarm në gjí,

Si qi doke âsht në Shqypní.

Burrë i fortë e trim si Zâna,

Armët i kjenë ktij baba e nâna:

Babë tagani e nânë breshâna,

Vllá e moter dý pistolet

Dý gjarpnusha prej Stambollet.

Ky kje lypun edhè gjetun,

Pat kênë thirrun edhè pvetun

E n’kushtrim e n’gjýgj t’bajrakut,

E nder pré mârrë Karadakut;

E kûdo qi i doli prîja

Atý i dajti edhè trimnija.

Por, si kripit i rá bora,

E la kama e e la atê dora,

Edhè i shkrefi armët besnike:

Njato armë qi n’kohë jetike

Pa’n kênë ndera e Arbnís kreshnike:

E na doli barí malit,

I shmrijak me t’bijt e Calit.

Prore Mashi djelmve t’Hotit

U kallzote punët e motit,

Punët e motit, punë trimnije:

Si Shqyptari mbas lirije

E mbas besës e s’bardhes Fé

Bâte deken si me lé;

E u permendte Orë e Zâna,

Edhe u thote shum punë t’mohana,

Per lugat kur zêhet hâna,

E per luftë, qi me drangona,

Bân kulshedra n’vise t’ona;

Edhe i njifte aj mâ s’mirit

Sa drangoj jânë rodit t’nierit

Mbi Rânë t’hjedhne e m’Urë t’Vezirit.

Prande’ e dojshin gjith barija

E ndigjojshin fjalët e tija

Si kah pushka ashtu ka’ urtija.

Por shka, Zot, ka Mashi sot

Qi na â vrâ e nuk bân zâ?

A thue i rá bisha nder berre,

Ja se tokët i mbeten djerre,

Ja i punoi t’ngratit rreziku

Pa bukë n’shpí m’e gjetun miku?

Uku n’berre s’i ka rá,

Pse kurr Marashi s’u â dá:

Nuk kisht’ mbetun ky pa e pá:

M’e pasë pá edhè e kisht’ vrá.

As s’i mbet ktij n’derë borxhlija:

Me ’iqind dhên qi ka te shpija

S’lên borxhlí me i vojtun t’birit,

Edhe miqt i a pret mâ s’mirit;

Si edhe qét qì i ká si bujë

S’i a lânë djerr token kurrkuej.

Por as vetë shka ká s’e dí,

Veç se u thotë shmrijakve t’rí:

« Pa ndigjoni, o djelmt e mí:

Dikû ’i punë sod m’ka qillue,

As nuk kam si rrí pa shkue;

Nji herë pse me pasë per t’pshtue

Zogu dore, pasha mue!

Vonë e vonë ké per t’a zânë,

Fjalë i moçmi si e ká lânë.

Se sa rríj as vetë s’e díj

Se nji javë ase nji muej,

Zoti e di, nuk mund t’a quej.

Por n’kje thânë prej Perendije,

Mos me shkelë un mâ m’kto hije,

Mos me u zânë mâ punë trimnije

S’bardhes kohë qi ka prendue,

Ah ju, djelm, u kjosha true

Per Njatê qi vrân e kthíll

Me m’a mbajtë ju sod nji kshíll,

Amanet un jam t’u lânë

Me ruejtë gjân me kqyrun stâ’n,

Armët e mbushne mos me i dhânë,

Me shokë t’uej kurr mos m’u zânë,

Mos m’u zânë as mos m’u ngá,

Pse n’ditë t’ngushtë kta u gjinden vllá

Si me pushkë, ashtu me uhá.

T’huj’n me fjalë mos t’a poshtnoni;

Buken para, por t’i a shtroni

N’Shqyptarí si â kênë zakoni:

Me i besue mos i besoni!

Edhè n’mend kinje nji fjalë:

Zêmers s’frŷt me i lânun dalë;

Fjalët per pajë kurr mos me i ndalë

Ujit turbull mos me i rá,

Mos me dalun n’vá t’pa vá;

Me i u ruejtun rrasës së lmueme,

Me i u rujtun shakës s’terbueme,

Me i u ruejtë, po, grues së lshueme;

Vendin t’uej m’e dashtë perore,

Me ruejtë besë, mos me çartë ndore. »

Kshtu tha Mashi, e n’kamë u çue,

Vû xhurdín edhe u shterngue,

Edhè i njiti armët mizore

Njato armë qi s’dijshin ndore,

Pse n’dorë t’Mashit guri Vlore

Ndezte flakë, po, flakë vetime,

Epte gjâmë, nji gjâmë bumbllime,

Porsi rrfeja kur shkrepë malit.

Lamtumirë! thotë djelmve t’Calit

Vên breshânen mbi cep t’krahit,

E t’u djergun hijes s’ahit,

Hijes s’ahit, brî njaj shpatit,

I a behë n’Stare n’krye t’sahatit.

Po, Zot, Mashi ka’ â tue shkue,

Qi nper shpat e neper prrue

Po vjen hapin tue shpejtue

Thue ’izet vjet s’i ka kalue?

N’ Gjenoviq Marashi â nisë

Ke Çun Mula me konisë,

Ke Çun Mula shpí e rreptë

Kû han bukë i verbët e i shkeptë;

N’ at fis t’ Hotit, shpí e parë,

Djalë mbas djalit bajraktár.

Prej mjesditet tue rá dielli,

N’ Gjenoviq kapet aj filli,

N’ Gjenoviq te kulla Çunit,

N’ at kullë t’ bardhë mbi krye t’ katundit.

« Mirë se t’ gjâjë, or Çuni i Mulës! »

Po i thotë Mashi n’ derë të kullës;

« Mirë se vjen, ti Marash Uci! »

I a kthen Çuni: « Po tý ç’ t’ nguci

Me lshue gjân, me lânun stâ’n

Kshtû m’ u djergë zhegut n’ ket ânë?

A âsht gjâ t’ keq? a veç po drue,

Pse n’ armë sod po t’ shof shterngue?

S’ a gjâ t’keq, jo, ndër barí;

Por nuk dij si â per Malcí…

Zoti mirë ka m’ e punue,

N’ kjoftë se besen s’ kemi lshue.

Kam kênë n’Shkoder mbramë kam ardhë,

Ke qaj miku faqebardhë,

T’ cill’n e njef ti prej q’ kah motit,

E m’ ká mârrë besen e Zotit,

Me kuvendë me Krenë të Hotit,

Per nji fjalë, e jo mâ vonë

Se n’ ket natë, te Kisha e jonë.

Çoju fjalë, pra, Krenve t’ vendit

T’ dalin n’ Brigje n’ log t’ kuvendit,

Se do t’ dal nji herë te shpija

Me i shestue do pûnë të mija.

Neser n’Shkoder prap do t’veta

Ke qaj miku, i u ngjatët jeta!

T’a ketë ndimë Malcija e shkreta.»

Kshtû tha Mashi, e duel me shkue:

Nper pishë t’zhegut pa pushue:

S’ishte ngaeja me u hutue.

Njaj Çun Mula thotë nji fjalë.

Madhi Zot, tý t’kjoshna falë!

Nder dý pûnë njâna do t’dalë:

A se i shkojm Mbretit n’ushtrí,

A se luftë kem’ me Mal t’Zí:

Si kjoftë marë ashtû e bâftë Zoti:

Oren çuet por e ká Hoti.

Po u çoj fjalë tash krenve t’vendit,

T’dalin sande n’log t’kuvendit.

Atŷ pûnët kem’ me i peshue,

Mandej dalët si kjoftë gjikue.




Te kisha e Shnjonit

Kangë e tremdhetët

Prendoi dielli, n’ qiell duel hâna,

N’ Veleçik po pingron Zâna:

Ehu! ju malet e Shqypnís,

N’ t’cillat strukë shqypja e lirís

N’ t’ bardhat kohë qi kan prendue

S’ lête anmik, jo, me i u afrue!

E di shpat e di edhe prrue,

E di landë e di edhe gúr,

Shqyptarís kryq e terthuer,

Se sa gjak atbotë i anmikut

Vojti rrkajë prej t’ bardhë çelikut,

Qi flakote n’ dorë t’ Shqyptarit

Porsi rrfeja majes s’ Sharit.

A kisht’ mujtë kurr n’ at kohë t’ lume,

(Me lot gjakut sod t’ lotueme!)

Veç nji troe t’ tokës shqyptare

M’ e rmue dora grabitçare?

Ah! jo kurr; t’ish’ çue mbarë bota…

Pse ndo ’i Lekë, a ’i Gjergj Kastriota

Do t’ kisht’ dalë, at dorë rrembyese

M’ e cungue me armë ngadhnyese,

T’ cillat n’ shekull do t’ permenden

Hânë e hyj sa qiellve t’ enden.

Por kan ndrrue sot moti e stina

Per dhé t’ ngrît, kû rreh Martina!

Gjinde e mbajtun me lot t’ shumit

Qi n’ djersë njomë bûcat e umit,

Ja qi n’kullmë rreshket kumuese,

Ja nper dét bjen valës shkumuese,

Per me mbajtë nji grue te shpija

S’cilles bukë i lypin fmija,

Edhe i lên ndoshta me kjá,

Perse e mjera bukë nuk ká:

Gjinde, s’cilles Zot i âsht ari,

T’zezen tokë qi i ngratë Shqyptari

Shtrêjt me gjak e pat fitue,

Pa ndo ’i dhimë, kjoshin mallkue!

Sod m’e dá duen copa copa:

E perse? Pse don Europa…

Uh! Europë, ti kurva e motit,

Qi i rae mohit besës e Zotit,

Po a ky â shêji i gjytetnís:

Me dá token e Shqypnís

Per me mbajtë klysht e Rusís?

Po ti a kshtû sod na i perligje

Njata burra qi m’kto brigje

Per tý vehten bâne flije

Kur ti heshtshe prej ligshtije?

Ti qi i a kalle flaken diellit

E i shestove rrathët e qiellit,

Ti, prej eshtnash t’t’ngratë Shqyptarve,

Qi bânë deken per dhé t’t’ parve,

Bân sod t’bîjn fatosa t’rí,

T’cillt nji troe t’ksajë Shqypní

Mos t’a lâjn Shkjaut n’dorë me i rá

Krejt në gjak nji herë pa e lá!

Lum, oj Zâna e Veleçikut,

Qi m’i a lshon ti namët anmikut,

Qi m’i uron djelmt e Malcís,

Qi m’i a kján hallin Shqypnís;

Ksaj Shqypní, e cilla motit,

N’ zâ kah pushka e besa e Zotit,

Pat kênë çmue prej fisesh t’tâna

Kah bjen dielli e kah mêrr hâna!

Por, sado qi poshtë ká rá

Sod me sod, e rrin tue kjá

N’ pluhen t’tokës, prej njerzve shá,

Prap, oj Zanë, shkndija e burrnís

Nuk â shkimë n’male t’Shqypnís,

Qi, manà, edhë n’kto kohë t’reja

Ka ’i herë ndezet flakë si rrfeja.

S’kan mbetë shkret, jo, armët besnike,

Perse Arbnorja grue fisnike,

Bân se bân fatosa t’rí,

T’cillt trimnisht per ket Shqypní

E per besë e t’bardhen Fé

E bâjn deken si me lé.

A po i shef ti njata burra

Qi kah Brigja neper curra,

Tue hecë naten porsi bisha,

Janë t’u njitun drejt kah Kisha?

Ata janë, po, Krenët e Hotit

Qi m’u lidhë duen me besë t’Zotit

Per me i dalun zot Shqypnís,

Per me i lânun nderë Malcís.

Po, Çun Mula mbí shpinë t’kalit,

U a çoi lajmin Krenve t’malit;

U a çoi lajmin n’derë t’konakut,

Per me u mbledhë n’kuvend t’bajrakut;

E si rrokull kjenë rreshtue,

Kshtu zên Çuni me ligjrue:

«Fol tash, Masho, ç’po na thue?

Un qe, Krenët t’i kam bashkue,

T’cillve mundesh me u besue,

Pse armët kryq i kemi vû,

Si na e lanë të parët kanû».

At herë Mashi zên kadalë:

«Pa ndigioni, o trima ’i fjalë,

Qi po u thom me besë të Zotit,

Porsi nipave t’Kastriotit:

Katerqind e s’dij sa vjet

Jânë qi i bâjm Mbretit hysmet

Kush ushtrí, kush angarí,

Me armë n’dorë, me zjarm në gjí,

Me ’i kamë mbathë me tjetren zdathë,

Buken n’strajcë e shpí senjurin,

Dyshek token, jestek gurin,

T’mbramë te hika e t’parë te mbeta:

Trima n’zâ se â zânun jeta:

Mos me drashtun Krajl as Mbret!

Edhè Mbreti ket hysmet

Dér dikû na e ká pelqye,

S’na ká lânë aj krejt m’u thye:

Na ka lânë lirín jetike,

Na i ka lânun armët besnike,

Per me mprojtë kto malet t’ona

Per me ruejtun Fé e zakona,

Per me mbajtë kanú’n e t’parve

Me ruejtë erzin e Shqyptarve:

Na ka çilë kishë e xhamí

Per dintarë e kryqelí:

Na ka falun pagë e t’dheta,

Kanú m’vedi sa t’jetë jeta,

E na, veç n’e paçim çartë

Ket kanú qi na lanë t’ Parët,

Se e kem’ shkue jeten n’ lirí

Si në bjeshkë, ashtû në vrrî,

Si me gjâ, ashtû me bulqí:

Tue punue e tue gjallue,

Tue lutë festat trashigue,

Mort e darsem me kanú,

Sikur t’ parët na pa’n punue,

Por medèt e treqind halle!

Per kto male e per kto zalle,

Per kto male e zalle t’ ona,

Kû si heret, si n’e vona,

Pat kênë mbajtë kanuja e malit,

Pat kênë rritun pika e djalit,

Pika e djalit, Lekët e Hotit,

N’ zâ kahë pushka e besa e Zotit:

N’ zâ ka’ urtija e bujarija

Qi zanát i ká Shqypnija;

Perse â kndue n’ Shkoder gazeta

Qi njaj Shkjaut sod t’ u ngjatët jeta!

Do t’ i bâjn kto male t’ shkreta.

Po, Moskovi, i u theftë hovi!

E ka dá n’ Kuvend t’ Berlinës

Me i u lshue Knjazit t’ Cetinës

Hot e Grudë, Plavë e Gusí.

E tash Knjazi i Malit t’ Zí

Ká ngrehë top, ká dyndë ushtrí

N’ kto trí dit me rá n’ Malcí:

Thue gjâ e shkretë ka mbetë Malcija,

Thue pa zot se â Shqyptarija…»

Kshtû tha Mashi e Krenët e Hotit

Si t’ u ráke ’i rrfé prej Zotit,

N’ ato fjalë mbeten pa zâ:

Me i pasë pré… gjak s’kishin bâ.

Kishin ndêjë me sŷ per dhé,

Pa thânë kush nji fjalë per bé.

Por prap Mashi zên t’ e vona:

« Ç’ t’ thomi, burra ? Fé e zakona,

Bjeshkë e vrrî e kullat t’ ona

A ’imend Knjazit pa luftue,

Pa pushkë t’ shtîme kem’ m’ i a lshue ? »

« Pasha, Zotin, kjoftë levdue !

Gjeto Marku zû m’ u idhnue

Hot e Grudë s’ po t’ i shklet Nika

Bash me e dijtë se jesim n’ çika:

Se na bân Knjazi faní,

Se na djeg me bjeshkë e vrrî.

S’ i lâm marre Shqyptarís

Kû t’ jetë puna e trimënís ;

Perse mbarë Lekët e Malcís

Shk’ â m’ shtatë vjet e shtatdhetë vjet,

Dijn me dekë, po, per dhé t’ vet.

Pa m’ u njeshë per shtat xhubleta,

S’ i bâj Knjazit t’ u ngjatët jeta !

Por t’ flasë Çuni bajraktari,

Fjalve t’ tija u rrí mâ i pari. »

Njaj Çun Mula, si u mendue,

Kshtû po zên me ligjirue:

« S’ kemi, burra, mâ shka t’ presim,

Armët besnike, por t’ i njesim:

Hovin Knjazit do t’ i a presim,

Me e dijtë se të tanë do t’ jesim.

Ndoshta pak edhè na jena,

Ndoshta edhè fyshekë nuk kena:

Por anì pse t’parët e motit,

T’parët e motit, flakë barotit,

Njata ushtarët e Gjergj Kastriotit,

Kurr s’i njehshin n’luftë ushtrít:

Njehen dhênt e njehen dhít,

Por jo trimat me armë lé,

Trimat lidhë me besë e fé :

Trimi i mirë edhe sa herë

Me ’i fyshek dahet me nderë.

Pra, le t’çohet m’kamë djelmnija:

Oren çuet pse e ka Shqypnija:

Me tê vetë âsht Perendija.

S’e ngulë Knjazi n’Hot bajrakun,

S’e rritë m’né, jo, Karadakun,

Pasha armët qi m’i la baba!

Pa na vjerrë kortarë mbi krraba…

T’rrahim bén si t’na apë feja,

(Kush e theftë atê e vraftë beja),

Se qindrojm, eh gjofti rrfeja!

Porsi t’parët na pa’n qindrue

T’cillt per t’gjallë s’kan me u harrue.»

Kshtû tha Çuni bajraktari,

Edhè m’giûj u ngreh mâ i pari:

Bâni bé, me lot per faqe,

Per «qitape» e shtatë «melaqe»,

M’Orë të bjeshkve e m’krye të fmís,

E per Êmen t’Perendís,

Se pa dekë e pa hî n’dhé

Me gjith djalë e me gjith ré,

Pa u robitë me lopë e qé

E pa u djegë me stan e shpí

S’i bjen n’dorë kurr Malit t’Zí.

Njitë mbas tij atbotë u çuene

Krenët e Hotit, e u betuene,

Mbas kanûs s’ Lekë Dukagjinit,

M’ qiri t’ festës e m’ Kishë të Shnjinit,

Mbí Shen Nkollë e m’ Shêjt Shna Ndue,

M’ Kryqe t’ Krishtit, kjoftë levdue!

Se, pa u shkimë me troje t’ veta,

S’ i bâjn Knjazit t’ u ngjatët jeta!

At herë Çuni rishtas zuni:

« Por tash, burra, ndienie ’i fjalë:

N’ Urë t’ Rrrzhanicës do qitë ndo ’i djalë,

Me i zânë shtekun Karadakut,

Dér sa t’ epet zâ bajrakut.

Un po i zgiedhi ’izet martina,

Me u a ndie krismen larg Cetina,

E n’ Rrzhanicë kam me i ngujue,

Pushken Knjazit m’ i a fillue,

Per n’ kje ’imend se i ká rá n’ krye

Kufîjt t’ onë me i shkapercye.

N’ Traboinë Gjetja le t’ dalë

Ded Gjo’ Lulit me i çue fjalë,

Qi t’ a çojë aj m’ kamë t’ tanë fisin

Porsa pushkët n’ Rrzhanicë t’ i a nisin.

Ju tjerët Krenë, edhè seicilli,

Deri neser pa rá dielli,

T’ i a napë zânin fisit t’ vet,

Qi shk’ â i Hot e shkon me Mbret,

Prej shtatë vjetsh e m’ shtatdhetë vjet,

T’ gatojë armët e t’ prehë tagâ’n

N’ Veleçik t’ a qese gjân;

Pse me pasë n’ Rrzhanicë me krisë,

Ka m’ u dashtë n’ Rrzhanicë me u nisë,

E aty u bâftë si e ká thânë Zoti:

Oren çuet por e ká Hoti.

E ti, Masho, pa shkrepë dielli

N’at mollë Shkodre t’nisesh filli:

Hodo Pashës m’i u bân selám,

Thuej t’a çojë Miletin n’kamë,

Thuej t’a çojë në kamë Miletin

Me qindrue sod per Dauletin,

Me qindrue sod per Shqypní

Tue luftue me Mal të Zí.

E atij mikut, i u ngjatët jeta!

Thuej t’a qesë nji shkrolë n’gazeta,

Se per t’gjallë rodi i Shqyptarit

Per pa gjak kurr dhén e t’parit

Nuk e lshon, jo, pasha Zotin!

S’e koritë, jo, Gjergj Kastriotin,

Gjergj Kastriotin, trim rrfé.

T’shkruej se trima ká nder né,

T’cillt per Atme edhe per Fé

E bâjn deken si me lé,

Kur t’jenë lidhë me besë e Fé

Kur t’jenë lidhë me besë të Zotit

Si jânë lidhë sod Krenët e Hotit.

Tash po dahna; nji udhë e mbarë!

Se kan kndue gjelat e parë,

E na kohë s’kem’ me u vonue

S’âsht per burrë, jo, me u hutue,

Kû per tê të jetë gjikue

Ja me dekë, ja me fitue. »

Foli Çuni e u dá kuvendi.

Po, Zot, kuej do t’i jesë vendi?




Te ura e Rrzhanicës

Kangë e katermdhetët

Rizá Pasha del n’kalá:

«’Madhi Zot, se shka me pá!

’Forta ndjegull paska rá

N’at Rrzhanicë, nen Podgoricë.

S’ká me ngiatë e do t’bjerë shí:

Hazne e madhe per bulqí!»

T’u ngjatët jeta! i thotë Myftija

S’ká rá ndjeglla kah Malcija,

Kah Rrxhanica e Podgorica;

Por âsht çue tymi i barotit,

Djelmt e Grudës e Lekët e Hotit.

Kah luftojn me Mal të Zí,

Qi ká dyndun top e ushtrí,

Me hî mbrenda në Malcí:

Mark Milani na u ká prî.

Po; sod n’nadje kur ká ague

Mark Milani, ’i trim drangue,

Tue i hypë gjogut n’pulla shkrue,

Burizânen aj ká urdhnue:

Bje bujrís e t’dalë ushtrija

Edhè t’niset kah Malcija.

Krisi lodra edhè bujrija,

Edhè m’kamë i a bâni ushtrija,

E u rreshtue per fushë t’mejdanit

Para kalit t’Mark Milanit.

At herë Marku zû mbi kál:

«Pa ndigionie, o djelm, nji fjalë:

Sod n’ Malcí na kem’ me dalë;

Pse e dau Rusja n’ pleq t’ Berlinës

Me ju lshue Knjazit t’ Cetinës

Hot e Grudë Plavë Gusí,

E na sod, qe, jem’ shterngue

Këto male me i pushtue.

Por se shka? nji pûnë po e drue,

Se pa gjak nuk kan me u lshue.

Pra, t’ gatohi me qindrue,

Pse kem’ luftë me trima rrfé,

T’ cillt per Atme edhè per Fé

E bâjn deken si me lé.

Por, ne kjoshi, o djelmt e mí,

T’ bijt e atyne qi n’ Mal t’ Zí

Kan ruejtë Fé, kan ruejtë lirí,

Tue luftue si shqype t’ leta

M’ krepa t’ onë per sa qindvjeta;

A ju mbrama n’ Hot do t’ mrrîni,

Malcís mbrenda do t’ i hîni.

Do t’ a ngulni n’ Hot bajrakun,

Do t’ a zbardhni Karadakun.

Urra djelm, eh, u dhashtë e mara!

Perse fati na hecë para!

Kshtû tha Marku e rá bujrija

Edhè u nis per Hot ushtrija.

Ehi, moj Zânë, tý t’ kjosha true!

A thue din ti me m’ kallzue,

Se sa ushtarë ká Mark Milani,

Se si i a quen Vojvodat zâni?

Pse s’ t’ a njof asnji per bé:

Un Shqyptár, ata janë Shkjé:

Né na dán nji gjak e ’i fé:

N’ mní t’ shoqishoqit kemi lé:

Kem’ ndermjet nji qiell e ’i dhé!..

Njajo çeta, qi ka prî,

Tetqind pushkë, t’ gjith djelm të rí,

Ata jânë Ljubotinjânë,

T’ dobë per t’ pám sa t’ duesh me thânë,

Porse trima t’ fortë si Zâna,

Qi kan lânë pa djelm sa nâna,

Qi kan bâ me kjá sa bulla,

Qi kan djegë saraje e kulla,

Qi e kan zbardhun Karadakun:

(Kiju inád, por foljau hakun):

U ka prî ’i farë Ceroviqit

Derës bujare prej Nikshiqit,

Kaleshan, musteqe-zí,

Thonë âsht Ora e Malit t’ Zí.

Njimí pushkë i çoi Cetina

Me Njegush e me krahina,

Djelm të lehtë, si gjeraçina:

Vukotiqin kta kan t’ parë,

Burrë i fórt e kuvendtár,

T’ cillin thonë, se Knjazi i Malit

T’ Zí s’e ndrron per sŷ të ballit.

Ndandqind pushkë ka qitë Nikshiqi;

Njaq sa thonë qi Matiniqi,

Vojevoda qi u ka prî,

I pat lypë me rá n’ Malcí.

Matiniq, bre, djalë i djalit,

Tuj kênë vetë ti sokol malit,

Po a njimend paske kujtue

Se Malcín ké per t’ a shtrue

Me ndandqind e jo mâ vetë?

Po a kujtove, more i shkretë,

Se Malcija ká dalë faret,

Se nuk bâjn mâ djelm shqyptaret,

Veç se bâjn do cuca t’kqija,

Sa per furka e enemija?

Ah, kadalë! sod ká me u pá

N’urë t’ Rrzhanicës kur ké per t’ rá,

Se n’ Malcí nuk léjn veç grá;

Kur t’i ndiejsh shkinat tue kjá:

N’kjoftë, madje, per tý gjikue,

Veshë e krye prap n’shpí me i çue:

Kur t’i ndiejsh tue kjá ti shkinat,

Kur t’i ndiejsh tue nâmë martinat

Qi u a lanë sa nuse t’ veja,

Qi u lanë pa mârrë sa reja,

Kah gjimojshin porsi rrfeja!

Vjen ushtrija e Malit t’ Zí

Porsi rêja e zezë me shí

Per me shkrepun n’ at Malcí.

Kah Rrzhanica na i ká prî

Mark Milani Kapidani,

T’ cillit n’ krajla i vojti zâni,

Si kah pupla e kah tagâni.

Por nuk dij, se ç’ ká me bâ

N’ Urë t’ Rrzhanicës kur ká me rá?

Ura ngusht e Marku m’ kál,

Fort po drue se s’ mund do t’ dalë.

Deh, o Zot, qi nalt prej qiellit

Punët e njerzve i njef mirfillit;

Qi e ndertove, kur krijove,

Qiellen t’ naltë e token t’ gjânë

T’ bijt e robit sa me i zânë,

Pa nevojë me ndeshë m’shoshojn,

Kur per s’teprit t’mos lakmojn:

S’dij Shqypnija se shka bâni,

Qi e ka msŷ sod Mark Milani,

E me topa e me novica

Po rreh dromin kah Rrzhanica?..

Ti, qi t’ligshtit i a njet doren,

Per mjedis qi kputë mizoren

Shpatë ngadhnyese n’grusht t’trathtarit,

Njitja doren sod Shqyptarit;

Edhè anmikun shtroja para,

Qi perbluen kshtû punë t’pamara.

Kur n’Rrzhanicë na vojt ushtrija,

Atŷ krisi prap burija,

Edhè u ndalen me pushue.

Mark Milani, trim drangue,

Merr turbín, del me shikjue:

’Madhi Zot! se shka do t’jetë,

N’at báll ure, n’at perpjetë?

A jânë orrla, ja sokola?..

Nuk jânë orrla, as s’jânë sokola,

Shka n’per sŷ po shef t’turbís;

Porse jânë Lekët e Malcís:

Halil Haka e Palokë Gjoka

Me ’izet djelm qi s’t’i ká toka;

Ktû Çun Mula edhè ’i ká çue

Pushken sod me t’a fillue.

Palokë Gjoka, i forti djalë,

Po çon doren, bân kryq n’ballë:

’Madhi Zot! tŷ t’kjofsha falë,

Se shum shkjau na paska dalë:

Krushqt e Knjazit t’Malit t’Zí

Per me mârrë «vashen» Malcí.

Por s’dij shêj’n kuej i a ká çue…

Pasha armët, s’-kem’ me ja lshue!

S’mund e vêm na sod kanú

Me i dhânë vashat pa i fejue…

Pra, t’shterngoh’i n’armë, o burra!

T’a bâjm vorrin nder kta curra,

E t’i a nisim Knjazit pushken…

T’i a kthejm krushqit me gjith krushken.

P’r ’i grusht eshtna, pashi Zotin!

Mos t’korisim Gjergj Kastrjotin,

Mos t’ korisim na sod Hotin,

Marre vedit mos t’ i lâm.

Marë Europa âsht çue në kâmë,

Krajl e Mbret kan dalë me pá,

Si luftojn Shqyptár e Shkjá.

Mâ mirë dekë nên dhé m’u kjá

Se per t’ligshtë né me na shá!

Se per t’gjallë me ndêjë nên Shkjá!

Nenè fjalë s’pat krye Paloka,

Krisi pushka gjimoi toka.

Aferim! tha Palokë Gjoka!

Po kush qiti n’trí taborre?

Marka Kola rrfé mizore.

Marka Kola i pari qiti,

E kû qiti atŷ i a njiti:

Vrau n’martine të Sulltanit

Burizânen Mark Milanit!

M’Markun fíll aj kje shterngue,

Por me e marrë s’isht’ kênë gjikue.

Dekun n’tokë rá burizâna,

Kur qe krisne ’izet shejshâna,

Njizet huta rán batare:

Njaq rrëfeja n’ dorë shqyptare.

«M’kamni djelm!» sa i punoi zâni,

Atbotë krisi Mark Milani,

Pse na rá per Zo’n Malcija!»

Trup në kamë i a bâni ushtrija;

Krisi topi edhè novica,

Gjimoi Cemi, u dridh Rrzhanica.

Kuku! bâni Zâna e Malit,

Ke do t’m’jesë mue pika e djalit,

Pika e djalit, djelmt e Hotit:

Njata nipat e Kastrjotit…

Ah! Çun Mula, kjosh i zí,

Ke na i bore djelmt e rí,

Tuj zânë pritat Malit t’Zí.

Heshtu, Zânë, m’at vetull malit!

Nuk po t’jet, jo, pika e djalit,

Pika e djalit, Lekët e Hotit;

Perse nipave t’Kastrjotit,

Kur t’jén lidhë me besë të Zotit,

S’ka shka u bân flaka e barotit.

Por t’gajresin me qindrue,

Pse, edhè n’kjoftë per ta gjikue

Me dhânë jeten tue luftue,

Ká me dalë kush me i pague:

Çuni ngiat u ka qillue.

Po, sa krisi te Rrzhanica

Kndej martina, andej novica,

N’Hot e n’Grudë u dha kushtrimi.

E, si dirgjet bjeshkës thellimi,

Tue vetue e tue gjimue,

Shí e breshen tue dikue:

Njashtu rá n’ Rrzhanicë Malcija

N’ at log Zânash, kû trathtija

Do t’ poshtnohej Malit t’ Zí.

E si prrue, kur t’ bjere shí,

Turbull bjeshkve tue shungllue

Landë e gur tue rrokullue,

Urat mêrr qi t’ gjêjë perpara

E then ledhet per nên ara

Bulkut t’ ngratë zêmren tue i thá;

Njashtu n’ luftë Malcija rá.

Aman, Zot, se shka me pá!

Kerset topi pa i a dá;

Rreh martina si bumbllima,

Rreh novica, ushton Rrzhanica;

Çohet tymi, gjâ nuk shifet,

Per brî shoqi nuk mund t’ njifet.

Ah! ju orla e korba t’ zí,

Se shum puna ká m’u bî:

Qýsh se trimi m’ trim ká rá,

Pa pasterm nuk kan m’u dá …

Mâ se ’i nânë, po, ká me kjá,

Mâ se ’i nuse e vejë do t’ mbese,

Mâ se ’i çikë pa dhânë do t’ jese:

Mâ se ’i çikë do t’ jesë pa dhânë;

Perse djelmt, qi i paten zânë,

N’ at Rrzhanicë se i cilli muer

Ka nji vashë e u bâ dhanuer …

Muer ka ’i plume në krahnuer!

Por lum kush des per dhé t’ t’ parve,

Si âsht tue dekë rodi i Shqyptarve.

Pra mos kjáj, moj nâna e Colit,

Pse t’ mbet djali, aj farë sokolit,

Pse t’mbet djali tue luftue!

Aj n’pûnë t’ligë nuk t’pat qillue,

Por qilloi me trima rrfé

Tue luftue per Atme e Fé:

Nuk ká dekun por ká lé!

Jo se, pak pa dhânun jeten,

Coli mirë na pagoi veten:

Vrau dŷ shkjé, dŷ djelm si Zâna,

T’veshë e t’mbathë si kapidâna:

Njâni Krista e tjetri Rista.

Por t’kjajë shkina ke Cetina

Matiniqin t’cill’n e kputi

Gjeto Marku, zêmer-nguti.

Veç se shka, mà fort se Gjetja,

Ket qyqár, thom, e vrau vehtja;

Pse, ç’e prûni ke Rrzhanica

E me topa e me novica?

A dro token pat per t’dá,

Qi ja la ktij baba Shkjá?

Ç’po bân Zâna n’mal tue kjá!

Mjera Tringa per njaq vllá,

Mjera Tringa per vllá t’vet,

Qi n’Rrzhanicë aj sod i mbet,

Pa pasë moter me i ndêjë ngjet,

Pa pasë moter, qi m’e ankue,

Varrët e shtatit m’i a pajtue!

Po, Nikë Daka i Vat Cubakut,

Lule djalit prej zamakut,

Dŷ-trí herë i rá mustakut;

E si arí, qi vathës tue rá,

Kje varrue, por jo krejt vrá,

Vjen mâ fort aj t’u terbue

E mbrendë vathit s’jet pa u lshue;

Njashtû Nika, jurra djalë!

Msŷni uren per me dalë,

Per me dalë, me rá n’ushtrí,

Thue se gjallë don me i perpî.

Por e pri’n me dŷ novica,

Me dŷ plume per nen cica

E e bânë dekun ke Rrzhanica.

Shka ká thânë njaj Halil Haka:

« Bini, djelm, se mbet Nikë Daka!..

Bini Lekë, bini Malcorë!

Trima mbrendë! Me dorë! Me dorë!»

Edhè âsht çue në kamë Halili,

Zier tagâ’n, rrfé prej qielli,

E jurish ká mârrë i urë

Porsi bisha në Kallnduer.

U dynd Gruda, s’cilles zâni

Larg i vojt per kah tagâni;

U dynd Hoti t’cillit Zoti

I nihmon per kah agzoti;

E, si rreshmja s’naltit lshue

Bjen teposhtë tue shungullue,

Krepa e gur tue rrokullue,

Tue rrxue landë e tue rrxue shpija

Kahdo t’i kalojë duhija:

Njashtû n’Cem djelmnija rá,

Rá djelmnija n’luftë tuj ngá.

Djelmt e Grudës, ahi porsi Zâna!

Djelmt e Hotit, si lum nâna,

Si lum nâna, qi po i ká!

Kush i urë e kush nper vá,

Njani zhyt e tjetri m’not,

T’gjith m’at ânë, o i Madhi Zot!

Po, dŷ prroje prej dŷ kulmesh

Ndryshej nuk perpiqen shkulmesh,

Kúr t’kén hasun n’grykë t’ndo’i malit,

Per me u lshue mandej giatë zallit,

Neper ara e fusha t’gjâna,

Turr dŷ ushtrít, ahi! me tagâna

Si u perpoqen kah Rrzhanica.

Heshti huta edhè novica,

U perzien ksula e kapica,

Flakuruen kaptina e koka,

Shkumoi gjaku, bumblloi toka.

Ah! moj Stoke, e zeza loke!

Del nji herë n’at vetull malit,

Per ne paç n’ushtrí farë djalit:

Del, o e shkretë, nji herë me pá,

Pse po drue qi ngusht t’ka rá,

Ke, trullue prej Gospodarit,

U ndesh sod me ród t’Shqyptarit.

Kqyri Shkjét qi kan mbetë shyt:

A mos t’jét njaj djali i yt?

Njaj Jovani? ja Stojani?

Njaj Nikiqi? ja Radiqi?..

Njehi vetë, mori kercunë.

Veç se e ké, besa, do punë,

Pse pesdhetë kan mbetë pa hundë,

Njaq kan mbetun pa rradake…

Mjera nana karadake!

Por, ç’âsht Cemi tue gjimue?

Por, ç’âsht mali tuj ushtue?

Por, ç’â fusha tue këcye?

Mark Milani thonë u thye!

Mark Milan, bre djali i djalit,

S’i ké njoftë ti Lekët e malit,

Pse kur rubla n’fushë t’mejdanit

S’u a topitë tefin taganit,

Atje kurr nji aster s’bâni

As Nikolla, as Mark Milani…

Por, n’daç gjallë n’Cetinë me shkue,

Duen prehë kamët e me shpejtue,

Pse pat thanë nji mjekerr-bardhë:

« Kamët e leta e faqja e bardhë. »

Hiku, Marku, hiku ushtrija;

Urra! m’shpinë i u lshue Malcija,

Mjerë i mbrami, lum i pari,

Pse kê zû per vrap Shqyptari,

Kurr n’Mal t’Zí mâ s’kthei qyqari.

Bre, nuk dij se ç’kje tu’ u bâ,

T’kênke ditë, ofshe! edhè mâ;

Por rá nata e lufta u dá.

Hiku Shkjau sa mujt me ngá

E n’Rrzhanicë Malcija rá

Zûni pritat per gjith vá;

Pse thonë Shkjau se besë nuk ká.

Ehi! moj Zânë, ty t’kjosha true,

A thue â ’imend, a m’duket mue,

Se ata ushtarët e Gjergj Kastrjotit

Ndryshej n’luftë nuk bijshin motit,

Veç si bien Shqyptarët e sotit,

Kur t’jén lidhë me besë të Zotit?




Kasneci

Kangë e pêsëmdhetët

N’at Cetinë, mbí ’i kulm pullazit,

M’kulm t’pullazit t’saraj’t t’Knjazit

Po bân sorra „kâ“ e „kâ“.

Veç kto sorrat, more vllá,

Thonë po njellshin ogur t’zí:

Kshtu, nemose, thonë n’Shqypní,

Veç me giasë se edhè n’Mal t’Zí;

Pse, sa nisi me vikatë

Po del Knjazi me hukatë,

Me hukatë neper balkue,

Tue britë t’madhe „hue“ „hue“ „hue“.

Kur, qe, i epet me shikjue

Kah Dobërsku, mal i bardhë,

Edhe shef nji djalë tuj ardhë

Kah Cetina vrap si era,

Thue po e ndjekë mbrapa potera.

A thue âsht hajn, a por ushtuer,

Qi i bjen rrugës kryq e terthuer,

Po bân Knjazi at herë me veti,

Por me pvetë kurrkend nuk pveti…

At zâ sorre e drote i shkreti.

Nuk i a ngiati por sa grima

E aj kamsori, si vetima,

Fillikat n’Cetinë i a mrrîni,

N’saraj t’Knjazit edhè hîni;

E la sogja me kalue:

Mark Milani e kishte çue.

«Mirë se vjen, or gerxhelí»,

I thotë Knjazi i Malit t’ Zí

«A kem’ fjalë prej Mark Milanit?

Si i kem’ pûnët n’at fushë mejdanit?»

Tuj ofshâ i a kthen lajmtari:

Njashtû punët, lum Gospodari,

Njashtû punët t’i pastë anmiku

Perse ushtrija njiherë t’hiku;

T’hiku ushtrija, e Mark Milani:

Shqyptarve u ká mbetë mejdani.

Disa krena na i kan pré,

Disa t’vrám na i bânë per dhé,

Per t’shituem pse pvetë nuk ké;

Fushës s’Qemoskut na vûnë para

Tue na ndjekë nper djerre e ara,

Gjurmë per gjurmë per vrap tue ngá,

Dér sa u err e mâ s’u pá:

At herë lufta por u dá.

Por per kaq na s’kjém tue e lshue,

Pse jem’ t’armve e n’lufta msue:

Veç â ’i kob edhè mâ i zí:

Duel kushtrimi n’Shqyptarí

Me rá n’luftë ka nji per shpí;

Shka âsht i malit me armë mizore,

Shka âsht i fushës me kál per dore,

Të gjith lidhë me besë arbnore.

Edhè dyndë jânë malet t’tâna,

Kan rrokë huta e prehë tagâna,

E u ká prî, si ká dalë zâni,

Hodo Begu e Kapidani,

Qi per mbret e vende t’veta

Nuk u dhimbet gjâja as jeta.

T’dy bujarë e të dy trima:

Kapidani, si vetima,

Hodo Begu, si bumbllima:

Nder shtatë krajla u vojt ushtima.

Kan rá n’Tuz, si shqype t’leta,

Veç me pá, mor’ t’u ngjatët jeta,

Se nuk din kush me kallxue,

Kaq ushtari âsht grumullue!

Dý mí djelm çoi Dukagjini,

N’luftë të rrmyeshem, porsi Drini,

Kah dikohet turbull zallit,

Kur tu’ u dê t’jét bora malit:

Mjaft me thânë Shala mizore,

N’zâ per pushkë, kjo, e bukë e ndore:

Qaj Mar Lula na u ka prî,

Kaleshan musteqe-zí,

Larg permendë aj per urtí,

Per urtí, per trimëni

N’ «kacaturrë» edhè n’alltí.

Pêsë bajrakët, qi ká Mirdita,

M’krep t’Rragamit neper prita

Kan zânë vend, nja trimí rrfeja:

N’zâ n’Shqypní kta per kah feja:

T’lét kah kama e t’shpejtë kah dora,

Thonë, se kurr s’u âsht ligun Ora.

N’at log Zânash u ka prî

Nji i Gjo’ Markajsh, djalë zotní,

Kaluer atit pullalí,

Si hýll drite n’at Shqypní:

Prenk Bibë Doda aj êmni i tí.

Por, zotní, se shka me kênë!

Ka rrâ Shkodra turk e i kshtênë:

Turq beglerë e t’ kshtênë reshperë,

Veshë e mbathë si Kapitana

Me çakçirë e me fistâna:

Me tagâna e me shejshâna,

Me martina, me calina,

Me dumbare e alltipatllare,

E me pare e besë shqyptare.

Un këta, drejt me t’ kallxue,

Gospodare, un këta i drue…,

Perse, kur nji djalë zotní

T’ lâje tokë e grue e fmí,

Aj dikû veç ka qitë ceken

Mos me kthye, por me bâ deken.

Jo se edhè me dashtë me kthye,

Nji luâ kta kan per krye,

Qi u bje pushkë, po, n’ lule t’ ballit:

Hodo Begu, sokol malit,

Oxhakzade djalë mbas djalit.

Porse prap ká edhè mâ teper:

Ka rá n’ Tuz Malcija e Eper;

Ka rá n’ Tuz ka nji per shpí,

Shkreli n’ zâ per bujarí,

Vukli e Nikçi per urtí,

N’ zâ Kelmendt per begatí:

U ká prî, krejt n’ ari ngrî,

Vetë Çun Mula, bajraktari,

Qi mâ i mirë s’ bâhet Shqyptari.

Ktyne fjalë edhè u ká çue

Qaj Toptani, trim drangue,

Se do t’ vîjë me Mat e Krú

Per Shqypní ktû me luftue.

E t’jânë çue Toskë e Dribrânë

E jânë ngrehë Lumë e Pejânë,

Gásh, Krasniqe e Gucinjânë,

Me Gjakovë e me Tetovë,

Me rá n’ Tuz, me rá n’ ushtrí,

Me dhânë jeten per Shqypní,

Per Shqypní edhè per Mbret.

Kan rrahë bén t’ gjith n’ fé të vet:

T’ Kshtênët Unjillin, Turqt Qitapin

Se per t’ gjallë Malcín s’ t’ a apin.

Mark Milani prandej tutet

Me rá n’ luftë, edhè po t’ lutet,

Per ne daç me u dá me nderë,

Me shkrefë luften tash nji herë:

Per Malcí nuk âsht mâ shpnesa.

Do t’ pertrîjm tjera ngatrresa

Per me rá n’ ndo’ i tjeter ânë:

Pa e shkye ’i send na s’ kem’ me e lânë,

Perse e kem’ Moskovin nânë…

Kshtû kasneci tha tue fshâ.

Knjaz Nikolla erdh e u vrâ.

Kishte mbetun m’ kamë pa zâ:

Me e pasë pré, gjak s’ do t’ kisht’ bâ:

Kaq u pî, kur ndjeu se marë

Punët s’ i kishte me Shqyptarë.

Nji copë herë ndêi tue mendue,

Qatje vonë ulet me shkrue,

Me shkrue leter Mark Milanit,

Me u largue prej fushës s’ mejdanit:

Mark Milan, bre faqja e bardhë,

Teper keq tash â tue m’ ardhë

Ke thânë s’ paska kênë prej Zotit

Me shtrue tokët e Gjergj Kastriotit

Cernagora, e Grudës e Hotit

Me ju vû «kapicen» m’ krye.

Shum uzdajë kam pasë un m’ tý…

Por, qe, tash… ngusht paske rá…

Ç’ t’ i bajsh punës… Gjithmonë belá

Kta Shqyptarë, besa, kan kênë,

E n’dashtë turq, n’dashtë t’jenë të kshtênë,

Hajrin s’u a ká pá kurrkush!

Veç se fjalë e la dikush,

Qi me ’i t’ sjellme s’ pritet lisi

E se lopët lpîhen me rend…

Prandej çetat fíll tash nisi

N’ shpija t’ veta: me sa mend

Na po i bijm murit me krye…

Me shka vetë po shof me sŷ,

Vonë Shqypnín kem’ per t’ a shtrue,

Pse po e ká ajo Oren çue.

Edhè e mshili me dýll t’ zí

E ja dha kasnecit t’ rí,

Qi edhè e puthi e e vûni m’ ballë;

E t’ u çue si shpatë e gjallë.

Bâni Knjazit t’ u ngjatët jeta,

Edhè u nis aj kah perpjeta,

Tue i rá rrugës kryq e terthuer,

Thêmra e gishta tuj i lnuer,

Neper landë e neper gúr:

Tue hecë ditë e tue hecë natë.

Por, shka t’ bâjë? â rruga e giatë,

E m’u ndalë s’ po dote as vetë:

Âsht dishka qi e shtŷn perpjetë…

Kur kan kndue gjelat e parë

Fushës s’ Qemoskut bjen per arë;

Kur kan kndue gjelat e dytë,

Mark Milánit i a shef sŷt,

Edhè letren ká dorzue.

Marku letren ká redue,

E at herë drita tuj ague,

Ulun krye, lavjerrë mustak,

Kthei me ushtrí në Karadak.




Kulshedra

Kangë e gjashtmdhetët

Lum e lum per t’Madhin Zot!

Ç’ká shkrefë sande gjith ky mot,

Gjith ky mot e kjo vetimë,

Gjith kjo gjâmë e bumbullimë,

Thue po shâmen qiell e dhé.

Ká lshue prrue, po, e ká lshue shé;

Rreh shtergata, shungllon era;

Ushtojn malet, me t’hî mndera;

Kaq nji mot ká shkrefë n’malcí:

Shka do t’jét, vall, nuk e dí.

M’at Bigë t’Shalës ká dalë Kulshedra,

Me shtatë krena e gjashtë parë kthetra,

E per krye ká ’i sŷ në ballë,

Bishtin giatë, me i mrrîjtë në záll:

Qi, t’u hjedhë e t’u perdredhë,

Tue hingllue e tue turfllue,

Zjarm e surfull tue flakrue,

Krepa e gur tue rrokullue,

Dukagjinin don me shue,

Per nji dhûnë qi i bâka Shala:

Kur Drangoni Vocerr Bala,

Fmí tue kênë, n’nji shpellë të malit

N’gjumë e ndeshka, e ’i sŷ prej ballit

Zjerrë i a paska me nji hû,

Kah i a ngulka dér në trû.

Âsht ndezë flakë t’tanë Biga e Shalës

M’zhuri t’Lumit m’maje t’halës.

Mnderue gjindja prej ksi nâmi,

Kah si kshtêja pelset shkâmi,

Jânë ngujue nder shpija e stane;

Hikë shkerbét kan neper plane,

E nper pisha luron bisha

M’ at Gúr t’ Lekës e m’ kep t’ Parûnit,

Me ju dhimtë gurit e drûnit.

Kur Drangojt e Shqyptarís,

Si të fushës si të malcís,

Atà pám e kan vetimen,

Edhè ndie kan bumbullimen,

Qi po ushtote Dukagjinit

Mbí Qafë t’ Diellit m’ valë të Drinit,

Mirë me vedi jânë kujtue,

Se Kulshedra atjè asht diktue,

Ndonji mal per me rrenue;

Edh’ at herë, kûdo kan kênë,

N’ mal a n’ fushë, a turk a i kshtênë,

Atà çue jânë per ajrí,

Me flamure kuq e zí,

E me lata e me supata

E me fuzhnje e dána t’ giata:

Me veriga e rrfanë çelikut,

Hekra barkësh të Venedikut:

E nper rê e nper thellim

Mbí Bigë t’ Shalës kan rrâ flutrim,

Kû Kulshedra kishte dalë,

Nâm të zí tue bâ mbí Shalë,

Me u bindë dheu m’ tê dér mâ s’ voni.

Prej Mirdite shkrefë Llesh Gjoni, i

Derës s’ Gjomarkaj, trim si Zâna,

Nji hýll n’ shêj nder Kapitana,

Qi as per pushkë as per pashí

Mâ nuk lén, jo, shoqi i tí,

Kah shkrepë dielli m’ Shqyptarí.

Shoq me tê âsht Bibë Llesh Markola

Orrl i zí ky nder sokola:

Qi edhè kryet, po, me i a hjekë,

Drue p’r ’i javë s’ kishte me dekë.

Shkon prej Shkodret Ndrekë Heqimi,

Qi mâ i fortë nuk bâhet trimi:

Then «mixhidin» per mjedis;

Edhè urtija i shkon per fis:

Qi prandej e zgiedhka Mbreti

Sylahçí m’ e pasë mbas veti.

Me tê shkojn do koleshâj,

Trima t’ çartun, katallâj:

Qaj Gjokë Kukli e Çapaliku,

Beqo Qoshja e Hamz Sadiku:

Burra t’ fortë porsi çeliku,

Mos me i trêmë shpata as rreziku.

Mandej shkrefin nalt kah Peja,

Dy djelmoça, si dý rrfeja:

Rrustem Uka, pika djalit:

Xhem Sadrija, harushë malit,

Lé e rritun n’ at Rrogovë,

Djelm mâ t’ fortë s’ i ké n’ Kosovë,

As n’ Kosovë, as në Gjakovë:

Veç n’ Gjakovë n’ kjoftë Ton Golija,

Qi mârrë turrin si duhija,

Kaluer atit pullalí,

Fíll m’ Kulsheder aj ká msŷ,

Thue me dhâmë po do m’ e shkye.

Prap prej Shllakut lshon Gjetë Gega:

Faqja e tij kuq porsi shega:

Shllungë mustakun derdhë n’dŷ dega:

Kur nji fjalë po e folka burri,

Mâ s’i luejtka me sa curri.

At herë n’Palç del qaj Prêl Tuli:

Msŷn prej Kthellet Marka Kuli;

N’Traboinë rrân Llesh Nkollë Luli;

Rrân Dodë Prêçi prej Kastratit:

Gjeto Marku flakon shpatit,

Porsi ajò flaka e barotit,

Kur t’i nepet zjarm agzotit:

Zbardhë ká faqet gjithkund Hotit.

Del prej Shkrelit Marash Vata,

E si rêja me shtergata,

Msŷn perpjetë drejt Dukagjinit,

Me at Gjin Pjetrin e Kurbinit,

Qi per pushkë e per urtí

E lânë nâm të dŷ n’Shqypní.

Kta edhè u ndeshkan m’Qafë të Boshit

Me Drangoj të Shalës e t’Shoshit:

M’at Mar Lulen, trim bujár:

M’Gjelosh Kolen, kuvendtár,

M’Mehmet Shpendin, pushkatár:

M’Let Putanin e m’Tol Canin,

Qi kaherë ja ki’n fillue

Me Kulsheder me luftue:

Por per s’largët veç tue e shinue,

Pse fort pak kishin qillue.

Si jânë mledhë Drangojt m’at qafë,

Kuvend bashkë nji herë kan rrafë,

Si me msŷ e tek me msŷ

Mandej çue jânë per ajrí,

E ashtû çetë edhè flaurí,

Tue shkrepë moti edhè vetima,

Tue krisë gjâma e bumbullima,

Tue vikatë, tue hallakatë,

Mbí Kulsheder turr jânë lshue,

Kush me fuzhnje tue e shinue,

Kush me lata tue e shkallmue,

Kush me dána tue e dermue;

Njani, rrah me hekra shpinës,

Tjetri, m’spatë bjeri kaptinës,

Tash mbí tê lshou turra-turra;

Tash me shkrepa gjueje e curra:

I shkrefë gjaku porsì gurra.

Trandet Biga m’at poterë:

Bân medet t’tanë Shala e mjerë.

Fort âsht hjedhë Kulshedra at herë,

Fort âsht hjedhë, edhè perhjedhë;

Tash kuk trupin ká perdredhë,

Tash â lshue ’iqind pash n’ajrí,

Herë, msŷj vetë ajo n’furí,

Herë, rri strukun neper shpella,

Edhè gjuej Drangojt m’zhavella:

Lshoju flakë e zjarm prej goje,

Hidhu jargun hoje-hoje,

Nji ditë udhë me hikë larg soje,

Prej qelbsinet qi i del goje.

Kah me kthetra nep per ânë,

Hidhen krepat porsì rânë,

Flakrojn currat m’Qafë t’Bishkazit;

E kah idhtë, në frymë t’marazit,

T’u perpushë, t’u karraní,

Lshon e ngurrë bishtin n’ajrí,

Fishkllon ajri rreth mbí Bigë,

Vetë Drangojt me pasun frigë,

Po kje frigë se ká Drangoni.

Kuer, qe, turret qaj Llesh Gioni,

Me ’i parë dána ’izet pash t’ giata,

E tue rrahë era e shtergata,

Tue krisë gjâma e bumbullima,

Neper dritë qi lshon vetima,

Msŷn Kulsheders aj m’i a kapë

Nja’n fulqí, qi ’i pash ká hapë,

Mehmet Shpendin per t’ perpî,

Qi, m’ tê ’i shkrep tue karranî,

Thye i a paska njânen brî.

Kah e shef tue msŷ Kulshedra,

Ajo âsht tutë, e rrshânë mbí kthetra

Tuj u rrqasë, futet në shpellë,

Kû mrendë shtatin strukë ká kthellë,

Veç se krenat lânë ká jashtë,

Si ajo breshka per nên rrashtë,

Zjarm e surfull tue flakrue,

Ke bân Lleshi me ju afrue.

Por nja as dŷ Lleshi s’ i a bâni,

Fulikare fíll m’ tê rrâni:

Me t’ dŷ duert dánat ká hapë

E me to fulqî’n i a kapë,

Sa kû mundet i a shterngon,

Si n’ menjêne i a ngurron:

Edhè e trandë aj turra-turra,

Tash tue i dhânë t’ shtŷmen nên curra

Tash prej vedit tue e terhjekë,

Herë n’ terthuer rrebtë tue perpjekë,

Veç si t’ mujë aj m’ e mahitun,

Jashta shpellet per m’e qitun.

Se ç’âsht hjedhë atŷ Kulshedra,

Se ç’perpushë ká ajo me kthetra,

Ç’ká hingllue me shtatë germaza,

M’i u ndî vigma te Shperdhaza.

Ngurrue shtatit, bâ germuq,

Randë per tokë tue rá palmuq,

T’u perplasë, t’u kalamênë,

T’u plandosë per gur e stênë,

Bân me i hapë dánat me kâmë,

Bân me bré dánat me dhâmë:

Por nuk brehen as s’shperthehen,

Pse mirë mjeshtri i ká punue,

Pse mirë Lleshi i ká shterngue:

Mjerë kush mrendë u ká qillue!

Ngerthye Lleshi, bâ si grep,

Njânen kâmë zatetë p’r ’i shkrep,

Djersa rrkajë tue i shkue per ballë,

Tue kercnue me dhâmë e tmallë,

Rrin e t’hjekë aj m’nja prej vedit,

T’hjekë Kulshedra edhè prej vedit.

Njani t’hiq—tjetri terhiq:

Lleshi ngrif—Kulshedra ngrif.

Aj: t’a zjerri jashta shkrepit;

Kjo: të strukem mrenda shkrepit,

Të pështoj prej ktij gazepit.

Kur, qe, Lleshi po permlidhet,

Po permlidhet, po perdridhet,

Po perdridhet tue ngrefë m’dana,

Me ato duer e me ato llana,

Si të shkrîme prej çelikut,

Kû per t’giatë të trashë kerrçikut

I jânë ngrefë dejt toje-toje,

Edhè shkûmë tue qitë per goje:

Shkûmë e gjak, ofshe! perzí,

I nep shtatit me furî,

Edhè ngrefë kaq me fuqí,

Qi i âsht shkulë shkrepi per nen kâmë

E i jânë thye në gojë dy dhâmë,

Edhè ’i pash, rrshânë tuj e ngrefun,

Zier Kulshedren nên gúr mshefun.

At herë mbrapa kthen nji hap,

Edhè shtatit i nep prap,

E dy pash, po, dy pash t’ mirë

Prap mâ jashtë Kulshedren zier.

Kshtû tue i dhânë pêsë herë a gjashtë,

Zier per gjŷmsë Kulshedren jashtë.

At herë t’ madhe, sa i mûjt zâni,

Briti shokve Kapitani:

Ushtoi ashta lak e m’ lak,

Trêmë Kulshedra, pshurri gjak,

Me blue ’i ditë nji gúr mullini:

Bini, mêca, bre! Ku jini?

Se Kulshedren jashtë e kini.

Ah! kû jé, bre Rrustem Uka?

Të vraftë Zoti e të vraftë buka,

Ke s’ po ndîhe gjallë kund sande…

Dili, para, eh kopilane!

Edhè shtypja, n’ mujsh, ndo ’i krye;

Se, per Zotin! âsht tue m’ shkye,

Bâni ajo dánash me m’ pshtue.

Shpejt Drangojt per ajr janë çue,

Zhgjetë m’ Kulsheder, ’dhe, jânë lshue:

Njani para rri e ndersŷj,

Tjetri sypri mêrr e msŷj:

Para e sypri, e ânë m’ânë,

Gjithsi kuej âsht tuj i u dhânë.

Rrustem Uka, trimi i trimit,

Neper krisme e flakë t’ thellimit

Shî nên frymë asa’ i âsht fuer,

E rrokë shpaten me dŷ duer,

Njanit krye me tê i ká rá.

Shperthiqë sŷnin ’dhe i a ká,

Rrashten krejt por s’mujt m’i a çá.

Vjen m’shpinë t’ atit Ton Golija,

E tue krisun si duhija,

Trandë topuzin, njiqind okë,

I a flakron po shî m’ at kokë,

Edhè pshesh i a derdhë per tokë.

Po i shterngohet Let Putani,

Edhè dyndë nji bet carani,

Njizet vetë, po, mos m’e luejtun,

E me tê, sa kû ká mujtun,

Siell m’ Kulsheder me furí

Shî m’ kurrîz m’i a karraní.

Ungron shtâsa me mëní,

Edhè krejt atŷ terbohet;

Hidhet, trandet, lamsh kukzohet,

Qafen krrabë e ká ngerthye,

Kah bân Lleshin per me msŷ,

E s’ká para si me u shtŷ,

Pse mirë Lleshi e ká merthye.

Xhem Sadrija, ’i trim rrfé,

Ktij Gjet Geges po i lshon bé:

Pásh njat Zot, qi të ká dhânë,

Deli, Gjeto, n’mûjsh, m’ at ânë,

Edhè nzite m’ patershânë,

Tuj i a ngulë m’ ndonjâ’n germaz;

Pse un ktej gati m’ shaterkaz

Po t’i rrí ktej mbrapa shpinës,

N’ mûjsha ’i herë me i rá kaptinës,

Edhè trût m’i a derdhë per tokë.

Gjeto Gega shpejt ká rrokë

Heshten, trashë sa ’i « mashkull » qerrit,

Edhè shi rrânzë njâj kapzherrit

I a ká ngulë, po, nja trí pllamë.

Bân Kulshedra me u çue m’ kâmë,

Bân me u rrqasun vithambrapa,

Per me u strukë mâ kthelltë ndër karpa;

Por, pse Lleshi e ká shterngue

Me ato dána, si i terbue,

Palmuç m’ parsme ajo âsht rrxue,

Edhé qafa i âsht ngerthye,

(Kah fulqîjsh ishte merthye,)

Arrçi i qafës, edhè, i âsht thye,

Krejt fulqini asa’i âsht shkye

E i âsht shkepë deri m’ gerglâc.

Vjerrë ndër dána, si latrâc.

Veç shka? çena ka’ i ká plasë,

Hov si Lleshi qi kisht’ pasë

Vithambrapa aj âsht rrqasë

Nja ’iqind pash, po, mos mâ teper,

Dér qi ndeshë ká m’ nji stom t’ eper.

Shkapullue dánash Kulshedra,

Tue perpushë nper gur me kthetra,

Ká nisë t’ hajë shtatin në shpellë,

T’ u perdî gryket mâ kthellë.

Bini, burra! mos e lshoni!

Po piskatë prap qaj Llesh Gjoni,

Edhè turr e lshon m’ tê vrapin,

Ka dy pash tue mârrun hapin,

E si t’ kisht’ dánat ndër duer,

Me to siell aj si n’ t’ terthuer,

Edhè i mêrr njânen kaptinë,

Tue i a kputë rrumull me shpinë.

Se ç’ jânë lshue Drangojt at hera,

Se ç’ ká krisë zhurma e potera,

Fort njerzís i ká hypë mndera,

Kah me lata e me supata,

Kah me shkrepa edhè me grepa,

E me dána e patershâna,

E me fuzhnje e me terfurq

Rrâjn n’ Kulsheder t’ kshtênë e turq:

Tuj e msŷ e tue ndersŷ,

Tue shinue e tue e shkallmue,

Njâni sypri tue i flutrue,

Tjetri m’ ânesh tue e pershkue,

T’ gjith njiheri tue e dermue

Me ata lata e fuzhnje t’ gjata.

T’ i a dha era edhè shtergata;

Flakë per flakë t’ i a dha vetima,

Krisi gjâma e bumbullima,

Shungulloi malit ushtima:

Hypi tym e hypi njegull,

Biga e Shalës likundet shrregull.

Trêmë Kulshedra, âsht futë në shpellë

Kû lá n’ gjak e randë t’ u sjellë,

Tuj u zmbrapë barkas mâ kthellë,

Herë t’ u rrqasun kamandoras,

Lshohet shul teposhtë rrmores:

E si rreshmja me zhumhúr,

Tue rrmye gúr e tue rrmye zhúr,

Kulihum shêmet n’ liqê,

Mbrenda Bigës dyndun kurrnê,

Kthelltë kah zhytet trupi i sajë:

Trandë âsht toka dér në Rajë.

Xhem Sadrija, mushë n’ maraz,

Ke me i rá s’ mûjt m’ shaterkaz,

Kah i u shkye m’ dána fulqîni,

Fíll mbas sajë në shpellë aj hîni

Edhè u shtŷ mbrendë bukur kthellë,

Por me sjellë m’ tê, s’ mûjt me sjellë;

Pse kisht’ kênë vendi humnere,

E kulshedra u zhduk me ’i here.

Shpejt Drangojt atŷ janë çue,

Edhè çetë atà kan shkue,

Si ki’n kênë t’ gjith pika e djalit:

E kan çkputë nji buzë prej malit,

Edhè shpellës i a kan vû n’ grykë,

Tuj i a rrasë mbrendë porsi pykë,

Qi per jetë mos t’ mûjë Kulshedra

M’ e dermue me kâmë e kthetra,

Dukagjinin per t’ damtue;

Mandej ulë janë me pushue.

E at herë rêt janë davaritë,

Ká nisë hâna n’ qiell me shndritë.

Ora e Shalës, eh shtoi, Zo’, vallet!

Dalë e ndêjë m’ nji vetull mali,

Atjè nalt dikû mbi Nicaj,

Ajo luften pá e paska,

Qi Drangojt bânë me Kulshedren,

M’ at kapë t’ Bigës mbi atà thepa:

Edh’ e mira fort âsht gzue,

Kur ká pá e ká kundrue,

Se Drangojt e Shqyptarís

Keq shemtuem e kan Kulshedren:

Se trí krena i kan gjymtue :

Se ’i germaz i a kan shporue ;

Shtatit krejt se e kan shkallmue

E se n’shpellë e kan ngujue,

Tue i zânë gryken me ’i buzë malit,

Mos me mûjtë mâ per s’t’ gjallit

Me damtuemun Dukagjinin.

E kur pá ká ajo me sŷ,

Se jânë ulë burrat e dheut,

Per t’pushuem e biseduem,

Tuj u prrallë njani me tjetrin,

Per shka psue kishin m’at natë,

Trí herë rresht zên e piskatë:

Ndîhet vigma m’ Qafë t’ Morinës :

Kan ndie Orët e Dukagjinit,

Neper shpella, kû ishin strukun

Prej gazepi t’asajë natë;

Edhè çohen per ajrí,

Xhixha-xhixha tue xhixhllue

E i a befin te Ora e Shalës,

Motra e madhe e Dukagjinit.

Ká marrë Ora edhè u ká thânë:

A thue e dini a por s’e dini,

Se Drangojt e Shqyptarís:

Atà i paçim, Zot! me jetë:

E kan thye sande Kulshedren

Tue luftue m’at Bigë të Gimaj,

Edhè n’shpellë e kan mutue

Me nji shpat shkepun prej malit,

Mos me mûjtë me pshtue per s’gjallit.

Veç se shka? ofshe un e mjera!

Atà darkë sande s’kan ngrânë;

Para darkësh pse atŷ kan rrânë,

E as s’i kan nuset e veta,

Qi atŷ buken m’u a gatue,

Edhè tryezen me u a shtrue,

M’kâmë me u ndêjë gati me ujë.

Anì prá, morì ju motra,

Shpejt m’u a ndreqë darken Drangojve:

Shpejt me korrë grunin nder ara,

Mirë m’e shî e mirë m’e blue,

Mirë m’e njeshë, mirë m’e gatue:

Me dalë n’bjeshkë me mjelun sutat,

Me gjetë mjalten neper zgavrra,

E me zânë dy drêj të mâjmë,

Me a u pjekë ferlikë në héll.

Kshtû ká folë kjo Ora e Shalës;

Edhè Orët e Dukagjinit

Jânë bâ Xhixha e zhdukë n’vetimë.

Veç, sa ’i herë vjen vallja rrotull,

Atŷ prap ato kan kthye:

Njana, buken permbí krye;

Tjetra, mjelcen per nên dorë,

Mjelca bâ me lvore blinit;

Dikush bjen fashoje mjaltet;

Tjerat, m’hej vendue terthuer,

Bájn mbí krah dy drêj të mâjm,

Ora e Shalës si u kishte thânun,

Qi me pjekë ferlikë në héll.

E si t’tana janë bashkue,

Fluturim ato jânë çue,

Veshun bardh e flokët zhvillue,

Edhè befë kan m’mâje t’Bigës,

Kû Drangojt po kuvendojshin.

Ora e Shalës, at herë, u â avitun,

Qi edhè u thotë me t’amel zâ:

Mirë se u gjêjë, burra të dheut!

Mirë se vjen e bukra e dheut!

Mirë se vjen, e kah të kemi?

Ka’ u ké prî ktyne fisnikeve?

Po i pergjegjë Kapitan Lleshi.

Se, mana’, tý t’u ngjatët jeta!

Un jam vetë ajo Ora e Shalës:

Moter un me at Orë t’Merditës,

Qi veron mbí bjeshkë t’Mundelles,

Si ajo drita tuj ague:

Kto janë Orët e Dukagjinit,

E kem’ dalë m’ket maje bjeshke,

Per me u pá, me u njoftë me jue;

Se zâ t’madh per jue kem’ ndie,

Se edhè e lát sande ju nám,

Tuj e thye në luftë Kulshedren,

Qi me shue desht Dukagjinin.

Jo qi lodhë, un thom, do t’jini,

Se edhè darkë ju ngrânë s’do t’kini:

E ktû, po, âsht nji bjeshkë e naltë,

Të tanë gúr e shkam i gjallë,

Kû s’gjên nieri shka me ngrânë:

Pse as s’i kini nuset t’ueja,

Qi jue darken me u a ndrequn.

E prandej na Orët e Maleve

Darken jue u a kem’ gatue:

Kû me vedi u a kem’ prû:

Kur t’urdhnoni me u rreshtue.

Edhè trimat rreth janë vû.

Nja mbas njâ’i e rend mbas rendit,

Me Llesh Gjonin m’krye të vendit:

Âsht Gjomarkajsh e i bje prîja

Derë mâ t’vjeter s’ká Shqypnija.

At herë Orët u kan sjellë buken;

U kan vû ferlikët perpara,

E u kan prû mjelcat me kjumshtë:

Kjumshtë me borë, dhâmin me t’pî:

Edhè mjaltë, sá kush ká dashtë:

Mâ e mirë darka s’ndreqet n’ashtë.

Gurren nget kishin per brî,

Gurrë si aklli e e kjartë florî,

Sa kush dote atŷ me pí.

Mbasi bukë trimat kan ngrânë,

Jânë çue prap e dalë m’njâ’n ânë

E po rrín tue bisedue

Me njat t’bukren Orë të Shalës,

Per kanû e pûnë urtije,

E per besë e per pûnë t’mikut,

E per lufta qi u bânë motit:

Per trimní të Gjergj Kastriotit:

Per Drangoj e per Kulshedra:

Per «breshana» e per gopedra

Edhè folen mbí lirí,

Mbí lirí e mbí Shqypní:

Si Shqypnija do t’dalë m’vedi,

Mos m’e urdhnue mâ as Krajli as Mbreti,

Me kênë zojë ajo m’vedvedi,

Âshtû Zoti si e ká shkrue,

Qatjè vonë zên Ora e Shalës

E po u thotë shoqeve t’veta:

Hajdni, varza, me u njitë valle,

Edhè ’i kangë ju me e këndue,

Sa po âsht Drita ende pá dalë:

Pse Drangojve u pelqen kanga.

Jânë çue Orët e Dukagjinit,

Me ato petka bardh si bora,

E jânë kapun dora-dora,

Shpervjelë mangët mbi cep të krahit,

Flokët dér m’kâmë zhvillue giatë shtatit,

Me kunora lulesh m’krye

Me ato kâmë kaleçë tue kcye,

Dá dý lagjesh ballë per ballë,

E tue kndue ato palë e palë,

Kan prî vallen kshtû per mallë:

Varza ká e varza s’ká;

Por, si ká nji vajzë n’Janinë,

Kurkund shoqen s’i a ké pá,

Kah bje diell e serotinë:

Sŷnin diell, ballin si hâna,

Ardhun shtatit si silvija,

Eufrozinë e quejti nâna,

Augur t’mirë m’e pasë Shqypnija.

Atê e páka aj Alì Pasha,

Dalë si vida në balkue,

Edhè fort pelqye i âsht vasha:

Çon Harapin m’e kerkue.

Vjen Harapi e i thotë te dera:

Shpejt tash, vashë, ti ktû me zdrypun

E me mue me ardhë nji hera;

Persè Pasha të ká lypun.

T’u thafët goja! shka po thue?

I a kthen vasha fjalen marë;

Se un nji vajz-o kam qillue:

S’diej me folë me Pashallarë,

Jo, po, Ali Pashë Tepelena

Mundet kryet aj me m’a pré,

Si iká pré kushdi sá krena;

Gjallë por s’lshoj un erz as fé.

Âsht mushë Pasha me mëní,

Prap harapin çon e e thrret:

Pa ndigjo harap i zí,

Se dŷ herë Pasha nuk flet:

A se vjen ktû sande goca,

A se ndryshe n’fund t’liqênit

T’a bâj gjumin me bretkoca.

More vesht, bre qên i qênit?

I shkon naten vashës harapi,

Edhè e mêrr e e çon m’liqê,

Kû tue pritun ishte trapi,

Per me i bartë neper kurrnê.

N’mes të liqênit si kan dalë,

Atŷ trapi vend ká zânun,

Edhè nisë harapi fjalë,

Nisë aj vashës kështû me i thânun:

Nuk ká tjeter, tash, lum vasha:

E s’jam nieri fjalës qi i luej:

A me shkue sande te Pasha:

A shî ktû me t’mytë tŷ n’ujë.

Jo, po, i thotë vasha tue qeshë,

Se un te Pasha due me shkue;

Por due t’shkoj nji herë me u veshë,

Pse sido ktû kam qillue.

E kështû tue i thânë harapit,

Atij qênit, t’birit t’qênit,

Mêrr e hidhet n’ujë prej trapit,

Edhè zhduket n’fund t’liqênit.

Doli fjala neper dhé:

Njekso varzash ká n’Shqypní,

Qi per erz edhè per fé

T’rijt e jeten i bâjn flí.

Kshtû këndojn Orët palë e palë

Por, tue mârrë të mbramen fjalë,

Hylli i dritës nisi me dalë

E buzës s’malit drita agoi,

At herë Orë edhè Drangoj

U çuen m’ajr t’gjith plima-plima,

Edhè u zhduken si vetima,

Tuj u gjetë atŷ nji filli.

Kû me u gjetë deshti se i cilli.




Në Qafë-Hardhí

Kangë e shtatmdhetët

Buloi molla, lulzoi thâna:

Rrustem Uken kû e ká nâna?

N’Qafë-Hardhí kû pringron Zâna:

Pingron Zâna e rreh shejshâna

Neper rreze qi lshon hâna.

Se atŷ, drita mirë pa ague,

Luftë e rrebtë po kish’fillue:

Kish’nisë pushka ushtimë me vlue,

Kish’nisë topi me gjimue,

Sa qi trandë jânë vrrî e knetë,

Ká marrë gjâmë ashta perpjetë,

Fort ushtue ká Haramija:

Rrustem Uka e Xhem Sadrija,

Dy t’rrogovas djelm të rí

Ke janë ngutë kta pushkë me shtí

M’njado çeta t’Malit t’Zí,

Qi me rá i’n nisë n’Gusí.

Naten n’terr kurrkush pa i ndie,

Si vû u kisht’ Knjazi leçí.

Knjaz Nikolla, ’i trim belá,

Mos m’i u gjetë kund shoqi n’Shkjá,

T’fortë nji ushtrí aj n’kâmë ká çue

Tetë taborre rrafsh numrue:

Të tanë burra Malazez:

Njani i rêmtë, tjetri kermez,

Kush mustakun lshue dér m’brez,

Dér më brez e vesh më vesh,

’Dhe se i cilli nji hundë-lesh,

Qi kur n’luftë bje, kopilani,

Nuk t’a trêmë pushka as tagani,

As t’a trêmë topi a havani,

E as kurrnêni e as flakadani:

Komandár âsht Mark Milani;

Markut Knjazi edhè iká thânë,

Me i prî ushtrís naten t’pa hânë

E m’e qitë n’Plavë e n’Gusí

Kush pa pá, kurrkush pa e ndie.

E pse Marku isht’ nji telbiz,

Me çá qymen per mjedis,

Ká marrë trimi e para ushtrís

Ká lshue ’i çetë giatë rrugës s’Gusís,

Nji çetë djelm, kund treqind vetë,

Qi bâ mâll s’e ki’n ket jetë:

Si me lé njashtû me dekë.

Per me pám a kisht’ anmik,

A kisht’ pritë e a kisht’ rrezik

Per ushtrí, qi shurdhë p’r at ravë

Me e qitë dote n’Gusí e n’Plavë.

Por, kû ndollë ká Xhem Sadrija,

Xhem Sadrija, sŷduhija,

Edhè aj trimi Rrustem Uka,

Burrë kah fjala edhe kah duka

Njani e tjetri lé drangue:

Atŷ shurdhë kush s’ká kalue:

Mbreti vetë po t’kisht tokue,

M’shpinë poteren i a ki’n vû:

Zêmra n’fyt u kisht’ qillue.

Veç rrogovast, kesh t’a dí!

Shka i ká qitë m’at Qafë-Hardhí

Me bâ pushkë me Mal të Zí

Mu ndër vise të Gusís ?

Ora e bardhë e Shqyptarís!

Ajo vetë, po, premtue ki’te,

M’ Qafë-Hardhí qi m’at ag drite

T’ndollte Xhemi edhè Rrustemi

Me «martina» n’dorë merthye,

Qarqet Knjazit m’i a shperthye,

Qi ka dit po kisht’ vû sŷ

Ndo’ i skundill Shqypnís m’i a shkye.

Jo, po; drita masi agoi,

M’ Bigë të Shalës Orë e Drangoj

Ata çue na janë p’r ajrí,

Janë shperdá edhè derdhë flaurí,

Kush si xhixha tue xhixhllue,

Kush si shkndija tue vezllue,

E atŷ behë i a kan nji filli,

Kû me ndjehë dote seicilli:

Orët ndër hije e ndër vërrîje,

E ndër gurra e neper curra,

E Drangojt ndër shpija t’veta,

Kush n’teposhtë, kush kah perpjeta.

Veç Rrustemi e Xhem Sadrija

Atà ndjehë nuk kan ke shpija:

I a kan behë ke Qafë-Hardhija.

Rrustem Uka i Ukë Kabashit,

Dikû atje m’at ânë t’Budashit

Per të vllán aj kisht’ pasë zânë

Nji bí mali, ardhë si Zânë:

Si ajo Zâna e Haramís,

Qi ndjellë mirë mí fat t’Shqypnís:

E me Xhemin bâ kisht’ fjalë

Shi m’at ditë n’Budash me dalë,

T’a’n e çikës aj per me e pá,

Ditë e orok me tê me dá,

Se kúr çika me u martue,

Sa copë petka çikës me i çue,

Krushq e darsem me ç’kanue,

Prandej, kur Orët e Drangojt

Atà dá jânë prej shoshojt,

Rrustja e Xhemi, si dŷ shkndí,

Fíll kan sosun m’Qafë Hardhí,

Kah bje rruga e Malit t’Zí,

Per me dalë n’Plavë e n’Gusí,

Qi po kisht’ Knjazi lakmí…

Atŷ trimat vend kan zânë

Sypri rrugës n’nji breshtë të gjânë,

Nder do curra, si petrita,

Per me pritë qi t’zbardhte drita;

Persè as mikut jashta kohet

Nuk âsht mirë qi n’shpí t’i shkohet

Po s’t’ngushtoi prita a se moti,

A se thânë mos t’a ketë Zoti,

N’shpí pa bukë miku me t’gjetë,

Qi mâ hall s’kisht’ gjâ n’ket jetë.

E si atŷ ’i herë kan zatetë,

Kan pështjellë ka nji duhan:

Gúr e unuer me vedi kan:

E t’kan nisë të bisedojn,

Se si mikut n’shpí t’i shkojn

Se si mikun t’a ngushtojn,

Per me dhânë çiken n’at vjeshtë,

Si t’jenë mâjë skjept edhè deshtë,

E t’jetë pjekë rrushi në vneshtë.

Ashtû ndêjë tue bisedue,

Xhemi «huten» pshtetë mbí giû,

Me «karklluk» nen «çark» shperthye

E me ’i pecë aj n’voj tue e lye,

Ká marrë Rrustos e i ka thânë:

Perzèt, Rrusto, shka me kânë,

Se nji pushkë, si «huta» e Mbretit,

Thom, s’del mâ kndej ujt e detit

E as s’i del shoqja mí dhé:

Pushkë e shpejtë e e rrebtë rrfé,

Nji ditë udhë me vrá per s’largut…

Kur t’ketë zêmer mbas «kandakut»…

I a pret Rrustja si në shpotë;

Se manà, permí ket botë

Si «martina» ’i pushkë nuk ká.

E mandej, si tue e gergá,

Prap po i thotë: Po a thue me t’rá

Ndo ’i herë pûna, qi me u vrá

Me askjer t’Knjazit a se t’Mbretit,

Ti ja ké besen vetvetit,

Se s’bje ndore per pa e kallë?

Se nuk lidhe per s’të gjallë?

Manà t’Zotit, nuk e dí,

Po i a kthen djaloshi i rí:

Persè pushka e ka si t’epet,

E madjè, ka ’i herë s’mund t’shkrepet

As mí korba grumllue m’lâmë,

Jo mâ m’nji taborr nizâmë…

Veç se, t’mjerit, zêmra m’hjekë,

Njiqind herë para me dekë,

Se ’i kurí m’i a lshue Shqypnís.

Nder kto fjalë t’birit t’Sadrís,

Qe se poshtë dromit t’ Gusís

Dishka ndîhet tue rrapllue:

Si nji çetë, qi âsht tue kalue,

Kush pa u kuell, kush pa ligjrue,

Thue, se hajna kan qillue,

N’ ndo ’i pûnë t’ ligë atà tue shkue,

A me vjedhë a se me vrá,

Naten n’ terr kurrkush pa i pá,

Si zanát qi e ka cubnija.

Morè! bâni Xhem Sadrija;

E, si n’ dorë «huten» kisht’ pasë,

Pa mendue se a do t’ kisht’ giasë,

E merthen e zjarm i nep.

Ushtoi bjeshka kep më kep,

Si t’ kisht’ krisë topi a havani.

„Kuku meni!“ dikush bâni

Atjè poshtë kah bite rruga.

Shkjau, per Zotin! Rrustem Uka

Tha nper dhâmë e m’ vend aj ngurrë

I rri gati m’ «kacaturrë,»

Dŷ herë rresht tue qitë vetimë

Neper brej, aha e çetinë.

Edhe trimat t’ jânë flakrue

Per mas krepash, kû shterngue

Jânë me dekë a se me pshtue;

Por pa qanderr mos m’ e lshue.

A t’ ká rá, probe, me pá

N’ ato gomna e n’ ato glina

Si shperdahet nji tubë njila,

Tuj u strukë nper rrasë e zhúr,

Me pasë kush per t’ hjedhë nji gúr

Mrendë n’ at pellg? Njashtu jânë dá

Malazezt edhè shperdá,

Kur nper ah e neper bré

Rrebtë ushtue kan si dŷ rrfé

Njato «hutat» shqypëtare:

Jânë shperdá, po, fulikare,

E kush lshue âsht perposhtë dromit,

Kush âsht strukë e futë mas stomit,

Kush mas landësh shtatin ká zânë:

Strukun kryet e kan të tânë.

Per «kapica» dert s’po kan

Pse u rrotllohen poshtë nper plan:

Ká «kapica» per gjith treg

Veç se krés s’i gjindet shteg

Bâni kush e met pá te.

Shkjeve mendja atŷ po u ve,

Se aty m’pritë po kan tokue;

Prande’ aty të jânë shterngue

E t’kan nisë luftë e poterë

Me treqind «novicë» p’r ’i herë:

Me t’perzí, po, gjak e vnér.

Mirë, po, Xhemi edhe Rrustemi

Mirë poteren po u a presin

Ke vetimë atà po qesin,

E kah qesin ke po njesin.

«Huta» e Rrustos n’terr po vritte,

«Huta» e Xhemit n’mish po njitte,

Sa herë djali qi po qitte;

Pse drangoj t’dy tue qillue,

Me Kulshedra i’n msue me u gjue.

Atà qit e këta qit,

Atà brit e këta brit,

Brit e lavd shoshoqit qit,

Tue vikatë, tue u hallakatë,

Tue shá nanë e tue shá tatë;

Lufta ashtû si e ká zanát.

Ka ndêjë flakë Qafa e Hardhís,

Lkuqë jânë kullat e Gusís,

Hikin derrat, mârrin gurrat;

Hikin sutat, mârrin currat;

Çohen orrlat permí ré;

Lshohen korbat per nen dê;

Po bâjn nanat shum medèt,

Ka’ atŷ lufta po kersèt,

Ka’ atŷ «hutat» po shungllojn,

Rrebët «novicat» kah po ushtojn,

Idhshem t’vrámt kah po gjimojn.

Tue rrahë plumet pa i a dá,

Gjeth e gêma tokës kan rá,

Ka nisë bari per me u thá:

Kaq shum vapë qi atŷ po ká

Flaket t’verdhë t’barotit t’zí.

Kû do të dalë pûna s’e dí!

Dy s’e qesin me nji ushtrí,

Sado qi drangoj të rí.

Se kû puna mund të dalë

Me giasë Rrustja s’po e bân mâll;

Persè, qe, atjè burri i burrit,

Ngrehun kryet aj per mas currit,

E tue u ulrue si nji luâ,

Malazezve po u bân zâ:

Ah! kadalë, moj Cernagore!

Se ktû i thonë Shqypní mizore!

Se mue Zoti m’ká nihmue,

Masi ktû s’jam tue luftue

As pse m’qafë due me i metë kuej,

As me grrye pse due m’gjâ t’huej;

Por per erz e per lirí,

Por per t’ bukren ket Shqypní,

Qi me u bâ ká, po, faní

Edhè Knjazit n’ dorë s’ i bje.

Kerkserdari i Cernagores

Kur ka ndie perposhtë rmores,

Se t’ fortë lavd po i qet Shqyptari,

Mnijet ftyra ç’ i âsht ndezë zhari:

Ç’ ká kercnue aj dhâmë e tmallë,

E me ’i zâ porsi t’ u pallë,

Me dorë, djelm, bre! ka vikatë.

Se e kem’ pasë gjithmonë zanát,

Báll per báll me anmik m’u pré,

E jo strukë si uri nper dhé.

Edhè âsht çue trimi në kâmë:

Pushken n’ dorë tagâ’n nder dhâmë:

E t’ ka mârrë breshten perpjetë,

Me nja ’iqind djelmosha t’ letë,

Me nja ’iqind djelm Cernagoras ;

E kû vrap, kû kamandoras,

Tash mas breut, tash mas çetinës,

Bukur nget i biri i shkinës:

Atŷ-ktû ka ’i pushkë tue shtî:

Bukur nget aj n’ at furí,

U âsht avitë Rrogovs’e t’ rí,

Kinsè gjallë aj n’ dorë me i shtî.

Pse si drita pat ague,

Ka nisë cubi edhè âsht kujtue,

Se atŷ ushtrí s’ po kishte as çetë,

Veç se dalë nja disa vetë,

Qi n’ krye t’ vet e kand pa pvetë,

Ki’n nisë pushken si t’ u tallë,

Thue po gjuejn kund ndo ’i cung n’záll.

Por Drangojt po ishin me Orë

E s’po u zêjshin gjallë me dorë.

Gjallë me dorë ata s’po u zêjshin

As m’u a qitë rrethin s’po lêjshin;

Persè, qe, qaj Rrustem Uka

Çeta e Shkjeve kur i u hulltka,

« Braf » në kamë trimi ká bâ,

E si kênë të kisht’ ulâ,

Mas nji shkami turr ka rrâ

Terthuer pritet pêsqind hapa,

Kû ngujue nder ato karpa,

Ka nisë pushken m’e shpejtue:

Thue, ’izet vetë po kan qillue:

Pa dhimë Shkjét perbrî tue i gjue.

Turrin Shkjét e kan ndalue,

E t’zû pushka prap me vlue,

T’nisen plumet me fishkllue

Neper breshtë kryq e terthuer,

Si qi thonë n’Shumle dikúr.

Ashtû pushka flakë tue zí,

Vigma e krisma t’u perzí,

Dalë barít kan staje-staje

E po vrrasin m’ato maje:

M’ato maje mbí pyllë t’ahit:

A shk’ âsht pushka njatij rrahit?

T’hiq kushtrim, se na rá Shkjau!

Âsht perlykë Rrustja si kau,

Qi perlyket, vrap tue ngá,

Me tarok kur t’hjekë me u vrá.

Mos e lsho, djalë, se t’a rrina!

Pingroi vigma neper çetina.

E sikur atjè prej vjeshtet,

Mas njaj shiut të randë, prej kreshtet

T’ thatë e t’ gristë t’ndo ’i majes s’thyeshme

Shkepen gurt, e rmores s’ rryeshme

Bín n’ teposhtë t’u rrokullue,

T’ u plandosë, dhén tue e dermue,

Dér qi t’ hasin m’ pod a m’ prrue:

Njashtu rrâjn barít at-hera

M’ Qafë-Hardhí, kû isht’ nisë potera,

E kû shum do nâna t’ mjera

Tue i thá at ditë, besa, ishte vera.

Pushken n’ dorë, kësulen n’ gjí

Shterngue rrypat mirë per í,

Sa kush vîte priten xîte:

« Huta » flakë në dorë i rrite:

Mush e qit atŷ pa dá.

Ç’ t’ jânë merthye Shqyptár e Shkjá!

Ç’ t’ jânë merthye, ç’ t’ jânë kaperthye,

Shoqishojn se si m’ e thye!

Njegull tymi u rri mbí krye,

Mos me u pá dielli me sŷ.

Tash Shqyptari Shkján po e shtŷn,

Tash mêrr Shkjau edhè po msŷn.

Atà shtŷj e këta msŷj:

Msŷju e shtŷju ndermjet vedit

Si ajo vala m’ buzë të detit.

Edhè kshtû, m’ shoshojn terbue,

T’ kan nisë trimat me sharrue,

Njâni vrá, tjetri shitue,

Kush tue hjekë, kush tue rektue,

Dhimet zêmra me t’u shue,

Ke të rí ki’n pasë qillue.

Por kur pushka po kersitte,

Dhimë Shqyptari nuk po ki’te,

Elè mâ njaj sokol malit

Zhukë Isufi, pika e djalit,

Qi kah mirrte m’ Shkjá jyrish;

Si aj taroçi neper plish,

Kur t’a ngasë zekthi nper kneta:

Mêrrte gjâmë ashta perpjeta:

Kaq me krisme e me poterë

Qi po i msŷte atà Shkjé t’mjerë.

Veç, po, kur lshohet Man Sela:

N’ dy kubure e n’ dŷ kortela,

Shkrue «martinen» të tanë n’ «gjela»

«Gjela» sermit tela-tela:

Struken Shkjét, besà, nper shpella,

Si njaj lepri neper shkorre,

Kur t’ lshojë m’ tê shqypja mizore,

Kuk ngerthye kthetrat gjaksore.

E s’ bâjn keq trimat ke struken,

Persè Mani, pasha buken!

Mjaft qi sŷn aj mund t’u a shofë,

Se n’ «martinë» n’ vend po t’i ftofë:

Si ká ftofë Risto Stojanin,

Nesho Ilín e Gjokë Stjepanin,

Edhè at t’mjerin Savo Stanin.

Jo qi po ishte ’i farë Nel Bishe,

Idhtë si helmi ruejtë në shishe,

Ngujue i cilli m’ «hutë dervishe»,

Fort po i kputte njatà Shkjé,

Tue t’i lshue shakull per dhé,

Mish per shpend e per shkerbé.

Ju të zezat morì shkina

Sa terthuer po u njethet stina!

Se ç’ po t’ pshtiell’i edhè në zí,

Qýsh se dalë ká n’Qafë-Hardhí

Rrahman Duli, ’i kime zí,

Lé, si i thonë, nper çark t’ «martinës»,

Qi ká e lot at «gisht të shllinës»,

Juve jeten po u a shkurton.

Zêmren dýsh jue po u copton,

Tuj u lânë si cungat m’ záll,

Kê pa burrë e kê pa djalë:

Si mo’, Zot, mâ keq per jue,

Qi a pak gjallë kini qillue,

Gjith ket kob me pá m’ gjind t’ ue!

Por, të drejten me u kallxue:

Shkinat m’ dhimen e nuk m’ dhimen,

Kah po shof si gjindja u shkimen,

Kush n’ nji shpat e kush n’ nji lak;

Veç, po, zêmra m’ pikon gjak,

Ke un i mjeri jam tue pá,

Se né Shkjau na paska vrá:

Na ká vrá njat Tahir Gjelin,

Isuf Pulen, Kot Kaçelin,

Qi mâ t’ mirë djelmt s’ ké pse i lypë

Qi m’ Qafë të Diellit del n’ Postripë:

Me rá pré e gjân me rrmye,

Turr me u lshue, kalát me i thye,

Hasmit n’ luftë me i lânë pa krye;

Edhè metë paska Is Abazi,

Lik Sokoli e Rem Kazazi,

Me dy djelm prej Gegëhysenit

E me at t’ bir’n e Ragip Cenit,

Nji t’ Isniqas djalë të rí,

Ardhë si «ltina» vjerrë m’sergjí:

Veç sa lshue ’i fije mustak:

Me t’u dhimët m’e vrá per gjak!

Veç si ndollë do t’ketë, vall, puna,

Qi ka metë qaj Isuf Pula?..

Se ky Isufi, manà t’Zotit,

M’ka pasë kênë nji falme agzotit

Mos me e trêmë flaka e barotit:

Edhè i shkathët e djalë telbiz,

Kam pasë thânë se per midis

T’ndo ’i taborrit me u pershkue,

S’do t’kisht’ metë trimi pa pshtue:

Kaq qi pushkës i âsht kênë kujtue!

Por kur do me t’gjetë rreziku,

Aj po t’gjetka, mor lum miku,

A prej hasmit a prej vllaut,

T’jésh ti strukë mu n’bryne t’kaut.

Turr lshue Isufi m’Malazez

Nper do shpartha e curra t’zez,

Nâm po bâte aj permbí Shkjá,

Kê tue vrá, kê n’gjak tue lá;

Thue, kulshedra m’ta ká rá.

Kur, qe, ’i farë Drekalov Mije

Po i del n’ndesh nper ato hije,

Qi, m’shtek t’ballit ulë «kapicen»

Edhè vû per sŷ «novicen»,

Po shterngohet m’tê me shtî

T’i u drodh Cufi si arí,

Edhè m’«hutë» i met vetimë.

Ushton «huta» bumbullimë!

Por, medet! se copë e grimë

I u bâ «huta» t’mjerit në dorë:

Kisht’ pasë kênë, po, Shkjau me Orë.

Shkjau kisht’ kênë nji bír lugatit,

Gjyle as top mos m’i u ngulë shtatit,

Veç tagani atê m’e pré,

Stramastik tue kênë se isht’ lé.

T’i a dha Shkjau at herë m’«novicë»,

E t’a muer mu nên gerthicë:

Shì njatŷ, kû pshtim nuk ká

Nieri i shkretë, me pasë me i rá

Plumja e pushkës. Porsi nji búll

Rá per dhé i ngrati Isuf Pulë,

Purun brìs së njaj carani,

E «oh» e as «ah»! trimi nuk bâni;

Veç, kur shpirti i erdh me dalë,

Tha n’per dhâmë mâ t’mramen fjalë:

«Shndosh vatani!» e m’vend u pak

Tue e bâ djerrin hurdhë me gjak.

Ah! mo’ lê, brè, Rrustem Uka,

Per n’kjosh trim si t’a thotë duka,

Mo’ lê shokët, brè, pa i pague;

Se manà, mirë kan qindrue,

Marre fisit s’i kan lshue,

Per Shqypní trimat jânë shue!

Edhè m’kamë t’flakroi Rrustemi.

Kur flakrue ká m’kamë Rrustemi,

E t’ká ulrue si bishë nper borë:

M’tani, djelm! Me dorë! Me dorë!

Atŷ Shkjét pritat po i lshojn,

Edhe nisen të dredhojn

Kâmë mas kâmet, hap mas hapit,

Dér qi vû jânë m’pikë të vrapit,

E t’kan mârrë shpatin terthuer;

Pa kqyrë driz, pa kqyrun gúr,

Tue hikë vrap para Shqyptarve,

Si atà drêjt para zagarve.

M’shpînë Shqyptarët u u shtrîn m’at herë

Me shum vigme e me poterë,

E t’i ndoqen rrugës per s’giatit,

Dér qi u zhduken per mas shpatit

E me sŷ mâ kush s’u pá,

Posë asish qi meten vrá.

Ká pá Zâna e Haramís

Ke u thye Shkjau m’at Qafë t’Hardhís,

Edhè e Mira po lumnon,

Shkam më shkam po fluturon,

Ká mârrë kângen e po kndon:

Ty t’a lumsha, moj Shqypní,

Qi per besë e per trimní,

Manà shoqe kund s’po ké,

Kahdo bje dielli mbí dhé.

Zdathë e zdeshë Shqyptari i ngratë,

Brîn per tokë e buken thatë,

Nuk m’ká zêje as s’m’ka zanát:

M’a shkon jeten në siklet,

Si ajo bisha në shkorret;

Po, por preke m’erz të shpís,

Po, por preke m’tokë t’Shqypnís,

Preke n’Fé, qi atí i la i Pari,

E per t’pá ké se si zhari

N’zêmer mnija ká m’i u kallë,

E si hasmit, shpatë e gjallë,

Per t’i u lshue ka « jurra » m’shpînë,

Si m’zogj t’pulës nji gjeraçinë.

Burrë i fortë, po, Knjaz Nikolla,

Burrë i fortë e me mend t’holla:

Por me armë e me furí,

Si n’Cetinë bâ e ká pleqní,

Per ket besë, nuk hîn n’Shqypní

Me i u bâ dhâmi sa derrit.

Mos u ngut, moj Shto-Zo’-Vallet

Me mârrë kângët e me prî vallet,

Se n’Shqypní s’marojn kurr hallet!

Se edhè lufta s’ká marue:

Me tzi ajò tash ká fillue,

Sa qi i mjeri fort po drue,

Se shum gjak sod ká me u bâ:

S’thehet Shkjau me kaq e gjâ:

Duhet punë, po, Shkjau me u thye!

Po a tue pá, moj s’jé me sŷ,

Vizitori si t’âsht xî

Prej ushtarësh të Malit t’Zí

Ke po ngasin me furí,

Çetë mas çete e ví e ví

M’urë t’Stutjekës, m’at log mejdani,

Kû dha urdhen Mark Milani

Tok me u mledhë të tanë ushtrija,

Masi ’i herë ke Qafë-Hardhija,

Hovi i parë i mori m’thue:

Njizet vrá, tridhetë shitue.

Jo, po, tash lufta ka nisë,

I a dha flaka m’at buzë mali!

Si thue, Zânë, t’i bâhet halli?

Me qindrue tjeter nuk ká.

Pse edhè, e lumja, jam tue pá,

Ke jânë dyndë Plavë e Gusí,

Ke kan rrâ Strelc e Pleví,

Me Sutjeskë e me Nokshiq,

Vûthaj e Martìnoviq,

Hoti i Kûj’t, Morinë, Isniq:

Gásh, Krasniqe, Keç e Dardhë,

Qafë e Diellit, Lum i Bardhë,

Nikaj, Palç edhè Mertúr,

Qi kund pushkës s’i lânë kusúr;

Edhè ktyne u paska prî

Ali Pasha, ’i kime-zí,

Kaluer atit pullalí,

Si ajo rêja me duhí,

Kur të zbresë mbí Haramí.

Me tê vìn tjerë gerzhelí,

Disa Krén e Bajraktarë,

Do begllerë e do agallarë,

Si me thânë Çerim Binaku,

Qi kû ndolli atŷ rrodh gjaku,

E si njaj Sadri Mehmeti,

Zâ’n e t’cillit ndie ká Mbreti:

Njani Gásh, tjetri Krasniqe:

Bâjn «novicat» pushkaliqe…

Vjen mandej, qaj Jakup Feri

Nji i Plavnjanë nji zog skyferi,

Mirë ushtrue n’at log mejdanit;

Si njaj Hot, njaj drang luânit,

Alush Smajli i Smajl Hasanit,

Qi kur sjellka m’tef taganit

S’t’bâhet kryet se n’trup po e ké:

Kaq vezllon aj porsì rrfé!

Por kam pá trima e s’kam pá,

Si at Prêlë Tulin, por, s’kam pá,

Qi Merturit paska prî

N’ dŷ calina e n’nji harbí,

« Huten » m’krah, zjarmin në gjí.

Gjurmë per gjurmë e njitë mas tí,

Vjen nji Omer e ’i Hasan Haxhí:

Njani Isniq, tjetri Nokshiq:

Zot, n’dorë t’tyne kend mos piq,

Pse t’a bâjn, besà per vigj.

Mas ksish rrâ ka pika e djalit,

Kû kjenë gjetë sokola malit,

Kah Sutjeska edhè t’kan msŷ:

Nuk jet hasem per pa u thye,

S’jet ushtrí, jo, pa u shperthye,

Mjaft qi t’duen me bâ gajrèt.

Zâna e Madhe kshtû po flet

Edhè e Mira kep më kep,

Po flutron e fort po ep,

Dér qi zên mí krye t’Sutjeskës,

Mbí nji curr ke aj shkami i bjeshkës,

Kû ká ndêjë e âsht ulë me pá

Se si puna ka me u dá,

Tash qi atŷ na jânë perlá,

Fyt-a-fyt Shqyptár e Shkjá.




Te ura e Sutjeskës

Kangë e tetmdhetët

Mark Milani kur ká pá

M’ Qafë-Hardhí se aj shtek s’ po ká,

Per me dalë me rá n’ Gusí

Me ato tetë taborre ushtrí,

Naten n’ terr kurrkush pá e ndie,

Si vû i kisht’ Knjazi leçí,

Kah Sutjeska fill ká msŷ,

Kin’ po e gjên shtekun shperthye

E n’ Gusí po mund i a behë,

Qên as klysh m’ të per pá lehë.

Por gabue âsht kopilâni,

Pse Ali Pasha atŷ i a rrâni

Me dŷ mî ushtarë të vet:

Orrl, sokol e kaçabèt!

Kû edhè mirë na jânë ngujue

Pushken Markut m’ i a fillue:

Pá gjak vendin mos m’ e lshue.

Edhè pushka ká fillue,

Dielli m’ cila at herë tue u çue.

Lum per Tŷ, o i lumi Zot!

Se gazep do t’ shofim sot,

Ke n’ Sutjeskë, nder ata curra,

Na jânë ndeshë burrat me burra:

Na jânë ndeshë Shqyptarë e Shkjé:

N’ mní t’ shoshoqit të cillt lé,

Kan me u grî, besa, e me u pré,

Si njatà derrat me derra:

Kan me metë trimat nper ferra,

Kush pá i kjá, kush pá i vajtue,

Pá pasë nget moter as grue,

E as të mjeren mori nânë,

Nji fjalë t’amel per m’u a thânë!

Kaq, po, atŷ potera âsht nisë,

Kaq, po, atŷ pushka âsht tue krisë,

Edhe topi tue gjimue,

Gjylja e plumja breshen lshue,

Krisma veshët me t’i shurdhue,

Tŷmi sŷt me t’i verbue:

Qi, po t’keshë ti nja ’i qind krena,

E per krye ka dŷ parë brena

Me t’vojtë mendja, lum daija,

Se asnji shndosh s’e çon te shpija.

Porsi n’flakë kerset duhija,

Njashtû rreh « huta » e « novica »

Nper shkamîj, aha e plakrica;

Edhe ushton vigma e piskama:

Si ata mazat neper lama,

Si ata ujqt, lodhun prej zije,

Kur mêrr plajmi bjeshkë e vrrije:

Por, si rán cilat e mdhá,

Krisma e pushkës mâ atŷ s’u dá,

Veç se ndêj ushtimë tue vlue,

Kurr pá prâ, kurr pá pushue:

Porsi ushton breshni tuj ardhë

Bulkut t’ngratë zêmren t’i a mardhë.

Ashtû pushka tue kersitë,

Mndershem topi tue bulritë

Vigma e brima tue gerthitë

Po vjen gjaku edhè t’u zé

E atŷ-ktû Shqyptarë e Shkjé

Nisin pritat e po i lshojn,

Jetë as dekë mâ s’po shikjojn,

Veç po msŷjn trimat shoshojn,

Hap mas hapit t’u hjedhë para,

Si kaçikrrat neper ara.

Se ç’u ndez lufta m’at hera,

Se ç’shunglloi zhurma e potera,

Se edhe pushka ç’ndêi tue zí:

Mendt e krés me t’u perzí!

Me shoshojn idhtë kaperthye

Grykë per grykë me armë t’u msŷ,

Tuj u msŷ, e tuj u shtŷ,

I a kan nisë trimat me metë,

Ofshe! nper at rrah të shkretë:

Si, mo’, Zot, mâ keq per né,

Qi kem’ ndollë n’kufî me Shkjé,

T’cillt, t’pabesë e t’dobë tue kânë,

Trima po i’n sá t’duesh me thânë!

Met mâ i pari aj zog skyferit

Selimi i Selman Ymerit,

Derë e vjeter n’at Pleví,

Kû kisht’ pasë pleme edhe gjí,

Kisht’ pasë dhên e kisht’ pasë dhí,

Tokë në mal e tokë në vrrî

Si mâ i miri në Malcí,

E qi fjalë pêng kurr s’pat lânë,

Ashtû bâ pat si e pat thânë:

Gjak as varrë s’la kund pa mârrë.

Ktê të mjerin pushka e muer,

Kah, tue msŷ aj si n’terthuer

Rrâjës s’njâj bunge desht m’i u fuer.

Mandej met Beqir Haxhija

Larg permendë per kah trimnija,

Larg kerkue per kah urtija:

Bé m’krye t’tij bâte Gusija;

Pse as n’Shqypní, jo, as n’Cernagore

S’pat pré mik, s’pat çartun ndore:

Me gjith mend aj t’u mundue

Hakun m’hak gjithkund m’e çue:

Veç jetë-shkurtë kisht’ pasë qillue!

At herë vrá âsht nji i Plevnjânë,

Nji i pá tatë edhe i pá nânë:

Kurt Zeneli i ki’n pasë thânë:

I rá pushka rranzë gabzherrit

E e lshoi dekun terthuer djerrit,

Vendin n’gjak të tanë tue e lá,

Si t’kisht’ kênë tarok a ká:

E vrau Steva i Plevanacit,

Nji haram, ky, nji farë bracit,

M’e pasë randë toka me e bartun,

Veç se Kishë qi s’kishte çartun,

Se per tjeter mí ket tokë

Gjâ pá bâ s’la m’t’huejë as m’shokë:

Naten vidh, diten plaçkit,

Dikê pre, dikê kurit,

Tokët e hueja del e shit.

Ky pá e paska Kurt Zenel’

Kah, mí cup krahcat shpervjelë,

T’u matë ishte aj pushkë me shtî

M’nji t’Nikshiqas, djalë të rí,

Edhe i metka Shkjau m’«novicë»

Tuj i a njitë pak mí kerthicë,

Tue e hjedhë dekun m’kokerr t’shpinës,

Por âsht ngutë i biri i shkinës

Me qitë pushkë, pse Adush Haliti

Me nji plume krés i a njiti,

E t’i a derdhi trût per tokë

Me «kapicë», kapole e flokë:

I met rrashta shyt si boskë,

Edhè dekun rá n’ nji prroskë.

Por medet bân landë e gúr

Ke ká metë nji Dardhaçuer:

Trim si kjenë trimat dikúr:

Mos m’ i a trêmë sŷnin as deka:

Ke ka metë qaj Mican Leka!

Burrë çufrrok, por burrë çengèl,

Me do flokë ngrehë kaçarrel,

Porsi kreshtë derrit bugár,

Sŷnin gjarpen, mledhë kulár,

Kurdoherë m’poterë qi rrâni

Belì vedin, besa, e bâni,

Kah m’i lshohej hasmit m’shpinë

Si skyfér, si gjeraçinë:

Thue per s’gjalli po e perpîn.

Ky pá e paska at Nikë Mihajlin

Ke m’a gjuejtka Zyber Smajlin:

Nji të Reças, djalë të rí

Dekun m’ tokë tue e karraní;

Edhe m’ «hutë» i u dredhka Nikës

Fill i a njitka m’ zhabë t’ bytykës:

Derdhë i a ká pësheshët m’ livadh.

Bertet Shkjau sá ká n’ germaz,

E, tue shkue çapraz m’ çapraz,

Ngerthye kuk, dŷ duert mí varrë:

Kah qyqari mêç isht’ mârrë:

Ashtû ’i copet, porsi shul,

Vjen e bjen m’nji hurdhë pingul,

Kamët perpjetë e kryet në baltë:

Dý-trí herë trandë i ká shalët,

Edhè kshtû, kâmët laradash,

Dha atŷ shpírt, e kthelltë nji pash

Rá, rreziku, n’ujë palmuq:

Krejt prej gjakut hurdha u kuq!

Kur ká pá njaj Juriq Mata,

Nji zgobell me gaqe t’gjata

Se ç’gazep bâni Micani

M’t’ngratin Nikë, njâ as dý s’i a bâni,

Edhè trimi âsht çue në kâmë,

Me tagan shterngue ndër dhâmë,

E m’ «novicë» tue qitë pá dá,

Fíll m’Micanin turr ká ngá

Kin’ po e vret Micanin n’pritë,

Kin’ atŷ aj po i a merr kryet.

Si aj ariu, qi ká soditë

Se shpellës s’tij âsht tuj i u avitë

Derr’ i eger, me t’shkye m’dhâmë

Kerleshë kreshten gjatë nji pllamë

Me nji hov jashta flakrohet,

Edhe m’shpinë derrit i lshohet,

Idhtë me tê tuj u perlá

T’u dermishë, krejt m’gjak t’u lá:

Kshtû Micani, kúr ká pá

Se Juriqi m’tê ká msŷ,

Merthye «huten», vû per sŷ,

Âsht çue m’kâmë e n’shesh ká dalë,

Edhe t’dy ashtû ballë per ballë,

Flakë per flakë armët i kan kallë.

Rá Juriqi m’tokë pikë gjallë.

Met Micani porsá gjallë.

I rá pushka mù m’krahnuer

Tue e lshue djerrit per terthuer,

Në gjak t’vet t’mjerin tu’ e lá

Zêmren s’âmës dýsh tuj i a dá!

Edhè i ngrati Mican Lekë,

Vû duert n’zêmer, shtrî me dekë,

Kryet mí stom e kâmët në ví,

Zânë «martinen» per nen í,

Tue i shkue gjaku ví e ví,

Zên e u thotë shokve per brî:

«Amanet, o shokë të mí,

Neper Dardhë kur të kaloni,

Armët e mija barrë t’i çoni,

N’oborr t’kullës edhe t’m’i lshoni,

Nânës as tatës mos m’u kallxoni

Pse janë t’vjeter e i verboni.

Ne pëvetët nana per mue,

Thoni: djali t’âsht martue!

Ne pëvetët se ç’nuse muer:

Muer nji plume në krahnuer!

Ne u pëvetët se ç’darsmorë pat:

Pat tre korba ndêjë per ngiat!

Ne u pëvetët se ç’zoja kndojshin!..

Orrla e sorra m’tê po rmojshin!..

Qindro, thoni, oj nanë e shkretë,

Se Micani të ká metë,

Tue luftue me Mal të Zí,

Qi të mjeren moj Shqypní

Po e vorfnon me djelm të rí,

Ke po i vret hiri e pá hiri,

Gjithkû t’jetë djali mâ i miri!»

Edhè â shkimë si shkimet qiri.

Ah! Mican, bre, Mican Leka,

Se tý mirë, manà, nânë-shkreta

Të pat msue, të pat qortue,

Kur u nise n’luftë me shkue

N’at Sutjeskë, kû rreh shejshana:

« Pa ndigjo, t’tha, të pastë nana:

Kur të bâjsh me u gjuejtë me Shkjá,

Amanet, nder mend me t’rá

Se si ’i plakë dikur pat kjá,

Luftë as darsem pá mish s’ká:

Se prandej ky nieri i shkretë

Mundet n’luftë, besa, me metë;

Pse edhe krenat, morè bír,

N’fushë t’mejdanit po ishin lirë.

Por ti lokes s’m’i ndigjove,

Veç jurish mbí Shkjá m’u lshove,

Si ajo bisha në Kallnduer,

E, tue qitë kryq e terthuer,

Vrave ’i herë Pavlo Serdarin,

Krejt në gjak tue e zhytë qyqarin;

Mandej Stankun, mandej Jankun,

Mandej prap Veshoviq Brankun:

Veshoviqin, gerxhelí,

Qi Nel Gilen t’vrau perbrî:

Njat t’Vûthnjanin djalë barí,

Qi kisht’ lânun dhên e dhí

Edhe dalë kishte n’ushtrí

Per me u vrá me Mal të Zí,

Prandej tý, mor’ Mican Leka,

S’ká pse t’dhimet t’rít as jeta;

Se, manà, mirë ké qindrue

Vedin mirë e ké pague,

Marre vendit s’i ké lshue,

Êmni i yt ká per t’u kndue

Vonë e vonë m’lahutë t’Malcís,

Si t’i vîjë dita Shqypnís.

Masi ’i herë Mata e Micani

U bân flî m’at fushë mejdani,

Prap gjimoi topi e havani,

Prap shunglloi «huta» e «novica»,

Prap ushtue ká Brezovica;

Edhe rán shakull per dhé

Shum do tjerë Shqyptarë e Shkjé,

Kû dy-tre, kû pêsë, kû gjashtë,

Kush në pod e kush mrendë n’ashtë,

Njâni i rí e tjetri i lashtë,

Të gjith burra e pika e djalit

Kû ki’n kênë sokola malit:

Me i u dhimët gurit e drunit:

Si njaj Osja i Shas Alltunit,

Zeqir Meta i Metë Xhelilit,

Dy të bijt e Man Halilit,

Osman Sela ’i zog bylbylit,

Janjiq Mirko e Tomiq Pera,

Rrahman Duli, porsi fjera,

Krye per krye me at Jeliq Gjuren;

Qi n’Kotorr pat shitë fuguren

Edhè blé pat aj kuburen,

Me të cillen mandej, Shkjau,

Me dorë m’tê Rrahmanin vrau:

Rrahman Dulin, qi pá dekë

Mirë ky Shkjaut kryet i a ká çekë,

Tuj i a dá dýsh me tagan,

Si t’kisht’ kênë poç a bastan,

Të dy trima, s’ké shka u thue:

Njâni bishë, tjetri drangue.

Por shka kndon njaj zog i zí

N’ato llugje mí Gusí,

Kah flutron selví m’selví?

« Amanet, o fushë e male,

Shueni kangë e shueni valle

Shueni vallet per me kjá,

Se n’Krasniqe ’i kob ká rá:

Smajl Arifi, thonë, âsht vrá

N’at Sutjeskë t’u gjuejtë me Shkjá!

Shum do t’bâjë e âma medèt,

Kur të ndiej se Smajli met,

Se met Smajli, aj farë viganit;

Balli i tij nji fushë mejdanit,

Sŷni i tij agzot havanit,

Shtati ardhë si shtî bajrakut,

Vesh e m’vesh dega e mustakut,

S’bâjn mâ nanat nji asi djalit!»

Shuke zâ’n, bre zogu i malit,

Se ti s’din shka jé kah thue!

Ti veç din me çurlikue,

Gêm më gêm tue fluturue.

Pse t’a kjajë Smajlin e ama,

Kur, qe, aj trimi Sadik Rama

Smajlin mirë e ká pague:

Dy të vram e tre t’shitue?

Por t’kjajë nana Cen Brahimin,

Qi, kur pá ká probatinin:

Njat Sadrín e Çun Selimit:

Se mu m’parzme e mori pushka,

Atŷ çue âsht, po, kaptinë-mushka

Edhè vrap âsht vû me hikun,

Dekun m’tokë tue e lânun mikun

E ’i korí tue i lshue Shqypnís;

Kryet pse Shkjét i a prén Sadrís

E i a ngulne, ofshé m’nji hû,

Me ngranë m’tê sorrë e falkue,

Edhe nisë kan me u levdue:

Mirë nenshtrasha, or ti Ali Pasha

Pa vre ’i herë m’ket mâje huni

Pse, me giasë, njaj Sadri Çuni

Dishka ’i fjalë do me t’a thashë:

Do me t’thashë, me giasë, or Pashë,

Se t’bân êmer Mark Milani,

Mark Milani Kapidani,

Me i a ndreqë cilen n’Xhamí,

Dreken n’Plavë, darken n’Gusí,

Kû do ’i herë aj me pushue;

E mandej, per n’kjoftë gjikue,

Dér në Shkoder me kalue,

Per me i vû Shkoders «kapicen»

Per me ngulun «trobojnicen»

Mu m’kalá të «Rozafatit.»

Kur ká pá Pasha i Gusís

Ngulun m’hû kryet e Sadrís,

E ndie ká si prrallej Shkjau,

Ç’âsht perlykë atŷ si kau,

Me u ndî vigma shkam e m’shkam:

Bini, burra, bre! kû u kam?

Se né Shkjau na ká marrue,

Armë e ftyrë na i ká zezue,

Sadri Çu’n per pá e pague

Dy per njâ, si e kem’ kanue. »

Porsi kur atje prej veret

M’ujë a m’mriz bariu ndiell shqeret,

Edhe lshohen dhên e dhí

Turr e vrap mas zânit t’tí;

Njashtû burrat e Malcís,

Gjithkû kje lulja e djelmnís,

N’bulurimë të Pashës s’Gusís

Ata hovin mârrë e kan,

E tue krisë top e havan,

Tue zí pushka pá i a dá,

N’dorë taganat tu’ u shkelqá,

Me nji brimë, qi kryet me t’çá,

Fulikare turrë janë m’Shkjá,

Atje, kû m’nji mâje hûnit

Ngulë isht’ kryet e Sadri Çunit.

A din ti si bleta idhnohet,

Si pështiellet, si egercohet

E rreth zgavrrit n’shkam si vrullet,

Kur të shofë se meçka i hullet

E se do turî’n e ndŷtë

Nder fashoj mrenda me zhytë?

Malazezt njashtû egercue

Janë atbotë e krejt terbue,

Kur kan pá Shqyptarët tue rrâ:

Kê drangue, kê katallâ,

Nja’n arí, tjetrin luâ,

Të gjith trima m’nâm e m’zâ:

Edhè lshue pritat me ’i herë

N’dorë taganat zjerrë per mnderë,

Sŷnin gjak e ftyren vnér,

Dredhë « kapicat » m’njanin sŷ,

Ata vetë kan mârrë e msŷ,

Me vikame e me piskame,

E t’janë lshue burrat e dheut

Si ajo lava n’muej të Shndreut.

Tý, o Zot, të kjoshim falë!

N’at fushë t’lame kur kan dalë,

Kur kan dalë Shqyptarë e Shkjé,

Se ç’kan nisë atà me u pré

Se ç’kan nisë-o me u shemtue

Krahësh e krenash tu’ u krekcue,

Hundësh e buzësh t’u rrumullue,

Fyt-a fyt m’dhâmë t’u kafshue,

Si ata derrat me harusha!

Rî në gjak âsht të tanë fusha.

Mbí trim trimi hapet, turret,

Lshohet, struket, hidhet, ngurret,

Tash ha shtatin me dredhí,

Tash m’tagan sjellë me furí,

Herë t’u mprojtë, herë vetë tue msye

Jo per t’pshtuem vetë gjallë me krye,

Por per t’lânë hasmin pá krye:

Se mâll jeten kush s’po e bân,

Veç seicilli ndjekë m’tagan

Kryet e shoqit: thue, âsht bastan

Per t’u kputë me u shitë në treg,

Ase mollë per t’qitë bejleg.

Ka mê topi edhe havani

Ká prâ pushka, âsht shukun zani,

E veç ndiehen ke rrapllojn

Idhtë taganat ndeshë m’shoshojn,

Ndeshë per krena e ndeshë per llana,

Ndeshë per togza e koparana:

Thue janë korrcat tue korrë n’arë.

Shkrabiq Pera ’i trim budallë

T’ fortë jurish aj kisht’ pa’ marrë

Edhe lshue ç’ isht’ kênë m’ Shqyptarë,

Me i perpî, thue, po do gjallë.

Pret Sulë Memen m’ hov të parë;

Nji djalosh prej Lumit t’ Bardhë,

Si ajo « ltina » e shtatit ardhë,

Sá nisë djali me u burrnue:

Edh’ âsht turrë kryet m’ i a shkurtue,

Dhantí Knjazit me ja çue;

Por n’ ket pûnë u gjet gabue!

Qerim Çela, ’i zog petriti,

Me tagan mù krés i a njiti,

Tuj i a çá dér m’ shtek të ballit.

I u hap kryet si shegë Tivarit,

Shperthiqë trût i janë livadhit.

Msŷn Bozhiqi mizë me mizë,

Do me e pré Qerimin n’ kizë,

Si t’ kisht’ kênë gjarpen a bollë:

Tagan Shkjaut s’ i kisht’ pasë ndollë.

Edhe, besa, trimi i trimit,

Ngusht me at kizë i a prû Qerimit,

Ke ktij n’ luftë me kizë me u pré

S’ i kisht’ rá kurr, q’ se kisht’ lé.

Shka ka thânë qaj Llazo Bjela:

Ah, kadalë, bre Qerim Qela!

Se ktû hasë ké m’ bubazhela,

Qi t’ bâjn luften me kortela:

Me kortela, kiza e kmesa:

Gjáll nuk t’ lânë me pshtue, qe besa!

Edhe m’ kmesë i âsht hapun Shkjau,

Njânin vesh me tê i perlau,

E t’i a ngûli ’i pllamë m’cup t’krahit,

Tue plandosë permys giatë rrahit.

Lshue m’tê, at herë, Bozhiqi rrfé,

Ká nisë kryet aj m’kizë m’i a pré;

Por s’i doli m’i a rrumllue:

Orrl mí tê ka’ tue fluturue;

Tue i qitë sŷni zjarm e shkndija;

Burri i dheut Omer Haxhija,

Vojëvoda prej Nokshiqit,

Qi me ’i t’sjellme kryet Bozhiqit

I a ká pré e hjedhë per tokë.

Ká hikë Llazja e â mshefë nder shokë;

Perse pá qi n’luftë s’kisht’ giasë,

Me mârrë burri teper llasë.

Veç Bozhiqi po kisht’ pasë

Nji të nipin me trí zêmra,

T’cillit mrapa s’i muer thêmra,

As nen gjyle të havanit,

As nen tef të prehtë t’taganit,

Kurdoherë duel n’fushë t’mejdanit:

Stojan Rade i ki’n pa’ thânë.

Kaprroç burrë e i shkathtë zarânë,

Me do sŷ t’tanë gjak e vnerë;

Ky, kur pá ungjin e mjerë

Shyt per tokë e zhytë në gjak,

Grizë ká buzen nen mustak

E t’â lshue m’Omer Haxhín,

Thue ’imend m’kâmë aj po e perpîn.

Por s’perpîhej, besa, Omeri,

Qi po isht’ kênë nji arí Peshteri

Hijen por m’i a drashtun njeri.

Kryet e tij t’tanë gunga-gunga,

Vetllat strehë porsi dŷ shllunga,

Me nji parë mustakë të zez,

Qi me i mrrîjtë, po dér më brez:

Edhè shtatit ardhë vigâ

Pergjakë sŷsh si katallâ,

Kishte pasë llanen e krahit,

Thue, po isht’ kênë nji degë prej ahit,

Të tanë lesh e toje-toje:

Vetë kulshedra me u trêmë soje,

Se ky, besa, kur ka pá,

Se po e msŷte i mnîjti Shkjá,

Vrik prej si atŷ trimi âsht dredhë,

Vrik n’ndesh t’tí atŷ trimi âsht hjedhë,

Si me dashtë me i hî n’gojë gjallë,

E dhâmë tue kercnue e tmallë,

Kaq taganin ká vringllue

Sá qi Shkjau zên me u pendue,

Pse aq pá beh turrin kisht’ lshue;

Edhè nisë turrin me e ndalë

Nisë me dredhë shtatin si njalë:

Si po t’dote i biri i Shkjaut

Me u futë kund n’ndo ’i bryne kaut:

Kaq, qi mrrudhej lâmsh i mjeri

Kur m’tagan hapej Omeri.

E as nuk diej sá kje t’u shtŷ

Per pá hupë atŷ me krye;

Veç se e pán dy Malazez:

Njâni i rêmtë, tjetri kermez:

Nehmanj Savo, e Zvekan Pavo:

Se aj n’log Zânash po kisht’ rá,

Se me krye shndosh s’isht’ t’u dá,

Edhe lshue kan t’dy vetimë

Atŷ shoqit me i vojtë nihmë.

Ah, kadalë! piskati at hera

Jakup Feri, porsi fjera;

«Se kshtû trimat nuk e kan:

Tre me nji me u pré n’mejdan!

E t’âsht lshue burri m’tagan,

Copë e grimë, thue, tash po i ban,

Tash po i ban, thue, copë e grimë.

Vjen Todori sá ’i perbimë,

Me nja dŷ t’Njegushas t’rí:

Njâni Musë, tjetri Milí.

Msŷn Jakupi porsi rrfé:

Nji me tre po do me u pré,

Si t’u rrahë t’ishin me shtaga…

«Mos e lsho, bre Jakup aga!

Perlykë âsht sá kurr ká mujtë

Alush Smajli i Hotit t’Kuj’t,

E me ’i djalë prej Buzes s’Ujit,

Qi per mik dalun n’Gusí,

Kishte rrâ n’kushtrim me ushtrí:

Gjeto Preka êmni i tí:

Djalë me bré hekur me dhâmë:

Sŷnin gacë, qafen dŷ pllamë:

N’nihmë Jakupit vrap kan rrâ,

Porsi breshni me murrâ

E t’kan nisë burrat me u pré

Fyt-a fyt perlá me shkjé:

Si zanát, besa, gjithmonë

Qi e ka pasë Malcija e jonë

Ballë per ballë me u pré me Shkjá.

Idhtë me i bá Shkinat me kjá.

Ata siell e këta siell,

Njâni turru, tjetri ngurru,

Hapu, zmbrapu, msŷju, shtŷju;

Me gjak lá krejt u janë krejt llanat,

U kullojn gjak n’dorë taganat

Rrebtë kah trimat i vringllojn

Idhtë me mârrë kah duen shoshojën.

E kaq nisë â atŷ potera,

Kaq âsht dhânë vigma m’at hera,

Besa, or probe, me t’hî mnera.

Pse edhè tjerë Shqyptarë e Shkjé

Atŷ msŷ kan si shkerbé,

E po rrín ata t’u pré

Si per s’tepermi t’ki’n lé.

Lamsh bâ gjindja n’at log Zânash,

Si gjarpîjn zgavrra murânash,

E thue lé s’kishin prej nânash,

Veç se toket t’zezë shperthye,

Dekë as jetë pa kqyrë me sŷ

Atŷ trimat t’janë merthye,

T’janë merthye, t’janë kaperthye,

Njâni m’tjetrin rrebtë kan msŷ:

Shkjau m’Shqyptár, Shqyptari m’Shkjá:

Kush tue sjellë m’tagan pa dá,

Kush t’u rrokë, kush t’u perlá,

Me t’u trandë toka nen kâmë!

Fŷt-a fŷt janë njitë me dhâmë,

Ndryshe jo, besa, lum djali,

Veç si qêjt me bisha mali:

Edhe s’ngjati e mâ se ’i kokë

Rrotullue ka, ofshe! per tokë,

M’to me ngranë e m’to me krrokë

Korba, sorra e cilikokë.

Met i nipi i atij Bozhiqit

Edhe ’i farë Savo Jukiqit,

Me at serdarin e Nikshiqit:

Të tre i preu Omer Haxhija.

Mandej met Llano Kadrija,

Nji prej krenësh së Dragovís,

Edhe aj Myrtja i Can Faslís,

Qi ’i herë vetë nji Shkjá pat pré;

Por kur m’t’ dytin lshue ka rrfé,

Nji farë Lluko prej Cetinet

M’ tagan gati i rri mas shpinet,

Edhe e lên t’ ngratin pa krye:

Ktê pa krye, t’ âmen pa sŷ,

Tjeter djalë pse ajo s’ kisht’ pasë.

Krenue Llukja edhe trumhasë

Masi preu Myrton e ngratë,

Ç’ âsht zhgjanue, ç’ âsht hallakatë,

Se edhe hovin ç’ e ka lshue

M’ Jakup Ferin trim drangue,

Kinse kryet ktij m’ i a shkurtue,

Por me t’ vetin ka sharrue;

Pse m’ tagan kur m’ tê ka lshue,

Shpejt Jakupi ’i herë âsht zmbrapë,

Por mâ shpejt mandej âsht hapë,

Edhe Shkjaut doren ka kapë

I a ka kapë, po, me do kthetra

Qi i kisht’ pasë si ajo kulshedra,

Edhe, rrasë taganin n’ planc,

I a ka shkye porsi latrâc

M’ rreth t’ shallvarve e dér n’ gerglâc.

Por ka metë, heu! Basho Jana,

Nji i Merturas, trim si Zana

Vetë, po, nipi i atij Prêlë Tulit,

Cilli at vjetë kthye prej Mosulit,

Kû ’i herë Mreti atê e pat tretë

Per nji gjak, qi ktí i kish’ metë,

Bashkë me Prêlen rá në Gusí,

Per me u vrá me Mal të Zí,

Per me dekun per Shqypní.

Kaperthye ky me nji Shkjá,

T’ dy varrue edhe krejt n’ gjak lá,

Kah âsht hapë m’ tagan me i rá,

Kryet dŷ felesh me ja dá,

Shkjau mâ i shpejtë po kisht’ qillue,

M’ tagan parsmen i a ka shpue.

Dekun m’ tokë edhe e ka lshue.

Kur ka pá kumara i tí

Njaj Balë Gjoni kime-zí,

Se met Basha zhytë në gjak,

Kurrkund kâmës s’ t’ i bâni lak

Por vetimë si kokrra e rrfés,

M’ kandak t’ pushkës i met Shkjaut krés

E t’ i a bâni pshesh me pshesh,

Kalamùq e lshoi mí shesh;

Edhe at herë si katallâ,

Zâ Prêlë Tulit aj ka bâ;

Kû jé, Prêlë, eh, ti mos kjosh!

Se ti nipin s’ e ké shndosh:

Se tŷ nipin t’a kan pré!

Mo’ le, bre, kûdo qi jé!

Njat herë Prêla shtrî per dhé

Kishte pasë nji farë Nikicet,

Kaprreç burrë pre’ Andrijevicet;

E t’ u mâtë isht’ shi m’ at herë

Orrl me u lshue mí dy Shkjé tjerë,

Kur, qe, ndîen Balen tue ulrue,

Aty trimi s’âsht hutue,

Kah Bal Gjoni por ká msŷ,

Ftyren vrântë, vetimen n’sŷ;

Si taroç, qi të ketë ndie

Tue u perlykë kund mzat a ká,

Lshohet djerreve tue ngá,

Ka’ atij zêmra i hjekë me u vrá.

Veç, nji rrahit t’reptë tue rá,

Qe po i del para nji Shkjá,

Hokubèt me sŷ me u pá,

Kryet e tij, po, me mrrîjtë m’trá,

Të tanë kodra e të tanë neje:

Derdhë musteqet teje-teje,

Si dy bishta deshsh galana:

Cupi i krahit sa murana:

Mashkull qerrit ishte llana:

Çelik ndoset giûni e kama,

Me t’thânë mendja se ’i pendë buej

Atê vendit s’mund t’a luej.

Betér shtatit sa ’i mullár,

Kerleshë ftyrës, ngerthye kulár;

Thue, per t’gjallë do me t’bâ gjâmen:

Per rrâzë vithes pré dollâmen,

Zên e i thotë Prêlës matrahuli:

Po a ti jé, mor’, njaj Prêlë Tuli,

Qi kasap jé bâ mbi né,

Edhe gjinden po na i pret

Si me pré krena baktísh?

Se un, manà, t’kam lypë nper qiellë

Jo mâ tash qi t’hasa m’tokë

Po t’ lâ gjallë me shkue me kokë?..

Edhè âsht lshue m’ tê si kulshedra,

[…]hue, po e shtje ndandë pashë nen dhé.

[…] shpejt Prêla i ka ndêjë gati,

[…] mirë pritë e ka m’ tagan.

[…] ç’ kan shkrepë shkndija taganat,

[…] ç’ janë kputë, shitofti Zâna!

[…] t’ ki’n kênë dý cokla Drini:

[…]ollzat veç u kan metë n’ dorë.

[…] herë msŷ t’ a kan shoshojën,

[…] t’ janë hjedhë edhe perdredhë;

Shoqishojën s’ po mûjn me e rrzue.

Lavd shoshoqit qi po i qesin,

Kah po lidhen kah po hidhen,

Atij rrahi kah po i siellen:

Bumllon toka rreth per rreth,

Thue po bín topa per s’ largu.

Qet Vasili edhe po i thotë:

Se «Vasil» Shkjaut i ki’n thanë:

Se un, manà, qi atje n’ Beranë

Fyt-a fyt me Turk jam pré:

Qi kam mârrë krena n’ Babune

Në Babune edhe në Shpûzë,

Në Kernicë e n’ Podgoricë,

Kah kujton, or ti Prêlë-shkreta,

Se tý kryet s’ po t’ a há sod?

Vall, ç’ ka mârrë Prêla e i ka thânë:

Se ti, beli, or Vasil-zeza,

Dér më sod me Turk m’ jé pré;

Por m’ ké mârrë krena Harapësh,

Por m’ ké mârrë krena Zejbekësh;

Veç se sod m’ ké hasë m’ Shqyptár,

Qi po e kisht’ luften zanát,

Qi po kisht’ erz e burrní,

Besen besë, fjalen «senèt»,

E qi kryet ka me t’a pré

Si me pré manà, ’i krye berri;

Edhe at t’mjeren grue te shpija:

Njat kercunen mori shkinë,

Do t’a pshtjellë, besa, në zí.

E ka lodhë kjo fjala e Prêlës;

Sa me idhnim qi po i a kthen:

Qi un Shqyptarin, morè Prêlë,

Pasha at Sh’Pjetrin e Cetinës,

S’t’a bâj as p’r ’i hundë burrnot,

Edhè e há, po, dŷ herë gjallë.

Se na, shndosh kjoftë Gospodari!

Kem’ me hî besa, n’Shqypní,

Edhe n’Shkoder kem’ me shkue,

E Shqyptarit, qi po m’thue

Se po isht’ trim e s’diej shka tjeter,

Do t’i vêjm «kapicë» mí krye.

Por jo tŷ, Prêlà, mos druej;

Perse kryet tŷ, manà t’Zotit,

M’arrç tash po t’a pret Vasili,

E t’a ngûlë baca m’nji hû

Me ngranë m’tê sorrë e falkue:

S’ké me pasë, tham, mâ nevojë

As per ksulë as per «kapicë».

Ç’ka qeshë t’madhe Prêla at herë:

Se me giasë, or ti Vasil,

Mordja mendt t’i ka trullue

Edhè ktû jé kah flet jerm.

Se un njetash t’kam lshue per dhé

Se un njetash kryet t’a kam pré:

Mau, Vasil, se ngusht e ké!

Mirë janë lidhë me llana t’krahve

Ç’po plandosen trimat krepave,

Ç’po dermishen burrat cungjeve,

Janë trêmë bollat e strukë gropave,

Fort bumllue ka aj rrahi i reptë,

Edhe dushku ç’fershllon malit.

Shkumë e verdhë u shkon prej goje,

U shkon djersa rrkajë e rrkajë,

Kah orvaten, kah rropaten,

Kah per mnderë trimat dihasin

Shoqishojën veç si m’e mârrë.

Por m’e mârrë shoshojën s’po munden:

Kishte hasë, po, sharra n’gozhdë.

Nji telbiz Prêla qi isht’ kânë

Ka mârrë Shkjaut edhe i ka thânë:

Manà t’Zotit, mor Vasil,

Mas do shêjesh qi po shoh,

Drue fort mirë pûnen s’m’a ké:

Se jem’ kapë edhe perlá,

Tue na u sjellë â ’i korb i zí

Edhe krrokë ajrit pa dá:

Me tý e ka, thom, shpendi i keq.

I âsht dhânë Shkjaut qiellës me shikjue.

Shpejt i rrin qaj Prêla gati,

Shpejt nderkâmcen i a ka qitë.

Âsht purë Shkjau sa i mullár dushku,

Âsht plandosë rrahit terthuer.

Fort âsht trandë rrahi nen kâmë.

Ç’ka kercnue Prêla me dhâmë.

Sa shpejt zjerrë e ka kortelen.

Se mirë Shkjaut i a ka rrasë n’ brî:

Gurgllon gjaku ví e ví.

Ç’ âsht perpjekë at hera Shkjau,

Fort perplasë ka kâmë e duer,

Tuj u shkarrafendë per tokë:

Si njaj buelli, kur kanari

T’ i a ketë çue thiken der m’ asht:

Me i u dhimtë, besa, mor’ burra,

Minit n’ múr, e gjarpnit n’ gúr.

Por dhimë Prêla s’ po kisht’ pasë

P’r atà anmiqt e Shqyptarís;

Prandej kryet i a pret m’ kortelë,

Si me pré, po nji krye berrit,

E e lên shyt Shkján terthuer djerrit

At herë kapë ka aj ata krye

Per njat kaçirubë të flokvet,

Edhè krah atŷ i ka dhânë

Tuj u a hjedhë Shkjevet m’ llogor:

Si njaj bulku kujdestár,

Qi bastan tue ngarkue n’ arë

Po i erdh n’ dorë lladik i kalbun,

U a flakron dirqve edhè derrave,

Qi tue rmue t’ jenë n’ djerr per brî;

Edhe nisë ka t’ u levdohet:

A po ndien, or Mark Milani?

Falmeshndet Pasha i Gusís,

Edhe thotë: «byrmë» gjithkur t’ duesh,

N’ daç per cila, n’ daç per drekë,

Si në Plavë, si në Gusí;

Pse e gjên tryezen gjithmonë shtrue:

Plum të randë, barot të zí.

Sa per tash, qe ket sherqî…

Po i a çoj Knjazit dhantí,

Pêmë e mirë bî në Mal t’ Zí,

Por këputë ktû në Shqypní,

Le t’ a dajë me miqasí…

Porsi kur rrugës nji shtektár,

Qi t’ a msŷjn qêj a zagarë,

M’ gur a m’ bûcë qêjt t’ i ketë gjue,

Kta nji herë porsi t’ terbue,

Turr mas peshet kan per t’ lshue,

E mandej mâ me furí

M’ shpînë shtektarit me i u shtrî:

Malazezt kshtû rrân nji fillit

Per mas krés s’ atij Vasilit

Kur flakrue Prêla u a ká;

E, si ’i herë ata kan pá

Se Vasil mâ nuk po ká,

Lum per tŷ, o Zot i lum!

Ç’ u ka vû atŷ buza shkrum,

Se ç’ janë hjedhë, se ç’ janë perhjedhë,

Ç’ janë terbue, ç’ janë krepatue,

Idhtë m’ Shqyptarë edhe ç’ kan lshue,

Shtek as shkrep per pa shikjue:

Kush pa opangë, kush pa «kapicë»,

T’ gjith m’ tagan por e m’ «novicë»,

T’ gjith prej sŷsh shkndîja tue qitë,

Tue gerthitë, tue bulluritë,

Tuj u derdhë podit e shpatit,

Si atà ujqt e bjeshkës s’ Sopatit,

Kur t’ i lodhë ûja e zalldani.

T’ i a dha topi edhe havani,

T’ krisi gjylja edhe potera,

T’ hypi tŷmi e t’ hypi mndera,

U shuen gjindja neper prroska,

U thyen krenat si t’i’n boska:

Si t’i’n kênë kakruq a goska.

Lshuen Shqyptarët at herë llogoret

Majten rreget edhe rmoret,

Edhe zûn n’at rrânzë të bjeshkës,

Ndersa Shkjau i u rras Sutjeskës,

E t’i a futi zjarmin vendit

Ç’merr prej Uret m’rrugë t’Kelmendit.




Pater Gjoni

Kangë e ndandmdhetët

Kangë e ndandmdhetët

Ç’po vrret Zâna e Miliskaut:

Ah! shue kjoftë kjo fara e Shkjaut,

Qi, qse ra m’Balkan mâ s’parit,

Vardisë âsht fisit t’Shqyptarit,

E pa gjýgj, pa ndo ’i arrsye

M’tokë e m’gjâ per ditë me i grrye,

M’pushkë e m’top edhè tue e msŷ,

Nuk e la me çue kurr krye,

S’e la dritë me pa me sŷ,

E as të keqen s’i a ká dá:

Marë Shqypnín në gjak ká lá!

Jo, po, Shkjau âsht njaj lugat,

Qi herë s’largut, herë per ngiat;

Rrin e gjuen pesha m’Shqyptarë,

Mos me i lânë me u sjellë kurr marë:

Gjallë me i bâ me hî nen dhé,

Me pêng shtruet me dorë më bé,

Vên Shqyptarët gúr e kufî

Per me dijtë se kû âsht Shqypní;

Kû Serbí, kû Mal i Zí:

Çohet Shkjau e gurt u a lot,

Thue ’imend aj m’Shqypní âsht zot.

Duen Shqyptarët pûnen me kapë?

Ngrifet Shkjau pûnen u a prapë,

E u a zjerrë tregun prej dore,

E u a mêrr gjaksit me ndore;

E i pabesë edhè mizuer,

Ftyren zymtë, sŷnin terthuer,

Tjeter n’mend s’shkon tue perblue,

Veç Shqyptarët aj si me i shue:

Si atê Zoti e pasët marrue.

N’tokë, e n’gjâ, e n’djalë, e n’grue:

Hângert vedin, Zot, me dhamë!

Hik, moj Zânë, mos t’rrijm tue namë,

Pse kjo nama isht’ arma e t’ligut,

E s’i a trêmte sŷn anmikut,

Veç se e bâte ajo me qeshë

N’mos me qeshë, po, me u ngerdheshë.

S’e mûn luften, besa, nama,

As s’e mûn, jo, vaji e gjama,

Dokrrat thá tue perpushë n’hî;

Por nji zêmer plot trimní,

Por nji pushkë me barot t’zí,

Por dishiri per lirí,

E nji besë e fortë çelikut,

Mos me u thye kjo m’ballë t’rrezikut,

Mos me u ligë n’sŷ t’metelikut:

Si e kan pasë besen Shqyptarët;

Qi s’lanë hasem per pa çartë,

Kur kta, lidhë me besë të Zotit,

N’ato kohët e Gjergj Kastriotit

Bijshin n’luftë per Atme e Fé,

Kû me Turk e kû me Shkjé.

Pêsqind vjet, po, kan kalue,

Se pa zot na kem’ kênë lshue

E qi ndimë pa pasë prej kuej

Gjithmonë grî jem’ me gjind t’huej.

Me gjith kta, prap gjallë, se gjallë:

Zhyt e myt e del në záll;

Shumkush gojen, po, e pat hapë

Kin’ Shqyptarët aj me i perçapë

Me i perçapë e me i perpî,

Krejt me i hupë me gjith Shqypní;

Por kurrkush s’mujt me i perdî.

Nuk perdîhet, jo, Shqyptari,

Me sa gaca ndezun zhari!

S’do t’mujë me i perdî pra, as Shkjau,

T’ketë ky bryna, si ká kau.

Po ti as ndîen moj Shto-Zot-Vallet!

Si gjimojn prrojet e zallet,

Kah Shqyptarët jânë t’u perlá

Fyt-a fyt n’Sutjeskë me Shkjá?

Flutro ’i herë, moj sŷ-qershí,

Edhe del m’at Haramí,

Per me pá ti e per me ndí

Si luftohet në Shqypní

Per Atdhé, po, e per lirí.

Jo, po sod, besa, moj Zanë,

N’at Sutjeskë kishe me thânë,

Se shum gjak prap ká me u bâ:

Pushka e topi enè s’ká prâ.

Shmangë jânë, po, Shqyptarët rrâzë bjeshkës

Malazezt janë rrasë Sutjeskës,

Kû po djegin stane e shpija:

Por, me kaq s’merret Shqypnija.

S’merr Shqypnín kush cak më cak,

Pllamë per pllamë per pá e lá n’gjak!

Ke ç’do mal atŷ â ’i kalá,

Ke ç’do burrë atŷ â ’i luâ,

Qi msŷn vetun njiqind vetë,

N’mos me i mârrë, po, per me metë;

Persè jeta pá lirí

Per Shqyptarë po isht’ mort i zí:

Mâ mirë dekë se në robní

Edhe kqyr, moj hajmali

Moj bel-holla rritë nder gurra,

Kqyr nji herë ti njata burra,

Qi Vermoshit tue kalue

Ashtû hapin kan shpejtúe,

A dro jânë krushq e darsmorë,

Nisë per nuse me kunorë?

Jo, prá, s’jânë krushq as darsmorë,

Nisë per nuse me kunorë:

Ata janë do Lekë t’Malcís,

Qi n’kushtrim të Pashës s’Gusís

Prej Vishnjevet na janë çue

N’at Sutjeskë n’luftë me u flakrue,

Per me dekë, a per me pshtue,

Si prej Zotit t’jetë gjikue,

Gjallë Shqypnín por mos m’e lshue.

Veç ti a e njef njat guna-zí,

Qi me at çetë burrash perzí,

Pllojcë litarin lidhë per í,

Kamben zdathë, kryqen në gjí,

E herë mbrapa me vogjlí,

Herë perpara me Krén t’vendit,

Hapin thekë ká atij dervendit?

Aj âsht, Zânë, Frati i Kelmendit,

«Pater Gjoni» quejtun êmnit

Qi, per krah me famullí,

Âsht tue dalë aj vetë n’ushtrí;

Si detyrë qi e ka ’i barí,

Grigjes s’vet kurr mos m’i u dá

N’ asnji shtek e n’ asnji vá,

Neper t’ cill’n Ora t’ a qesë:

Bashkë me tê me kndue e me dnesë!

Ky, po, kur kushtrimi u lshue,

N’ kishë t’ Vishnjevës kisht’ pasë qillue,

Tue thânë Meshë, tue predikue,

Tue rrfye gjinden, tue kungue;

Se Vishnjevë e Gjenoviq

At ditë festë lutshin me miq;

Edhè n’ kohë t’ cilave t’ mdhá

Shkue në kishë ki’n burra e grá:

Famullí e miqasí:

Lá e ndrrue e mirë kandritë,

Tue këndue e pushkë tue qitë,

Si âsht zanati i njasajë ditë.

Kur, qe Mesha at herë tue krye,

Dikush vrret sa ku ká n’ krye,

Mbî Vishnjevë, m’ nji curr të zí:

Kushtrim, djalë, ka nji per shpí

N’ at Sutjeskë me dalë n’ ushtrí,

Se âsht kah rraset Shkjau n’ Gusí!

Edhè shprazë nji pushkë p’r ajrí.

Atŷ trimat m’ kamë janë çue,

Kan rrokë armët e janë bashkue,

Shoq me shoq kan kuvendue:

Si t’ i a bâjm e tek t’ i a bâjm?

A të shkojm a mos të shkojm ?

Se, per Zotin, lavdi i Zotit!

Zên e thotë Uc Gjoka i Hotit,

Me nji zâ porsi tue pallë,

Edhe kshtû s’ po jet kush gjallë

Në ket t’ mjeren moj Malcí,

Tuj u vrá me Mal të Zí,

Herë per dam, herë per hajní,

Kû per shtek, kû per kufî:

Me tê vritu në Kerrnicë,

Me tê grîju n’ Podgoricë,

Preju n’ Shpûzë, preju n’ Pllanicë,

Sod n’ Gusí neser n’ Perví:

Na shkoi moti si a mâ zí.

Fyt-a fyt me Shkjá t’ u pré,

Si per s’ tepermi t’ ki’m lé.

Prandej, burra, un kish’ me thânë,

Se kjo pûnë per sod do lânë.

Sod po e ká Turku me Shkjá:

Lpijshin kryet e xjerrshin sŷt!

A dro shtrêjt i kemi blé?..

T’ i hajë dreqi Turq e Shkjé!

Jo, po, ti Uco, mirë po flet,

Vocerr Prêçi po i a pret.

Se t’ vritna na me Shkjá,

A dro hajr kemi per t’ pá?

Na n’ robní se në robní,

N’ robní t’ Turkut s’ ká mâ zí,

Qi né giûnin na ma m’ bark,

E na repë lkuren pa çark:

T’ repë e t’ zdeshë e s’ t’ lên me kjá:

Gjithmonë sherr, gjithmonë belá.

Mirë, mor burra thotë Curr Ula,

Por, si m’ dán neshtrasha mue,

Thom se Turku ká marue,

Edhè giatë, thom, s’ ká me shkue

E tash del kund ndo ’i sŷ çark

Qi atij shtjelmat i a vên m’ bark.

E t’a hjedhë kryepicingul

Jo mà kndej se në Mosul.

Mjesa Shkjau, po bâni e hîni

Në Shqypní, burra, t’a dini,

Se aj ktij vendi mâ nuk del:

Se né ’i herë na vên m’ çengel:

Se kush pshtue t’i ketë çengelit,

Po t’a çon mù m’ shkallë t’ gabelit

Ke s’do t’ ketë fis as Atdhé

E as s’ do t’ ketë aj nji pllamë dhé,

Per me pasë kû me u vorrue,

Eshtnat s’ dekni me i pushue…

Vocerr Deda si t’u tallë:

Prit, gomár, sa t’ dale bár…

Pêsqind vjet kan shkue me rend

Se na t’ kshtênë bâjm pallë me mend:

Sod shkon Turku, mot shkon Turku:

I âsht grisë xhoka, i âsht shtjerrë qurku.

Po, por Turku, Turk se Turk,

E me xhokë, besa, e me qurk,

Aj po t’ rri ktû mrendë terfurk:

Bár e ço me kosha e trina,

Bjeri t’ kshtênit sa i ha shpina.

Prandej mirë, thom un, na del

Në ket punë mos me u kapë tel;

Por miqsí edhè famullí

Tash nji herë me shkue në shpí

E me shtrue petlla e rakí

Ndo ’i ferlik prap me shkatrrue,

Mbasi festë po ká qillue:

E mandej tash bisedojm

Se a të shkojm a mos të shkojm,

M’e lânë kryet per Turk a Shkjá:

Kohë per t’dekë, gjithmonë, tham, ká.

Pater Gjoni, at herë, t’këcej,

Dejt e ballit ngrefë si hej:

Po a ’i mend burrat e Malcís;

Nami e ndera e t’gjith Shqypnís,

Qi, kur rá u ká me qindrue,

Boten marë kan mrekullue,

Si ata luâjt, bre! tue luftue:

Vendin Shkjaut kan per t’i a lshue,

Pa pushkë t’shtîme e ndêjë harû?..

Babat t’uej po, m’at kufî,

Kû sod Knjazi i Malit t’Zí

Shperthye paska, thonë, me ushtrí,

Babat t’uej, burra të dheut,

Njimend nipa t’Skanderbeut,

Atŷ vendin n’gjak kan lá,

Bâ atŷ i kan shkinat me kjá;

Edhè vetë trimat kanë metë:

Kan metë trimat rrahit t’shkretë,

Pa kênë kjá pa kênë vajtue,

Me ngranë m’ta sorrë e falkue,

Gjallë por vendin s’e kan lshue;

Ndersa sod, oh vajmedèt!

M’eshtna t’tyne Shkjau po shklet,

E t’u hjedhë e t’u perhjedhë

Porsi atà mazat nper lamë,

Per pa u hî kund ferrë në kâmë,

Kush pa i ndjekë, kurrkush pa i namë,

Po t’i rrasen mrendë Gusís,

Po t’i furen mrendë Malcís

E askund hovin per pa e ndalë,

M’ kalá t’ Shkoders kan me t’ dalë,

Shqypnís êmnin me ja shue,

Shkjá Shqyptarin m’ e shartue,

Kanû e besë këtij me i ndrrue,

M’ krye «kapicen» me i a vû.

Ke sod Lekët na kan ngurrue;

Edhè n’ vend qi n’ luftë me rrâ

Plak, i rí e kalamâ,

Hovin Knjazit per m’ i a ndalë

Vendit t’ vet kta zot me i dalë,

Neper shpija duen me u tallë,

Shtrî m’njân bri, duhan tue pí

Mendt te miku e te ferliku,

Mendt te lodra e m’ shêj nder kodra,

Si me u tallë, si me u gervallë,

Si me i prî vallet te logu,

Si me dajtë mâ n’ shêj se shoku:

Thue gjâ e tyne s’ âsht Malcija,

Vend i huej, thue, âsht Shqyptarija,

E se vllá s’ janë turku e i kshtêni

Kahdo shqyp flitet ktij vendi!

Ah! mos t’ kish’ kryq e konop

Por të kish’ pushkë edhè top

Se un, po, vetë, po ’i Frat, pá fjalë,

Sod n’ ushtri do t’ kishe dalë,

E të mjeren moj Shqypní,

E kercunen moj Malcí

Lshue nuk do t’ i kish’ pa qander.

E pra krushk nuk jam as dhander,

S’ kam per t’ majtë as bír as bí,

Menden t’ kthielltë, fjalen duhí,

Kahdo t’ shkoj e bâj Shqypní;

Por pse s’due qi Shkjau mizuer

T’na vêjë shpoten aj dikúr

E të thotë kryq e terthuer,

Se kur rob u bâ Malcija,

Se kur shtrue kje, ofshè! Shqypnija,

Me thânë shum, nji Lekë s’kje gjetë,

Per ta ’i pushkë me shprazë perpjetë,

Por shka t’bâj? pse as Frati s’vret;

Veç me i nâmë a ká kush m’pret?..

Kam me i nâmë, pra, nemos tjeter;

Me i mallkue pa qiri e leter,

Veç me lot të sŷve t’mí:

Lot me gjak e vnér perzí.

Fíll po dal, po, m’at kep bjeshke

Edhè sjellun prej Sutjeske

Po t’i shuej me arë, me farë,

Po t’i shuej me bjeshkë, me vrrî,

Po t’i shuej me dhên, me dhí,

E me rob e me robí,

Plak e t’rij, e grue e fmí,

Tatë e bir e vllá edhè moter:

S’po t’i u lâ, jo, carâ m’voter.

Kshtû tha Frati, e m’kâmë u çue,

Shpervjelë zhgunin e u shterngue,

E me ’i djalë, qi aj vetë kish’ msue

N’Meshë te Kisha me i ndimue,

Me kndue leter e me shkrue,

Fíll po mêrr shpatin perpjetë,

Thue se kâmve u ka vû fletë.

Kur kan pá Lekët e Malcís,

Se Sherbtori i Perendis

Fíll ká mârrë rrugen kah bjeshka,

Per me dalun ke Sutjeska

E m’i a lshue aj Shkjaut at nâmë,

Se ç’janë dyndë trimat në kâmë

Se edhè toka ç’ká mârrë gjâmë,

Kah janë lshue mas gjurmve t’Fratit,

Si atà luajt-o t’u njitë shpatit.

Kû vè, Patr-o! thotë Turk Shabi;

Se pá né s’t’punon tý hapi:

Tý pa né, po, e né pá tý;

Na jem’ krye, e ti jé sŷ:

Kah t’na thuejsh, na kem’ me msŷ:

Kah t’na prîjsh na ké mas vetit,

N’flakë të zjarmit, n’ujë të detit,

M’askjer t’Knjazit, m’askjer t’Mretit;

Mjaft qi e lirë t’na jesë Malcija

Mjaft qi n’dritë t’na dalë Shqypnija,

Edhè feja të forcohet,

Besa doret mos të lshohet.

Fabebardhë, morì Malcí,

I a dredhë Frati me njerzí,

Se manà, në ket Shqypní

S’t’a del kush, jo me trimní,

Me trimní edhe bujarí.

Veç shka, burra, vetë e dini:

Pse zanát luften e kini:

Se, madjè, ky nieri i shkretë

Mundet n’luftë edhè me metë;

Luftë as darsem pa mish s’ká:

Elè mâ lufta me Shkjá,

Ke per sherr trim ka qillue

E rrâjn n’luftë, po, burrë e grue:

Prandej para se t’fillohi,

Bini m’giûj tash e pendohi

Per shka Zotit keni fye,

Q’se mârrë kini mend e arrsye,

Edhè un mkatet kam m’u a shlye,

Per pa pasë nevojë me i rrfye

Sod per sod; pse lufta s’pret:

M’armë kushtrimi po na thrret:

Vllazent t’onë i kem’ n’siklet!

Atŷ trimat m’giûj janë ulë,

Kan zhdredhë shall, kan hjekun ksulë

Edhè rá Zotit n’pendim,

Pre’ atij t’Lumit n’at blerim

Urë-pervûjtë kan lypë perdlim.

Frati, at herë, çue sŷt prej qiellet,

Shpnesa nierit prej ka’ i kthiellet,

Nisë uraten me prunjí:

O ti i Lumi Perendí,

Kí mishrir, deh! per kta t’mjerë,

Qi tý fye t’kam mâ se ’i herë:

Pse n’ket ietë, hiri e pa hiri,

Shtatë herë n’ditë fyen edhè i miri;

Por qi kurr shpinen s’t’a suellen,

As jashtë vathit t’and nuk duelen.

Kan dalë vendit e kuvendit

Kan dalë gjâjet e sermâjet,

Jânë da gjindet e bashtinet,

Edhè mârrë kan mal e krep,

Kan shkue motin per gazep,

Dikû ngrànë, dikû pa ngrânë:

Mbretin m’shpinë e Knjazin m’shpinë,

Rrêjtë prej Krajlash ’dhè trathtue:

He, atà e zeza m’i pastë mlue!

Pa i diejtë jetës as shtek as vá,

Gjithkuej sherrin tuj i a pá:

Me gjithkta mohit s’t’kan rá

E as kurr lavdin s’t’a kan dá.

Kí mishrirë per ta, pra, o Zot!

E mos lên qi hasmi sot

T’i bâjë dâm; por pshtoi rrezikut

E forcë epu kundra anmikut,

Qi po u rrin shqype mí krye

E m’çapoj, gjithmonë n’gjak zhye,

S’po i lên dritë me pa me sŷ.

Edhè atŷ, mas ksajë urate,

U a ká zgidhun faje e mkate.

Thânë, mande’u ka nieri i Zotit:

M’kâmë tash, nipa të Kastrjotit,

Edhe bini n’flakë t’barotit,

Si Shqyptarët qi bijshin motit;

Pse e kem’ thye Shkján me ndimë t’Zotit!

Edhè trimat m’kamë jânë çue,

Prej Sutjesket jânë fillue,

Jo tue hecë, por tue flutrue:

Pater Gjoni tue i trimnue,

Kâmë per kâmë me ta tue shkue.

Se ç’po u shndrisin m’krah «martinat»,

Ç’po u flakojn në brez «calinat»,

Xhixhë taganat ç’po u xhixhllojn,

Udhës kah hapin po e shpejtojn,

Mos m’e zânë trimat shosho’jn:

Kaq qi atyne mrendë nen gjí

Gjak e vnér bashkë u âsht perzí,

Kah dihasin me mëní,

Per me u ndeshë me Mal të Zí.

E kur rá kan terthuer shpatit,

Lulash Ndreu, xhakoni i Fratit

Se edhè kangës aj ç’i a ka thânë,

Tue këndue malit si Zânë:

Po na thonë se Malit t’Zí

Petrogradi ja dha fjalen

Me hî mrendë në Shqyptarí

Turbull Drîni kû rrmen valen;

Edhè m’kâmë ushtrín ka çue

Ke Cetina Knjaz Nikolla

Malet t’ona me i pushtue,

Kû i bân nâna djelmt sokola.

Por kush tha Harushes s’Verit:

Në dorë t’ande â marë Europa;

Dert mos kí per t’drejta t’njerit:

Si t’duejsh daje copa-copa?

Cilli Zot tha Shkjaut: mêrr drap’in;

Korr kû s’molle, e miell n’arë t’hueja?

Dér kû t’duejsh ti mate hapin;

Shqyptarija â ndër duer t’ueja?

Ah! kadalë, cubi i Cetinës!

Pse ti tash ke hasë me burra,

Burra lé per çark t’martinës:

Do t’rrjedhë gjaku sod si gurra;

Pse Shqyptarët jânë bâ me ’i zêmer:

A me derdhun t’tânë n’luftë gjakun,

A m’e qitë të shkyem nen thêmer

Sod trí bojnash n’llom bajrakun.

A kujton se per dhé t’t’Parit

S’diejn me dekë t’bijt e Kastriotit?

A kujton se n’dej t’Shqyptarit

S’vlon njaj gjak qi pat vlue motit?

A’ i falisun! sod tagâni

Me gjak t’and ká per t’a shkrue,

Sod n’Europë ka m’u ndie zâni

Se i kuej gjak na â n’dej tue u vlue.

Çohi, o bij të Skanderbegut

Turq e t’Kshtênë, mos t’u dajë feja!

Çohi e bini n’fushë t’bejlegut,

Tue gjimue ju porsi rrfeja.

T’i a diftojm, po, Gospodarit,

Qi e lodhë ûja ke Cetina,

Se Shqypnija âsht e Shqyptarit

Se m’i a prekë nuk lên martina.

M’kâmë! Mirditë, ti ndera Arbnore,

Per Shqypní sod me luftue!

Tý Bibë Doda shpatë mizore

Sod prej vorrit t’âsht betue:

Me armë n’dorë, me zjarm në gjí,

Si e ké pasë gjithmonë zanât,

Báll per báll me Mal të Zí

Porsi burrat n’luftë m’u mâtë,

Lshou, Mishkoder! Djelmt t’ue ziri

Me luftue sod me Nikollen:

Mí breg t’Cemit t’pret Viziri,

Qi pat dyndë dikur Stamollen.

Bini! Toskë, ju n’pikë të vrapit,

Mos t’u nalin mal as záll:

Naim Frashri i rá Qitapit

Mos m’e lshue Shqypnín per t’gjáll.

Ju prej Dibret, prej Bishkazit,

Çohi djelm si shqype t’leta!

Kah gjimon âsht topi i Knjazit:

Per Shqypní t’mos t’dhimet jeta.

Mâ mirë dekë nen dhé m’u kjá,

Se me marre gjáll mbí dhé;

Per dhé t’vet kush dekë ka rá,

Aj s’ká dekun, por ká lé.

Burri, Leka e Kastriota

Amanet Shqypnín na e lane,

Amanetin e mban bota:

Shqyptari edhè do t’a mane.

Prá vetë ferri m’kâmë m’u çue

Me sa çeta ká n’at jetë,

Shqyptarín na s’kem’ m’e lshue,

M’e diejt t’gjith se kem’ me metë.

Para, po, se vendit shkulet

Mali i Shêjtit e Rumija,

Se njâj Shkjaut sod t’i perkulet

Rob i shitun Shqyptarija.

Kû jânë t’bijt e Skanderbegut,

Kû jânë t’bijt e Dukagjinit

Shkjau s’do t’shklasë, jo, njatij bregut

Dér sa t’rrjedhe vala e Drinit.




Lekët

Kangë e njizetët

Kështû Lulashi tue kndue

Shpat më shpat e prrue më prrue

Shkapercye kan kodra e male,

Kan lânë mbrapa prroje e zalle

Edhè dalë kan m’krye t’Sutjeskës.

Kur kan dalë m’at krye t’Sutjeskës

E t’kan ndie si n’at rrânzë t’bjeshkës

Pushka e tópi ishte tue vlue,

E kan pá atà edhè kundrue,

Njegull tymin ajrit çue

Mbí të mjeren moj Sutjeskë,

Stane e shpija bamun eshkë:

Edhè ndeshë kan cull e grá,

Kah tue hikë ishin me gjâ,

T’a kan bâ nji vrrîmë të madhe,

Si lavë ujqsh terbue prej mardhe.

Atŷ shprazë «hutat» batare,

T’jânë lshue trimat fulikare

Poshtë rrmores: thue, ’i buzë malit,

Kputë ndokah, po shâmej zallit:

Kaq kje krisma e bulurima,

Kah, lshue vrap porsi vetima,

Flakruen n’luftë Lekët e Malcís.

Âsht trandë Zâna e Haramís,

Si nper t’kthiellt t’shkrepte duhija.

Jo, po: a n’luftë rrâni Malcija,

A po moti ndokah shkrepi,

A se trandë token termeti?

Pvetë e mira vetë me veti:

Kah prej krismet e poteret

Gjimuen lugjet e humneret

Edhè ushtue ká Vizitori

Zeletini gjâmë kah mori.

Ah! kadalë, cubi i Cetinës,

Se, me giasë, gjygjin kaptinës

Mirë sa duhej bâ s’m’i a ké,

Kur jé nisë e dalë m’ket dhé…

Paj ktû po isht’ nji vend i eger

E po t’bâshin gjindja fleger,

T’a kesh dhamin ti ’i perçik

Po nuk shkove mbrendë per mik.

Po a s’po shef, mor’ kopilane,

Se ç’po bâhet m’ushtrí t’ande,

Tash qi msŷn Lekët e Malcís:

Si njaj plajmi i njij stuhís,

Qi kah dirgjet Haramís,

Shkon tue shkulë brej e çetina,

Dermon tbana, shuen bashtina,

Currat rrokullon m’rudina?

Falë i kjoshim t’Madhit Zot,

Ç’ká mârrë vendi era barot,

Kah, perlá janë Lekë e Shkjá!

Mush e qit ata pá dá,

Mush e qit e plumja njit:

Derdhu rrês, e derdhu shpatit,

Struku podit e livadhit,

Rreku, theku, lshou m’pikë t’vrapit,

Tue rrahë top, tue rrahë havan,

Tue vezllue shkallmë e tagan,

Edhè gjindja tue sharrue

Kush nper prroskë e kush nper prrue,

Mendt e krés me t’u dermue!

Mal Kaculi, ’i djalë prej fisit,

Mirë ngujue per mbas njij lisit

Fort po i vret Shkjét m’«hutë» t’Inglizit :

Fíll po i kputka per mjedisit.

Lul Rrapuka, qafa-trupi,

Vasil Markun m’vend e hupi,

Tue e mârrë ís e del te cupi ;

I u ndez flakë t’mjerit gozhupi.

Bân Gjokë Sava kin’ jam trim :

Po i bje rrahit fluturim,

N’dorë «novica» tue i qitë tym :

M’at Car Xhaxhen fíll ká lshue,

Per m’e pré, per m’e shkurtue,

Si prej Zotit s’kisht’ kênë shkrue ;

Pse t’a priti Caruk Curi,

Mirë zatetë aj mbas njij guri,

E t’i a njitka mù n’gerglâc,

Tue e hjedhë podit si latrâc :

I âsht mushë goja të tânë gjak :

Erri sŷt e m’vend u pak.

Por gjak-hupës nuk ka shkue Shkjau!

Toma i Ristos, sŷ’n sa kau,

Mirë Gjo’ Mirashit i a njiti

Mu m’shtek t’ballit, edhè e qiti

Palmuq m’tokë mbí kokerr t’shpinës.

Hollë kisht’ gjuejt i biri i Shkinës!

U kuell Gjoni dŷ trí-herë,

E tue hjekun brîjsh per mnderë,

Zbardhi sŷt e dekun rá,

Terthuer djerrit shtrî sa ’i trá.

Trim por kênë kisht’ Lez Sotiri,

Idhtë si gjarpni neper firi:

Nji hundë-lesh, musteqe-rudë,

Kryet babune, sŷt per çudë,

Qi veç n’anderr me e pasë pá,

Drue se t’ pakët të kishte rá.

Ky zânë priten nalt n’ nji ograjë,

Strukë mbas currit mbrendë n’ dushknajë,

Bâ dam ka mâ se ’i Malcuer.

E tue qitë kryq e terthuer

Vret njiherë pre’ atij zabelit

Nisho Loshin e Losh Gjelit

Edhè at mjerin Murro Patin,

Kah me mârrë po dojshin shpatin,

S’ dí a me hikë a me qindrue:

Fort të besës s’ki’n pasë qillue…

Mandej cubi i Cernagores

Gorromisë ká n’ fund t’ rrmores

Keqo Mashin e Zagores,

Qi tue hecun kambandores,

N’ moh po dote aj pushkë me shtí

M’ nji shoq t’ vetin djalë të rí

Per nji gjak pajtue kahmot.

Por se e vraka i Madhi Zot:

I bje plumja mu m’ korriqe

E e lên shakull m’ do kalbsiqe.

Cuba Deli, Zot, ç’ ka thânë:

Se un qi tatë nuk kam as nânë,

Kam nji nuse, e atê por zânë,

Pse s’ i a lâ Malcís nji nâm?

Edhè âsht çue trimi në kâmë

M’Lez Sotirin fíll ká rrâ,

Tue vikatë si katallâ;

Ngurru e turru edhè atij vendit,

Si atá zhytrrat n’ujë t’Liqênit,

I ka vojtë Lezos në pritë,

M’«hutë» n’lug t’krahve i a ká njitë,

Dekun m’tokë edhè e ká qitë,

Atŷ kryet aj i a ká pré,

I a ká hjedhë rrokull nper dhé.

Edhè âsht lshue porsi shkerbé

M’at Ilín e Boshkoviqit,

Qi isht’ kênë mbajtë nji farë ogiçit

M’nji çetë cubash t’Karadakut:

I bjen plumja rrânxë mustakut

Edhè i del mbî but të krés

Tue e sodomë si kokrra e rrfés.

Mandej Mhillit i â shtrî m’shpinë

Mhíll Rodiqit, gjeraçinë,

Qi at Ujk Gjerin mbasi vrau,

Vrap me hikë u vête Shkjau;

Mirë por m’«hutë» Cubi e perlau.

I rá pushka mu nên sjetull,

Edhè i duel terthuer mbí vetull

Per t’giatë t’djerrit tue e lshue petull

Me ngrânë m’tê shqarth edhè vjetull,

Nâna e shkretë per t’gjallë m’e kjá,

Tjeter djalë ke ajo s’po ká.

Bogiq Steva nji farë djalit,

Ulë «kapicen» m’shtek të ballit

E tue ngâ aj terthuer malit,

Cuba Delit m’shpinë i âsht vû,

Me tagan në dorë shterngue:

Kinsè kryet aj m’i a shkurtue,

Ndersa Cubi me nji Shkjá

Fyt-a fyt ishte perlá:

Me ’i t’Ostrogas trim-belá

Quejtë Miloshi i Radovanit,

Idhtë si tef i preftë taganit.

Por e pá njaj Mashi i Cokut

Ke lshon vrap Shkjau patalokut,

Edhè m’ «hutë» e tereziti,

Mù rrânxë veshit krés i a njiti,

Tej-pertej plumen i a qiti.

Mashi i Cokut fort po vrret:

Se un qi qitë e kam me Mbret

E m’a dron sherrin Stambolla,

Kah kujton, ’or Knjaz Nikolla,

Se po shtron Plavë e Gusí

Me Bogiqa e rropullí

Dèr sá m’ kamë t’jetë kjo Malcí?

Kqyr Bogiqin se kû e ké:

Ngerdhûcë sŷt, si qiri zbé,

Ç’ po i plandosë aj kâmbët per dhé…

Se per Zotin kjoftë levdue!

Kur t’më mushet mendja mue,

Per vend t’ t’ Parve me qindrue,

Knjazë as Mbret un nuk t’i drue.

Edhè trimi m’ kambë âsht çue,

Si aj bajraku m’ báll t’ ushtrís

Vikatë t’ madhe ká Malcís:

Lamtumirë, Malcí, se shkova,

Se nuk jemi Lacë Manova,

M’ e bâ luften nder llogore;

Por jem’ nji Malcí mizore,

Msue me u pré me Cernagore

Fyt-afyt e báll per báll:

Ndanë me mbetë, nji me pshtue gjáll;

Por jo ’i Shkjá me e lânun gjáll

Mbrenda megjeve shqyptare.

E t’âsht lshue m’Shkjá fulikare:

Porsi ujk qi bje nder dele,

Njânen shkyje, bâne fele,

Tjetren preje, gjakun pija:

Bân veç dam lukur e kija.

T’u çue m’kâmbë at herë Malcija,

T’u shpervol m’tagan djelmnija

E t’u qitë sŷt zjarm e shkndija,

T’jânë flakrue perposhtë cabokut,

Turr e vrap mbas t’birit t’Cokut,

Si ajo lava n’Vizitor,

Edhè kcye i kan Shkjaut m’llogor.

Kur këcye i kan Shkjaut m’llogor:

Ç’ka ardhë Shkjau e t’âsht pshtjellue,

Ç’t’âsht perpushë, ç’t’âsht krepatue,

Si njaj gjarpni n’zjarm vallue:

E t’âsht ndezë zhari Sutjeska,

E t’ká mârrë gjâmë vrrini e bjeshka,

M’kupë të qiellës ushtue ká vrrima,

Kah janë ndeshë trimat me trima,

Kah kan nisë ata me u pré,

E t’flakruen krenat nper dhé,

E t’rrodh gjaku porsi shé.

Namin shkinat gúr me gúr,

Shkaf âsht Lekë, shkaf âsht malcuer,

Tue kundrue, qyqet, n’terthuer,

Ngarkue buken per ushtrí,

Se sá djali i Malit t’ Zí

Shŷt po bite atŷ per tokë,

Ka’ i ká msŷ Mashi me shokë.

Mashi i Cokut, trim mbî trima,

Sŷni i tij porsi vetima,

Zâni i tij porsi bumllima,

Kah po lshon e kah po ep

Curr më curr e kep më kep,

T’ madh po bân aj m’ Shkjá gazep:

Po i pret gjinden si t’ i’n skjep.

Llesh Nikë Daka, pelivani,

Bé më Zotin trimi bâni,

Se pa i marrë ndandë krena n’ Shkjá,

« Huten » hjedhë do t’ a kisht’ m’ trá

E taga’n n’ farkë do t’ kisht’ çue,

Thikë parmende m’ e punue:

Kurr m’ log burrash s’ do t’ kisht’ shkue.

E pse Lleshi âsht nji farë burri,

Mos me i luejtë fjalës me sá curri,

Jŷrish djalë mbî Shkjá t’ â lshue,

Malazezt aj tue shkallmue:

Si njaj bulku qi m’ supatë

Shkallmon rrahit cûjt e thatë,

Beja e bâme duhet mbajtë!

Burrë i mirë Nikë Gjelosh Luli;

Sŷnin gacë, krahin sá shuli

Kah po siellte m’ at tagan,

Herë m’ serdár, herë m’ kapitan,

Fort po i pritte ato rradake,

Si t’ ki’n kênë do poça Vrake.

Vjen Dodë Prêçi si stuhija,

Ç’ â ata krye, Zot, ndër duer t’ tija?

Kryet e t’mjerit mor’ serdár,

Serdár Gavros gazepqár,

Qi, sa falli i pat hecë marë,

Pat vjerrë hoxhë, pat vjerrë haxhí,

Pat djegë teqe edhè xhamí,

Bullat shitë i pat n’kaurrí:

Larg permendë, po zâni i tij;

Por qi, i mjeri, zâ mbas sodit,

Shtangue shyt aj terthuer podit,

S’mund do t’bâjë, besa, mor’ shokë,

As me trêmë do cirikokë,

Kur m’skep zêmren t’hîjn m’i a çokë…

Qaj Dodë Prêçi bajraktari:

Po i pret Shkjét si pritet bari:

Burrë mâ i fortë s’bâhet Shqyptari!

Nana e Llazos n’at sŷ malit:

Qyqja, bír, si i bâhet hallit

Qi ti mue m’ké ndollë n’ushtrí

E tash fíll, qe, dy djelm t’rí,

Në çakçirë e në xhurdí

Kan msŷ m’çeta t’Malit t’Zí.

Se kush janë, tobe, n’e die;

Veç ka’ i shof si kan marrë turr,

Si po hidhen curr më curr,

Kish me thânë se jânë kulshedra,

Mos me i rrxue pushka as gopedra…

Prite Zot! me u dalë per ballë,

Pse, kercuna t’perpîjn gjallë!

Jo qi mâ m’pushkë e m’tagan

Nuk të lânë me lypë aman:

Ki’n me m’prû mue ditt e kobit.

Ah! mallkue, po, njaj bír robit

Qi mâ i pari mbí ket dhé

Qiti gjinden n’luftë me u pré:

Shka nuk bâjn ujq as shkerbé.

Atê, po, at zêmer-carâ

Vetë kulshedrat e kan llâ,

Q’se, prej epshit me shkelë m’tjerë,

Me rrmye gjân e huej pa nderë,

Nuk pat dert per nana t’mjera,

Qi nper luftë t’i thate vera,

Dhîma e fmîs zêmrat t’u a kpuse.

Mirë po thue, besa, moj nuse,

Por shka t’bâjsh nuk ké n’ket pûnë:

Me qindrue t’duhet perdhûnë:

Me bâ zêmren mije lisit;

Pse edhè jé ti ’i grue prej fisit:

Malazeze sokoleshë:

Vashë, si motit, trimëneshë:

Qi per Fé ti e per lirí

Msue ké kênë me dalë n’ushtrí,

Me lidhë varrët e djelmve t’ue,

Me u dhânë zêmer, me i trimnue

Krena Turqish per t’shkurtue.

Mos t’lshojë zêmra, pra, as n’ditë t’sotit

Ke thânë paska kênë prej Zotit,

Me mbetë ti nanë e pa djalë,

Zêmra me t’u thá per t’gjallë.

Se mana, moj nanë e mjerë,

Keq po m’vjen zêmren me t’therë,

Por tý djali tëká mbetë,

E faj’n, thom, se e ké ti vetë:

Ke sokol djalin kish’ rritë,

Mos me zânë trimi kund n’pritë,

Mos m’i u shmàngë trimi rrezikut,

Por per ballë me i dalë anmikut

E me tê në log me u pré,

Si me kênë s’dŷti tue lé;

Thue se trimit shkallma rrfé

Kryet s’i a rrokullon nper dhé.

Prandej, kur m’tagan Malcija

Ajo rràni, si duhija,

Njaj yt-bír, Llazo Gavrani,

Njà as dŷ djali s’i a bâni,

Veç, si gjarpni nalt prej bunget,

T’flakuroi jashta nji cunget,

Per mbas s’cilles vend kisht’ zânë,

Pa i a dá m’ « zdragushë » tue dhânë

E t’u duel Lekve në ndesh,

Hapu, zmbrapu nper bushnjesh,

Kê pa krye, kê lê pa vesh,

Me at tagan, me at armë besnike,

Qi me gjak kurr nuk po u ngike!

Me pasë pá, veç, moj fisnike,

Se s’di kush, jo me t’kallxue,

Se me ç’turr djali t’kje lshue:

Pelivan e trim drangue!

Preu nder tjerë, po, i biri i botës

Dedel Bubin t’Bub Keçotës,

N’atà Pelajt nji mâ të mirin,

Mandej prete njat Ujk Mirin:

Nji të Vukel, burrë belá,

Qi t’kisht’ shitë moter e vllá,

Kund n’ndo’i pare po ’i kisht’ rá:

M’but e m’vesh kryet i a ká çá,

Derdhë i a ká krejt trût perjashta:

Si grreç kjumshtit i mbet rrashta!

E, si aj ujku, qi msŷn ftujen

T’âsht lshue djali prap m’Kolë Cujen

M’njat Kolë Cujen n’« kacaturrë »:

Sá per sŷ, pêsë pare burrë,

Por, per zêmer e gajret,

Mos me e trêmë as Knjazë as Mbret

Kin’aj kryet ktij m’i a shkurtue,

Dhantí Knjazit me ja çue.

Kur, pa pritë e pa kujtue,

Qe po msŷjn dy djelm të rí:

Në çakçirë e në xhurdî:

Njatà vetë qi, m’at sŷ malit,

Tuj ankue hallin e djalit,

Tŷ t’u bânë se jânë kulshedra

Mos me i mârrë pushka as gopedra;

Por qi s’janë, jo, dŷ kulshedra,

Veç se po, besa, moj Jane,

Dy drangoj të lemë njaj nane,

Mos me i pré shkallma as tagani:

Bec Patani e Çul Patani,

Qi kah rrânë atij mejdani,

Kah lshuen turrin m’çeta t’Knjazit,

Thue, dyndë deti prej tallazit,

Po plandosej kund ndo’i shkrepit:

Kaq pre’atij të madh gazepit

Atŷ u dha krisma e rropama,

Atŷ u ndez lufta e degama,

E t’ushtoi zhurma e potera,

T’u çue plûhni e t’u çue era:

E t’u thyen krenat si poça,

E t’me’n shyt burrat kaprroça,

T’u dermuen, heu! do djelmoça

Do djelmoça si taroça,

Me i u dhîmët gurit e drunit,

Jo se mâ nanavet t’veta,

Qi i ki’n rritë me gjak të zemers.

Ah medet per Nesh Jovanin!

Ah kukù per Nikë Stjepanin!

Mjera nânë per Gjokë Serdarin!

Qyqja moter per Llazarin!

Nuse zeza per Todorin,

T’cillit hapë, besa, krahnorin

Me tagan Beci i a ká:

Si edhe kryet ky i a ká çá

Njatij Gjuros, qi per Shkjá

Sho’in mâ trîm kund s’i a kam pá.

Atŷ, po, n’at paçariz,

Mbet yt-bír, ofshe! m’nji driz:

E preu Çuli per mjedis!

Eh! mo’, Zot, mâ keq per né,

Qi na rá kjo namë-rrfé:

Mos me mûjtë Shqyptarë e Shkjé

Me bâ hije bashkë mbí dhé;

Por me u vrá e por me u pré,

Kudo atà me i qitë neshtrasha.

Por ç’kan malet qi po ushtojn?

Por ç’kan prrojet qi gjimojn?

Shka vrân vetllat Mark Milani?

Thonë ká msŷ Rrushman Hasani!

Njeky Rrushi, ’i shpatë e gjallë,

Dredhun shallin rreth per ballë

Vjerrë « martinen » per nen krah,

Kthelltë kuburet rrasë n’sylah,

Edhe priçet mbathë per kâmë

Per mnderë tue kercnue me dhâmë,

Tue lurue, tue turfullue

Si kulshedra neper kneta,

Ká lshue turrin mbí do çeta

Mbí do çeta t’ Malit t’ Zí,

Thue se gjallë do me i perpî.

Lum per tý, o ti Zot i lum!

Ç’i ka vû ktij buza shkrum,

Ç’i ka hypë vneri nder sŷ

Kur mí Shkjé trimi ka msŷ.

S’po e ndalë gúr, nuk po e ndalë shkrep,

Po i kcen prroskat kep më kep,

Po i pret gjinden per gazep;

Edhe trimi n’ gjak âsht lá,

Idhtë me Shkjé tuj u perlá,

Kê tue pré, kê krés tue çá:

Qi me sŷ ti t’a kish’ pá,

Besa, ’or probe, t’ kisht’ hî mndera.

Ç’t’u perpushen Shkjét m’ at hera,

Edhe m’ shpinë atij ç’ jânë lshue,

Me tagana n’ dorë shterngue;

Por jo kush atij m’i u afrue

E m’ tagan me sjellë per s’ ngiatit;

Pse, ka’ i epte Krushi shtatit,

Me nji hije malukatit,

Friget Shkjét u derdhshin shpatit:

Si ato dejkat, qi lshue m’ shpinë

Ndonjâj orrli-gjeraçinë,

Para e mrapa n’ ajr tue lvitë,

Plym shkojn shpendin tuj e nzitë,

Por kurr teper, jo, m’i u avitë;

E kur ky t’a msŷj ndonjânen,

Ato t’ gjitha mârrin ânen

Edhe derdhen nper ajrí,

Si ajo hjedha lshue flaurí.

Proh, ti o Zot! Rrushi ç’ po hidhet,

Se ç’ po hidhet, ç’ po permlidhet,

Se edhe toka fort po dridhet,

Kah po lshon turrin mbí Shkjé,

Kah po i hjedhë krenat nper dhé,

Si t’ ki’n kênë kokrra bastanit,

Tue i plasë zêmren Mark Milanit.

Mark Milani, pika e djalit,

Ndêjë kundruell m’ at vetull malit,

Kur ká pá aj sa djelm nanash

Shyt po i jitshin m’ at log Zanash

Ká qitë t’ madhe e ká bertitë:

A thue nana ’i djalë ka rritë

Ká rritë nana ’i djalë si motit,

Xheverxhil e flakë agzotit,

Qi me u lshue nji herë m’ tagan

M’ at kulsheder, qi aq zalldan

Po m’ u nep ushtarve t’ mjerë,

Kê tue pré, kê prap tue therë:

Tue m’ i bâ kortarë per krraba!

Pasha armët, qi m’ i la baba,

Paçë me i vû nishan në ballë

Paçë me e bâ krushk e kumarë

Dý kubure paçë me i falë:

Dý kubure shkrî në Shkoder,

Larg me i vrá ato koder m’ koder

Mos m’ i a pasë kurrkund « zdragushës »

Armë të ngrîta dore s’ « Tushës »,

Dymdhetë qese me u bâ pari:

Krejt kandakut t’lame n’ari.

Mark Milani kshtû ka thânë.

E ka ndie nji Rahovnjânë:

Qaj Mil Spasi, trim si Zânë,

E ká ndie, edhè fulikare

N’p’r ato rrege e n’p’r ato qare

T’ka marrë hov, si aj derri i eger,

Qi m’kê t’hasë veç t’a bân fleger

E t’a shkyen, po, me do dhâmë,

Kuk turînit ngerthye ’i pllâmë.

Fort âsht dridhë toka nen kâmë,

Fort flakue i ká n’dorë tagani

Kah ka msŷ drejt kah Rrushmani.

Se ç’âsht gzue qaj Mark Milani,

Se ç’âsht hjedhë qaj Dash Galani:

Dash Galani se ç’âsht hjedhë

Se edhe shkallmen ç’e ka dredhë,

Fíll tue msŷ kah Mili i Spasit

Si ajo ulkoja krés s’Bishkasit;

Si kurr turrin t’mos kisht’ lshue!

Shkjau pse atê t’a ká shkurtue,

Kryet per tokë t’i a ká rrokllue,

Edhe nusen t’i a la shkret,

Me bâ vaj, me bâ medet,

Si ato qyqet në shkorret:

Kisht’ kênë Shkjau ’i drangue i rí,

M’sisë t’kulsheders llâ kerthî!

Jo, po, Shkjau drangue kisht’ kânë

Ke gjinden pa krye âsht tue i lânë

E tue i lshue dekun m’bushnjesh

Sa kush para po i del n’ndesh.

Edhe trimi dert s’po ká

Pse n’gjak gjinden âsht tue i lá,

Zêmra nanash pse âsht tue thá:

Atij giatë veç se âsht tue i shkue

M’at Rrushmanin pa tokue:

Pa tokue m’Rrushman Hasanin

Per t’a dá me tê mejdanin,

Per t’a vû më ballë nishanin,

Per t’i njitë kuburet n’brez,

Qi atij Marku burrë kermez

Folë i a ká me besë e fé,

Po mujt kryet Rrushit m’i a pré.

Kur, qe, dyndet qaj Kolë Cuja

Lshue musteqet si dŷ duja

Edhe vrap, porsi langoni,

Neper záll e gur t’nji prroni

M’shpinë Míl Spasit zhgjetë ká lshue,

Per t’a pré, per t’a shkurtue,

Shokët e vet aj per t’pague,

Si prej Zotit s’kisht’ kênë shkrue;

Persè Shkjau tek e ká pá,

Ashtû vrap prronit tue ngá,

Nji carâ n’dorë ká perlá,

E tue ulrue si bishë Parûnit,

Me tê i metka shî kupës s’giûnit:

Pak gjâ ashtin pá i a thye.

Briti Kola sa pat n’krye,

Edhe âsht purë e rá per tokë,

Me t’dŷ duert giûnin ká rrokë,

Tue gjimue, tue kqyrë per shokë;

Pse mâ ngusht vedin mbí dhé

S’e kisht njoftë se kishte lé:

Kurr s’kisht’ rá n’nji asì zalldani.

E ka ndie Rrushman Hasani,

E ká ndie edhè njoftë në zâ.

Atŷ n’nihmë trimi i ká rrâ,

Vrap e vrap si katallâ:

Hidhen gurt, po, tue vringllue,

Mbí Shkjá turrin kah ká lshue.

Si ’i larosh, qi, hekrash pshtue,

Kerleshë qymen shpinës per mnderë,

Zhgjetë t’u lshohet qêjve tjerë,

Me ta haju edhe perlaju,

Dboju shtekut e hendekut,

Tuj ungruem e tue cingruem,

Hikin qêjt nper prroska e lamë,

Shtangue bishtin héll nder kamë:

Njekshtû Shkjét n’p’r at log mejdanit

Hikin podit, derdhen planit

Para ushtimës s’Rrushman Hasanit,

Qi po lshote m’Mil’n e Spasit,

Si kulshedra Lqênit t’Shasit,

Si ajo rrfeja e krés s’Bishkasit.

Fort âsht trandë qaj Mili i Spasit,

Kah Rrushmanin shef tuj ardhë,

Se edhe buza atij ç’i â zbardhë:

Por se shmangë nuk e ká kamen.

M’njanen í shpervjelë dollamen,

Atŷ trimi ká ngujue,

Me tagan në dorë shterngue:

Si njaj derr, qi poshtë-perpjetë

T’a kenë ndjekë langojt e letë

Shpat më shpat, zabel m’zabel,

Edhe t’shofë se shtek s’i del,

Me pshtue sish, me u strukë në breshtë,

Kund m’ndo’i lak, kund m’ndonji kreshtë

Sŷnin gjak, turî’n n’ajrí,

Tue turfllue me shum mëní,

Zên aj vend e rrin e pret,

Qi t’i hudhen hasemt nget,

Per me ta, mandej me u rrue

Fyt-a-fyt, me u laskarue,

E me mbetë a se me pshtue,

Kur ja behë, qe, Bec Patani,

Ballin gjanë si fushë mejdani,

Vetllat zí si penda e korbit,

Sŷnin zjarm si flakë agzotit,

Si ajo rrfeja neper rê:

Dredhë mustakun kacadrê,

Shtatit ardhë porsi harbija,

Gishtat drejt porsi namlija,

Veshë e mathë, edhe shterngue,

Trim i çartun lé drangue,

Me kulshedra aj me luftue:

Mik me t’huej e vllá me shokë,

Nuk i bite, fjalë më tokë

Si hynér qi e kisht’ falë Zoti:

Burrë si burrat qi ishin motit:

Njimend nip i Gjergj Kastriotit.

Ky pá paska Mil’n e Spasit,

Ke flakue ka njatij rrashit

Edhe rrâ ká nder malcorë,

Me tagan shterngue në dorë,

Sikur merr pjalmi me borë;

E ká pá por njoftë s’e ká,

Veç se Shkjá si ç’do nji Shkjá,

M’ tê, edhe trimi ká marrë turr

Shtek më shtek e curr më curr,

Dér qi ardhë ká e dalë n’ at záll,

Kû njaj Mili shpatë e gjallë,

Idhtë në dorë shterngue taganin,

Per me u ndeshë m’ Rrushman Hasanin:

Por si pîtas, ftyret zbé . . .

Ballë per ballë me tê me u pré.

Tek e shef Beci atê e njef,

Edhe turrin vjen tue e ndalë.

Ki’n pasë kênë miq e kumarë,

Gjakun bashkë edhe ki’n pí

Do vjet para në Mal t’ Zí,

Kur njaj Beci n’ shpí i pat shkue

Bashkë me Çulin, per me i pshtue

Duhís s’ Mbretit, qi u kisht’ lshue

Pare t’ madhe m’ shpinë, me i zânë

Gjallë a dekë, laik me u dhânë,

Per njat t’ ngratin mor’ Bymbash,

Qi kta e lshuekan laradash

Atjè n’ Lesh, e e bâkan dekun.

Çuli e Beci, shkrel prej Bzhetet,

Ki’n pasë kênë dy hasem t’ Mbretit,

Qi kurr dá s’ i a ki’n gazepin:

Herë the xháden, herë pre telin,

Gjuej zaptít, nizamin vraja,

Nis degame kot se i’n gjallë

Me spahí e me myltazima:

Hasharí, djelm kapisuza,

Kahdo shkojshin, kahdo vîjshin

Dy gur njitë kund nuk i lîjshin.

Prandej Mbreti dhânë kisht’ êmer,

Gjallë a dekë, të dŷ me i zânun.

Edhe n’ Shkoder Vali Pasha

Çon e thrret njat Ali Qorrin,

Njat Bymbashin e Dauletit;

E ngerthye vetllat m’ shtek t’ ballit,

Kshtû nisë idhtë aj me i ligjrue:

Pa ndigjo, Bymbash i Mbretit:

Nji turk dini ti mos kjosh,

Ramazanin e njinosh,

Kurr bajramin mos e gzosh

E haram t’ kjoftë buka e Mbretit,

N’ kje se ti dér neser mbrama,

Si t’ fillojë dielli me marrë,

Gjallë a dekë ktû n’ hyqamet

Nuk m’ i bjen t’ bijt e Patanit,

Qi aq zalldan halís po i apin

M’ « tyrbe » t’ Lezhës e m’ Kalá t’Shkoders.

Ali Qorri m’ kamë âsht çue,

Mirë âsht veshë, mirë âsht shterngue,

Mirë dorín e ká shilue,

Edhe m’ shpinë a’ i ká këcye:

Fíll per Lesh rrugen ká msŷ:

Ká msŷ rrugen me t’ mdhej hapa,

Me treqind sejmen permbrapa.

Kur kan rá atjè kah xhamija

T’ fortë idhnim ká kapë Alija,

Se fort hjedhë âsht « shah » dorija:

Shkrepë kalldrami zjarm e shkndija:

Çudë po bân qaj Kajmekami.

Para e mbrapa i shkon nizami:

Çudë po bân, me pvetë ká çue:

Ti, Bymbash, kah don me shkue?

M’ at ânë t’ Drinit, n’ kjoftë gjikue

M’ at ânë t’ Drinit m’ trap të Lezhes.

Fort po i bín ushtarët trompetës:

Ká mârrë gjamë Kodra e Marlekës:

Se ç’ ká ushtue ajo rrânxë e malit,

Thue, âsht dyndë deti prej tallazit.

Nisë janë topat prej Tivarit,

Per me u rá bijve t’ Patanit.

Nana e Becit del në derë,

T’ dyja shplakët tue rrahë p’r ’i herë,

Ká lutë Zot e Shêjt Shna Ndue:

Dilni, bre, se jem, t’ rrethue?

Kur kan dalë t’ bijt e Patanit,

Si dy arí prej bigës s’ njaj planit,

Se ç’ i a njiten Ali Qorrit

Me dŷ plume m’ drrasë t’ krahnorit,

Tue e hjedhë shakull n’ mes t’ oborrit;

E nper flakë t’ pushkve t’ taborrit:

Kan marrë shpatin tue flutrue,

Dér n’ vá Bèlaj qi kan shkue,

Kû atà Buenen kan kalue,

Edhe dalë kan n’ Mal të Zí.

Fíll Mil Spasit vojtë kan n’ shpí.

Edhè Mili pritë iká,

Bukë e krypë me ta tue dá,

Porsi pasë t’ i kishte vllá.

Burrit t’ mirë kurr nuk i âsht ndalë

Pushka, sofra, e fjala fjalë.

A m’ rrêjn sŷt a jé ti, probe,

Milo Spasi?.. se un qi, tobe,

Nuk kam mûjtë kurr m’ e mendue

Se ktû m’ tŷ kam me u tokue:

Nsa po grîhemi n’mjet vetit,

Si ato bishat e shkorretit:

Bec Patani po pëvetë.

Jo, po, Milo Spasi vetë

Jam, lum Beci, probatimi

Po ja kthen; n’míll edhè trimi

Qet taganin m’gjak perlye.

I â avitë Beci e t’dŷ krye m’krye

Janë falë trimat. Po si jé?

Si t’ká shkue moti n’at dhé?

Si i ké robt e gjân e gjallë?

Po e pëvetë Beci me mâll.

Gjallë me frŷmë e sa me thânë,

Fjalen Mili at herë ká zânë,

Ngerthye shllungë do vetlla t’trasha.

Veç sa mirë m’qiti neshtrasha

Me t’hasë sot, qi tash kamot

Kam dishrue, manà, me t’pá,

Si me t’pasë treqind herë vllá!

Thue, me pá tŷ a t’ka tokue

Si ’i balosh, hekrash shlirue,

M’nieri t’huej lshon si i terbue,

Thue po e bân kortarë-kortarë,

Kur t’a shofë vetun tue ardhë:

Ndersa, kur ktij t’i dalë para

Zoti i shpís—miku a kumara—

Per me i prî m’e çue te shpija,

Baloshit i shuehet mnija:

Edhe turrin aj tue ndalë,

Lehtas bishtin tue e luhatë

T’huej’t i avitet dalkadalë,

E, si ’i herë t’a ketë njuhatë,

Trok m’trok para vetë i prîn,

Si t’isht’ klysh ase kalinë;

Njekshtû, po, Rrushman Hasani

Kur ká pá se Bec Patani

Me at Mil Spasin faqe m’faqe

N’mndyrë t’Kanûs s’Maleve âsht falë,

Turrin trimi atŷ e ká ndalë:

E lavjerrë ato musteqe

Toje toje e leqe leqe

Toje toje dér m’sylah,

«Huten» vjerrun per nen krah,

Llanës per s’t’gjatit tue i shkue gjaku

Sŷnin zjarm, po, sa taraku,

Taganin ká qitë në míll,

Edhe trimi ká shkue fíll

Mah Mil Spasi e doren shtrî,

A jé burrë? si në habí

I thotë Milit—T’paçim, burrë!

A po mahe? si t’u ngurrë

I a pret shkjau e pîjtas ngeci

Se ti, Rrusho, po zên Beci,

Njeky â ’i probatim i êmi,

Milo Spasi, qi n’Rahovë

Marë i hecë pushka e kuvendi,

Edhe vrá ká turq manova,

Si me gjuejtë poça a katrova:

Jo qi atje në Mal të Zí,

Shka â Shqyptar e kryqalí,

T’a ká nihmë e krah të djathtë,

N’bukë e n’krypë, e n’besë të burravet.

Se un e Çuli, kur në Lesh

Patem vrá njat Ali Qorrin

E i pá’m rá Mbretit hasí,

Fíll kem’ dalë e vojtë n’Mal t’Zí,

E per mik ktí i kemi shkue

Trí vjet rresht n’shpí i kemi ndêjë:

Bukë e mish, rakij e vênë.

Shka ká thanë Rrushman Hasani?

Manà, prá, ti, ’or Bec Patani,

Mik të mirë na paske zânë:

Se edhè ashtû âsht si jé tue thânë,

Q’se trimi aq kthelltë kênka shtŷ

Idhtë taganat tue shkelzye:

Gjylja e plumja rrih pa prâ.

Sa per kaq s’do me thânë gjâ,

Milo Spasi po ja kthen

Per t’giatë t’lumit poshtë rrmen

Edhe kunglli: pse kurrneni

I a nep t’shtŷmen: veç se rendi

Atí i vjen, besa, dikúr,

Per ndo ’i rrâjçë me u thye, a m’ndo ’i gúr.

Atŷ at herë shqekut t’xhurdinit

Merr e zier Rrushi kutín,

Ka ’i duhan edhe e kan pshtjellë;

E, ndersa Beci po shkrepte,

M’gúr m’unuer, Rrushi po i thotë

Mil Spasit: Ka Zoti ’i djalë

Nja trí vjetsh, qi atje te shpija

Âsht kah m’rritet. N’kje se i Lumi

Ká premtue, qi shndosh me krye

T’skapullohna kso potere,

M’a don hatri, qi ti m’Shkrel

T’vîjsh e djalit t’m’i a mârrsh flokët:

Po kam qéf me t’bâ kumarë.

Per ket besë edh’ un t’kam ardhë,

Po i pergjegjë i rahovnjani;

Edhe zier revolen brezit:

Nji revole Karadakut,

Me « pêsë numra », qi mâ e fortë

S’ bâhet pushka: e falë Rrushmanit

I a ep, me namlí prej vedit,

Rrushi at herë nji pip argjanit

Atí i fali: pip telishit,

Me ’i çilibar m’ tê sa i voe,

Hollë punue në trajtë t’ nji gjarpni

Leqe-leqe, prej t’ permendunit

Kujunxhí, Tuke Jakova:

Pêsqind grosh tanë pare n’ dorë.

Mandej Becit merr e i thotë:

Ndigjò, Beco: prîj tash mikut

Edhe tej llogoresh s’ ona

Qite shndosh. Hajdni: udha e marë!

Edhe u dán prej shoqisho’it:

Beci e Mili drejt Sutjeskës

Merr Rrushmani lakut t’ bjeshkës

Sŷnin zjarm si zharri i eshkës.

Zot, ç’ piskati njatij malit?

Rrustem Uka, djalë i djalit.

Rrustem Uka n’ Qafë-Hardhí,

Me nja treqind djelm barí,

Ká zânë pritat Malit t’ Zí,

Mos m’ e lânë me dalë n’ Gucí.

Kur, qe, atŷ po i shkueka zâni

Se n’ Sutjeskë po bâhej nâmi,

Tue rrahë topi edhe havani,

Ka’ e rrethueka Mark Milani,

Me taborre t’ Karadakut:

Rrjedhë der m’giû aj shkulmi i gjakut!

Rrustem Uka m’kâmë âsht çue,

Der m’Sutjeskë ká fluturue,

Me treqind sokola malit,

Pak gjâ dielli pa prendue.

Kur ka dalë m’at vetull malit,

Ká britë t’madhe Rrustem Uka,

Sa qi ushtuen male edhe suka:

Ngul, Malcí, bre, se t’a rrina,

Me treqind e sa « martina »!

Edhe trimat n’luftë janë hjedhë,

Porsi breshni mbi vêshtnajë,

N’dorë taganat idhtë tue dredhë

« Hutat » n’dorë t’u ndêjë tymtajë.

Se fort lamsh trimat janë pshtjellë!

Se shum krenat dheut janë mjellë!

Shum perplasë janë gjindja rrahit,

Kush cur veshit, kush cung krahit!

Rrkajë gjaku ç’po rrmen giatë podit!

Ç’t’i zên sŷt tymi i barotit,

Si veç falë i kjoshna Zotit!

E t’u dha gjâma e ulurima,

Vrrima, brima e bulurima,

Kah janë ndeshë trimat me trima;

T’bumbulluen top e havana,

T’shungulluen « huta » e shejshana:

Thue po shâmej Haramija,

Vizitori a Metohija.

Veç desht Zoti e prendoi dielli,

E u shkref lufta atŷ nji filli,

U dán çetat palë e palë,

Edhe hâna nisë me dalë.




Ndermjetsija

Kangë e njizeteparë

Amanet, o mori hânë,

Ti qi e vjeter ké qillue

E m’i vjen tokës rreth e okolle,

Kah t’u endë shkon rrés s’hyjzueme:

T’cillen gishti i Perendís

T’a ravisi kupës s’Empirit,

Kur me rreze ballin t’ndriti:

Amanet, a din me m’thânë,

Se a t’ká rá ndo’i herë me pá

Kund mbí shekull njeksi kobi

Qi po t’bjen me pá tý sande

M’at të mjeren moj Sutjeskë?

Shpat, rudinë në gjak blirue

Rrah per tokë gjindja trinue

Njâni mbétë, tjetri varrue,

Dikush shyt, dikush cungue,

Ky tue hjekë, aj tue rektue,

Mbí tokë t’zezë shtatin pushue

E asnji gúr, jo, per nen krye:

Garravâxh, mrrudhë kamë e krye:

Kush currue, kush mbetë pá krye:

Kush permys, a praptë mbí shpinë,

Rri e perplasu nper ledinë:

Perplas kamë e perplas duer

Kukzò shtatin per terthuer:

Si njaj kau i mbajtun n’grazhd,

Kur t’i mrrîje thika n’asht,

Qi terhiqet e perpiqet

Edhè ep per t’madh gazep

Kah vjen shpirti per me dalë!

Tý, o Zot, të kjoshim falë:

Hokubèt me sŷ me u pá!

Ktû nji i Vûthaj në gjak lá,

Dekun purë, palmuç m’nji shkjá

Me nji vesh t’curruem nder dhâmë:

Mâ pertej nji shkjá m’dollâmë,

Nji i Njegushas, djalë i rí,

Me ’i t’Plavnjanë, musteqezí,

Randë shosho’in varrue per dekë

Tue dhânë shpírt e ashtû tue hjekë

Shkelveshë ftyre, hundësh cungue

Çurril gjaku rrkajë tue u shkue

M’dhâmë dermishen si dŷ derra,

Si dŷ shlliga neper ferra,

Tuj u shkarrafendë mbi dhé:

N’mní t’shoshoqit ke atà lé,

Po, edhe at herë, kúr Deka e tmershme

Ka’ i dermon âsht n’jetë t’perhershme,

Nuk u bâhet shpírt me dhânë

Njâni tjetrit pa i a zânë

Frŷmen njak, e dekë m’e lânë.

Shum e nana, ah! ká me kjá,

Shum e motra ká me u thá

Me u thá motra per vëllá,

Edhe nusja veshë në zí

Si n’Shqypní si n’Mal të Zí;

Pse s’e ké n’at fushë mejdani

Nji kaçubë, nji kep carani,

Permas t’cillit mos t’gjimojë

Ndo’i i varruem, a mos t’eshtojë,

Shtangue cangull, trup i dekun:

Se edhe as kamen ti me thekun

S’mundesh shpatit prej morije

T’gjindes s’mbetne, e qi mâ hije

Nuk do t’bâjn, jo permbi dhé.

Lmuç per tokë Shqyptarë e Shkjé,

Shtrêmtë shosho’in per t’gjallë shikjue

N’at log Deka ká vllaznue:

Ke, herrë krenash, keq shemtue,

Trupent shyt rán krah per krah

Si atà cûjt e zez në rrah

Ndersa krenat, nper lugina

Rrokullisun nder rudina,

Po u rrín grumull mbi ledina,

Si ato rosat neper glina:

Se edhe podit, nder plakrrica,

T’janë perzí «ksula» e «kapica»,

T’janë kryqzue «huta» e «novica»

Mjellë âsht qarrja me tagana,

Me calina e me shejshana:

Ktû ’i «sylah», atje ’i «harbí»

Kndej nji strugë, ande’ i xhurdí:

Gjalma, opanga, edhè caruqe,

Strajca buke, zhaba, duqe:

E me poça, e me matare,

E me feje e zanamare,

T’mbetne shkret neper bunjet:

Me bujrija e lodertija,

E me topa hûmë nder gropa;

Dyndu tymi rê e njegull:

Shêmu trá, cungàl e tjegull:

Edhè muret t’u rrenue,

Edhè ulkoja tuj ulrue

Tuj ulrue e tuj ungrue

Mbi të mjeren moj Sutjeskë,

Qi t’âsht bâ sod zhiri e eshkë:

Me i u dhimtë minit në múr,

Me i u dhimtë gjarpnit nen gúr!

Pater Gjoni, Zot! ç’u bâ?

Fíll te Pasha po kisht’ rrâ,

Edhè i thânka marë e marë,

Tue e ndie Krén e Bajraktarë:

Si, mo’ Zot! mâ keq per né,

Qi na me’n t’dekunt mbi dhé

Krye per krye Shqyptarë e Shkjé

Me ngrânë m’ta shqarth e shkerbé,

Me ngrânë m’ta sorrë e falkue;

Qi edhè ndiehen tue gjimue

Të varruemët per tokë dermue

Kush shitue, kush keq cungue,

Zêmra gjak, po, me t’pikue

Pa mûjtë kush nji nihmë me u a çue:

Ke perbáll sogjet vendue

Nuk lânë vizen me kalue.

Se ata, burra, nuk janë cuba,

Qi kan mbetun nper kaçuba,

Krye per krye me skraptha e shlliga

Tue kerkue per punë të liga

Per hajní e per dhuní;

Por janë trimat,qi burrnisht,

Kamë per kamë e gisht per gisht

Me shokë t’vet në luftë kan rrâ,

Kush si bishë, kush si luâ.

E m’kto rrege e ndër kto hije,

Pa u friguem, jeten bânë flije,

Per mbas urdhnit, qi kan pasë.

Prá kurrkund, besa, s’ká giasë,

Edhe âsht faj, po, para Zotit

E korí perpara robit,

Me i lânë t’dekunt permbí dhé

N’dashtë Shqyptarë, n’dashtë të jenë Shkjé;

Si edhè n’hall t’varruemët me i lânë,

Pa u lidhë varrët e nihmë pa u dhânë.

Prandej vetë kam bâ pleqní

Po u duk juve se âsht urtí

E Shqyptarve u a bán shani

Fill me shkue un te Mark Milani

E nji besë me tê me vû:

Qi dér neser, me ferfllue,

Hylli i Dritës mos t’ketë fillue,

Shka â Shqyptár e shkaf â Shkjá.

Mos me u ngucë, as mos me u ngá;

Por me rmue t’dekunt ndër vorre,

Por me bartë t’shituemët n’llogore

Në llogore t’vet se i cilli.

At herë Pasha kuvend çili:

Besa, Uratë, fort mirë po thue;

Pse per t’dekun e t’varrue,

Gjindja motit besë kan vû

Kurdoherë, si ktu, si njeti.

Prandej merr kê t’duesh me veti:

Krye, Vojvodë a Bajraktár,

Gjithsi t’vîjë puna mâ marë:

Edhè shko te Mark Milani

E t’na i thuejsh, se, n’kje qi e bâni

Vetë kabúll, qi t’ mêjë zijani

E t’ shuej pushka dér n’ sabah,

Me dalë gjindja neper rrah

Pa pushkë n’ dorë, pa thikë n’ sylah,

Si kanû në luftë ká mbetun,

Per me bartë t’ dekun e t’ mbetun,

Na jem’ gati me vû besë

Dér me dritë, pa asnji ngatrresë.

Pater Gjoni, njeshë m’ litár:

S’ marr Vojvodë, as Bajraktár;

Por shkoj vetun me rrogtár

E me t’ Lumin, kjoftë levdue!

Qi kurr doret nuk m’ ká lshue.

Pse edhe hije per mue ká,

Nder dy hasem n’ mjet me rá,

Pushkë e fjalë un per me dá:

Prandej s’ mundet kush me shá

Se po lypi ndermjetsí

Prej Shqypnis e Malit t’ Zí,

Dér qi drita t’ nisë me gdhî.

Edhè Frati m’ kamë âsht çue,

Mbathat kamve ká shterngue:

Ká shterngue ijen m’ konop

E ’i rubë t’ bardh lidhun mbí shkop

Me rrogtár të rí mbas vetit,

Ká mârrë rrugen poshtë shkorretit,

Per me u pjekun m’ Mark Milanin.

Kur ká mrrîjtë n’ log t’ Malazezvet,

Ká bâ zâ sogjes per s’ largu:

Pa ndigiò, moj Cernagore,

Qi per trim e deilekí

Larg t’ ká vojtë tý nami e zâni,

A thue bân ti mue me m’prî

Edhe shndosh me m’çue ktij logu

Dér te posti i Mark Milanit:

Se mue ktû më kan dergue

Komandarët e ushtrís shqyptare,

Per nji fjalë të madhe fort

Me i a thânë un Mark Milanit.

Hiqi armët, per n’kjoftë se i ké,

Edhè fill mbas mejet eja.

Se ktû lajmin kush s’e vret

Kush s’e vret, as kush s’e nget:

S’jemi turq, por Cernagore!

Se kem’ besë e kemi ndore:

I a kthei sogja malazeze

Disi vrashtë, e i prìni logut.

Kur kan mrrîjtë te Mark Milani,

Marku mirë Fratin e priti;

I dha doren, mrendë e qiti

Në shatorre, e i prûni kafe,

Edhè çili me tê llafe,

Tue e pëvetë me shum njerzí:

Se a isht’ shqyptár a Frat ltî,

Se kah vîte, se kah shkote,

Ç’zihariq te aj e çote.

I u gjegj Frati marë e marë:

S’jam ltî, por jam Shqyptár.

Edhè jam nji rregulltár

«Kallugjer», si ju na thoni

Êmnit m’quejn mue: Pater Gjoni,

Mârrë gjithmonë veç me pûnë feje;

E ktû dalë kam para teje,

Per me t’lypë n’êmen t’njerzís

Edhè n’ êmen t’ Perendís

Nji të madhe nderë bujare.

Rrege, stome, brîja e çajre

Plym me t’ dekun janë e t’ mbetun,

E as s’ po mundet kush me u gjetun,

Qi me rmue t’ dekunt nder vorre,

Qi me bartë t’ shituemët n’ llogore,

Ke perbáll sogjet vendue

S’ po lân vizen me kalue:

Edhè kshtû Shqyptarë e Shkjé

Kan mbetë, ofshe! permbí dhé,

Me ngranë m’ ta shqarth e shkerbé,

Orrla, shqype e kaçubeta.

A thue bân, pra, t’ u ngiatët jeta,

Me Shqyptarë me vû nji besë,

Besë si motit: pa ngatrresë,

Qi dér neser, pa fillue

Hylli i Dritës me vezullue,

Shka â Shqyptár e shkaf â Shkjá

Mos me u ngucë, as mos me u ngá:

Por me dalë gjindja nper rrah,

Pa pushkë n’ dorë, pa thikë n’ sylah,

Si kanû gjithkund ka mbetun,

Per me bartë t’ dekun e t’ mbetun:

N’ vorr të dekunt tue konisë,

Të varruemët prap tue mengjisë,

Tue i forcue me shûjtë e bare.

Kjo Parija e ushtrís shqyptare,

M’ a ká dhânun fjalen mue,

Se ket besë gadi âsht m’ e vû,

Dér me nesre tuj ague.

Pade ti, tash, shka po m’ thue.

T’ nihmoftë Zoti, ’or i bekue

Qi ksajë punë i a paske hî,

I a kthen Marku me njerzí.

Edhè mue më ké n’ ket besë,

Pa ndo ’i zhibel, pa ngatrresë.

Veç se ’i gjâ deshta me t’ pvetë,

N’ kjoftë se hatri s’ ka me t’mbetë:

Si kjo punë mundet me kênë,

Qi, ti i kshtênë e na t’ krishtênë,

Me kryq n’ dorë e me kryq n’ ballë,

Turkut n’ nihmë ti me na i dalë?

A mâ mirë ju rob nen turk,

Qi ká kênë gjithmonë terfurk

Me u rá shpinës e me u llomitë.

Mandej gjân jue me u grabitë:

A po ortakë me u bâ me né,

Tue ruejtë doke, giûhë e Fé,

E tue njoftë per Gospodár

Knjaz Nikollen, trim bujár,

Dér dikû edhè ky Shqyptár?

I a kthen Frati marë e marë

Si ká hije p’r ’i Meshtár

T’ u ngiatët jeta, Komandár?

Se kurrkund, besa, s’ âsht ngaja,

Me hî tash nder kso fjalësh t’ mdhaja:

Pse ka shkue bukur do natë,

E nper shpat t’ varruemët e ngratë

Janë tue u thá, ndoshta, per ujë;

Por at fjalë mue mos m’ a thuej,

Mos m’ a thuej as mue as kurrkuej,

Se un me turk kam dalë n’ ushtrí,

Per t’ luftuem me Mal të Zí;

Se s’ âsht gjâ, besa, ajo fjalë.

Un, zotní, n’ushtrí kam dalë,

Jo me turq, por me Shqyptarë,

Turq a t’kshtenë, si janë gjith marë.

Pse, si t’kshtênë, si muhamedan,

Shqypnín s’bashkut t’gjith e kan;

E prandej t’gjith do t’qindrojm,

Do t’qindrojm e do t’luftojm,

Do t’bâhna kortarë-kortarë

Priften, Freten, Hoxhallarë

Per Shqypní. Jo, po; as ti vetë

S’ké dyndë top e bajonetë,

Per të zjerrun turqit «dinit»;

Por per t’shtruem Shqypnín e shkretë

Pak me thânë dér m’valë të Drinit.

Sa per kshtû t’ngiatët Zoti jeten!

Edhè un Frati, tham t’verteten,

Bashkë me turq bâj flije vehten:

Varem n’krrabë, lidhem n’vargoj,

E Shqypnín un nuk e lshoj:

Nuk e lshoj, as shum, as pak,

Per pa t’bâ tý, Karadak,

Pllamë per pllamë me e lá me gjak

Pale ti: kû thotë Unjilli

Qi nji Frat shqyptár, i cilli

Të ketë pá, se nji ç’do Mark

Don Shqypnís m’i a vû giû’n m’bark,

Aj me ngelë si pushkë pa çark:

Dordolec n’mjedis t’bostanit:

Si me thânë, as i taganit,

As i zoti i fushës s’mejdanit;

Por dishka si huti m’shpardh,

Si njaj poçi vjerrë mbí gardh,

Veç mos t’thohet se nji Frat

Paska ndêjë turkut per ngiat

Edhè at herë kur ky me tjerë

Pushken n’dorë, zjarmin në gjí

Po luftote per Shqypní.

Jo, zotní; pak mâ kadalë:

Se s’âsht gjâ, besa, ajo fjalë.

Sa per punë qi ti po m’thue,

Knjaz Nikollës na me i u shtrue,

Burrë i mirë pse ka qillue,

Un nji fjalë diej me t’kallzue:

Me shka m’dán neshtrasha mue,

N’mos i paça mendt mbí hatull,

Mali i Zí nuk ka vorr m’shpatull.

Vênu shêj ti fjalve t’mija:

Se do t’vîjë, po, lum zotnija,

Koha n’t’cillen Shqyptarija

Zojë m’vedvedi ká me dalë;

Por, m’fal faj’n ti per ket fjalë,

Mal të Zí mâ s’ká me pasë:

Serbi vllá do t’a humbasë,

Pa kqyrë t’drejtë, pa kqyrë arsye.

Serbin shqype ké mbí krye:

Ká per t’lânë ky ’i ditë pa sŷ,

Kthelltë në rrashtë, po, tue t’i grrye.

Se kshtû hecte n’shekull lodra:

Ulu male e çoju kodra.

Me gjithkta, tha ’i plak n’Balkan;

Fjala mort, as darsem s’ban.

Kshtû tha Frati, e u nis me shkue,

Mark Milani, ’i trim drangue,

Atij doren ká shterngue,

Me fjalë t’ mira tue e pershndetë,

Si zotní qi isht’ kênë aj vetë.

U dha urdhni nji herë sogjevet,

U lshue zâni mandej logjevet,

Duelen gjindja at hera podevet,

Vorruen t’ dekunt, mbetun stomevet,

M’ vigj t’ varruemit barten rrègevet,

Shqyptarët t’ vett e Shkjét të vett,

Gjith se i cilli n’ llogor t’ vet.

Pater Gjoni po i vjen shpatit,

Me at Nikë Gjonin e Kastratit,

N’ nám e n’ zà ky per mjeki:

Lypë e thirrë gjithkund n’ Malcí,

Frati rrfé e Nika pré:

Vojò gjinden Pater Gjoni,

Të varruemt sherò Nikë Gjoni,

Si të kshtênë, si muhamedan:

Dlirju varrë, vênju mehlêm,

Pa kqyrë fort se kû po i dhêm:

Per ngut pûna ndryshe s’ bân.

Kështû Frati tue bekue,

T’ gjallë e t’ dekun tue ligjue,

T’ shituemt Nika tue sherue,

Forcë me fjalë gjithkuej tue i dhânë,

Ulë â ushtrija bukë me ngrânë

Staje-staje e çeta-çeta,

T’ gjith rreshtue mbas fisesh t’ veta:

N’ krye të vendit Bajraktarët,

Mandej Krént, mandej Gjobarët,

Me djelmní e me Vogjlí,

Mbas kanunit në Malcí

Xueren plloskat me rakí.

Tue i kaluemun dorë më dorë:

Xueren bukë, xueren laknorë,

Shpatlla mishi, kurmagjakë,

T’ kshtênët mish derri, trashë nji shplakë

Hudra, djathë e harmagjikë,

Qi ndër shtrajca e ndër calikë

T’ shpís me vedi u ki’n pasë dhânë,

Edhè zûnë atŷ me ngrânë,

Shoq me shoq tue biseduem

Per të vrám e per t’ shituem

E per shka n’ at ditë ki’n pá

Kah dermishë ishin me Shkjá,

Si atà derrat me harusha,

Sa qi dridhë i’n mali e fusha.

Si kan ngranë e si kan pí,

Janë çue trimat e kan hî

Me ndreqë « tabe » edhè llogore

Atŷ-ktû neper terthore:

Me çilë gropa edhè hendiqe,

Me rrxue landë e me zânë shtiqe:

Trimat mirë tuj u shterngue

Prap n’ e nesret me luftue,

Hylli i dritës tue vezullue.

Bec Patani, ’i zog petriti,

Njizet shokë, m’ anesh i qiti

Njizet shokë, hekur me bré,

Zânin pushkë, synin rrfé:

Mos me u a dalë per vrap shkerbé

Edhè u thotë: Na, se kem’ lé

Terrnakop s’ kem’ ngulë kurr m’ dhé,

As zânë shtiqe, as çilë hendiqe,

Ne vû pêmë, ne kí hardhija:

Hajrin s’na ká pá kurr shpija:

Veç se vrá me Turk e Shkjá,

Edhè ndeshë gjithmonë m’belá,

Kahdo shteku na ká rá;

Jo po hîm me çilë llogore

Neper kto t’gristat rrmore

Per me u strukë prej Cernagore:

Thue se vojtë Malcís ká halli

Me hî Lekët në dhé per s’gjalli.

Se un nji punë e kam pleqnue:

Na ’izèt vetët, këtu bashkue,

Fill me dalë tash në Mal t’Zí,

Me rá plaçkë kund m’ndo’ i bagtí,

Lopë a qé, a dhên a dhí,

Shkado kjoftë, edhè ndo ’i shtrrí:

Gjithsì t’vìj në terezí,

Se s’rrnohet me bukë thatë!

Pse edhe n’pasët lufta per t’ngiatë

Jo mâ shum se ’i ditë a dý,

Se né ktû mâ kush me sŷ

S’po na shef, jo! Pa na msŷ

Malazezt «tabe» e llogore,

Qi po ngrefim nper kto rmore,

Me gjith shtiqe edhè hendiqe

Po t’i lshojm me male e suka:

Ke né mbrapa s’na vjen buka,

S’na vjen nozull as tagjí,

Porsi ushtrís së Malit t’Zí.

Malazezt edhè n’ushtrí,

Tham, kan dalë të gjith unjí,

Kshtû qi mbetë veç u kan n’shpí

Pleq e plaka e rropullí.

Une vendet edhè i dí,

Ke do mot, kam ndêjë n’ Mal t’ Zí

Kur paçë rá Mbretit hasí:

Ktû edhè ká kush me punue.

Per Tynzo’n, mirë jé kah thue.

Prîjna, Bec-o, pá u vonue:

S’ kem’ pse t’ rrijm mâ ktû harû,

Zhukë Isufi at hera zû,

Sŷnin gacë, mustakun hû.

Edhè trimat p’r udhë janë vû,

Si lavë ujqsh neper Parû.

Lane suka, e lanë kodrina,

Ranë nper rrege e nper lugina,

Duelen ashten, gjeraçina

Kû bân çerdhen neper stiena,

Njethet breu, ahi e çetina:

Kalojn mrizet e Sutjeskës,

Shkapercejn majen e bjeshkës

E teposhtë nep’r ato rrmore

Shkojn e bín n’ at Cernagore,

Kû kisht’ pasun nji terthore,

Nji terthore me ’i fushore.

N’ at fushore nji katund,

Isht’ katundi si gjithkund,

Shpí e gjí e stana, tbana,

Pleme, streme, vithna, drithna:

E kah fundi do livadhe:

Mbí livadhe ’i shpí e madhe,

Kullë dy ketensh guri s’ dhenun

Dymdhetë pash giatë ballit endun,

Me katue e me hajat:

Nen hajat ndertue nji shtrat;

Atŷ flête i zoti i shpís,

Rojë e gjindës edhè e bagtís,

Para shpís, n’ kallamoqishte,

Vathi n’ llajka rrethuem ishte,

Treqind berre mbrenda kishte:

Treqind gala peshtarake

Me njiqind dhí guracake:

Tridhetë okësh me ardhë hanori,

Qind okë tamel në ditë kjori,

Qind barrë drithë në vjetë koteci.

Fíll ket shpí mësye ká Beci

Me shokë t’ vet, kur na kan rá

Në Mal t’ Zí, edhè kan pá

Per kundruell katundin shkjá,

Njaj fushorje njeshë per ânë,

Hija e malit qi e kisht’ zânë.

Atŷ trimat kan zânë vend

E t’ kan nisë me bâ kuvend,

Shoq me shoq tue bisedduem,

Si me i rá, si m’ e rrethuem:

Kush m’ i u avitë, kush me ndêjë m’ pritë:

Cillit shtek me rá me gjâ :

Kah me hikë e kah me rrâ,

Po u bâ pûna per me hikë.

Cingaret, at herë, kan fikë,

E germuq e kamandorës,

Kush zabelit, kush rrmorës,

« Kacaturrat » n’ dorë shterngue,

Kan nisë vathit me i u afrue,

Dalkadalë e me shum droe,

Si t’ ki’n kênë tue shkelë mbí voe,

Thue po shkojn hapat tue njehë.

Kur, qe, nisin qêjt me lehë,

Nji herë t’ vogel, mandej t’ madhe

Posht-perpjetë np’r ato livadhe.

Sidomos nji qên « larosh »

N’ derë të vathit lidhë per hû,

Kah ndien gjinden tuj u afrue

T’ â kerleshë, t’ â krepatue,

T’ ká nisë idhshem aj me ungrue,

Turr tue marrë e hov tue lshue,

Si lshon qêni naten m’ nieri:

Herë m’ kamë t’ mbrame ngrifu qiri,

Hûnin n’ pezm grise me dhâmë

Grisi hekurat nper kâmë:

Tash rri e hidhu edhè perhidhu

Lsho perpara e bje permbrapa,

Ke lidhë qafet fortë me kllapa,

Kllapa hekrit n’ farkë punue

Nuk ká sosh si me shpëtue,

Hasmit m’ shpinë aj per m’ i u lshue.

Kqyr shka bâni aj Bec Patani!

Kur avitë âsht vathit t’ berr’e,

Ulë kacuk permbas nji ferre,

Me dhâmë ksulen aj ká kapë

E tue e mbajtë nalt me grykë hapë,

Ndo ’i vizhvizhe edhè tue ndezë,

Nisë «laroshit» m’ i u ngerdheshë.

Tue e pá qêni, zên e tutet,

E si kîj mbrendë stelit futet,

Kû, strukë m’ ânesh, ndêj kacuk,

Mâ as nuk lehi, as jashtë s’ u duk.

At herë Beci e qaj Stak Breci

Hînë kaleças nen hajat,

Kû kan ndie se permbí shtrat,

Shtrue ’i lkurë viçi e mlue me plaf,

Fjetë dikush rrin e gerhat:

Nji Shkjá plak, i madh sa ’i trap

Shllungë lshue vetllat permbí sŷ,

Me nji hundë si shpuer ngerthye,

Qitë «zdragushë» e «alltí» nen krye

Vjerrë fyshekët m’kaptyell t’katheders,

Si atà dhâmët e lmashktë t’kulsheders.

Dy drangoj si lshojn m’kapruell,

Kur t’a marrë pushka kundruell,

Dy currilash tue i shkue gjaku:

Kshtû janë lshue Beci edhè Staku

M’at të mjerin morè Shkjá,

Qi gerhitte pa i a dá

E qi as anderr s’isht’ tue pá,

Se shka at herë ishte tue e gjetë.

Nji herë Beci, ndersá fjetë

Ishte Shkjau, armët i a ká tretë

Edhè hjedhë larg n’nji kaçubë.

Zgjohet plaku, don me britë;

Por Stak Breci me nji rubë

Gati i rrin, n’gojë tue i a qitë,

E s’e lên, jo, me piskatë.

At herë lidhë plakut të ngratë

I a kan duert me brez mbas shpinës

E tue i grahun m’tundë t’«martinës»

E vênë para me u çilë vathin:

N’fishkullim atŷ edhè thrrasin

Shokët e vet, e mbasi dashit

Hojn kumonen edhè skjapit,

Dhên e dhí kan lshue prej rrashit,

Dá dŷ tufësh e drejt Sutjeskës

I kan nisun hijes s’ bjeshkës

Neper halë e neper ah;

Njâni prîj e tjetri grah,

Rrugë mbí rrugë, e shtek pa shtek:

Si ato bishat nper shkorret,

Kur t’i mârrë i ziu ezgjet.

Mbas sish shkjau shkote tue u dridhë,

Me shtupë n’gojë e me duer lidhë,

Dér qi kapë ata janë n’cak

Të Shqypnís me Karadak.

Kur kan ardhë e dalë n’Shqypní

Edhè berret paten hî

Bukur kthelltë permbrenda n’breshtë

Prej kah Shkjau s’kisht’ pse me u dreshtë,

Bec Patani, nji sŷ-xhixhë,

Ká thânë plakut: Halláll, mixhë!

Pse pak sande t’kem’ tundue,

Vathin gjâjet tue t’shkretnue,

Pa na pasë ti gjak as varrë,

Ne pré mik, ne erzin marrë,

As thye ví, as luejtë kufî,

Veç e pse ti Shkjá ké lé,

Edhè bân hije mbí dhé,

Per shka faj kurrkund nuk ké.

Por mos kap mëní me né

Pse kjo nderë mund të gjêjë gjithkend:

Lpŷhen lopët, po thonë, me rend…

Veç nji punë, po, mbaje n’mend:

Se mund t’rrím na me duer m’í,

Sa herë Knjazi i Malit t’Zí,

Toçë me vênë e me rakí

E ashtû jerm edhè kllapí

Po ngrehë top, po dyndë ushtrí

Edhè del e bjen n’Shqypní,

Jo per t’mârrun dhên e dhí,

Si na mârrë t’i kemi tý;

Por pér t’shtruemun nji Shqypní,

Por per t’qitë Shqyptarët n’robní:

Jo, per Zotin, lavdi Zotit!

Se s’mund t’ketë n’mjet nesh farë godit

Dér qi m’çika na mos t’jesim,

E shosho’it carâ’n e voters

Vendit mos t’i a kem’ na shkulun,

Edhè mbyllë deren me ferrë!

Kshtû i ká thânë, e e ká shlirue,

Edhè lânë e ká me shkue.

N’ato fjalë qe se ’i djalosh

Del prej shkurrjet me nji kosh

Ngarkue m’shpinë e ’i spatë vjerrë m’krah,

Pa pushkë n’dorë pa thikë n’sylah,

E pa ksulë, qyqari, m’krye:

Koparanin brrylash shkye,

Dy kapakësh n’parzem shperthye:

Plasë shallvarët e mârrë m’njâ’n í

T’pa ilik e t’pa tehrí:

Pulpat njeshë tanë gjalma e zhanga,

Shtjerrë këputa e shtjerrë opanga:

Ujë djersitë e krejt llomitë,

Gervishtë duer e gervishtë ftyrë:

Mos me mujtë të mjerin m’e kqyrë

Zemra n’bark per pa t’u lmekë

Per shka date se kisht’ hjekë.

« More »! i briten Lekët p’r’iheri.

Ndore t’uej! pergjegji i mjeri

Brimet t’ Lekvet ka’ u trishtue,

« Hutat » m’ parzme q’i a ki’n vû.

Se ’i i Mirditas kam qillue,

Lé në Mnelë, n’ Bajrak të Spaçit,

Ndêjë me shpí n’ anë t’ Kalivaçit,

Mark Nkollë Gera êmnit m’ quejn,

Zeza e vedit, jo e tje’rkuej,

Kumarí me at Bec Patanin,

N’ kje se ndie i a keni zânin:

Qi Ali Qorrin aj pat vrá,

Kur pat dalë ky n’ vá t’ pa vá

Me çue Becin lidhë nder pranga,

Por qi sod i kndohet kanga

Ke at ditë m’ hutë i punoi çarku.

Po a thue ti jé, kumarë Marku?

Po i thotë Beci, tue i u afrue:

Kumarës doren ká shterngue,

E ç’janë falë faqe per faqe,

Si âsht zanati nder bajraqe

Të Shqypnís. Mande’ e pëveti:

Po ç’ t’ ká sjellë këtij shkorreti?

Shka t’ ká hjedhë e prû n’ ket dhé,

Me sharrue nder ujq e Shkjé?

Veç rreziku, lum kumara!

Persè sod, me kênë e mara,

Un me u gjetun në Shqypní

M’ okë e m’ copë, e m’ plang e shpí,

Kû m’ la Zoti e t’ Parët e mí.

Por shka se rreziku i zí

M’ çoi me u vrá me do shokë t’ mí,

Edhè dola e rásh n’ Mal t’ Zí,

Kû vendue kjeçë me ’i zotní

E kû shkue e paçë do mot…

Shkue do mot, eh! nihmo, Zot!

Por as teper keq, me thânë…

Veç sa mos me mbetë pa ngrânë.

Kur, qe, tash, qi lufta u ndezka,

Vîn e m’ kapin rrezga-bjezga,

Edhè m’ vênë per mbas urdis,

Per me çue zahire ushtrís:

Nata e dita mue me m’ shkue,

Si po m’ shef, me kosh ngarkue.

Mirë, po, sande un hikë u kam,

Jo pse lodhë e merzitë jam;

Edhè mârrë kam gúr e shkam

E pershkue jam nper kto rrmore

Porsi iriqi neper shkorre,

Veç per t’ ardhë e me u diftue,

Si Shqyptarë qi kem’ qillue:

Se jue Shkjau âsht tue u rrethue:

Per mbas beset qi kje vû,

Per të dekun e t’ varrue.

Mark Milani urdhen ká dhânë

Qi me ’i herë ushtrija e tânë

Me u dyndë sande prej Sutjesket;

E tue u shtrîmun per rrânzë bjeshket,

Para dritës me ndjehë n’ Nokshiq,

Per me u shtî mandej n’ kariq.

Prande’, ashtû si m’ duket mue,

Duen thekë kamët edhè shpejtue,

Punen Krenve m’ u a diftue;

Perse ndryshe, vetë po drue,

Se me shkue puna fort vonë

Mund t’sharrojë kjo ushtrija e jonë.

Kshtû tha Marku. Me shosho’in

At herë trimat bisedojn,

Edhe dájn qi Marku e Beci,

Zhukë Isufi e njaj Stakë Breci,

T’lêjshin shokët me plaçkë permbrapa,

E t’u nisshin me t’mdhej hapa

Per Sutjeskë, e ket dredhí

T’Komandarit t’Malit t’Zí

T’i a diftojshin me nji herë

Ali Pashës e Krenve tjerë.

E pse Marku s’kishte pushkë:

E pa pushkë, si n’mal, si n’fushë,

Sidomos në kohë të luftës,

Punë e vshtirë âsht me shkue rrugës,

Kshtû i ep Staku njat «zdragushë»

Me fyshekë e njat «patllake»,

Qi ’i herë Shkjaut per nen rradake

I a muer Beci edhe u dha krah

Por qi Staku n’ferrë s’i la:

Pse, tue u nisun shokët me berre,

Pushkë e alltí aj zier prej ferre,

Kû ato Beci ’i herë i treti,

Edhe i mêrr t’dyja me veti:

Pushken n’krah, alltín n’sylah.

Marku at herë hjedhë koshin n’tokë,

Edhe niset me tjerë shokë,

Neper bjeshkë, me dalë n’Sutjeskë.

Kur n’Sutjeskë trimat kan mrrî

Te Ali Pasha fíll kan hî

E i diftojn si Mark Milani

Ushtrís s’vet êmer aj bâni,

Me u nisë naten per Nokshiq,

Per me i shtî Shqyptarët n’kariq,

Rruga e shtiqe tuj u zânë,

Tue u a shtî rrethin ânë m’ânë.

Ali Pasha m’kamë âsht çue

Krén e t’Parë aj ká bashkue

E t’kan nisë me kuvendue:

Si m’i a bâ e tek m’i a bâ,

E ne e mbramt edhe kan dá,

Per Nokshiq ata me çá;

Por tue e lânun nji forcade

Treqind vetësh n’Sutjeskë dér n’nade,

Me Prêlë Tulin, Komandár:

Terri i natës, thonë, âsht trathtár!

Kështû punen dau Parija,

Edhe naten vija-vija

Per Nokshiq u nis ushtrija.




Tringa

Kangë e njizetedytë

Tŷ, o Zot, të kjoshim falë!

Tash, qi zû drita me dalë,

Prej Nokshiqit ç’po veton,

Peja e vogel fort gjimon:

Mark Milani po lufton

Mark Milani, Mark Milica

Po rreh «huta» edhè «novica»

Prej Nokshiqit lak e m’lak,

Kah Shqypní e Karadak

Prap kan nisë me u lá sod n’gjak!

Se ky Marku, ’i trim i çartun,

Naten ushtrín paska bartun

E na e qitka kah Nokshiqi,

Shkurres tue u pershkue si iriqi,

Mbasì besa ’i herë kje vû,

Dŷ ushtrít mos me u trazue,

Hylli i dritës per pa vezllue;

Edhè e derdhka staje-staje

Neper gryka e neper maje,

Prej kah masandej mendote,

Mbasì afati i besës t’marote,

M’shpinë m’i a lshuemun fulikare

N’at Sutjeskë ushtrís shqyptare,

Ashtû befas: si prej s’epërit

Ndo’i herë orrli i lshohet lepurit,

Kur n’ndo’i driz t’a ketë soditë

Ndêjë harû; edhè me i qitë

Shqyptarët n’rreth, e si n’kariq

Bercakë edhè krapuliq,

Gjallë me dorë Marku me i zânë:

Nji me kthye n’shpí mos me lânë,

Qi me u thânë gjindes n’Shqypní,

Se ç’kob bâni Mali i Zí

Mbí Shqyptarë, kur me furí

Aj pat msŷ Plavë e Gucí,

Mbasì dorë Krajlat e Mbreti

I ki’n dhânë me i shtrue nen veti;

Me u a vû « kapicen » m’krye,

Gjân e mallin me u a rrmye.

Se Shqyptarët po i qet n’dorë gjallë

Mark Milani, kurrkund máll

Nuk e bâj, besa, ket fjalë:

Se me i qitë n’dorë s’i ká dalë

As vetë Mbretit të Stambollës,

Jo po i del sod Knjaz Nikollës,

Rreshkë per bukë e bâ sylah,

Priçet n’kamë e strugen m’krah.

Veç ’i frigë, po i mjeri e kam,

Se ky Marku n’at rragam

Tash po e bân Nokshiqin dam,

Kû mbetë tjeterkush nuk ká,

Posë ndo’i cull, do pleq e grá

Sa per t’ruejtë shpín e bagtin;

Tym per shpí pse marë burrnimi,

Mbasì u dha n’Nokshiq kushtrimi,

Se n’Sutjeskë Shkjau kishte dalë,

Se Shkjaut vendin i a ki’n falë

N’at Berlin Krajl edhè Mbret:

Shka â m’shtatë vjet e m’shtatdhetë vjet,

Pushken n’dorë e zjarmin n’gjí

Në Sutjeskë rrâ kan’unjí,

Zot per t’dalun ksajë Shqypní,

Qi gjithmonë hoq keq e zí,

Kah po e kisht’ bota lakmí.

Se as ajo ushtrija e jonë,

Prej Sutjesket nisë mâ vonë,

Se u nis Marku e muer perpjetë,

N’at Nokshiq s’ká enè prispjetë

Qi atŷ vendit zot me i dalë,

Edhè hovin me u a ndalë

Çetavet të Mark Milanit,

Kur të bâjë me u djergë prej planit

Si lavë ujqsh nper rribë t’murranit.

Jo qi tham un me mend t’mija,

Se edhè atŷ po t’ndollte ushtrija

E Shqypnís, fort punë e vshtirë

Se Nokshiqi pshton pa u plirë,

Shpijat djegë e gjâja rrmye,

Me nji Mark shqype mbí krye,

Qi m’i ká nja tetë taborre

Tetë taborre, rrfé mizorre,

Derdhë nper mâje e strukë nder shkorre:

Njerz të lém, po, me armë në dorë,

Regjë në diell, cangllue në borë,

Të cillt per nen drrasë t’krahnorit

Kan per zêmer ka ’i gúr vorrit!

Atà veç me vrá, me pré,

Me rá plaçkë si ujku n’Shndré:

Me t’a rrmye, po, dhén nen kâmë:

Me t’lânë hû si hûnin n’lâmë;

Pse edhè i moçmi ’i fjalë kuvendi:

Lufton vendi e jo Kelmendi.

Jo, po pra: paska kênë shkrue,

Zí Nokshiqi sod me psue:

Zí me psue, keq me u shkretnue;

Pse sa nisi n’qiellë me ague

Drita e bardhë e besës afati

I maroi, se ç’t’i ndêj gati

Mark Milani, mustakgiati,

Edhè ushtrín me ’i zâ lugati

N’at Nokshiq ç’t’a ká ndersye,

Hovin aj ç’t’i a ká shperthye,

Per me vrá, po e per me pré,

Per me djegun gúr e dhé:

Fíll n’Sutjeskë ata me dalë,

Shqyptarët per me i zânun gjallë,

Me u hjekë armët, keq me i shnderue,

Knjaz Nikollës rob me ja çue:

Knjaz Nikollës, po, ke Cetina;

E mandej aj vetë nder shkina,

M’sŷ «kapicen» petull ndê,

Dredhë mustakun kacadrê,

Me u levdue, fort me u krenue,

Me zânë qiellë e me zânë dhé:

Se mâ trim se mue nuk ké,

Kah bjen dielli e hâna lé.

Si me krisme e me zhaurrimë,

Me rropame e bumbullimë

Shkputë nji rreshpe vetlle s’malit

Poshtë rrmores shamet zallit:

Kshtû ushton gjama dês e planit,

Kah ushtrija e Mark Milanit

Mbí Nokshiq lshon me furí,

Vendit shkaperderdhë flaurí:

Si atà korbat nper ajrí,

Kur, tue i pá n’ kullosë nper arë,

T’ ketë qitë m’ ta ndo ’i pushkatár.

E sikur njatà gjuetarë,

Me shumicë qi dalë per gjaje

Krés njaj pylle a njaj ograje,

Larg shoshoqit hallakatë

E tue krisë e tue hukatë,

Zagarët tue ndersye pá dá,

Per rreth vendin shkojn tue e lá,

Per me trêmë bishat nper pisha,

Per me trêmë derrat nper ferra

Edhè shokvet, ngujue n’ pritë,

Per shêj pushke m’ shtek me u a qitë:

Malazezt kshtu krés s’ Nokshiqit,

Shpirtin ferrë si lkurë iriqit,

Tue vikatë, tue hallakatë,

Hînë me djegun tbana e stana,

Me djegë shpí e me djegun gjí,

Me thá vithnat me baktí,

Çaklat me plaçkitë nper shpí:

Ktû nji tî, atjè ’i kusî,

Kndej nji zhangë, andej nji opangë,

Tlyen e djathë, sheka t’ pa rrathë,

Kallamoq, grunë e tagjí:

Atŷ-ktû tue vrá ndo ’i fmí

Rát në shtrojë, a ndonji plak,

Qi s’ don gjân me lshue pa gjak:

Me u vrá don me Karadak,

Me ’i kubure t’ pa kandak,

Njanit sŷ verbue, krejt mbetë!

Dyndet tymi rê perpjetë,

N’ flakë e n’ shkndija lkuqë rri shpati,

Mndëret m’ kamë me t’u ngrî shtati!

Trêmë baktija mârrin malin,

Hikin gjindja mârrin zallin,

Ngasin grát neper rrmore,

Djepat m’ shpînë e fmîn per dore:

T’ mjerët e vocerr tue lotue,

Neper terr tue zânun m’ thue,

Ço e rrxo, po, si njato rikat,

Kur bâjn hapin me shpejtue!

Randë me çakla ngarkue çikat,

T’ giatë çomagen n’ dorë shterngue,

Shkojn tue u grahë, qyqet, bagtivet,

Qi kan mujtë me u pshtuem urdivet

T’ Mark Milanit. Qêjt e stanit

Para e mrapa me t’ mdhej hapa

Shko e eja e gjân avit:

Njâ’n avit, tjetren turit,

Reshi tufë, e mandej nzit

Me u grahë kamve, me hitatë,

Qêjt barí si e kan zanát:

Thue se ’imend edhè atà vetë

I’n tue e diejt, po, qêjt e shkretë,

Se po mûjt tŷ Shkjau perdhuni

Ndonji herë me t’ zânë perfundi,

Aj t’ vên m’ zêmer gúr e krep,

Me gúr t’ pushkës lkuren t’ a rep,

T’ a xjerrë shpirtin per gazep!

Atŷ-ktû ndo ’i plak i mbetun,

Bâ dyfish e m’ shkop pështetun,

Kaliboç ndo’i kalamâ,

Shifet rrugës kah hecë tue fshâ,

Me nji dêm a kál per lakut,

Brishtun kthetrash s’ Karadakut.

Edhè tash e mbasandej

Prej nji fshati n’ fshat pertej

Vrrasin grát, sa kurr kan n’ krye:

Ah hik, dhé, se Shkjau ká msye!

E sikur, ndo’i kalamâ

Tue kthye n’ mbramjet n’ shpí me gjâ,

Rrugës shkon lisat m’ gur tue gjuejtë

Mbrendë kû strukë t’ jenë zogjt me bujtë,

Trêmshim zogjt prej lisash dalin,

E nji fushen, nji merr malin,

Neper muzg fershllojn me fletë:

Kshtû Nokshiqasit e shkretë,

Mbrendë nder shpija qillue fjetë,

Kur nper mal zû Shkjau me djegë

Ka’ ashtû gjinden ndiejn tue britë,

Koder m’ koder tue gerthitë,

Rrezga-bjezga m’ kamë janë çue,

Mbathë a zbathë si kan qillue,

Gjân e gjallë edhè vû para

Vrap nper prroska edhè nper ara

Marrë kan hiken drejt Sutjeskës,

Kah mendojn se terthuer bjeshkës

Kan me ndeshë m’ ushtrí shqyptare,

Qi me i mprojtë prejt frotës barbare

T’ Mark Milanit, zogut t’ shkinës,

Qi u rá befas per mbas shpinës.

Ngasin, vrrasin e dihasin,

Njâni tjetrin m’ êmen thrrasin,

Gjindes s’ vet mos me u largue:

Me u grahë kamve, me shpejtue,

Hasmit Shkjá per t’mûjtë me i pshtue.

Kur, qe, Shkjau, si drita duel,

Bân e shef aj per kundruell,

Se si gjindja vû jânë n’t’hikun,

Baktísh vithnat si i ki’n shpikun,

Se ç’t’kan nisë at herë me shtî

M’gjinde t’ngratë edhè m’bagtí,

Si me gjuejtë shkerbé n’lisní!

Ktû vra ’i plak, atjè nji fmí,

Ktej nji grue, pertej nji dhí:

Dikê dekë, dikê varrue:

Njâ’n lsho m’prroskë e tjetrin m’prrue:

Mendt e krés me t’u dermue!

Lshojn Shqyptarët bagtín at hera,

Hjedhin plaçkat neper ferra,

Edhè vrap hikin si era:

Njani shkorres, tjetri rrmores,

Kush i urë e kush terthuer,

Pa kqyrë driz, pa kqyrun gúr,

Veç si t’pshtojn prej Shkjaut mizuer.

Se ç’t’u dha brima e ulurima!

Se ç’t’u dha gjâma e piskama!

Fmija vrrit, nanat gerthit;

Çikat kjáj e nuset fshâj,

Fshâj e kjáj pre’atij gazepit!

Herë rri e struku mbas ndo ’i shkrepit,

Mbas ndo ’i stomit, mbas ndo ’i rrapit;

E prap lshou mandej n’pikë t’vrapit,

Shkapercè ledhe e gardhiqe,

Edhè zhduku nper rrmiqe,

Nper rreshpoja, kodra e brigje,

Pushkvet t’Shkjaut veç si me u pshtue.

Turitë gjedhet e terbue,

Bishtin héll mbí shpinë shtangue,

Hidhen, ngasin, mârrin shpatin,

Hingllojn mazat, shkrefin vrapin,

Marrin malin dhên e dhí:

E nji plûhen nper ajri

Çohet njegull, qi, perzí

Me njat tym t’agushtë, të zí

Tbanash s’djeguna e mbí krye

Ndê, s’të lên me pá me sŷ;

Si na kurr me sŷ mos pashim,

Kahdo ardhshim, kahdo rashim!

Ke, qe, sod ofshe! me pá

Po na duhet, si nji Shkjá

Aj po mujtka me na vrá

Per shêj pushke, e flakadâ

Me na djegun trollin t’onë,

Me na i rrmye dhênt me kumonë;

Edhe shkinat e Cetinës

Plaçkat t’ona m’i a vû shpinës,

Porsi mushka, e lak më lak,

Me i qitë tej në Karadak:

E t’u tallë shoqe me shoqe,

Ato mrûme kollomoqe,

Me na shá, n’shpotë me na vû,

Njana tjeters t’i u levdue:

Se kaq shpija burri m’dogj:

Kaq Shqyptarë kso jete m’hoq:

S’ká mâ trim se njiky êm-shoq!

Por nji çudë un jam tue bâ,

Per njat shpí tej n’at shullâ,

Mshilë dritsoret, dyert avitë,

Qi si rishtas dán goditë

E po ndêjka tym tue qitë:

Edhè m’ paska ’i vathë per brî

Plot me dhên e plot me dhí,

Me ’i qên n’ stel, uk i terbue,

Kál e gjedhe në katue:

Nji pendë qé lidhë krye per krye,

Bukurí me u pá me sŷ:

Nji pash brynat hânë ngerthye:

Nuk ká djerr, jo, as nuk ká qerr,

S’ ká tevig qi mund t’ i thejë:

Pesmdhetë qese blé në Pejë!

Prap, si ’i mot ç’ do tjeter mot,

Grunë n’ hambár, kotecat plot,

Si mâ i miri n’ Plavë e n’ Hot.

Me gjithkta kush s’ âsht t’ u pá,

Poshtë perpjetë atŷ tue ngá,

As me çakla m’ shpinë ngarkue,

Per me hikë e per me pshtue

Dhên e dhí, lopë edhè qé:

Sado qi tash shkina e shkjé

Asajë shpi fort na i janë qasë:

Shkjét me armë, shkinat me thasë,

E me strajca, kosha e zhaba:

Si zanát qi u ká lânë baba,

Me mbajtë cullt me gjâ të huej,

Dér t’ u hecë kunglli mbí ujë.

Porse kunglli, si po thonë,

Aj s’ po hecte mbi ujë gjithmonë…

Veç, po, ’i vashë un jam tue pá

Vashë të ré n’ xhubletë të bardhë,

Me nji rubë rreth ballit ardhë

Qi mje m’vetlla m’i ká rá;

E derdhë flokët jashta shamís,

Dalë më paska m’dér të shpís,

Njanin brryl m’ballnik ngujue,

Ndêjka e kqyrka m’kâmë harû,

Si Nokshiqi rrin t’u kallë,

Plaçkë si bâhet gjâja e gjallë:

Si nper prroska, rrgallë e záll

Jesin dekun grá e fëmij

Per nen plume t’Malit t’Zí.

Por se prap kurrkund neshtrasha

Mue s’m’i dán, ka’ e shof m’at derë,

Se ká menden me hikë vasha

E me u bâ ajo me shokë tjerë,

Per t’pshtuem vetë edhè bagtija,

Pa t’cillat s’ká t’gjallë Malcija.

A thue, Zânë, mos kjoftë premtue!

E ré vasha tue qillue,

Mos të ket ajo gabue

Me ndo’i Shkjá me u miqasue;

E prandej, n’uzdajë të mikut,

S’dahet shpís as çarranikut

E harû m’rri pshtetë ke tbana?

Pse edhè t’mirë po e kisht’ bâ nana:

Ardhun shtatit si « breshana »,

Sŷnin hýll, ballin si hana,

Dishka njethë si molla m’rrêm,

Si ajo lulja shperthye m’gêm:

Qi ke dalë m’ká ashtû te dera,

Sikur bân me çilë prendvera;

Sikur bân dielli me dalë

Neper aha, brej e halë:

Kaq gjâ t’mirë Zoti e ká falë!

Mos e thuej, bre burrë, at fjalë!

Se per lila e karajfila,

Per zymyla e per bylbyla,

E per gurra neper curra:

P’r ato hije neper vrrije,

P’r ato flutra neper zalle:

Pasha Orë e Shtozovalle,

Pasha t’rijt e pasha veren,

Per sa bjeshkë e lule bleren,

Mâ fisnike ’i vashë s’e ké,

Kah ndritë hâna e dielli zé!

Se edhè ndollë, bre, ká shqyptare.

Fisit t’mirë, deret bujare:

Vetë e bija e Ulë Keqotës,

Kênë gjithmonë ky buka e botës:

N’zâ per pushkë, urtí e fjalë,

Lypë n’kuvend e pvetë n’Xhibál:

Koritë s’ká, jo, tatë e nanë

Sa kjenë gjallë e shpírt pa dhânë,

Jo koritë kjo sod per s’dekuni

Tatë e nanë tue u kalbë në vorr!

Qi i kan lanun plang e shpí,

Tokë në mal e tokë në vrrî,

Vathin tok me dhên e dhí,

Si mâ i miri në Malcí.

Se as kend t’vetin Tringa s’m’ká:

Tringë m’i thonë, po, asaj bí malit:

Veç Tynzonë edhè nji vllá,

Njat Curr Ulen, pika e djalit,

Po, me i prekun kryet më trá,

Qi ajo e don si sŷt e ballit:

E qi as fat me i qitë s’desht vedit,

Virgjineshë por ndêjë ká n’voter

T’t’et, per t’pasun vllán per s’ngiatit,

Qi m’i u bâ kjo nanë e moter.

Veç orzezë Tringa m’kisht’ lé,

Me i u dhimtë gurit e drunit;

Pse i vllaj vjet, tue u gjuejtë me Shkjé

Atjè n’bjeshkë per punë t’hoqunit

Me dý plume kje varrue:

Edhè tash, qe, mbushet vjeta,

Se rri n’shtroje tue lingue,

Pa mujtë kurr me u çue m’kamë t’veta.

Natë e ditë motra tue fshâ,

S’kursen shtek as s’kursen pare:

I suell mjekët kû i’n kênë mâ n’zâ,

Blé melhême i ká edhè bare.

Por i vllaj mâ mirë nuk bâni,

Fíll, i mjeri, âsht shtrî per dekë.

Edhè jerm flet me ’i gjymsë zâni:

Veç qi nisë s’ká enè me hjekë.

Marrë mendsh Tringa asì gazepi,

Natë e ditë i rri te kryet:

Si ajo nana fmís ke djepi:

E as kurr, s’mjerës, s’i teren sŷt.

S’han, as s’pin, as fjalë nuk flet;

Sa per t’pritë miq e kumarë,

Ndonji shoqe çon e thrret;

Gjânë raditë neper rrogtarë.

Por, kur drita at herë tue gdhî

Nisë ká Shkjau vendin me çartë,

Stane e tbana me i bâ hî,

Hikë kan shoqet e rrogtarët,

Vrap tue shkue nder shpija t’ veta,

Gjindes s’vet per ngiat m’i u gjetë:

Edhè kshtû tash Tringa e shkreta

Qyqe n’shpí me t’vllán ká mbetë.

Mendsh si mârrë ishte per vllá,

M’ kâmë dikúr çohet e mjera,

Edhè del në derë me pá,

Palè ’i herë se ç’isht’ potera.

E kah qiellen shef n’tym mlue,

Kah shef zjarmin poshtë tue zbritë,

Edhè pushken ndien tue vlue,

Shkjé edhè shkina shef tue u avitë:

Shef Nokshiqasit ke ngasin,

Rrege e prroska n’gjak t’u plirë:

Ndien si cullt e grát gerthasin,

S’ epri Shkjau ka ’i gjuen pa mshrirë,

Edhè atŷ me hikë i epet,

Kamen zbathë e sido veshë,

Rrugë pa rrugë me kalue repet,

Me shokë t’vet ajo me u ndeshë.

Por nder mend qe po i bjen vllau:

Si un tash vllán vetun m’e lânë?!..

M’shtroje rát me m’ a pré Shkjau,

Pa mûjtë kush nji nihmë m’ i a dhânë?!

Edhè hovin ndalë e ká.

Por, kah zhduken fushës e shpatit

Vrap Nokshiqasit tue ngá,

Të perqethtë atŷ i bje shtatit;

Pse trûç para mendes s’sajë

Shtrohet kobi qi isht’ tue e gjetun,

Edhè shef, po, se mâ uzdajë

Në ket jetë per tê s’kisht’ mbetun.

Shokët e vet kush hikë, kush dekë;

Zbritu s’epri Shkjau mizuer:

Vllau i vetun n’shtrojë tue hjekë;

Qiella e naltë e toka gúr,

Kuej m’i u pshtetë?.. kah me shpëtue?..

N’djersë të ftoftë i rîhet balli;

Per urë derës njâ’n brryll ngujue,

N’gjak lá i duken mali e zalli.

Don me kjá; me kjá nuk mundet:

Dishka fytin i a zû njak.

Per nen parsme zêmra i lkundet,

Prej trishtimit i pikë gjak.

Kah t’i a majë?.. shka të bâj e mjera.

Kshtû lshue dore prej gjithkuej?

Zên e thotë me vedi at hera.

Un veç n’shkosha me u mbytë n’ujë!

Se Shkjau vllán tash po m’a mbytë:

Drita e sŷt per dekë aj shtrî!

Mue tash po m’verbon t’dy sŷt,

Rob tue m’mârrun n’Mal të Zí:

Me turpnue, po, un nanë e tatë,

Nanë e tatë n’vorr me i koritë,

Me zî ftyren vllaut të ngratë,

Marre fisit un me i qitë!..

Po si mordja me m’harrue?!

Nanë e tatë tue u kalbë nen dhé!

Vllau, qe ’i vjetë, në shpí vorrue!

Qyqja moter rob nder shkjé,

Me bâ kryq kjo në tre vend,

Vedit me i a njitun shkinë,

N’giûhë të huej me zânë kuvend,

Me sherbye n’Shkjá si robinë!

Si s’u shkputka ’i buzë prej malit,

Per nen vedi mue me m’zânë;

Si s’m’gjoi moti bjeshkës a zallit,

Me t’pshtue erzi, o e zeza nânë!

E qe tash andej pertej

Nper do aha e lisa t’mdhej

Zí nji tym nisë rê me u çue,

Po nisë flaka me vezllue,

Ndîhen shkjét si ujq tue ulrue,

Tue vikatë, tue u hallakatë,

Fort tue u dhânë, fort tue u perpjekë,

Kah i a hînë shpijat me djegë:

Edhe shkinat poshtë-perpjetë

Nga nper zalle e nper rrgalle,

Thirr shoshoqes lerë e m’lerë,

Tue u zgerdhî, tue bâ poterë:

Herë tue u shá e herë tue u tallë,

Kah po ndjekin gjân e gjallë:

Qi terbue hikin lak m’lak,

Per me i zânë e me i qitë n’lak

E me i nisë per Karadak,

Kû po hahej bukë e gjak.

Si ajo suta shoqesh dá

E n’blerim t’njethtë ajo rá,

Lshohet zhgjetë e turrshim futet

Mbrendë në breshtë, tue u dridhë prej tutet,

Kur gjuetari m’tê t’ketë shtî,

Per pa mûjtë por m’tokë m’e shtrî:

Njekshtû bredhë ká Tringa n’shpi

Zbé si qiri, buzet xî,

Kur ká pá zjarmin kundruell

E ká pá se Shkjau ish’ hullë.

Hîn me turr, e pa diejt gjâ

N’at trishtim se ç’isht’ tue bâ

Me shul deren ká merthye:

Thue s’din Shkjau si m’e shperthye…

Qi kurrgjâ atij mâ per dore

Nuk i vjen, se dyer me thye,

Shpija e tbana me bâ rrmore:

E mrrudhë krahët e m’kamë shtangue,

Djerrun sŷt, t’perqethtë tue i shkue

Neper shtat e tue merdhitë,

Si t’isht’ plajmi borë tue qitë,

Rrin harû mbrenda shpís s’vet,

Porsì t’ishte nji shauret.

Veç, tue krisë zhurma e potera,

N’lak pertej, sŷt hera-hera

Si hajnisht i dredhë kah dera:

Sŷt i dredhë e prap i bredhë

Para vedit me shpejtí,

Trêmshim tue i rrotullue np’r ajrí,

Ka’ ajo shef se e vetmja uzdajë

Me i pshtuem vllau e erzi i sajë,

Po ishin veç njato pak drrasa

T’breme krîjet e t’tanë plasa:

E qi as giatë puna s’do t’vete,

E ato Shkjau do t’i shperthete!

Prej t’kobshmit trishtim qi ká,

N’shpí gjithshkafja i duket Shkjá;

Shkjá vargoni, e Shkjá «carani»,

Koshi Shkjá, e Shkjá kazani,

Mark Milan çarku i duhanit:

Magja shkinë, e shekat shkina,

Shkina rraqet vjerrë nper kthina.

E si ngusht kúr gjindet nieri,

Atí i epet si pa hiri

Me thirrë: Nanë! kshtû Tringes s’shkretë,

Pa kend nihmë, o Zot! n’ ket jetë,

Mnderet goja rreshkë e idhnue,

Qyqe vetun n’ shpí ngujue,

Me nji vllá fill tue marue

Kaherë ftofë të mjerit kama!

Atŷ n’ mend po i bjen e ama;

Edhè i bâhet se po e shef,

Per urë voters zanë m’ njâ’n tef

Shí kû ajo zakon dikúr

E kisht’ pasë me ndêjun, kúr

Mazen m’ zjarm me lugë perzite,

E qi Tringës, kur fmí enè i’te,

Aq fort anda pasë i a ki’te.

Edhè nisë disi m’ i u njallë

N’ shpírt uzdaja, e me i u kallë

Rrezja n’ sŷ e mollza m’ ftyrë,

E at urë votre m’ nja tue kqyrë

Ah, moj nanë! po i thotë: kû jé?!..

As s’ po shef se shkina e Shkjé

Po duen Currin me na pré?!

Por nana isht’ t’ u kalbë nen dhé!

Kush s’ i gjegjë, jo, Tringes s’ shkretë,

Veç se i vllaj… me ’i gjamë të letë!

N’ at gjamë zêmra i shkrifet n’ váj!

E tue dnesë, lott tue i shkue rrkajë,

Harrue vedin edhè Shkján,

S’ mendon tjeter veç se vllán:

Edhe shkon e i rri te kryet.

Puthi ballin, puthi sŷt:

Ftyren laja n’lot si rrkaja

Laja n’lot të sŷvet t’ballit!

Aty jermi po i del djalit,

E ka’ ashtû ndîen tue i pikue

Dishka ftyrës, rrin tue mendue,

Se po âsht cirka tue cirkue

E se jashtë isht’ tue rá shí,

Me ’i zâ t’mârrët e si n’merzí

Vedmevedi thotë: Perzèt!

Mori shpija metshi shkret!

Urth e lmashk per rreth u mlojshin!

Brevë e gjarpen n’jue u perftojshin!

Si kaq shpejt ju me pikue?!..

M’voter cirken me m’a lshue?!

Jo, mor vllá, motra i ká thânë,

Se ato cirka shiut nuk janë

Qi nper hatlla pikojn m’voter:

Por janë lott e s’ate moter!

At herë vllau, bâ dhé në ftyrë,

Sŷ per sŷ motren po e kqyrë,

Me do sŷ krejt cangullue!

E letë doren tue i a lmue,

Si n’kllapí i ká ligjirue:

Po ti, moter, pse me kjá?!

Zêmren dýsh pse me m’a dá,

Tash qi m’erdh shpirti me dalë,

Frŷma n’zêmer tue m’u ndalë?!

Po a lânë t’paskam me hjekë zí?

T’paskam lânë pa ngrânë, pa pí,

Veshë e mbathë edhè stolí

Jo si shoqet në Malcí?!

A se folë t’paskam un randë:

Persè ti ’i çikë e pa nanë,

Sa velë t’kênka i vetmi vllá,

Huj’ per burrë, ndoshta, me t’rá?!

Motra doren m’ballë i a vên,

Amel fjalen ç’po i a kthen,

Pastên vllaut t’i a strukun krahit:

Amanèt, moj njomza e ahit,

Po kû jé?.. shka jé kah thue?..

Po a kaq jermi t’ká ngushtue?..

Se tý motra s’t’u martue,

Per pa u kalbë ajo nen dhé!

Kurr mâ randë se sod folë s’m’ké!..

Tjeter tatë nuk kam as nanë:

Amanèt, mos me m’pasë randë,

Per nji fjalë qi due me t’thânë!

Qýsh, mor vllá, qe, tash nji vjetë

Nuk t’u njom ky shtat i shkretë?!

Qýsh s’t’u mkam ky trup nji hera,

Sa me u çue me dalë ke dera?!

Si s’t’u thá motra, e thaftë vera!

E thaftë vera, si e ká thá!

Po un qýsh shkoj me ndêjë rob n’Shkjá!

Vetllat Curri atý ká vrâ,

E si ’i herë mârrtas ká fshâ,

Po i thotë moters per nen zâ:

Po ti, Tringë, shka jé kah flet?

Rob në Shkjá tý shka po t’qet.

Na n’Nokshiq, Shkjau n’Karadak?..

S’të lshon fisi, jo, pa gjak,

Me t’robitë, me t’çue nder shkjé,

Edhè pse un t’kalbem nen dhé.

Motra, lott me rubë tue i fshî

Ah, mor vllá! po i thotë n’ dashtní,

Ndoshta jermi s’ t’ lên me ndî

Si vlon pushka n’ mal e n’ vrrî:

Se sod Shkjau n’ Nokshiq ka hî.

Ku po bân t’ madhe kerdí,

Shpija e stane tue i bâ hî,

Tue plaçkitun dhên e dhí,

Tue vrá pleq, e grá, e fmí!

N’ at fjalë Curri se ç’ âsht xî,

E me ’i zâ me t’ zi me u ndî,

Po i thotë moters si n’ kllapí:

Paska hî, thue, Shkjau n’ Malcí?

Po n’ Nokshiq, po i thotë e motra

E shî tash zbriti nder kodra,

Kû po djegë aj gúr e dhé!

Atŷ Curri se ç’ âsht zbé!

Kthelltë nji herë se ç’ ká gjimue!

Per rrshit «hutës» sŷt i a ká lshue,

Tash nji vjetë n’ kûj ajo vjerrë!

Edhè sŷt nisin m’ i u errë,

Fija e mendes nisë m’ i u djerrë:

Po zên fryma me ju ndalë,

Sa me t’ zi m’ i u ndîe kto fjalë:

Zot, mâ zí se njekshtû a ká?..

Ndore t’ ande paça rá!

E sjellë marë, shtrîhet per dekë,

Edhè nisë ká atŷ me hjekë.

Tringa qirin shpejt e kallë,

E xî n’ ftyrë, bâ karabojë,

Mêrr e i bân me tê kryq m’ ballë.

Tue thirrë Krisht e tue thirrë Zojë,

Dér qi i vllaj per t’ mbramen herë

Hoq e u dá kso jete s’mjerë.

Ç’po bân Tringa e mjerë t’u lvyrë

Rrokë ká vllán e ftyrë per ftyrë

Puth e kjáj e me lot láj;

Dnes e fshâj e shkrifu n’váj:

Dhimët zêmra ka’ i pelset,

Per at kob të zí qi e gjet!

Por, tue kjá, tue dnesë mbí vllá,

Nisë me vedi me mendue,

Se vllau petkash duhej ndrrue,

Se në vorr aj duhej çue,

Nanë e tatë kû i’n kênë vorrue.

Veç se prap ajo u mendueka:

Mirë se vllau petkash u ndrrueka,

Por si i bàhej me e shtî n’dhé,

Jashta Shkjau tue djegë, tue pré,

Shokët kush mbetë, kush hikë e tretë,

Vetun qyqe un në ket jetë?..

E lên vaj’n e mâ nuk kján:

Veç harû tash kqyrë të vllán,

Tash kqyrë hatllat, tash kqyrë çaklat

Para e mbrapa, e tej n’odë tjeter

Ndo’i figure a ’i plis të vjeter,

Kurrkund sŷ’n ajo pa e ndalë:

Herë, harû e ashtû pa fjalë,

Soditë oden fund e maje,

Thue po ká kund farë uzdaje,

Se po âsht kush qi me i nihmue.

Por gjithshkafja n’odë rri shue:

Hije deket e ká mlue,

Si nji vorr të kisht’ qillue.

Nisë atŷ ajo me u frigue

N’at vetmí, e me mendue

Shka per t’dekun kish’ pasë ndie

Tue kuvendë, sa kisht’ kênë fmí,

Edhè ’i djersë e ftoftë e mlon.

M’voter flaka kah fershllon,

Kah ndien ûnen m’zjarm tue çîjzë,

Neper hatlla mîjt tue lvizë,

Të perqethtë asa’ i shkon shtatit,

Edhè shpinen mâ per s’ngiatit

Murit t’vrashtë i a njeshë. Kahera

Âsht tue u matë me u çue, e mjera,

Me dalë n’âne, kû zanát

Âsht n’Malcí me ndêjun grát,

Per me zjerrë petkat e t’vllát

Por me u çue nuk âsht tue mûjtë:

Dishka dron vendit me luejtë.

Shkrumue buzësh, irnue në ftyrë,

Dér t’vllán âsht tue drashtë m’e kqyrë.

Harrue ká Nokshiq e Shkjá,

Shpijat djegë, vendin n’gjak lá:

Kaq rrethuem e ká mjerimi,

Kaq hypë tmera e hypë trishtimi!

Kúr, qe, ’i vigem ndien perjashta

Nji çetë shkjé po mlidhshin kashta,

Per me i dhânun zjarm njaj shpije

Pak pertej, nalt te nji hije.

Ndien at vigme e flakron m’kâmë,

Friget tue rrapllue me dhâmë,

Edhè futet n’ane tjeter,

Kû po kishte ’i kashû t’vjeter,

E mbí trén nalt n’hatlla t’epra

Nji gallushter, çilë nper qepra,

Aq të vogel, n’ cilla t’ mdhá

Me t’ zì nieri mbrendë me u pá:

E flutrim ajo tue ngá,

Mbas kashûnit shkon me hî,

Kin’ me u strukun per rranzë tí,

Kin’ po pshton prej Malit t’ Zí:

Qi nper flakë e tym të zí

Mî as bunger pa gjetë s’ lite,

Jo se mâ njerzit s’ po i gjîte,

Qi nper shpí mund t’ strukte ezgjeti…

Por, enè pa u ulë, me veti

Zên e thotë: Pásh t’ Lumin Zot,

Persè t’ mshifem këtû kot?!

Ç’ m’ duhet jeta sod me sod?!

Nanë e tatë tue u kalbë nen dhé

Vllau i vetem dekë mbí dhé:

Ç’ m’ duhet jeta kish t’ a dí?!..

A veç sa per t’ shkuem n’ Mal t’ Zí,

Faqe t’ zezë vedit me i shkrue,

Fis e giûhë e Fé me ndrrue,

Nanë e tatë un me marrue:

Me i xî ftyren vllaut të dekun

Me njiherë porsa ká hjekun?!

Jo, per Zotin! lavdi Zotit!

Se mâ Tringa per mbas sotit

Gjallë ’i ças s’ do ajo me kênë.

Por, persè p’r ’i nieri t’ kshtênë

Me mbytë vedin s’ e ep Feja,

Vetë do t’ dal, po, gjofti rrfeja!

Ballë per ballë me u gjuejtë me Shkjá,

Perdhûni m’ e bâ me m’ vrá:

Mue me m’ vrá, po, n’ gjak me m’ lá:

Por jo kurr në Karadak,

Veç këtu, shì per nen prak

Të derës s’eme. Jam bí malit:

S’báj un marre per s’të gjallit!

Zot, mishrirë të keshë per mue,

Per shka vetë mund t’kém gabue

Në ket jetë, hiri a pa hiri

Shtatë herë n’ditë kû fye edhè i miri!

Ti edhè m’ep forcë e fuqí,

T’mos t’i lâ vedit korí.

Se un t’rijt t’êm nuk po e bâj flí,

Per t’m’dalë kanga n’Male t’Mdhá;

Por per erz, per Fé, per vllá,

Dekë mbí dhé qi mbetun m’ká,

Me m’i a pré kryet Shkjau per s’dekuni,

Mal e fis me na i koritë!

Deh! Ti doren me m’a njitë

Në ket t’mbramen per mue ditë:

E mos lên, jo, gjallë me m’qitë

Shkjau në dorë! E fill n’odë t’burravet

Flakron Tringa, i vllaj per s’dekuni

Kû ishte shtrì, e «huten» s’eperi

Hjekë prej kûj’t per nen sergjí:

Mbrendë fyshekun i a ká shtì:

Kater tjerë i qet m’nja’n brî;

Per nen rryp njeshun per í:

U ep flokve nen shamí:

Edhè para se me dalë,

« Huten » n’dorë, bâ giûnin palë,

Âsht ulë, vllán ká puthë në ballë,

Kû po merr e i thotë me mâll:

Fort mos m’u merzit, mor’ vllá!

Pse, kur t’nisë dielli me rá,

Tash po vjen Tringa me t’pá:

Me ndêjë bashkë moter e vllá:

Prej shosho’it mà kurr me u dá!

Edhè vasha m’kâmë âsht çue,

Nihmo, Zot! Shêjti Shna Ndue!

Vetë me vedi thotë nji hera,

E msŷn turr drejt e kah dera.

Sa me huj deren ká hapë!

Se aspak vasha nuk m’â zmbrapë!

Por sŷn zjarm, vetllat ngerthye,

Dredhun ruben urë me sŷ:

Si selvija shtatit ngrefë,

N’mes t’oborrit i a ká befë,

Per mbas íjet « huten » mshefë.

Kur qe, se njaj Gjur Kokoti,

Si me e hûmë qi kisht’ nisë Zoti

Ûnen n’dorë tanë tym e shkndija,

Dirgjet shpatit si duhija,

Tue marrë shtekun me t’mdhej hapa,

Me dy t’Vasoviqas mbrapa,

E mâ larg prap me ndo’i shkinë,

Per t’ngarkue ato plaçkat m’shpinë,

Ká msŷ shpín m’i a djegë Curr Ulës.

Gjuri, menden maje ksulës,

Para shokësh pak ká shtekue,

M’sŷ, « kapicen » petullue,

Dollamës polin m’brêz ngujue,

Vjerrë « novicen » per nen krah,

Kthelltë taganin rrasë n’sylah:

E si ’i bishë dalun prej gurit,

Kur t’a lodhë plajmi me borë,

I âsht avitun shpís së Currit,

Sa hjedhë nieri ’i peshë mbi dorë,

Prej kah Tringen aj ká pá

M’kamë n’oborr ndêjë para shpís:

Si ajo Zana e bjeshkve t’mdhá,

Si aj flamuri n’ballë t’ushtrís:

Edhè hapin e ká ndalë,

Kû, habitë, po thotë kadalë:

Vall, a âsht Ora e Dormitorit?

A por Zana e Vizitorit,

Ulë e Mira m’kto zabele,

Per me gjetë ndo’i ród sherbele

A ndo’i shpendme giatë luginës:

Se nji vashë mâ t’mirë s’e shef,

Pasha Sh’Pjetrin e Cetinës!

Me i rá botës ti tef e m’tef.

Tash po e marr e e çoj n’Mal t’Zí,

Si ré nanës t’m’i nihmojë n’shpí,

Edhè qêni, i biri i qênit,

Thekë ká hapin atij vendit,

Drejt kah Tringa tue sulmue.

Por, kur bâ ká me i u afrue,

Sa shpejt Tringa ’i hap po kthen!

Sa shpejt « huten » po e merthen!

M’parzme Shkjaut se ç’po i a vên!

Hiqi gisht, he bujareshë!

Se ’imend kênke ’i bí prej fisit!

Bjeri shkjaut, bre sokoleshë!

Mu në parzme per mjedisit!

E t’a diej Knjazi n’Cetinë,

Se edhè n’qitët Shqyptarët aj fare,

Pasha Zotin, n’Shqypní s’hînë,

Dér t’jetë gjallë ndo’i bí shqyptare,

Qi per erz, e Besë, e Atdhé

Kto edhè desin si me lé.

Edhè « huta » bani « bam »!

N’kokerr t’shpinës bjen Gjuri m’shkam:

I âsht derdhë mulla nper rragam,

Pshesha n’ujë, ’dhe atà haram,

Çika vendit por s’po lot.

Sŷnin kokerr, flakë e agzot,

N’krisme t’pushkës kah shokët e Gjurit

Shef se vrap i’n vû atij gurit,

Sa me turr qi i a ká hjekë

« Hutës » fyshekun; veç tue u rrekë

T’dŷtin mbrendë ajo m’i a qitë,

Vasil Ndreka, nji uk malit,

M’tê « novicen » terezitë,

E i a njet shì n’lule t’ballit.

Dekun m’tokë bjen Tringa e mjera

Shta’n n’oborr e kryet te dera,

Mollza e faqes krejt n’gjak lá!

Edhè dielli dheut i rá.

Gjallë por Tringa Shkjaut n’dorë s’rá!




Ketbanat e Currulës

Kangë e njizetetretë

Porsa u shkim Tringa n’oborr,

Si ajo lulja, qi, shatorr

Çilë, prej gêmit t’a shkpusë breshni,

Vasil Ndreka sŷkerveshni:

Nji hundlesh me thîja n’krye,

Qi per tjeter vû s’kisht’ sŷ

Veç me vrá, me pré, me grrye:

Fíll prej vathit turr ká msŷ,

Si ajo rêja nper murrâ,

Dhend e dhí aj per me i rrmye,

Dhend e dhí kertyllë në vjamë.

Ah! kû ve’, bre t’kjasha t’amë!

Ká vikatë si katallâ,

Shllungë mustakun derdhë nji pllamë

Qaj Gjetë Gega m’kep pertej:

Befas trimi kû shperthej

Prej njaj breshte vrap tue ngá,

Tue dihatë e krejt n’djersë lá,

Shi at herë kur Vasili, n’gaqe,

Vû «novicen» per njâ’n faqe

Gisht po i hiqte, e Tringa u rrxue,

Gjaku rrkajë ballit tue i shkue.

Se Shqyptarët: kah per rranxë bjeshke

Ushtrí vîjshin prej Sutjeske,

Çeta-çeta e rreshta-rreshta,

Tue u pershkue nper ashta e breshta,

E nper suka, rmiqe e kreshta:

Si kan ndeshun cull e grá,

Pleq e çika vrap tue ngá:

E kan ndie si hasmi Shkjá

N’ moh Nokshiqit i kisht’ rá,

Kû po bâte aj nam të zí,

Se ç’janë mbushun me mëní!

Gjak e vnér se ç’u âsht perzí!

Atŷ urdhen mâ kush s’priti,

T’ parë as t’mbramë mâ kush s’soditi,

Veç se u lshuen si bisha malit

Do thik shpatit, do poshtë zallit:

Kush n’ e rrmakët e kush n’ e djathtë,

Disa t’ ngathtë, disa mâ t’ shkathtë:

Por gjith sŷnin flakë e agzot,

Llagam zêmren, mbushë n’ barot.

E kah ngasin, kah dihasin,

Njani tjetrit larg ç’po i thrrasin,

Si me u zdatë, si me u tuhatë,

Se ç’bajrak me zânun majet,

Cilli grykat edhè zajet:

Kush me u shtŷ e kush me msŷ;

Kush nder logje me ndêjë sogje,

Kâmët por shtekut t’ gjith me i thekë

Me pshtue askush: të gjith me dekë,

E Nokshiqin mos m’ e lshue,

Dŷ per nja per pa e pague.

Edhè trimat, zêmrat peshë,

Po shkojn malit tue i u njeshë,

Porsi njeshen Koprivnikut

Ato berret e Nikë Sykut,

Kur prej veret n’ kullosë t’ dalin,

Ashtû plym tue marrun malin.

Qaj Gjetë Gega, kuq si shega

Bajraktari n’ zâ prej Shllakut,

Orë e çuet e gjith bajrakut,

Drang drangoni tue qillue,

Para shokësh larg ká shtekue;

Edhè, vrap lshue thep më thep,

Drejt shpís s’ Currit del m’ nji kep

Shì m’ at herë, kur Tringen vrau

Vasil Ndreka, e u turrka shkjau

Fill prej vathit. Porsa e pau,

Keq me nanë Gjetja atê e shau,

M’ tê edhe « huten » tereziti:

Mu m’ grrêç t’ krés atij i a njiti:

Tamth e m’ tamth plumen i a qiti!

Ngordhi sŷt Vasili e u purë

M’ njânen anë e rá terthuer

Dekun m’ shkam. At herë prej millit

Xier tagâ’n, edhè nji fillit

Msŷn me pré atà krye t’ Vasilit.

Por t’ kisht’ pasë Vasili ’i shoq

Per mbas vedi, burrë kaprroç,

Harushan: po, kaliboç,

Besa, ’or probe, me t’ bartë m’ shpinë

Prej Nokshiqit dér n’ Cetinë,

Per pa u lodhë aj kurrnji grimë!

Kryet e tij si nji rrâjë bunge,

Të tanë neje e të tanë gunga

Sŷnin vrangtë e hunden cunge;

Derdhë musteqet si dý shllunga;

Me do gaqe, pak me thânë,

Pêsë koshiq miser me i zânë:

Edhè m’ kâmë aj mbathë do opanga

Lkure s’dhije, të tanë zhanga,

Lesh e rrypa, gjalma e vanga,

E qi at ditë, kur duel n’ushtrí,

Me armë n’dorë, me zjarm në gjí,

Bâ i a pat e shoqja shkinë.

Betêrr burrë e hardallinë,

Trim, po, shkjau, por ne calinë,

Ne tagan aj në sylah;

Veç « novicen » vû mbí krah,

Edhè sŷnin gacë prej farket,

Me do duer, çengela barket:

Millosh Pera aj êmni i tij:

N’Vasoviq me plang e shpí.

Ky, kur pá Vasilin vrá,

Edhè pá si curr më curr

Kishte marrë Gjetë Gega turr,

N’dorë taganin idhtë shterngue,

M’arrç Vasilit per t’shkurtue

Kryet per s’dekuni, « novicen »

Vên per faqe e, m’sŷ kapicen,

I hjekë gisht; por nuk e muer:

I vrau pushka si n’terthuer,

Shtatit kah Gjetë Gega u purë.

Bân me i shtî fyshekun tjeter;

Por namlija s’po i a ha’.

I mbet mbrendë gazhota e vjeter,

Turr karkllukut ka’ ashtû i dha.

Dhâmë e tmallë sa fort i shkrepi,

Lshon « novicen » rranxë nji shkrepi!

E vetimë sypri Vasilit

Flakron trimi, edhè prej millit

Tagâ’n i a ká xjerrë, e ’i fillit

Ballë per ballë Gjetë Gegës ká dalë,

N’tagan hovin per m’i a ndalë.

Me ndollë pûna se n’lisní

Turr prej shkujkut me furí

Lshohet luani m’nji kapruell

Qi n’kullosë t’i dalë kundruell;

E se, para se m’i u hullë,

Fulikare per poshtë trollit

Po i bje tigra atij kaprollit:

Harrue luâni atŷ at shkerbé,

Tigers m’shpinë lshohet rrfé,

Edhè atherë bishat perlahen,

Idhtë shoqe me shoqe hahen:

E dermishen e shkelvishen

Me do dhâmë porsì kortela,

Do çapoj thue janë çengela;

E ka’ ungrojn, kah ulurojn,

Lvisin bollat zhgjetë nper fusha,

Kapë perpjetë malin harusha,

Hikin derrat, marrin ferrat:

Kshtû Gjetë Gega u lshue mbí shkjá,

Kû edhè trimat t’janë perlá

Ndermjet vedi, e t’kan fillue

Idhtë taganat me i vezllue,

Njani sho’in m’e lânë pa kokë,

Qi me ngrânë m’tê zogjt sterqokë.

Kúr kan pá shkinat me sŷ,

Si Gjetë Gega e aj Millosh Pera

Njani tjetrin rrebtë kan msŷ,

Se ç’piskatë kan ato athera,

Malazezve tue u bâ zâ,

Per mas plaçket hutue malit

N’ nihmë Milloshit per me rrâ:

Qi me e pshtuem prej njatij hallit,

N’ t’ cill’n e qitte atŷ neshtrasha.

Millosh Pera, me do llana

Si nji «mashkull» qerri t’ trasha,

Kishte kênë, po, trim si Zana,

Me i rá zjarmit, me i rá detit.

Kund pa u trêmë aj sŷni i tí;

Qi edhè n’ lufta me askjer t’ mbretit

Shum do bulla pshtjellë kisht’ n’ t’ zí,

Ke aj n’ «novicë» gjuete fort hollë:

Me tê voen me kputë m’ krye t’ njerit,

Me kputë pipin njitë me mollë,

Flutrim sŷ’n m’ i a xjerrë skylferit:

Por, me u pré burras n’ mejdan,

S’ po e kisht’ pasë aj fort zanát;

Pse as me sè me blé tagan

Dalë s’ i kisht’ Milloshit t’ ngratë.

Krejt bashtina e tí ’i pendë dhé,

S’ dí a po a jo e ndo’i cung hardhije,

Se ne lopë kisht’ pasë ne qé,

Posë ndo’i lukre a ndo’i kâmë dhije.

Shpija e tij ngrefun kaçorr,

Thatë permbrenda si ’i shpellë uku,

Me ’i kotec, sa ’i kpurdhë, n’ oborr;

Nji gomár e ndo’i brengë çuku.

Cullt e grueja në gazep:

Dikû ngranë, dikû pa ngranë;

Jeta e tij si e bishës në shkrep,

Qi prej zije luron m’ hanë,

Me gjithkta por zogu i shkinës

M’ kisht’ pasë kênë zêmerfisnik:

N’ bukë e n’ krypë e n’ kupë të shllinës,

Lête nderë aj me ç’do mik:

Si gjithmonë, manà, n’ket jetë

N’ shpí të trimit, per trim njefë,

N’ dashtë n’kondosh n’dashtë n’xhokë, ké gjetë

Sofren shtruet e pushken ngrefë.

Se kû gjên trimi bujár…

Se kû gjên skylferi mish…

I a nisë mbrapshtë, puna i del marë;

Sjellë m’të thatë, e korrë dy fish!

Edhè kshtû ky Millosh Pera

Fort zanát s’kisht’ pasë taganin;

Sado trim e idhtë si fjera

Ngurrtas dredhte n’ajr taganin.

E prandej, sa duel me u pré

Me at Gjetë Gegen ballë per ballë,

Shef, pak vonë por, se mbí dhé

S’kishte rá mâ ngusht per t’gjallë.

Per ket pûnë me msŷ nuk hapej,

Veç se vedin m’tagan mprote:

Vithambrapas edhè zmbrapej,

Sa herë turrin Gjetja lshote.

Kshtû dy trimat, t’idhtë si Zana,

Kaperthye atà shoq me shoq,

Tue sjellë rrijshin me tagana,

Thue po korrin kallamoq:

Jo se mâ se n’at mejdan

Kryet shosho’t po duen m’i a pré:

Porsì t’ishte kryet bastan,

Per gjith treg aj qi me u blé!

E kah rrijn ashtû t’u ndjekë:

Gjetja shtŷj, Milloshi prit;

Hapu Gjetja m’ e bâ dekë,

Ngurr Milloshi e njalë lvit:

Kah Milloshi hapa-hapa,

Sŷnin m’ Gjeton gozhdë ngujue,

Rrqaset leres vithambrapa,

Sjellmesh s’ Gjetos si me u pshtue,

Don rreziku e thêmra i hasë

M’ trup t’ Vasilit, zogut t’ shkinës,

Terthuer shkamit dekë perplasë,

Edhè praptë bjen m’ kokerr t’ shpinës,

Kryet n’ teposhte e pa «kapicë»:

Se «kapica» nper rragam

Rrotullue i ká n’ nji plakrricë,

Me gjith shkrola hupë në zdram.

M’ tê Gjetë Gega t’ â lshue rrfé,

Me tagan në dorë shterngue;

Veç persè me hî m’ i a pré

Kryet poshtë shkamit vjerrët shtangue,

Puna do t’ a kisht’ qitë larg,

E me ngiatë s’ isht’ tue pasë ngae…

I a ká rrasë taganin n’ bark,

Kund nji pllamë perpjetë t’ i a çá.

Masandej per kaçirubet

Kryet Vasilit, dekun shtrî

Permbí shkam brî njaj kaçubet,

I a ká kapë, e me mëní,

Si kasapi e ká zanát

Kúr pret mish, aj me tagan

Ká nisë m’ arrç me i a cecatë,

Dér qi i jet n’ dorë si bastan:

Edhè atherë atŷ at rradake,

Arrçit t’ shkputne, krah nji fillit

E flakron si kungull Vrake,

N’ mes t’ oborrit, terthuer cillit

Mbetë kisht’ dekun Tringa e mjerë.

Shkon rradakja rrok më rrok,

Tamth e m’ tamth shporue per mndere

Tue e plirë n’ gjak at patalok;

Dér qi vjen edhè zatetë

Shì te kamët e Tringës. Athera

Nisë me marrë Gjetja perpjetë.

Veç, kqyr, ç’ bâni Millosh Pera,

Shpirti mirë pa i dalë të ngratit:

Porsa Gjetja shpinen suell,

Millosh Pera i ká dhânë shtatit

E permysë aj si nji buell,

Neper lerë rrshqanas tue u shtrî,

N’ moh njanës kamë Gjeton ká kapë,

Mys per tokë tue e karraní;

M’ tê m’ tagan atŷ edh’ âsht hapë,

Per m’ e lânë trimin pa krye.

Por me sjellë nuk mujt qyqani;

Pse shì at herë i u err nder sŷ

E i del shpirti, edhè tagani

I pshton dore e i bjen nen shkam;

E permys aj, sa gjânë-giatë,

Trûç bje dekun mbí rragam,

Tue e lânë vejë t’ shoqen e ngratë

Me tre djelm e kater çika.

Se ç’ janë lshue shkinat m’ at hera

Mbí Gjetë Gegen, raftu-o pika!

Jânë lshue shkinat si dŷ fjera:

Njana Stane, tjetra Jane:

Dŷ Kulshedra, njana e tjetra!

Sypri tij purë skrraja Stane

T’ shmâjten dorë i a kapë me kthetra.

Ndersa Janja, e fortë si mushkë:

Nji korume e zezë, shakshine,

Msue me tjerrë e me qitë pushkë,

Ardhë dika’ andej prej Cetine:

Dishkà grue kjo mashkullore:

Âsht turrë shtriga si shkerbé,

Per m’i a xjerrë taganin dore,

E me tê, po, me i a pré

Gjetos kryet, ajo korume,

Nám të zí Shqypnís me i lânë!

Edhè, besa, more kume:

Disì marre m’ vjen me t’ thânë;

Por at ditë e bija e shkinës

E pat pré Gjeton e shkue,

Edhè kryet Knjazit t’ Cetinës

Dhantí ajo pat per t’ m’i a çue;

E m’ «bisht t’ pelës», manati i Zotit,

Me na vû, kuku! Shkjau né:

Me kndue shkinat per t’ giatë t’motit,

Jana Gjeton si e pat pré:

Si gjak hupcë s’ shkoi Gjur Kokoti:

Si Milloshi s’ mbet gjak falë!

Veç se Gjetos i a dha Zoti:

Masì vedit zot me i dalë

Ndryshe s’ kisht’: edhè me krye

Sa kurr mûjt Janes i mbet

Mu m’ tureçka, tue i a thye

Hunden cunge. N’ at siklet

Jana mendsh, kercuna, u muer;

E mloj gjaku e mâ as me pá

S’mujt me sŷ. Dy fish u purë

Mbí Gjetë Gegen: veç me kjá

Shtriga s’kjau. Jo, po, kisht’ kênë,

Besa, or kume, nji trimneshë,

Me t’ardhë keq: e kam pa rrênë:

Se at ditë Ora e çoi me u ndeshë

M’atà krye, nji mâj qillue.

Ndersa dhimet shkina kmye

Zêmers s’frŷt rrin t’i u pendue,

Doren m’hundë e kuk ngerthye,

T’ká flakrue Gjetë Gega m’kamë.

E gjak sŷnin prej mënije,

Tue kercnue idhshem me dhâmë,

T’a ká shkulë nji hû dullîje

E t’ká nisë m’tê me sjellë m’shkina:

Bjeri Stanes, bjeri Janes:

Gjithsa ’u hate, perzet, shpina,

Per pa i mbajtun pajë kurrnjanes.

Nisin shkinat me piskatë:

Gjetja m’hû se ç’po u rri gati!

Shaju nanë e shaju tatë,

Dér sa u zhduken brîjs s’njaj shpati.

Gjak tagani tue i kullue,

Dý kuburet rrasë n’sylah,

Turr Gjetë Gega at herë â lshue

Me marrë «huten» mbetë mbí rrah,

Ndersa ndêj tue u kacafitë

Me dý shkinat. Kur m’«novicë»,

Qe, atŷ ’i shkjá e ká terezitë,

Tue e marrë ís pak mbí kerthicë.

E shitoi qaj Kërrstiq Vuku:

Djalë me brè hekur me dhâmë,

Lesht e hundës si qyme uku,

Dredhë mustakun giatë nji pllâmë:

N’daç per pushkë, në daç per krushk

Djalë mâ t’mirë s’ké pasë pse lypë:

Lidhë në tjegull, rritë në dushk,

P’r ’i parë armë, per bukë e krypë

Lête kryet per Knjaz të vet;

E as Fé e Atdhé s’do t’kisht’ mohue,

Me e pasë bâ jo beg, por mbret,

N’dorë Misirin m’i a pasë lshue.

Ky, tue u djergë me ’i ká per dore

E me ’i kál ngarkuet perpara,

Kur ká dalë m’nji sumullore

Mbí do megje e mbí do ara,

E pre’ andej trimi ká pá

Vasil Ndreken mbetë pa krye,

Millosh Peren permys vrá:

E ká pá si atŷ, ngerthye

Shtatit, Gjetja ishte tue shtrî

Doren m’ « hutë » plandosë per lerë,

Se ç’âsht mbushë aj me mëní!

Ç’t’i janë perzí atij gjak e vnerë!

Ç’t’i kan marrun flokët perpjetë!

Edhè kán lidhë per nji shkorre,

Mbas nji curri vetë zatetë,

T’i mbet Gjetës m’ «novicë» mizorre.

U rrxue Gjetja m’shkam të gjallë.

Lshon Kërrstiqi kryet m’i a pré:

Si lshon uku nper rrgallë

M’ndonji skjap a m’ndo’i shkerbé.

Shpejt po e xjerrë Gjetja kuburen!

Sa me shpejt zjarm qi po i ep!

Mirë m’i a thau, po, shkjaut lkuren !

Ç’m’i a muer shpirtin per gazep,

Tue i a rrasun shì në parsem,

Latrâc m’ lerë tue e hjedhë terthuer,

M’ tê çakajt qi me bâ darsem :

Aj, qi aq trim m’mbahej dikúr !

N’atè Vuku qi nper dhé

Po plandosej si lug trapi,

Mendsh harlisun nji çetë shkjé

Palabardhas hap mbas hapi

Thekte kamen nper laskár,

Pushken n’dorë, në brez taganat,

T’idhtë si helmi ruejtë n’filtár :

Hajrin kurr mos m’u a pá nanat :

Kush sŷzí, po, e faqezí,

Kush kryet « gjog », e menden « zog »,

Njani brac, tjetri kuprrac,

Dikush rob, dikush per kob.

Veç se trima sa t’u thuesh :

Si njaj Jozja i Vukadinit,

Matiq Jure në « zdragushë » :

Kerkserdari i Kulashinit,

Mihajl Bozho i Bozho Ikiqit :

Spiro Neshi gerxhelí,

Buka e botës e kuvendtár :

Ják Taraba kime-zí,

Derë e parë, e trim bujár :

Vuksan Leka, mejdanxhija :

Dy djelmoça prej Nikshiqit,

Spiro Zeka e aj Gjoko Ilija.

Njiky Gjokja ’i camerdhok,

As dér m’ giû mos me i rá deti,

Ka’ ashtû rrgalles lshue m’âsht trok,

Larg m’i lânka shokët mbas veti:

Edhè, menden mâje ksulës,

At herë, djali, fíll tue u kapë

Ke ato tbanat e Curr Ulës,

Ká pá ’m’ lerë si bijte prapë

Vuk Kërrstiqi, e shokët pa pritë,

« Veshk » prej millit xier taganin

E lshon ngutshem m’i a krasitë

Gjetos kryet, edhè mejdanin

M’i a lânë vedit: qi nder shkjé

Vonë e vonë kanga m’i u kndue.

Por jetshkurtë djali m’kisht’ lé:

Nuk i duel si e pat mendue!

Pse, sa muer m’tagan me msye;

N’stom pertej, qe, ká shperthye

Nper çetina, si uk malit,

Nji farë Luc Gjeloshi, i Grudë;

Shpí e parë e pika e djalit,

Kaleshan, musteqe rudë,

T’cillit sod e m’gjet të parë,

Si n’Malcí, si n’Mal të Zí,

Pushka e fjala i pat hecë, marë,

S’i u pré mik, s’i u la korí.

Ky kur páka shkjét tue zbritë

Edhe Gjokon lshue m’pikë t’vrapit,

Mirë ká zânë trimi n’nji pritë

Mbas nji curri e brî nji rrapit:

E kúr Gjokja, hapë n’tagan,

Ká marrë Gjetos me i u turrë,

Per m’i a kputë kryet si bastan,

Ç’ t’i ká mbetë aj n’kacaturrë!

Per nen sjetull mirë i a njiti!

I duel plumja rranzë me vetull.

T’ madhe Gjokja atŷ ç’ bertiti,

Edhè lmuç per tokë bjen petull

Shì te kryet e atij Kërrstiqit,

Me ngranë m’tê, mo’, Zo’, mâ keq!

Qêjt e bollat e Nokshiqit:

Kryet, ofshe m’ i a lânun grreç!

M’ i a lânë grrêç, po, njatà krye,

M’ t’ cillt dikur « kapica » plite:

Anì kur m’ a dridhte m’ sŷ:

Aq fort hije pasë m’ i ki’te.

Pra edhè at ditë qi duel n’ ushtrí,

Veshë e mbathë e m’ armë shterngue:

Pushken n’ dorë, zjarmin në gjí,

N’ sŷ « kapicen » petullue:

Bír, m’ i thânka nana e shkretë,

Mos bân kryet poç a matare;

Pse me pasë pa tê per t’ mbetë,

S’ gjên, jo, treg m’ e blé me pare!

Edhè i thânka prap kercuna:

Mos me u shtŷ teper, t’ pasët nana!

Pse Shqyptarët po ishin, Zo’, ruena!

T’ idhtë si gjarpni e t’ rrebtë si zâna.

Por, pse i rí djali tue ndollë,

Knjazi mendt i a bâka kubel,

Kin Shqyptarët se s’ gjuejn fort hollë,

Se aj Shqyptarët do t’ i bâjë zhubel;

E prandej, qyqari, muer

Gjith at hov, e as s’ i rá shpatit.

Si me thânë, kryqeterthuer,

Por u lshueka zhgjetë per s’ t’ giatit.

Po, por Luci hollë kisht’ gjuejt,

Edhè kryet, manati i Zotit,

Aj t’ i a bâni kungull ujët,

Me e kjá e ama per t’ giatë t’ motit.

Kur ká mbetun Gjoko Ilija,

Frota e shkjevet ç’ t’ â lshue turr

Perposhtë shpatit, si duhija,

Kep më kep e curr më curr!

Pushken n’ dorë, nder dhâmë taganat,

Neper driz e neper mret

Ki’n marrë hovin ka’ ato tbanat

E Curr Ulës, të mbetne shkret.

Lucë Gjeloshi, pika e djalit,

Fort po qet m’ at «kacaturrë»:

Fort po i gjuen shkjét atij malit,

Atŷ hovin per m’ u a ngurrë;

Veç se plumet e «martinës»,

Qi u fishkllojn per brî rradakesh,

Máll s’ m’ i bâjn, jo, zogjt e shkinës,

Porsì t’ ishin shtupa takesh,

E as m’ e ndalë hovin s’ e ndalin:

Veç, lshue turr e krejt terbue,

Me t’ mdhej hapa perpîjn malin,

T’ vramët e t’ premët per me i pague.

Kur, qe, dalin do malcorë

Prej njaj breshte, si lugeten,

Sikur t’ rrahë plajmi me borë:

Lul Rapuka e Pllum Gjeloshi,

Sŷnin gacë; Baca Luc Dedi,

Burrë i urtë Pjeter Gjokë Toshi,

E aj Muç Hasi e Prêlë Mehmeti:

Maça Grizhi, Shyta Pêma,

Ndoc Gjo’ Goci e qaj Prêlë Keri:

Do djelmoça si do dêma,

Hijen veç me i u a drashtun njeri!

Si aj Turk Shabi me trí zêmra,

Gjeto Marku flakë e agzot,

Me at Tomë Dacin, t’cillit thêmra

N’ sŷ t’ shkjaut mbrapa s’i merr dot:

Vjen Jus Muça e Márash Vata,

Shpend Delija me gjith djalë,

Si ajo nata, me shtergata,

Hovin topi mos me u a ndalë:

E t’ shperthyen si uq zabeli

Cac Kaçeli, e Voc Cungeli,

Lul Pál Kiri, e Nishk Djalë Miri,

Dum Buzuku, e Col Çamuku:

Mbandej Brahokol Demushi

Edh’ aj Islam Makalushi:

Maça Keqi, ’i varraslí,

Në sahat e në takí,

Veshë e mbathë, e burrë zotní:

Qi atjè n’ Lezhe te çinari

Kû tregtari, edhè shtegtari

Vuejn per ujë dimen e verë,

Me gjâ t’ vet, fitue me nderë,

Ndreqi kronin me ujë të gjallë,

Sjellë nper lerë e nper rrgallë,

Prej njaj kodre nen Kalá:

Qi prandej shpirtin per s’dèkuni

I a bekojn gjindja me máll.

Kta si pá kan gjinden vrá,

E t’kan pá si shkjét ki’n msye,

Per t’a lânë Gjeton pa krye,

T’ janë lshue trimat turr p’r’iheri

Si lavë ujqsh perposhtë Peshteri:

E t’u hjedhun p’r atà curra,

T’ na janë ndeshë burrat me burra

Shì kû Gjetja, purë m’ nja’n anë,

N’ dorë kuburen ngrefë si Zanë,

Gadi rrite zjarm me i dhanë

Zjarm me i dhanë, m’ parsme m’i a rrasë

T’ parit shkjá qi atij t’ isht’ qasë.

E si ’i herë atŷ u perpojn,

Se ç’ t’ kan lshue trimat m’ shoshojn!

Se ç’ kan nisë trimat me u pré

Ballë per ballë Shqyptarë e Shkjé!

T’ janë mberthye, t’ janë kaperthye

Njani m’ tjetrin terbue shqimit,

Si atà derrat n’ muej t’ hakrrimit;

E kah sjellin me tagana:

Thue per s’ tepri bâ i ká nana:

Kah orvaten e rropaten,

Shoq e m’ shoq kah idhtë pêzaten,

Tue u turitë, tue u drobollitë,

Fytafyt tue u kacafitë:

Dikush rrokë, dikush per tokë

Rri e plandosu kryqterthuer:

Tjetri m’ shpinë t’ shoqit kaluer,

Zênja frymen njak me duer,

Trandja kryet per lerë e krep,

Xirja shpirtin per gazep,

Me do kthetra si kulshedra:

T’ janë bâ lamsh, po, n’ at log Zanash

Si gjarpîj n’ zgavrra muranash:

A, si thonë, njalat n’ liqê,

Qi, kah shkrepë moti nper rê,

Kah i a ep naten vetima,

Ja ep gjama e bumbullima,

Ndermjet vedi ato kacrrue

Ashtû lamsh me mija e mija,

Shkojn n’fund t’uj’t t’u rrokullue,

Der sa qiellës t’ushtojë duhija.

E si s’epri m’arë nper bûca

Kputun rrêmash bijn fiqt pûca,

Mâ se ’i kokë, besa, mor’ shokë,

Shkepun arrçit rá per tokë,

M’to me ngranë e m’to me krrokë

Sorra, e korba e cilikokë,

Sŷt me u a shperthiqë me skep.

Edhè i mjeri, ofshe gazep!

Kryet qi m’tokë atŷ rá s’parit

Kje shî kryet e nji Shqyptarit:

Kryet e Brahokol Demushit,

Qi, zanë vend n’Mal t’Barbullushit,

Ora e qitte at ditë n’Nokshiq

N’luftë me u pré me ’i t’Vasoviq:

Me at Brankun e Tomo Milit,

Kryet i cilli, besa ’i fillit

I a rrumlloi trimi m’tagan,

Si t’kisht’ kênë poç a bastan.

Trupit shyt e n’gjak krejt lá

Brahokoli dekun rá

E u plandos per tokë sa ’i trá,

Zanun parsmen m’lerë perfundi:

Sa qi token, thue, se lkundi

Ka’ ashtû trup u shâm per dhé.

Me pasë kush ndo’i gjedh per t’pré

Lopë, a dêm, a ká kulari

N’ndonji moje, edhè atypari,

Mbasì repë t’jét gjedhi e dá

Misht n’kortarë, me pasë per t’rá

Gjedhe tjera prej pastrakut

N’shpí tue u dredhë, a se kah dalin

N’kullosë n’nadjet, m’at erë t’gjakut

Tranden t’gjitha: hapin ndalin

E harû rrijn e njuhasin

Kah vjen era: mandej ngasin

Trok ke vendi, kû kje therë

Lopa a kau, e atŷ m’at herë

Kryet per tokë e çark rreshtue,

Dhén me kamë tue çukurmue

E me bryna tue e dermue,

Kan per t’nisë t’gjitha njiherit

Trishtueshim me bâ nji gjamë

Permbí at gjak derdhun aljerit,

Mnderet nieri me u ngrîjtë m’kamë:

Kshtû shqyptarve, kur okolin

Pán n’gjak plirë, e Brahokolin

Shul per tokë mbetun pá krye,

U ká hypë vneri nder sye,

Sa me idhnim edhè merthye

Janë me shkjé! Mâ atŷ kush jeten

Máll s’po e bân; si maluketen

Por t’kan msŷ atà njani m’tjetrin:

Plaku m’t’rín, i riu m’të vjetrin,

Si m’kê t’ndeshte kush mâ s’pari.

Mnijet sŷt u janë ndezë zhari,

Kallë llagam frŷ ding u âsht zêmra:

N’lerë nji pllamë u ngulet thêmra,

Hidhen gurt nji ditë arë larg,

U shkon buza të tanë jarg,

Kah po msŷjn e kah po shtŷjn,

Shoqisho’in kah po e ndersŷjn:

Rrin nen kamë toka t’u dridhun!

Maça Grishi, ’i burrë i lidhun,

Fort po e dredhë trimi taganin

M’at serdarin Llazo Stanin:

Idhtë shosho’it t’cillt kah po i mveshen,

Thue dy curra n’moh po ndeshen!

Matiq Jure, ’i taravol,

N’sŷ « kapicen » e nja’n pol

Të dollamës nen brez aj zânun,

Fort po rrin trimi tue dhanun,

Shum po ká trimi zalldan,

Maça Keqi kah m’tagan

T’a vên para e askund aman

S’po i lên, besa, as me marrë frŷmë!

Djerset balli u rri tanë brymë.

Se ç’po hapet Ndoc Gjo’ Goci

Mbí nji shkjá prej Gjurakoci

Lé n’ Kosovë! por qi enè fmí

Paska dalë ky e ngulë n’ Mal t’ Zí:

Miter Spasi aj êmni i tí:

Trim si Zâna e belaçí:

M’ trá me mrrîjtë, po kryet e tí.

Ky Ndoc Gjoni me trí zêmra,

Burrë çufrrok: shkjaut mos me i rá

As dér m’ sjetull, por qi thêmra

Mbrapa n’luftë kurr marrë s’i ká:

Sŷnin gacë, zêmren barot,

Lum per tŷ, o i Lumi Zot!

Se ç’i âsht furë n’frymë shkjaut mizuer:

Se ç’ po e rrekë kryqeterthuer!

Fort po i hapet m’tagan Ndoci!

Ah! kadalë, bre Ndoc Gjo’ Goci,

Se s’ké pá ti Shkjá me sŷ!

Se s’po i’n krep me u zânë dejlanash

Neper kneta t’ Kakarriqit:

Por po jishin do djelm nanash,

Fort me t’ lânë, besa, pa krye,

Po t’ zate’n kund n’ndo’i log Zânash,

Si zatetë t’ paskan, qe, tý

Nder kto rrgalle të Nokshiqit!

Ka vikatë, disì tue u tallë,

Gjeto Staka, ’i trim budallë,

Kah shperthen vetulls s’nji ahit:

« Kacaturren » m’ sup të krahit,

Rrasë taganin n’fletë t’ sylahit

Me do veshë si veshë harushet,

Permndershim kercnue belaja

Ndermjet dý kuburesh s’ « Tushet »,

T’ cillat, kryet qitë si dý rrshaja,

Larg m’i vritshin koder m’koder:

Dymdhetë qese blé në Shkoder:

Njeshun vezmet njanes í,

Me atà « kunguj » sermit shkrî,

Me ato tufa tjerrë tehrí:

Qi edhè n’ Lesh dikúr pat pré

Sufarín, pse do dit para

Doganisë ky i paska n’ Fé

Me do fjalë per burrë t’ pamara,

Ndersá aj n’ Shkoder, pa armë në brez,

Per treg endej giatë pazarit

Edhe trimi m’ Malazez,

Porsi njaj ariu prej Sharit,

Ka lshue turrin fulikare

N’p’r ato rrahe e ato laskare

Idhtë taganin zjerrë prej millit:

Porsì lvitë rrfeja kupës s’ qiellit.

E si meçka kur t’i hullet

Shpellës me mjaltë, nisë bleta e vrullet

Per rreth bishës e me mëní

M’ nja i bje m’ thimth, por pa dobí ;

Pse, turîjt zhytë nder fashoje,

Meçka nuk po trêmej soje:

Kshtû kan nisë me u krepatue

Ndermjet vedi e me u ngashtrrue

Cerrnagorasit, kur s’èperi

T’ atij rrahi nper t’thepisunat

Brîje t’ rèpuna, si pùlave

Qi u bje shqypja, ngerthye kthetërat:

I trènuni Gjeto Staka

N’ at log Zanash neper çufëra

U dorgj turr. Trum trokollisin

Troç m’ troç, mtruhen, tranden trimat,

Mendsh trullue. Lamsh hamullohen

Njani m’ tjetrin; matarohen,

Ngiten, nziten me dorë njiten,

Hârakuqen nper rrgallë:

Kush terthoras, kush perballë,

Çeku qenash, quku krenash,

Llanash laskarou m’ tagana:

Pergjak xhoka e xhamadana,

Gozhupë, struga e koporana.

Hapen shkjét m’at Gjeto Staken,

Hapen, zdaten me sjellë maten,

Vithambrapas trup por zmbrapen

E as me msŷ zêmra s’po u bân,

Kah po shofin si m’tagan

Âsht turrë Gjetja, trimi i trimit,

Si ajo rrfeja n’natë thellimit.

Mihajl Draga, ’i burrë si motit,

Shkelveshë sŷnin, falme agzotit,

Kaprroç burrë e i fort gazep,

Zânë dollamen njanit skep

Ká bâ zêmren gúr e krep

Edhè m’Gjeton t’ká marrë hov,

Si njaj Turku me Moskov.

Gjeto Staka, sŷ bollshordja,

Se ç’t’i u hap m’tagan: si Mordja

Hapet m’kosë. Qindro, bre Mije e

Mos e lsho! pak mâ pertej

Po i vikatë Vuko serdari.

Por pak vonë; persè qyqari

Fjalët s’i ndieu! Shi at herë per tokë

M’tagan kryet Gjetja i a hodh

E e la shŷt: mâ kurr me i rá

N’mend, me kthye te cullt e grueja,

Qi n’Njegùsh po i lodhte ûja!

At herë Gjetja, tue vikatë

Tue vikatë, tue u hallakatë:

Thue po shkon me u njitë aj valle!

T’i â lshue m’shpinë Vuko serdarit,

Dorë e djathtë e Gospodarit.

Trim pra Vuku e ’i zog petriti,

Por m’e pritë Gjeton s’e priti;

Veç se u shmang, e neper shokë,

Si njala tue derpertue,

Ká marrë shpatin thik perpjetë,

Kin ushtrís aj me i bâ zâ

Shokve n’nihmë atŷ me u rrâ,

Msŷ qi ’i kisht’ nji katallâ,

Mos m’i u pá, besa, kund halli.

Veç fort nalt s’u njit, zavalli,

Lucë Gjeloshi, pse, zânë n’pritë,

M’ «kacaturë» m’tê hollë ká shtî,

Per rranxë vithes tue i a njitë,

Dekun m’tokë tue e karranì,

Me e kjá e shoqja hollë e giatë,

Si ajo qyqja m’rrêm të thatë.

Porsa dekë u plandos Vuku,

T’ká lshue turr njaj Lul Çamuku:

Lutrâ burrë ky prej Merturit:

Si harushë dalun prej gurit:

E tue ngá ashtû troç më troç,

Merr Gjetë Gegen kaliboç,

E me tê ngarkuet lshon vrap,

Si vên ujku ’i ftujë mbí shpinë,

Dér qi dalë ká te ’i luginë,

Te nji gurrë e nen nji rrap,

Kah shqyptarët vîjshin tue rrâ

Porsi breshni me murrâ.

Atŷ m’tokë trimi e ká ulë;

I ka dhânun ujë me ksulë;

Brezin shtatit i a ká zgidhë;

U ká vû varrve duhan,

Me i zanë gjakun, e i a lidhë

Prap me brez; edhè i a bân

Nji cingare. Gúr e unuer

At herë xier, e si n’ t’ terthuer

Nisë me shkrepë; e mbasì muer

Kafi zjarm, me tê cingaren

I a ká ndezë. Mandej mataren

Aj ká xjerrë plot me rakí

E i a ep atŷ me pí:

Pse rakija, thonë, bàn mirë

Per varrë t’ pushkës. Aj prap por xier

Prej terçukut nji kaptînë

Hudre s’ thatë, e per nen krye

I a qet Gjetos. Hudra vín

Me pritë shtrigat e per sŷ

T’ keq, si fjalë e lanë të Parët.

Ndersa Luli m’ shpinë ká bartë

Njat Gjetë Gegen e ktij varrët

Po i a lidhte, mâ se ’i kokë

Rrotullue ká, ofshe! per tokë,

Idhtë ka’ ashtû rrijshin tue u pré

Shoq me shoq shqyptarë e shkjé.

Atŷ, ’i herë, mbet Arif Bishi,

Shyta Pema e Lano Grishi,

Edhè a’ i biri i Let Putanit,

M’ arrç qi kryet më tef t’ taganit

I a preu Ristja i Savo Sulës

Mu ke tbanat e Curr Ulës.

Gjeto Staka pret Mhíll Dragen

Burrë i fortë ky e belaçí

Shokve t’ vet qi u a luete shtagen,

Sa herë mbushej mendja atij;

Mandej preu Petko Babiqin,

Tverdko Illín, Trifon Mandiqin,

Edhè Jovo Nevjestiqin:

Anì Jovo, qi djalë tjeter

Pasë s’m’i kisht’ kercuna loke!

Po, por Gjetja, bishë e vjeter,

Aq giatë pûnen s’po e mendoke

Giatë s’po e tierte, jo, gajtan,

Edhè i mbetka atŷ m’tagan

Mu n’butë t’krés e m’vesh të shmangët,

Njanit sŷ tue e lanë të mangët,

T’i a lânë rrashten haptë si boskë,

Larg kapola e krés hjedhë n’prroskë,

M’tê me lpye qêjt e Nokshiqit.

Por, manà, ’i farë Vuçeniqit.

Atŷ gjakun mirë i a muer

Njat Cac Deden, belaçuer,

Shyt per tokë tue e lshue terthuer,

M’tê me ngrânë orrla e sokola,

Me i ardhë shqarthat rreth e okolla

Neper rreze qi lshon hâna.

Kadiq Pera, ’i uk zabelit,

Burrë i lidhtë e trim si Zâna,

Se ç’t’i â lshue m’shpinë Voc Cungelit!

Se ç’t’i a preu aj t’mjerit kryet!

S’t’shoqes ç’i a verboi t’dy syet.

Tue e lânë vejë me kater fmî,

Ne stan n’bjeshkë, ne tokë në vrrî:

Me i ankue gjarpen e mî!

Njaj Muçë Hasi, ’i derë bujare,

Ç’t’a ká bâ aty aj kryet matare,

Edhè lshue ç’t’âsht fulikare

M’shpinë t’atij Jovo Sokolit:

Besa, ky ’i farë taravolit

Me bré, po, hekur me dhâmë

Lutrâ burrë e kryet sa ’i shtâmë:

E m’tagan kryet m’arrç qyqarit

Dýsh i a dau si shegë Tivarit.

Atŷ at herë Pipo Gërrzhiqi,

Mustak shtupa, flok-iriqi,

Qi at Tungj Pepen la pa krye

Kúr ká pá trimi me sye

Kryet dŷ felesh Jovos thye,

Delli i ballit ç’i ká kcye!

Se edhè m’Muçon idhtë ç’t’ká msye,

Mos me e lanë Jovon gjakhupsë;

Shtrî më rrgallë trimi pikë gjallë,

Mbí tê sorrat me kcye pupsë!

Gjygjin kokës por kopilani

Mirë, sa duhej, nuk m’i a bâni,

Besa, atŷ; pse Lul Kapuka,

Trim mbí trima, m’shpinë i u lshueka

Turr e vrap n’per at mejdan,

Porsì deti çue tallaz,

Edhè i mbetka, ofshe! m’tagan

M’arrç të qafës e dér m’germaz,

Por pa mujtë krejt m’i a rrumllue,

Njitun kryet p’r at fije lkurë,

Permbí parsme erdh e i u vuer,

Porsì t’ishte strajcë tagjije:

Nper gerglâc tue i gurgullue

Gjaku t’mjerit gulfa-gulfa,

Si atà ujët nper lug t’mullinit.

Ashtû trimat idhtë mberthye

Shoq me shoq e kaperthye,

Kah n’mjet vedit rrín tue msye

Si lutrâj si katallâj,

N’ bokë pertej nji çetë shqyptare

Ç’e ka nisë pushken batare

M’nji lavë shkjé, qi kep më kep,

Marrun hovin hallagrep:

Do djelm t’rí mendt maje ksulës:

Rrâjshin n’nihmë shokve me u shkue

Ke ato tbanat e Curr Ulës,

Me Shqyptarë kû kta takue,

Rrijshin krenash tue u krekcue:

Thue se lé kishin per s’tepërmi,

E se ’imend rreth asajë tbane

Po ishte çilë ndo’i kasaphane

Per mish t’nierit, e prandej

Rrín tue sjellë m’shosho’in pa dá!

Kur Shqyptarët m’at bokë pertej

Kan dalë trimat e t’kan pá

Per kundruell, si rrash per tokë

I’n shtrî gjindja: kush pa kokë,

Kush varrue, kush keq cungue,

Njani vrá, tjetri prap çá;

E t’kan pá si Cërrnagorasit

Qi aq zanát e kan mejdanin!

Rê me breshen shpatit dìrgjeshin,

Pushken n’dorë, nder dhâmë taganin:

Zdap, lutrâ edhe katallâ:

Lshue per vrap gjithsa i’n tue mûjtë,

Shokve n’nihmë atà me u rrâ,

T’i a kan nisë atŷ me gjuejt

M’ «huta» shkjét, per me ja u pré

Rrugen para. Mys per dhé

Shtrî janë shkjét n’flakë t’«kacaturravet»,

Edhè kryet strukun mbas curravet,

Larg shosho’it derdhë atij shpati

T’u kan ndêjë m’«novica» gati,

E t’ká nisë pushka me krisë

N’p’r ato repe e n’p’r ato brîja,

Si në zjarm kerset dullîja.

Atà qit’, e këta qit;

Kta levdoju, e atà levdoju;

Haju, shaju koder m’koder

Thue po duen me bâ ndo’i loder:

Jo se mâ krenash me u herrë,

Shoqishojt shpirtin m’i a zjerrë,

M’i a zjerrë shpirtin per gazep.

Maça Grizhi, ’i shqype m’krep:

Ah! kadalë, moj Cërrnagore!

Se ktû i thonë Shqypní mizore!

Se s’ké besë as nuk ké ndore,

Per pa t’hjedhë un te Cetina,

Pa t’i herrë treqind kaptina,

N’zí pa t’pshtjellë nja trí mij shkina,

Per njat vashë qi më ké vrá,

T’rijt e veren m’i a ké thá,

Si punue s’ká Turk as Shkjá:

Trimi pushken me sjellë m’grá!

Gjokë serdari, ’i sŷ-harushë:

Byrm, Shqypní, gjithkúr të duesh

N’plum të randë n’barot të zí!

Se mâ gadi kurr s’e dí,

Manà, vedin se jam gjallë.

Se edhè un ktej, besa, s’kam dalë

As per krushk as per kumarë,

As per t’sjellë un ndo’i punë marë;

Por me vrá, po, e por me pré,

Por me djegun gur e dhé

N’ mal e m’ mal e koder m’ koder,

Dér qi t’ bij nji ditë në Shkoder:

Edhè atŷ, po, «trobojnicen»

T’ a zhvilloj m’ Kalá, e «kapicen»

Tŷ, Shqypní, t’ a vê un m’krye,

Tue t’ a dredhë disì m’ nja’n sye,

Bota marë me qeshë me tye!

Edhè kshtû, herë lavd tue qitë

Shoqisho’it, herë tue u shpotitë,

Tuj u shá, me fjalë t’ u nzitë,

Ç’ janë terbue trimat m’ at hera!

Se ç’ t’ âsht dhânë vigma e potera!

Fort po ushtojn «huta» e «novica»:

Ká marrë gjâmë larg Drezovica,

Kumarusha e Treskavica!

Mark Milani, trimi i trimit,

Kur ká pá si rêja timit

Mbí Nokshiq qiellen kisht’ mlue,

Si isht’ kênë trimi tue pushue,

Mirë m’ â njeshë, mirë m’ â shterngue:

Ká mbathë çizmet dér mbi giû,

M’ kamë ushtrín edhè e ká çue,

Per rreth vedi n’ bjeshkë ndalue:

Gjashtë taborre malazez,

Njani i rêmtë, tjetri kermez,

Kush musteqet lshue dér m’ brez,

Disa pleq, shumica t’ rí,

Të gjith gati n’ luftë me u shkrí

Per Knjaz t’ vet e Mal të Zí:

Ká zjerrë gjogun pullalí,

I a njet frê’n dore s’ Ltinit,

I a shkundë shalen telatinit,

I a shterngon me tre kollana:

Hidhet gjogu porsì Zana;

Fort hingllon i biri i atkinës,

Si t’gjith faj’n qi e ká tagjija!

I a ká falë Knjazi i Cetinës,

Kur po e niste kah Shqypnija.

Edhè Marku, sŷ-duhija,

M’zenji kamen, bân me i hypë,

Nper Nokshiq m’shpinë t’tij me zdrypë

E udhë mbi udhë e per nen bjeshkë

Fíll m’e qitë ushtrín n’Sutjeskë:

Kû mendon se ká per t’gjetë

Ndêjë shqyptarët as çuet as fjetë,

Harû kta tue bâ çudí

P’r at ushtrín e Malit t’Zí:

Kah ká mbajtë, se kah ká rá,

Qi me sŷ mâ s’i’n tue e pá.

E atŷ atbotë aj fulikare

N’shpinë me i ramë ushtrís shqyptare,

Ashtû befas: si prej s’epërit

Ndo’iherë orrli i lshohet lèpurit,

Kur n’ndo’i driz t’a ketë soditë

Ndêjë harû: edhè me i qitë

Shqyptarët n’rreth, e si n’kariq

Mlysha, njila e krapuliq,

Gjallë me dorë trimi me i zânë:

Nji me kthye n’shpí mos me lânë,

Qi me u thânë gjindes n’Shqypní,

Se ç’kob bâni Mali i Zí

Mbí shqyptarë, kur me furí

Ky pat msŷ Plavë e Gusí;

Edhè para rresht me i vû,

Si bagtín, e fíll m’i a çue

Per mâ t’madhin morè kob

Knjaz Nikollës t’gjith lidhun rob.

Kur, shî at herë tue i dhânun shtatit,

Per me u hjedhë trimi m’shpinë t’atit,

Po ndien malet tue gjimue

Po ndien pushken flakë tue vlue

Poshtë n’Nokshiq, e prej zenjijet

Kamen hjekë. Krejt prej habijet

Trullue n’mend, âsht lshue atŷ turr,

Edhè dalë ká tej m’nji curr,

Kû po rrin e kqyrë n’turbí

Rreth e rrotull mal e vrrî;

E kur pá trimi tuj ardhë

Prej Sutjeske ushtrín shqyptare:

Pá Nokshiqin si ishte lbardhë

Me Shqyptarë, e se batare

Atŷ luften kta ki’n nisë:

Pá si n’diell ndritshin taganat.

E sa nieri ishte permysë

Shyt per tokë atje ke tbanat

E Curr Ulës, se ç’i ká rá

Koshës me dorë! E porsì mzati

Qi perlyket fushës t’u ngá,

Sa të madhe atŷ aj vikati

Atij Mirkos gerxhelí,

Kapitanit me kondosh,

N’zâ per pushkë ky e bujarí:

Kû jé, Mirko, eh ti mos kjosh!

Se dikush paska trathtue!

Shkimja, Zot, hisen e diellit!

Se, pa pritë e pa kujtue

Prej Sutjesket ardhë nji fillit,

Plym Shqyptarët paskan prispjetë

N’ Nokshiq t’ gjith n’ xhurdî a n’ gunë

Tuhatë m’ záll e ç’ merr perpjetë,

Si ajo miza per kercunë!

Zgidh, bre Mirko, do taborre:

Gjithkû t’ jét, po, pika e djalit

E t’ mos dijn shka âsht besë as ndore:

E me to dirgju poshtë malit,

Ushtrís s’ onë me i vojtë ti n’ nihmë,

Per mbas plaçket kjo hutue;

Se, per Zotin, ngusht do t’ bijmë,

Me shka m’ dán neshtrasha mue!

Se ç’ t’ ká krisë at herë bujrija!

Se ç’ t’ ká rrahë lodra e trompeta!

Mirë shterngue t’ âsht m’ armë ushtrija

Me bukë n’ strajcë e peksimeta!

E t’ u ngref top e havan

Vetulls s’ malit mbí Nokshiq!

Kerkserdár e kapitan

Ç’ t’ kan njeshë shpatë e ç’ t’ kan njeshë klliç!

E sikur, mbasì prej vjeshtet

Zbrû t’ jét toka shínash s’ randë,

Shkputë ndo’i rreshpe buzë njaj kreshte,

Termegshim bân dhén me u trandë,

Kah, tue brishtë me t’ rrebtë zhumhúr

Poshtë rrmores, shamet n’ fund:

Kshtû ushtoi breshtë e terratuer,

Vetë po, mali thue se u lkund,

Kur ushtrija e Mark Milanit,

Lshue prej s’ epri fulikare,

Per mbas Mirko Kapitanit

Turr sulmoi m’ushtrí shqyptare.

Lum e lum per t’Madhin Zot!

Kur janë ndeshë shqyptarë e shkjé

Kur janë ndeshun flakë e agzot:

N’mní t’shoshoqit atà lé:

Se ç’âsht ndezë lufta m’at hera!

Fort t’ká vlue «huta» e «novica!»

Ç’t’ká plasë vigma edhè potera!

Ç’t’janë perzí «ksula» e «kapica!»

Edhè topat tue bumllue!

Shprazu gjylet flakë e shkndija!

Larg Trojani ç’t’ká gjimue!

Ç’ká shungllue kjo Metohija!

Nen kamë toka tue lkundë shrregull,

Âsht dyndë pluhni rê mbí krye,

Muzë âsht qiella n’tym e njegull:

Mâ Nokshiq s’pá kush me sye!




Zana e Vizitorit

Kangë e njizetekatert

Kshtû n’Nokshiq lufta po vlote,

Zana e Madhe e Vizitorit

Më kisht’ dalë ajo n’nji kep,

Prej ka’, e Mira, po kundrote

Si terthores së Nokshiqit

Rrihte «huta» edhè «novica»:

Si flakojshin n’diell taganat

E si grîheshin n’mjet vedi

T’idhtë Shqyptarët e Cerrnagorasit:

Nji grusht trima kta, qi Mbretit

Të Stambollës, manati i Zotit,

Pesqind vjet kokerr m’i ndêjen

E askurr pushken dá s’m’i a kan.

T’lirë nper krepa tue e shkue jeten,

Si ajo shqypja skepekrruta:

Ndersa Serbi ’i belaçí,

Me Turk nisë kishte krushqí

E po rrite aj me dorë m’ballë

Tue i bâ Turkut «tungiatëtjeta»,

Turkut tue i lá pagë e t’dheta:

Pesqind vjet harap i shitun!

E ashtû ndêjë e Bukra e Dheut

M’at t’thepisnen maje kepi,

Rreth e rrotull rrokullote

Synin flakë, si flaka e diellit,

Tue kundruem e, shêj tue vûm

Se kujë pushka mâ hollë vritte,

Kujë mâ ters tagani ndritte :

Kush po hapej, kush po zmbrapej,

Kush po msŷte mâ furishem

Malazezt a po Shqyptarët :

T’ cillve n’ mní, kishe me thânë,

Se edhè fort vehtja u kisht’ ardhë,

Q’ se atŷ jeten, sado qi e ambel,

Kurrkush máll, besa, s’ po e bâte :

Rrezja e sŷnit, kur, qe, i priret

Ka’ ato tbanat e Curr Ulës,

Kû të mjeren Tringë per s’ dekuni

Ká pá shtrî terthuer oborrit,

N’ nji hurdhë gjaku kryet sharrue

Shî te praku i derës së vet.

Pse të mjeren morì Tringë

Edhè mirë, manà, ajo e Mira

Njoftë m’ a ki’te prej kahmotit:

Q’ se kjo, vajzë e enè fëmij,

Flokët rreth ballit rrumullue

E nder mrize t’ Vizitorit

Reshun rrunzat me mrizue,

Bâte kputa: a se me shoqe

Rrite hijes tue këcye,

Me u stervitë, po, jetshkurtuemja,

Si dikur kjo, vetë, bâ nuse,

Me këcye me nuse tjera

N’ ato okollet e Malcís;

Ase, ulë ruben nen vetlla

E tue bâ kinsè po kjate

Mbí ndo’i rrunzë a cungë shtrî para,

Njifte fjalë tue dnesë, tue fshâ,

Per me dijtë mandej, si grue,

Me vajtue burrat e dheut,

Ndér qi fisit t’i ki’n lanun

A per gjýgj e per pleqní,

A per bukë e bujarí,

A per besë e per burrní,

Per urtí, per trimëní,

Vrá me Turk kta, e vrá me Shkjá ;

Jo se kur, per brî ndo’i gurre

A ndo’i çutrri ujnash akull

Bashkue blegat me u freskue,

I a nisshin atŷ, çerdhûkullat,

Me u ngallitë njana me tjetren:

Tash dynd skllafat me shplakë t’dorës

E sterpik ftyren shoshoqes,

A se qite me kamë n’ujë:

Njana tjetres m’shpinë tash lshoju

Poshtë perpjetë stomeve t’blera:

Guga fmijsh, per t’kalue motin,

Verës mbas gjâjet m’bjeshkë kur dalin.

Zana e Madhe, strukë nder zgavrra

Gvêjsh jetikë, a nper gallushtra

Bigash s’mrazta, çilun m’karpa

Prej rrufejet bumbulluese,

Rrite e Mira e po i skjyrtote,

Krye per krye me Motra tjera,

Me ato t’bukrat Shtozovallet!

Orë e Zana t’Vizitorit:

Fol e qesh kto ndermjet vedit,

P’r ato argtime e lojë fminije,

Krejt pa t’keq e tanë fjeshtsí.

E kur ndollte se ndo’i shoqe

Ftyret Tringen n’moh po e lagte,

Pa rubë m’krye, llanash shpervjelë,

Amel n’gaz tue gargullue

Si t’këndojshin n’mal bylbylat,

Edhè ashtû ftyret priskue

N’ujna t’gurravet t’argjanta:

Si e kerthnesta drandofille

Rîhet n’voes n’at ag të Dritës:

E fulqîjsh n’ujë bushurdisun,

M’shpinë kjo shoqes vrap vervitej,

Tuj u ndjekë n’p’r ato blerime,

Si dŷ flutra t’bardha, t’bardha:

Zana e Madhe, kah po e shifte

Ashtû t’njethtë e të kerthnestë,

Bardh e njomë si ajo prendvera,

Edhè fort, po, e Bukra e Dheut,

Manà, knaqej vetë me vedi;

E tue folë me Shtozovallet

Bashkë tue folë, bashkë tue ligjrue,

Merrte, e Mira, edhè po u thote:

Pa ndigioni, moj sŷgrizha,

Moj pinjolla rritë nder molla:

Pásh at t’Lum, qi vrân e kthiell,

A u ká rá ndo’i herë me pá,

Nen ket hanë e nen ket diell,

Fmij me ’i hije mâ të kandshme

Se Tringë Ulja e Ulë Keqotës,

Burrë i dheut ky, e buka e botës,

N’nám e n’zâ nder Male t’Mdhá.

Kqyrnje ’i herë, he i raftë e mira!

Si i ep shtatit, m’shpinë ka’ i lshohet

Bleges shoqe n’p’r at rudinë;

Si njaj hylli, qi n’natë vere,

Zhgjetë i bjen të mraztë Empirit,

Tue lânë mbrapa ’i hullí drite!

Jo, po prá, mirë jé ka thue,

Njana Orësh fjalen i a kthete:

Sŷni i keq veç mos e pát,

Se kjo mue, manati i Zotit,

Me njat shtat filiz çetine,

Me ato vetlla si fiskaja

Me atà sye kokrra qershije,

Me atà dhâmë si gurt e zallit,

Fill mbas shiut kur t’u bjerë dielli,

Dishka m’dán, po, si ’i cirkë voese

M’gjeth t’nji lili, kur mâ s’pari

T’shkrepë m’tê rrezja e nadjes s’ré.

Si veç, Zot, rueja nanës s’vet!

Se, manà, kur t’bâhet nuse,

Shoqja kund s’ká per t’i dalë

As n’Malcí, as n’Shllak, as n’Shalë.

Sa mirë s’Bukres s’Dheut m’i rá,

Per at fjalë qi i foli Ora,

Edhè, e Mira, buzen n’gaz,

Kshtû ká marrë e ligjiron:

Animâ, moj Orë e Zana,

Tringen ju fort me m’a dashtë,

Me m’a dashtë, n’kujdes m’e pasë:

Me m’a ruejt si sŷt e ballit,

Kurdoherë t’dalë me verue

Nder kto vise t’Vizitorit,

Qi ktê shtriga t’mos m’a ngase

Sŷni i keq t’mos m’a peçase,

N’moh m’mní kama t’mos m’i shklase:

Larg « gojlidhnin » me m’i a mbajtë

Zhegut t’ditës me m’i bâ hije,

Me m’i a bâ ju dimnin verë:

Me m’a ruejtë të njethtë perherë,

Si ato lulet në prendverë,

Mbasì lule e falka Zoti.

Se, q’m’ at ditë qi e pava s’pari

M’breg t’Gradinës tue u dhânë ujë rrunzave,

E vetë ftyret tue u flladitun,

Mue kjo krejt m’âsht njitë per zêmer,

Edhè e due, moj, pásha t’Lumin!

Si driten e sŷvet t’mí.

Se edhè vetë, po, Zana e Madhe,

Kur më dilte Tringa n’bjeshkë,

Ajo ksajë m’i bâhej hije

Kahdo shkote, kahdo vîte,

Tue m’i ndêja gjithkund pervane

Qi ndo’ e keqe t’mos t’i a gjîte:

Motra e madhe strehë si i bâhet

Njâj mâ s’vogle motre s’vet.

Shkrepte rêja nalt prej qiellet,

Edhè rrfeja me rropame

Blî’n shinote rrêmash s’hapun,

Per nen t’cillin, furís s’mndershme

Per m’i u shmangun t’rrebtë thellimit,

Strukë t’isht’ Tringa: sa shpejt gati

Atŷ i rrite e bardha Zanë,

Edhè, e Mira, me at t’fuqishmen

Dorë të vet rrfés, po, kokrren

Larg ajo kisht’ per t’i a bredhun,

Tuj u a lshuem karmave t’rryeshme.

Msŷte ujku m’rrunza t’Tringës,

Jo pse ky kishte qitë ceken

Kund tufë dhênsh me vû per vedi

E me u bgatë me to: si nieri,

Qi, mâ i fortë tue ndollë, mâ t’ligshtit

I mbetë m’qafë, e bishë mbí bisha,

I a xjerrë shpirtin per gazep

Jo per tjeter, veç per t’hîmë

N’okë e n’copë të tij, e barkun

Me e kertylë mâ teper n’vjam:

Por, pse zijet n’breshtë molisun,

E rreshkë ûjet, barku pefull

Per kurrìz i isht’ njitë qyqarit,

Tue mos pá kund maje vedit,

Lshote m’rrunza t’Tringës së ngratë,

Gjallë sa frŷmen aj per t’mbajtë:

N’ndesh t’tij Zana per t’dalë kishte,

E atŷ gojen me i a lidhun,

M’rrunza t’Tringës qi aj mos me prekë.

Edhè ujku, sado qi i unshem,

Kryet per dhé, bishtin nder kâmë

Per t’kaluem kisht’ ndermjet rrunzavet,

Per pa i prishë e dam pa i bâmë:

Si t’kish’ kênë qêni barí

Tue ruejtë rrunzat bashkë me Tringen!

Kaq fort Zana, Shtozovallet!

M’a kisht’ dashtë Tringen e mjerë:

Por qi sod i a bâni t’dekun

Vasil Ndreka sŷkerveshni!

Prandej, kur m’at maje kepi

Ndêjë, e Mira, tue soditun

Si n’Nokshiq po vlote lufta,

I shkojn sŷt n’oborr t’Curr Ulës,

Edhè shef: shka ajo me pá

S’do t’ kisht’ dashtë me sa vedvedin

Errë s’ dŷ sŷsh: shef Tringen dekun

Gjatë oborrit shtrî terthuer,

Kryet te praku i derës sharrue

N’ nji hurdhë gjaku. Mnderet shtati

I u perqeth atŷ nji herë;

Por, ka’ e Mira me mendue

Nuk po don, se ndonji e keqe

Ká mûjtë Tringen me i a gjetun,

Sŷve t’ vet besë s’ do me u zânun;

Edhè shplaken, bardh si drita,

Vendue strehë mbí vetlla t’ holla

E dhânë shtatit si n’ perpjete

M’ at shkam t’ gjallë, e ço e ul kryet,

Ngerthye m’ ballë vetllat si rrfeja,

Mâ pingul rrexet e sŷvet

Po i a lshote. Si ajo e mjera

Morì nanë, së cilles djalin

N’ mal a n’ fushë hasmi i a vrau,

Ndo’i rrezik a se i a gjetka:

E qi gjindja, shqymit zêmren

S’ mjerës me’i herë mos m’ i a rrenue,

Si me ndoshta t’ zí kumetin

I a apin s’ pari: flakron m’ kamë

N’ at lajm nana, e rrugës tue thekun

Moshet kamen nisë me i mbetun,

Shkon n’ mend vedin tue e mahitun,

Se s’ do t’ jét, jo, djali i vet

Qi ká mbetë, por ndokush tjeter

Me tê ’i êmni ndollë si gand:

A mostjeter, se asa’ i biri

N’ rrezik jete nuk do t’ ishte:

Por, kur t’ mrrîmen n’ vend t’ shemtuem,

Shef se djalë mâ nuk po ká,

« Ahi! » gerthet t’ madhe me vedi,

Grushta krés tue i rá kercuna,

Dhîmet zêmra ka’ i pelset;

Kshtû gerthitë ká e bardha Zânë,

Kur ká pá se mbetë kisht’ Tringa.

Edhè e Mira, nalt prej kepit

Kû kisht’ zanë, e thik perpjetë

Ndê ajo flatrat e prarueme:

Si atà pllumat kur prej s’ epëri

Pingul lshohen m’ ndo’i lamë gruni:

Zhgjetë n’ teposhtë âsht lshue n’p’r ajrí

Drejt oborrit të Curr Ulës:

Curri dekun shtrî te votra,

Dekun shtrî n’ oborr e motra.

Si ajo nana fmín, qi gjumi

T’ i a ketë zanë prej mramjet n’ voter,

E merr pezull para duerve

Edhè e çon me fjetë ke shtroja:

Kështû Zâna pezull Tringen

Para duerve ajo e ká rrokun,

E ndê çark llanen si bora

Nen krye t’ sajë e njanit krah:

Si po t’ drote se i del gjûmi…

T’ amlen peshë edhè shterngue

Mirë per parsme, e Bukra Dheut

Nçohet ajrit tue flutrue

Neper plume e gjyle topash

Drejt kah kreshta e Vizitorit,

Kû me bigë kisht’ ngulë e Mira.

Nen at bigë e te nji breshtë

Po kisht’ pasun nji rudinë.

Isht’ rudina e gjanë e giatë,

Sa hjedhë nieri ’i peshë nen dorë,

Tanë blerim e lule t’njoma;

N’mes t’rudinës nji shkam i gjallë,

Nen at shkam nji gurrë prej akullit.

Gurra jishte, ujë po kishte,

Sa me blue nji gúr mullîni.

Atŷ dilshin Orë e Zâna,

Per me u lá, per me u flladitë,

E nper rreze qi lshon hana

Dorë per dorë valle me u njitë

Me u njitë valle e me lodrue,

Me lodrue, po, e me këndue,

Me këndue e me vallëzue

Me bylbyla t’verës-ó,

Dér nper ag të Dritës-ó:

Gjofti e mira s’kthielltit-ó!

Mbí at rudinë e te ajo gurrë,

Zana e Madhe, Shtojzovallet!

Ká ulë Tringen n’bár të njomë,

Edhè fshâ ká ajo të madhe.

Kur ká fshâ nji herë të madhe,

Ká piskatë fort mâ të madhe:

Ç’ká ushtue bjeshka e Vizitorit!

E kan ndie Motrat e veta,

Orë e Zâna t’Vizitorit:

E kan ndîe ato e gjithsa kjenë,

Gjithsa kjenë, po, te kû kjenë

Shkaperderdhë gjatë Vizitorit

Neper karma, curra e krepa,

Luften tue soditë të Lumet,

I a kan behë ato vetimë,

Disa vetmas, tjerat plimë,

Tue rrahë flatrat nper ajrí:

Si atà pllumat, qi prej mbramjet,

Enè dielli pa prendue,

Shkaperderdhë si t’jenë pullazesh,

Nper kopshtîje a skâj’t t’oborrit,

Kur t’ndiejn zânin e zojës s’shpís

Se i ndiell m’kokrra, flutrim ajrit

Per t’u lshue kan, tok a dámas,

Zâni i njoftun kah t’i grishe:

E si ato qi s’kan mot t’keq,

Fol e qesh t’Lumet n’mes t’vedit,

Ka’ i bijn ajrit tue flutrue.

Por kur mrrîjtë kan mbí at rudinë

E kan pá shtrî m’bár të njomë

Trupin dekun t’Tringes s’mjerë,

« Kuku! » t’madhe fort gerthiten,

Rrah shuplakë e lviru ftyret,

Lnuru flokësh fijesh s’mundashit,

Njana dnes e tjetra fshâj:

Fshâj e kjáj e shkrifu n’váj,

Rá permys rreth trupit t’sajë,

Dhîmet zêmra gjak tue u pikë.

Mjaft tash, Varza; mêni vajin!

Kem’ me pasë se kur me kjá,

Zana e Madhe merr e u thotë.

Se edhe n’vend qillue po kemi,

Kû rri bari rî në lot,

Kû rreth toka âsht mrû me gjak,

Me gjak nierit, e kû, besa,

Nji Shqyptár, n’dashtë burrë, n’dashtë grue,

Qi per zêmer Orë e Zana

T’a kenë pasë, aj, t’thuesh, gjithmonë

Ká hjekë zí, keq ká mbarue:

Q’se kjo e mjera moj Shqypní

Ká per brî, nji dreq t’zí,

E në gjí, nji dreq mâ t’zí,

Ká per brî kjo Karadakun,

E në gjí ká Turkoshakun,

Qi veç e me agor të vetin

Hije t’zezë me i lshue ky diellit,

E si vetë aj gjarpni «zilesh»

Veç me sŷ dhén e me e helmuem.

Por t’i lâjm kto fjalë. Tash Tringa

Do bâ gati me u rmue n’dhé.

Kjo do lá nji herë mâ para,

Masandej do veshë per dekë;

Do çilë vorri. Sa me e lá

Tash po e láj un vetë; por petka

Deke s’kem’ per tê. Ndigjoni,

Jere, Lere, Tere, Gere,

Ti Culinë e ti Dalinë,

Tile, Gile, Tale, Gale,

Bashkë me Donen e Berdonen,

Beken, Çeken e Cerrleken,

Shpejt me m’endë ju nji kmishë deke

T’bardhë si drita, edhè nji veshë

Si e bájn varzat e Malcís.

E ju Care, Nare, Dare

Nji rizë t’gjanë, të bardhë e t’hollë,

Si ato rrezet, per t’m’endë kini

E mâ s’mirit me e qendisë,

Per m’i a vû së mjeres m’krye.

Ti Fatale, Naze, Raze,

Nji «ndjesë» arit shpejt m’i a shkrîni,

Krejt me lajlé, shkrola e ftyra

Si i ká kjo, qi bajtë ká n’fyt:

T’lumet shêje t’shpnesës s’njerzimit:

E ’i parë vargj, prap, prej florinit,

«Ndjesen» m’qafë m’i a vjerrë së mjeres.

Zhdukë vetimë janë Shtozovallet,

Punës se e cilla tuj i a hî

Me kujdes e t’madhe cenë,

Zana e Madhe urdhnue si kishte.

Kur, qe, prap e Bukra Dheut

Po piskatë atŷ të madhe:

Larg ushtue ká Metohija:

Edhè kthelltë at herë prej breshtet

Nisen vrap dŷ ulkoja t’murrme,

N’at rudinë t’cillat si mrrîjten

E pá kan Zanen e Madhe,

Trok m’trok m’t’katrat tue i rá podit

E andej-kndej bishtit tue i dhânun,

Fíll ka’ ajo kan marrë e shkue;

E si kênë t’i’n dŷ kalina

T’buta-t’buta, per rreth sajë

Nji herë hjedhë janë e perhjedhë,

Tanë gëzim e tanë endire:

Lpŷja doren, lpŷja kamen,

Çou m’kamë t’mbrame me i lpŷ ftyren;

Mbasandej perpara sajë

Janë ulë t’dŷja e ndêjë kacuk,

Giûhen jashtë e veshët currue,

Sŷ per sŷ m’tê tue soditun

Edhè t’dŷja atŷ tue pritun

Se ç’ punë dote ajo me u urdhnue,

Qi aq të madhe u bâni zâ.

Edhè e Mira, lott per faqe,

U ká prî e i ká çue te vendi,

Per krah shkamit n’anë prej diellit

Vorri Tringës kû do t’i u çilte:

E kû ato, me do çapokë

N’ thoj-çengela mirë t’forcuem,

Hînë me ’i herë m’ tê me gropue,

Mje m’ brez kthelltë edhè e kan çue.

Nderkaq mrrîjtë kan Orë e Zana

Me pajë deke fringu t’ ré:

Endë e mlue, e at herë bâ vekë,

Pré e qepë, edhè qendisë,

Si veç Zanat mund t’ qendisin.

Nazja, Razja e ajo Fatalja

Prune «ndjesen» ár florí,

Me ’i parë vargj per bukurí,

Arit t’ shkrîm e t’ trashë sa gishti:

M’ njanen faqe ’i Zêmer Krishti,

M’ tjetren ànë nji Shëna Ndue,

Me nji lil në dorë shterngue:

Îmë punue, mirë sendergjue.

Zotnja Zanë si e kisht’ urdhnue.

Edhè, at herë, vetë Zana e Madhe

Shtozovallet n’ bjeshkë e n’ vrrî!

Âsht ulë Tringen per me e lá

Me bár «shkumëz» e ujë prej gurre,

Kû ajo vetë, e Mira, lahej

Neper rreze qi lshon hana;

Po i nihmojshin Orë e Zana.

Nder mâ t’ parat permbas soje.

Tjerat ndêjë ki’n rreth e rrotull,

Shkatrrue flokësh, mollzat n’lot rî;

Disa m’kamë, disa m’ledinë

Ulë nja’n giû, e m’tjetrin duert,

Merthye gishtash, pshtetë kaluer,

Tue dënesë, dhimshem tue kjá

M’t’ngraten Tringë. Nder to mâ e vogla,

Njajo Dardhamoskadele,

Qi m’kisht’ kênë shoqe me Tringen,

M’anesh dalë e nja’n sup t’krahit

Njeshë, e njomja, shkamit t’gjallë,

Kjate, dneste, shkrifej n’váj,

Dhimet zêmra dŷsh ka’ i dahej;

Ndersa nja dŷ Motra tjera,

Tue e dashtë mirë, flokët tue i a lmue,

Kryet nen sjetlla t’i a shterngue:

Terja lott me riza t’holla,

Lshoi në dorë urtyta e molla:

Bâjshin ç’mos per m’e pajtue

T’mjeren Dardhamoskadele!

Ballehana, e Shtatzarana,

Me at Shtrumoren, e Vathnoren,

Kishin dalë t’mirat per lule,

Me to vorrin per me shtrue,

Trupi i Tringës m’to me pushue.

Edhè Syne, Lore, Loshe,

Mine, Mile, Mele, Groshe,

Para duersh atŷ po bijshin

Mirë të lmueme ’i rrasë mermerit.

Gjanë e giatë per masë të vorrit,

M’llastra gurit per me e pshtetun

Mbrenda vorrit: dheu qi ftyren

T’mos i a prishte Tringës së mjerë.

Prap mâ jashtë, disì m’nja’n anë,

Ofshe! ulkojat vend ki’n zanë,

Kacuk t’dyja, e per nen zâ

Tuj ungruem tash e mâ vonë.

Nji zog vere, m’rrêm t’nji lisi

Zanë nder thepa t’shkamit t’gjallë,

Dhimshim rrite tue gurgllue,

Kurr pa prâ, kurr pa pushue,

Ujë e shûjtë aj krejt harrue,

Kah po dote me i nihmue

Zanës së Madhe me vajtue

Hollë e giatë, Tringen e ngratë:

Vasil Ndreka, i patynzoni,

Qi i a vrau, i a thau të rijt,

I a verboi, oh! të dy sŷt.

Zana e Madhe, shpervjelë llanash

E dhanë rizës ajo mbas shpinet,

T’mjeren Tringë se mirë po e láte

Me ujë gurre e lot të sŷvet!

Mirë po e láte, hollë po e kjáte,

Me i u dhimët gurit e drunit:

Anì, Tringë fort m’kênke idhnue,

Qi me sŷ s’don me m’shikjue

E as nuk flet e as s’qeshë me mue?!..

Po pse kshtû, moj hajmalí,

Morì rrezja nper frangí,

Me m’a marrë gjith ket mëní?

Qi pa tý s’m’ká çilë prendvera,

Pa tý lules s’m’i erdh era:

S’m’kan argtue jo kangë e valle,

S’m’kan freskue gurrat prej akullit,

As bâ dritë s’m’ kan sŷt e ballit!

Çili sŷt, moj drita e sŷvet!..

Shka t’ká rá kjo hije e randë?!..

A s’po shef kush â tue t’lá?..

Âsht tue t’lá, moj, Zana e Madhe:

Ksajë m’i raftë-o ’i pikë e madhe!

Âsht tue t’lá, me ujë prej akulli!

E me lot të sŷvet t’ballit!

Se as, kur m’dilshe n’Bjeshkë të Mdhá,

Manà, tejet kurr s’jam dá:

T’kam ndêjë pranesh bjeshkës e vrrînit,

Si ajo hâna per nget hyllit,

Kur bân dielli me prendue.

A t’bjen n’mend, moj rrexigí,

Si, kur ishe ti enè fmí,

Flokët rreth ballit rrumullue,

Bâjshim zheg na t’dyja bashkë

N’p’r ato mrize t’Vizitorit?

Kû un, marrë hijen e ndo’i vashe

Me tý shoqe ase kushrinë,

T’msojshe kputat si me nisë,

Si me qepë, si me qendisë?

E si, kur nper hije t’breshtës

Niste kangen zogu i verës,

Âmel-amel tue këndue:

Si veç aj qi din me kndue:

Mue m’â dashtë, po, mâ se ’i herë

Me t’a zânë zogun e verës;

Me t’a zânë t’mjerin e vocerr,

Edhè gjallë n’dorë me t’a prû:

Kah të kapej mendja tý

Se edhè n’dorë kndon zogu i verës,

E ti s’kishe enè dijní

Se s’del kanga në robní?..

Hajde, Tringë, tash me pajtue!

Ti me folë, me qeshë mue,

Folë e qeshë si kem’ perhera!

Se tash del, po, prap prendvera,

Prap tash njethen gjeth e lule,

E me u dê ká bora malit,

Me rrëmye kan prrojet zallit:

Prap tash kndon aj zogu i verës,

E tash dalin gjâja e bjeshkës,

E tash bijn fej e zamare,

Tash tingllojn linge e koçana,

Tash këndojn barí e blega:

Blegat mollzat kuq si shega:

E un e ti prap dora-dora,

Dora-dora bardh si bora

Mriz e m’mriz bashkë me mrizue,

Gurrë e m’gurrë bashkë me u freskue:

Hijes mlidh lule të njoma,

Mlidh urtyta, dardha e molla,

Lule, lila, karajfila,

Drandofille me zymyla:

Darkë e drekë tamel e borë,

Borë e tamel ciela e zamer:

N’shndet si bryma mbí rudina

Menden kthielltë e zemren dlirtë,

Mirë me Zotin, mirë me robin:

E n’at t’amlen giûhë shqyptare

Te nji lis a nen ndo’i dardhë

Un këndo, po, e ti këndo,

Si kndon zogu i veres-o,

Morì drandofillja e bardhë!..

Por, e mjera, ç’jam tue pá?!..

Eh me sŷ kurr un mos pasha!

Ç’âsht kjo njollë, thue, Tringë më ballë?

Qi ndryshe s’po m’dán nder sŷ,

Veç si njaj lugat i zí,

Qi hanen ndo ’i herë zên naten?..

Uh «kuku!» per mue kercunen!

Se kjo kênka ’i varrë prej pushket

Varrë prej pushket mu në ballë

Mu në ballë shî m’lule t’ballit,

Kû mâ fort shpirti po dhimte!

Se Tringen m’a paskan vrá!

Vrá m’a paskan, he i vraftë Zoti!

Edhè thá m’i a paskan t’rijt

Thá të rijt, verbue t’dy sŷt,

Tue i pshtjellë n’zí gjak e gjiní,

Tue i mjeruem miq e kumarë:

E Orë e Zana e Shtozovalle

Tue i shkretnuem, tue i pezmatuem,

Sa kû janë e te kû janë

M’Qafë të Diellit e m’Bisht-Muzhel!

Jo, po, pra, besa, ju Motra,

Se per Tringen mâ mbas sodit

Udhë as shtek s’kem’ pse kundrojm,

As nper mrize pse e kerkojm,

Koder m’koder zâ pse i lshojm;

Pse kjo mâ morekujé!

S’ká me bâ hije mbí dhé!

Ká me u kalbë, qyqja, nen dhé!

Kur ndo’i hera n’atê dimen,

Rêsh së murrta qiella kthiellun,

E m’ranë t’hjedhme t’ndrise dielli,

Kan me dalë t’Bukrat e detit

E giatë bregut, Shtouzovallet!

Kah mue Tringa m’dimënote,

Tue flakue ato e tue lodrue,

Njitun valle tue këndue,

Kan me i lodhun sŷt, të Mirat,

Palè a Tringen kund po e shofin,

Kah reshë lukurt m’kullosë n’megje,

Qi aq per zemer pasë m’a kinin,

E per t’pvetë ká shoqja shoqen:

Vall, po Tringa si s’po shifet?

A mos rá, ndoshta kund njeti,

Gjân e gjallë me dimënue?

Ká me u thânë pulbardha e detit,

Manà, ju t’Bukrat e detit,

Sŷt per Tringen mos m’i lodhni;

Se ajo dalë ká me dimnue

Sivjet n’bjeshkë të Vizitorit,

Te nji gurrë e nen nji blî…

Mbrendë njij vorri, e mjera, shtrî,

Tue ngranë m’tê skraptha edhè bolla!..

Tash hecë moti, tash ndrron stina,

Tash kthen prap festa e Bajrakut,

E ke tbanat e Curr Ulës

Kan per t’rá miq e kumarë,

Kan per t’rá ndriklla e mikesha,

Vjetë per vjetë si atŷ kan rá:

E kur t’shofin zjarmin shkimë,

Deren mbyllë, ofshe! me ferrë,

Kan per t’pvetun shokët per brî:

Amanèt, njehshi t’mirë mot!

Po a Curr Ula shkulë â trollit?

A thue Tringa na âsht martue?

Faqebardhë, burra të dheut,

Faqebardha, oj bujaresha,

Miqt e babës qi s’i harruek’i,

Kan me u thânun shokët per brî;

Se, manà, Curri ká dekë,

Edhè Tringa na âsht martue:

Na âsht martue, po, me tokë t’zezë,

Ke qaj blini i Vizitorit…

E vrau Shkjau, he atê e vraftë Zoti!

Kur u bâ lùfta n’Nokshiq.

Mjera un, moj Tringë, per tý!

E ktû Imekë âsht Zana e madhe,

Ftyrë per ftyrë ká rá mbí Tringen.

Orë e Zana at herë nji zani

Se të madhe ç’kan piskatë!

Ká jehue bjeshka e Trojanit,

Maja e Hekrave e Vermoshi,

E ajo Mokra e Shekullarit.

Idhtë dý ulkojat zûn me ulrue,

Pika-pika lott tue i shkue.

Nalt prej shkamit zogu i verës

Cangull m’tokë i vocrri rá:

Dhimet zêmra dýsh i u dá:

E rrmej gjak gurra prej akullit.

Ora e bardhë e bjeshkës s’Trojanit:

Dalë, e Mira, me do Motra

T’veta mâje nji carani

T’rryeshem t’bjeshkës, per me soditun

Si n’Nokshiq lufta po vete:

Ká ndie vigmen e piskamen,

Trishtueshim kah Orë e Zana

Pingrue kan n’bjeshkë t’Vizitorit;

Edhè mirë atŷ âsht kujtue,

Se bel-holla, rritë nder molla,

Zana e Madhe e Vizitorit

Me ato tjerat flok-prarueme

Motra t’veta, Shtouzovallet!

M’shtek të vshtirë po ki’n takue.

Prande’ u thotë shoqeve t’veta:

Besa, pra, morì ju Motra,

Njajo vigem e piskame,

Qi pingroi kah Vizitori,

Kish’ me thânë, se shêj hareje,

Manà, s’âsht, por shêj nji kobi

Të trishtueshem edhè fort.

S’bâjm, tham, keq, kshtû tok si jemi,

Me kalue ’i herë m’Vizitor,

Per me pá, palè, ç’ká ndollë

E a i kem’ shndosh Motrat e atjeshme.

Edhè t’mirat-raftu e mira!

Janë lshue ajrit plima-plima,

Tue rrahë flatrat e prarueme

Drejt prej bjeshket t’Vizitorit.

Si m’at bjeshkë vetimë janë kapun

Plantë ndê flatrat e prarueme:

Si ato shqypet ktheterkuksa,

Kur me sŷ pingul prej s’eperi

Shkojn tue lá çufra e zabele,

Per t’rám pré ndonjâj shkerbeje:

Pezull ajrit zûnë të Bukrat

Me i ardhë çark bjeshkës s’Vizitorit,

Pingul prirë rrezet e sŷve,

Palè a kund po mund dallisin

Orë a Zanë. Kur qe se Orës s’Madhe

Rrezja e sŷvet fíll po i shkueka

Mbí at rudinë, kû Shtozovallet

E bjeshkës s’madhe t’Vizitorit

Po ki’n ndêjun rreth e rrotull

Trupit t’Tringës, idhshim tue u lvyrë,

Tue u lnurë flokësh, e Zana e Madhe

Pakë e lmekë mbí ftyrë të sajë,

Dnes e fshâj e shkrifu n’váj;

Edhè zhgjetë t’Bukrat e dheut

Pingul lshue janë m’at rudinë:

Në fllad t’amel t’fletvet t’tyne,

Kah po dirgjeshin flaurí,

Ká ferfllue njaj gjethi i ahit.

E kur rá kan m’at rudinë,

E t’kan pá Zanat tue kjá,

Tue dënesë, ftyret tue u lvyrë,

E mbí Tringen ftyrë per ftyrë

Pakë e lmekë Zanen e Madhe:

Edhè fort, manà, të Mirat,

Janë mjerue janë pezmatue:

Rrkajë volísh lott u kan shkue.

Ora e Madhe e bjeshkës s’Trojanit,

Ardhë si rrezja e nadjes s’ré,

Me nji hýll t’shkelxyeshem m’ballë,

Shllungës së flokvet, fijes s’mndashit,

Per mbas shpinet dhânë suvalë:

Avra-avra edhè derdhë shtatit

Veshen bardh si bora shpatit,

Kur t’i bjerë dielli kundruell:

Njeshë nen parzme me ’i trîzë arit,

Kamen mbathë n’ndalla t’prarueme:

E si hana katermdheçe,

Në ndo’i mbrame t’asajë vere

Qitun ballin, qêth argjani,

Permbí vetulla t’ndo’i mali,

Giatë s’të kthielltes ravë t’Empirit

Nper mes t’hyjvet bjen madhnueshim;

Rudinës s’blerë, në lule shtrue,

Kshtû madhnueshim bjen e Mira,

Aq kaleças, kamen matun

Per mbas gjethit të ndo ’i lili,

Udhës tue ndrrue, porsá m’boçë lulet

Me i perkulë; edhè nji filli

Drejt ká shkue ke Zana e Madhe,

Kû, qitë duert asajë nen sjetulla,

Si perdhûni e çon më kamë:

E me t’shmajten llanë eburne

Çark tue u ardhë lilave t’njomë

T’ijes s’sajë, e me dashtní

Tue e shternguem amel per parzme:

Ndersa e Bukra me dorë tjeter,

Flokët, derdhë ballit edhè çenash,

Me shum máll po i a shestote

Per nen rizë, ká mârrë e i thotë,

Lott poshtë mollzash ka’ i rigojn :

Po ti, Moter… mos kështû!..

Qindro pak, he bujareshë!..

Se ti kshtû, manatì i Zotit,

Cok po e çueke vedin dam…

Mjaft tash mâ… të kjofsha true!

Lêne vaj’n nji herë, se plase!

Zana e Madhe, kryet pështetun

M’ borë të gjallë t’ Moters trojane,

E tue dnesë, dhimshim tue fshâ,

Merr e i thotë me fjalë t’ këputuna:

Qyqja, Moter, se ç’ m’ ká gjetë!

Se un mâ t’ gjalltë nuk kam shka e bâj!

Se mue Tringen m’ a kan vrá!

Se mue t’ rijt-o m’ a kan thá!

Të dy sŷt m’ i kan verbue!

Bjeshkë e vrrî m’ i kan shkrûmue!

Gurrë e prrue m’ i kan helmue!

As nuk kam pse t’ hî nder valle!..

As nuk kam pse t’ bij nder zalle!..

Pse t’ kerkoj hije edhè mriza…

Pse t’ kerkoj gurra e çurrila…

T’ kerkoj lila e drandofille,

T’ ndjeki flutra neper shtoja,

Mollakuqe e xhixhilloja:

Të prigjoj un zogjt bylbyla!

Kta per mue, Zot, u farojshin!

Kurr mos kndojshin! mos vallzojshin!

Kurr mos dalët per mue prendverë,

Tash qi m’ vrán Tringen e mjerë,

Qi e kam dashtë si sŷt e ballit:

He mue m’ gjoftë moti per s’kthiellti!

Orë e Zana prap piskaten;

Prap ulkojat uluruen:

Bjeshkë e male larg ushtuen.

Ora e bardhë herë tue i a lmue

Me dorë ftyren, herë me rizë

Lott prej sŷvet tue i a terun

Se sa amel po i a kthen:

Po ti jo, moj rrezja e bardhë,

Moj shtatrrituna në mjaltë!

Se tý Tringa nuk t’ká dekë:

Nuk t’ká dekë, moj, pasha veren!

Pasha voesen, qi rigë Drita,

Kur vegon m’at buzë të malit!

Nuk t’ká dekë, moj, por t’ká lé

Sod per s’dyti: se n’Nokshiq

Shqyptarís i a la ajo nám!

Se kur sod nper buzë t’agimit

Krisi pushka në Nokshiq

E zû shkjau me djegë, me pjekë,

Me vrá gjind, e me rá pré

M’dhên e dhí e m’lopë e qé:

Si atij p’rherë i a ká hjekë dera:

Cull e mullë, shka i kisht’ shpëtue,

U vû m’t’ hikun, e muer rreget

Rrezga-bjezga drejt Sutjesket,

E as rob nierit s’mbet n’Bajrak;

Veç se Tringa me t’vëllán,

Me at Curr Ulen shtrî per dekë:

Shtrî per dekë kah nisë me hjekë.

Anë e kand visesh s’Nokshiqit

Rrihte pushka kurr pa prâ:

Stane e tbana i’n flakadâ:

N’tym t’agushtë qiella merthye,

Mos me u pá shoqi per brî:

Tue lurue shkina edhè shkjé,

Si lavë uqsh zijet në Shndré,

Kah robitshin, kah plaçkitshin,

Pleq e cull e grá kah vritshin:

Me gjith kta kjo e bija e botës,

Tringe Ùlja e Ùlë Keqotës,

Vllaut, fisnikja, nuk u dá,

Dér qi sŷt ktij mbyllë s’i a ká.

E si vllaut sŷt mbyllë i a ká,

E ká ndie si Shkjau po rrâte

Drejt kah tbani i sajë, kqyr ç’bâni

Tringa at herë. Në kamë âsht çue,

Edhè atŷ, mbí vllá të dekun,

Ká zânë vasha ’i bé të madhe:

Ká bâ Zotin—kjoftë levdue!—

Gjallë Shkjaut n’dorë se s’do t’i bijte,

Tatë e nanë se s’do t’koritte,

S’do t’koritte vllán per s’dekuni,

Fisit marre s’do t’i lîte:

Edhè, kapë « huten » e vllaut,

Fíll n’oborr vasha ká dalë.

E ká pá, nji Shkjá kryekcyem;

E ká pá, keq ká mendue,

Fort mâ keq desht me punue:

Me e çue rob per vedi n’shpí.

Por, kur, qêni i biri i qênit,

Ká marrë turrin me e robitë,

Sa shpejt Tringa atŷ i ndêj gati,

Edhè m’« hutë », po sokolesha

Mu në parzme shkjaut i a njiti,

M’rragam dekun edhe e qiti.

At herë shkjét Tringen kan vrá.

Nuk ké, Zânë, pra pse me kjá;

Se, manà, bija e malcores

Ká qindrue si t’gjith fisniket:

Per të gjallë nuk u dá vllaut,

Gjallë në dorë nuk i rá shkjaut;

Edhè vedin ká pague

Si mâ i miri burrë n’Malcí;

S’ ká korritë as t’ parë as t’ mbramë:

Shqyptarís i a la ajo nám!

Ká me dalë kanga dikúr,

E kahdo qi shqypja t’ flitet

—Kjo e mashkulla giûhë hyjnísh—

Ká me u kndue nder burra t’ dheut

Per shka bâni e bija e botës

Tringe Ùlja e Ùlë Keqotës,

Kur pat krisë lufta n’ Nokshiq;

E dér rrezja shekllit t’ endet,

Êmni i Tringës larg do t’ permendet!

Shka i ká thânë, vall, Zana e Madhe:

T’ paçim, Orë, sa gjith kto male!

Morì e mbrûmja me voesë qiellit,

Morì, e njeshmja me gjeth lilit,

Mirë shartue me rreze t’ diellit:

Qi m’ a ké sŷnin si hýll,

Qi m’ a çilë e qi m’ a mbyllë

Si ajo hâna neper pyllë:

Se mue shpirtin m’ a freskove,

Se mue zêmren m’ a balçmove

Me kto fjalë, moj, t’ u ngjatët jeta!

Moj pinjolla, vetull-holla.

Se, manà, tash kurrnji grimë

Un per Tringen s’ po kam dhimë;

Ke ajo, lule në ket jetë,

Lule paska shkue n’ at jetë,

Edhè faqe t’ bardhë Malcís

Lânë i paska, e ’i nám Shqypnís.

Animâ, moj Bujareshë,

Tash ti Tringen me m’ a veshë,

Me m’a veshë e me m’a njeshë,

Me m’a bâ gati per dhé;

Se, manà, zêmra s’po m’bân.

M’i a veshë un pajen e dekës.

E kam dashtë, moj Ora e Madhe,

Si driten e sŷvet t’mí!

Sá mirë Ora veshë e ká!

Sa e mirë Tringa atŷ m’ká dá!

Zana e Madhe se ç’ká kjá!

Edhè ulkojat, manà t’Zotit,

Rrijn e e kqyrin si per máll.

Mbasì veshë e ká e stolisë,

Si ato virgjnat e Malcís,

« Ndjesen » arit m’varg florinit

M’fyt i a njet e Bukra e dheut.

T’dyja duert mandej mbí zêmer,

Njanen m’tjetren kryq, vendue

I a ká e Mira, e me i parë rruza,

Rreth per rreth tue u ardhë, i a lidhë:

Si Shqyptarve t’dŷ mij vjetvet

Doke lânë u a kan të Parët.

Nderkaq Zana Shtatzarana,

Me at Shtrumoren e Vathnoren,

Vorrin n’lila e drandofille

E kan shtrue. Si e bâne gati

Me e shtî n’dhé, kjo Zana e Madhe

Po i bjen sypri, e puth e kjáj,

Dnes e fshâj e shkrifu n’váj,

Fryma s’mjeres n’fyt ka’ i zêhet.

Por si Ora e bardhë trojane

Me shum múnd e ká shkepë soje

E per zêmer pshtetë po e mbate,

Orë e Zana Tringen pezull

Para duersh e çuen, kaleças

Edhè m’vorr e shtrîjn mbí lule

Drandofille. Zana e vogel,

Njajo Dardhamoskadele,

Tue dënesë, qyqja, e tue u lvyrë,

Shkon e merr zogun e veres

Dhimet dekë nen shkam rá i vocrri,

E e shtje n’vorr me Tringen bashkë:

Qi per s’gjalli aq fort, e mjera,

Dashtë m’i kishte zogjt e veres!

Atŷ, Syne, Lore, Loshe,

Mine, Mile, Mele, Groshe

Kapin rrasen prej mermerit

E e vendojn mbí llastra gurit

Mbrenda vorrit rreth per anë

Thikë ngujuemun. N’shêj t’Orës s’Madhe

Shpejt dŷ ulkojat i a kan hî

Mbí vorr dhén me shâmë m’capokë,

Qi edhè e bâne, rrash me tokë,

Ato vetë tue kjá, po, bishat.

Edhè qe se, sypri vorrit

At herë dheu pre’ ulkojash lshue,

Vjen e veshet vedit n’lule,

Lule t’bardha, t’bardha, t’bardha,

Mos me i prishë as zhegu as mardha.

Ora e Madhe e bjeshkës s’Trojanit

Kur qe urdhnon ato sŷgrizhat

Motra t’veta: Bjeshkë e Borë,

Thrake, Dake, Vace, Grace,

Lali, Lice, Like, Dike

E sa jeni Motra t’mija,

Shpejt n’Trojan ju tash me m’shkue

E me shkulë blinin e mrizit.

Kû mrizojn gjâja e Muç Hasit,

Edhè ktu ju me na prû

E t’a ngulni m’krye të vorrit

Le t’na i bâjë Tringës hije veres.

Sa shpejt Orët janë nisë e shkue,

Sa me t’shpejtë ato janë kthye:

Sa veton dý herë me sŷ!

Edhè e prûn blinin e mrizit;

E me ’i t’mshâme Shtozovallet

E kan ngulë tre pash në dhé.

Se sa i madh-o blini ishte,

Sa të madhe hije kishte:

Me mrizue nja treqind dele!

Kthelltë prej breshtet nji zog vere

Vjen flutrim e zên mbí blî,

Kû, me ’i zà, si tue vajtue,

I a ká hí me vallëzue

Dhimet n’zêmer me t’pikllue.

Zana e Madhe, lott per faqe,

Merr e i thotë ksajë Orës s’Trojanit:

Faqebardhë, Orë e Trojanit,

Faqebardha Motra t’saja,

Qi m’u gjetë n’ket ditë t’shemtueme;

Se, manà, kan kènë kah m’losin

Dhimet t’zemers mendt e krés!

Veç ndigjoni, oj Orë e Zana,

Se me zanë due bét e mdhana:

Pasha rrezet qi lshon hana!

Pasha voesen mbí ledina!

Pasha brej, aha e çetina!

E per mriza e qepariza!

E per gurra neper curra!

E per lila e per bylbyla!

Pasha t’rijt e pasha veren!

Mos e pritsha kurr prendveren!

E as mâ Zanë mos m’thaçin mue,

Se un dér neser, pa marrë dielli,

S’e là Tringen pa e pague!

Do t’i marr, po, treqind krena;

Treqind shkjé rob kam me i zanun:

Trí mij çika e nuse t’reja:

Po, trí mij, moj, pasha Zotin!

Trí mij çika e nuse t’reja

Para kohës kam me i lânë t’veja.

Me kjá ato, po, si gjith qyqet

Nper kasolla t’Karadakut,

Si ato bubat pshtjellë në zí.

Se as e mjera kjo Shqypní

Kurr tue pá s’âsht dritë me sŷ,

Ke ksajë Shkjau, ndêjë orrl mbí krye,

Kurr të keqen s’m’i a ká dá:

Vidh, robit, plaçkit, bje pré;

Këtu luej gúr e kufî,

Atje vrà bulq e barí,

Veç pse bâjn hije mbí dhé!

Sod mâ teper vraja çikat,

Nderës e jetës kah zot me i dalun

Duen fisniket! Mlidhu çetë,

Dyndu ushtrí, ngref pushkë e top,

Edhè dil e bje n’Shqypní,

Si me rá n’tokë t’Parvet t’vet:

Thue se i Lumi Perendí

Per Shqyptarë Shqypnín s’e fali,

Por per Shkjá. Medjè, mâ teper

Krajl e Mbret n’ kuvend bashkue

N’ at Berlin: jo per t’ drejtue

A per t’ sjellë ndo’i punë per s’mari,

Se kta t’ maren kû m’ a kan?!

Kta, qi, shpirtin jahudí,

Zêmren, pus, rrênen kanû,

Besë e fé qitun mbas shpinet,

S’ kqyrin erz, s’ kqyrin drejtsí:

E qi n’ luftë qesin me u grî,

Ndermjet vedi djelmt e rí

P’r ’i top basme per dimí!

Por se i cilli me ngopë barkun

Sa mâ ding me gjâ t’ mâ t’ ligshtit:

Si atà derrat n’ kallamoq:

E rri e haju shoq me shoq,

Si ato kurvat n’ punë kopilash,

Veç per t’hypë sho’it kaliboç

Edhè shpirtin ktij m’ i a xjerrun

Per gazep, po: dorë i dhankan

—He atà Zoti m’ i marroftë!—

Knjaz Nikollës me hî n’ Shqypní,

Dér kû dán vendi me Drî:

Dér m’ kështjell të Rozafatit

N’ at mollë Shkodre, m’ krye t’ Shqypnís.

Por nuk hîn, moj êmni i Zotit!

Dér t’ jét gjallë nji nip Kastrjotit;

Pse Shqyptarët as sod as motit

Sa me dhûnë, s’ ká mûjtë me i shtrue

Kurr i huej. Po, Mali i Zí

Para hupë— e hupët!—se Knjazit

I bjen n’dorë Shkodra mizore.

Un, po, vetë, un do t’u a kalli

N’ zêmer burrave t’ Malcís

T’ hershmen flakë të trimënís

T’ besës shqyptare e të burrnís;

E s’lâ kurr e per ket jetë,

Pasha tokë e pasha dét!

Fjalen Krajlave pa u a thye:

Per pa e thye, per pa e poshtnue,

Edhè Tringen pa e pague!

Të lumët goja, eh sokoleshë,

Merr e i thotë Ora trojane;

Se edhè mue me vedi m’ké

Me sa Motra kam mbas vedi.

Edhè t’ Mirat çue flaurí,

Kan rrahë flatrat nper ajrí

E sa bredhë aj jehi i zanit,

I a kan behë mbí bjeshkë t’ Trojanit.

Zana e Madhe, at herë, rrfé

Âsht lshue ajrit tue flutrue,

Edhè behë ká m’ Kapë të Brojës.

Kur ká behë n’at Kapë të Brojës

Se ç’piskatë ká ajo të madhe!

Kan ushtue bjeshkë edhè male,

Kan shungllue fushë edhè zalle.

E kan ndie burrat e dheut:

Atà Lekët e Malcís s’ Madhe,

Qi aq zanát luften m’a kinin:

E kan ndie, mirë janë kujtue,

Se n’ Nokshiq ushtrija e jonë

Ajo ngusht po ká qillue;

Edhè trimat m’ kamë janë çue,

Kan njeshë armët, mirë janë shterngue,

E t’kan marrë malin perpjetë:

Po flutrojn, thue ti, me fletë!

Mandej dalë ká m’Bigë të Shalës.

Kur ká dalë m’at Bigë të Shalës,

Sa të madhe atŷ piskati!

Ká shungllue marë Dukagjini.

E kan ndie burrat e dheut,

Shalë e Shosh, Shllak e Temal,

Me Mertúr, Gjâj e Dushman,

Qi aq të fortë besen m’a kan:

E kan ndie, mirë janë kujtue,

Se n’Nokshiq ushtrija e jonë

Ajo ngusht po ká qillue,

Edhè trimat m’kamë janë çue,

Kan njeshë armët, mirë janë shterngue,

Malit thik na janë fillue,

Si lavë uqsh nper plajm e borë:

M’sŷ kapuçat, «hutat» n’dorë.

Edhè del m’at Qafë të Diellit.

Kur ká dalë m’at Qafë të Diellit,

Se të madhe atŷ ç’piskati!

Bjeshkë e vrrî se ç’kan ushtue,

Ç’kan ushtue ç’kan shungullue!

E kan ndie Pejë e Gjakovë,

E kan ndie Rekë e Rrogovë:

E kan ndie, mirë janë kujtue,

Se n’Nokshiq ushtrija e jonë

Ngusht ajo po ká qillue;

E t’kan msŷ Rekë e Rrogovë

E t’kan rrâ Pejë e Gjakovë

T’kan rrâ trimat m’armë shterngue,

Sŷnin gacë, zêmren agzot:

Lum per Tý, o i Lumi Zot!

Kund pa u ndalë, kund pa pushue:

Thue se krushq po janë tue shkue,

Per t’marrë nuse nen duvak,

Jo mâ krenash me u krekcue

Ballë per ballë me Karadak!

Kur, qe, nisë era me frŷ,

Zbardhë âsht deti prej tallazit,

Sa shpejt qiellin po e zîn rêja;

Prej Rumije zê e veton,

Kah Cetina po gjimon.

Shum do t’ zâjë shiu e shtergata

Shum do t’ lshojë, tham, sheu e brraka.

Si mjerë kush të jét ngushtue,

Neser kâmë ujë me kalue;

Se, manà, fort un po drue,

Se s’do t’mûjë aj me kalue!




Gjaku i marrun

Kangë e njizetepêstë

Fort gjimue kan bjeshkë e male,

Fort shungllue kan prroje e zalle,

Prroje e zalle edhè livadhe,

Kur piskatë ká Zana e Madhe,

Zana e Madhe e Vizitorit:

Ushtoi bjeshka e Durmitorit!

Larg piskamen paska ndie

Ora thepe e Malit t’ Zí,

N’ Durmitor qi m’ a ká, shkina,

Bigen nalt mbrendë nder do stiena,

Tanë lëmashk, tanë lerë e rrgallë:

Kû bîjtë hala m’ shkam të gjallë,

Hellë, ngallitë, thue po do qiellen

Me pershkuem, e mbí të cillen

Çilë sŷzhgjeta shqype zogat,

Ku edhè sutat kerkojn llogat,

E as Shnaprendjet s’ dêhet bora.

Piskamen ká ndie, po, Ora

N’ Durmitor, edhè sa ndora

N’ tingell zânin njoftë e ká:

Njoftë e ká, mirë m’ tê i ká rá,

Se Sŷgrizha e Vizitorit,

Si njaj plajmi n’ muej t’ Brymorit,

Po i bijte ajo rrfé Shqypnís,

Per t’ grishë burrat e Malcís,

Me i rrâ nihmë ushtrís shqyptarê

N’ at Nokshiq : ku tash batare

Pushkë e top po rri tue vlue,

Gjylja e plumja tue vringllue,

Porsì breshni me murrâ.

Edhè kqyr at herë ç’ká bâ

Njekjo Ora malazeze,

Vetullreptë e ftyrkermeze,

Njanit sŷ si e vangtë, po, shtriga;

Por e fortë e idhtë si shlliga,

E e pabesë, gjithmonë belá,

Kurrkund halli mos m’i u pá,

Kur po bâte mendsh ndojhera

Me u trenue: t’u hodh si fjera

Porsa atŷ vigmen ká ndie

E kallë zêmëret me mní,

T’âsht lshue fluturim n’p’r ajrí

Kah Nokshiqi, drejt njâj mâje,

Shpatit s’cilles, staje-staje

Derdhë nper çufra e ndêtë mbas lakut,

Forca e urdivet t’Karadakut

Urdhnin pritte t’Mark Milanit,

Me u flakruem trimat rrfé

M’llogje t’grisuna t’mejdanit

E me u vrá atà dhè me u pré

Me Shqyptarë, e n’gjak me u lá:

Si gjithmonë Shqyptár e Shkjá

Janë lá n’gjak, q’se fati i zí

Flakë e agzot vûni per brî:

Vû per brî Shqypní e Mal t’Zí!

Manà, pra edhè fort dinake

Njekjo Ora karadake

Qi: kah m’dron se nalt nen rê

Me pasë ajrit fletët me i ndê,

Do t’a shiftë vetullholla

Zana e Madhe, rritë nder molla:

E se m’shpinë kjo do t’i shtrîhej,

Edhè me tê rrebtë do t’ grîhej,

Kudo ajo flutrim t’a ndeshte:

Jo nalt ajrit sypri kreshte

Malesh flatrat valvitë, shkina;

Por nper gryka e nper lugina

T’ grisuna, tanë karma e sfina

T’ Malit t’ Zí, tue fluturue

Plantë mbí lerë, rrgallë e prrue,

Urë per tokë rrashit tue shkue:

Si ’i çapthîme dalë me gjue

Peshk n’liqê, n’ndo ’i glinë a hurdhë:

Tinzë kalon e disì shurdhë,

Dér qi kapë â ajo dikúr

Mbí Nokshiq, ku per terthuer

Shpatit tej, si rê zhgjetuese,

Isht’ perhapë ushtria sulmuese e

Malit t’ Zí; e Mark Milani

Ku, zatetë mâje ’i carani:

Si nji shqype e murrtë: n’ turbí

Kqyrte, trimi, si i’n tue u grî

Poshtë n’ Nokshiq Shqyptarë e Shkjé,

Me shosho’in krenash t’ u pré,

Thue ti, po krasisin landë.

Ora, at herë, hijen e randë

Marrë të Petar Njegosh: motit

N’ at Cetinë, n’ at falme agzotit,

Kênë Vlladikë, mjekrren dŷ pllamë,

E qi larg edhè n’ditë t’sotit

Aj permendet rrokullís

Per njat « Rezen e Malcís »:

Kangë hynere, kangë me nám,

Shkrue me lot e thkndiell barotit :

Edhé avitë âsht Mark Milanit,

Kû po ’i flet me ’i fije zanit:

Ndigio, Mark! Porsì stuhija

T’a ká msŷ, manà, Malcija,

E fort drue, se tý Shqyptarët,

T’idhtë si helmi, kan me t’çartë

Sa, qi s’dij a pshton me krye;

Edhè ushtrín kan me t’a thye,

Po nuk luejte ti per s’gjalli.

Ushtue ká, po, bjeshka e zalli,

Kan shunglluem rrgallë e lerë

Në kushtrim, qi âsht lshue kaherë

Malcís s’Madhe e Dukagjinit,

M’Qafë të Diellit n’Breg të Drinit,

N’Pejë, n’Gjakovë, Rekë e Rogovë:

Gjithkû â lulja e trimënís:

Shka â m’shtatë vjet e m’shtatdhetë vjet,

N’nihmë n’Nokshiq me i vojtë ushtrís.

E t’kan rrâ Shqyptarët n’at zâ

Plak, i rí e kalamâ,

Kush n’xhurdî e kush në gunë,

Porsì miza nper kercunë;

E dér mbrama, pa marrë dielli,

Tham, ktû t’a kan befë nji filli.

Shka pret mâ prandej nuk ké,

M’Shqyptarë por sulmò ti rrfè,

Me sá ushtrí të keshë mbas veti,

Sa enè ktyne s’u prispjeti

Nihma e pritun. Kshtû tha Ora,

Edhè âsht zhdukë atŷ sa ndora.

«Braf» i a bâni Marku m’kamë:

Lesht e krés ngrefun nji pllamë,

Porsì kreshtë derrit bugár,

E vetllat ngerthye kulár:

M’kamë, sokola, t’Karadakut!

Ká bulrue me ’i zâ tarakut;

Perse ju: po n’patët qillue

P’r’imend bijt e t’Parvet t’ue,

Qi s’kan bartë kurr zgiedhë të huej,

Pagë e t’dhetta s’kan lá kujë;

Kurdoherë qi edhè n’fjalë t’Knjazit

Janë hjedhë n’zjarm e n’shkulm t’tallazit:

Ju, po, djelm tash fulikare

Me sulmue m’ushtrí shqyptare,

E dér mbrama pá marrë dilli,

Me m’a thye, e rob me zanë

Shka t’pshtojë gjallë: edhè nji filli

Ju mandej neser me ngranë,

N’saje t’t’Lumit Perendí,

Cilen n’Plavë, dreken n’Gusí:

Zamren n’Hot e darken n’Shkoder,

Mu n’Kalá të Rozafatit,

Perbindsh mndere ngrefë m’at koder;

Pse, shka merr Drinit per s’t’gjatit,

M’Shkam të Pejës e kû rreh deti,

Atà né, me gisht e leter,

Na e kan falë Krajlat e Mbreti.

Prandej sod nuk ká zot tjeter

Kjo Shqypní këtu e dér m’Drî,

Per posë Knjazit t’Malit t’Zí:

Knjaz Nikollës rriti, Zot, jeten!

Qi na e duen Krajla edhè Mbreten.

Per bukë të thatë jue cullt e grueja

Sod te shpija u rrín tue u ankue:

Qe Shqypnija; âsht tokë e jueja,

Mjaft qi t’doni me e pushtue.

M’têni, burra, e mos e lshoni!

Token t’uej sod t’a pushtoni!

Grát e fmijn zijet shpëtoni!

Kshtu tha Marku. Bjen bujrija,

Trokllon lodra e rreh trompeta;

Mirë shtergohet m’armë ushtrija,

Dá n’taborre e çeta-çeta.

Prîjn Vojvodë e Kerkserdarë,

Krah-e-qafë kta pallat qorde,

Qi, kercnueshim ardhë kulár,

Ís u vjeken si bollshorde.

Vendojn majesh Kapitanat

Ktej henikë, andej gopedra;

Ngrefin shpatit t’randë havanat

Perhapë grykash si kulshedra.

Mark Milani ká hypë atit:

Nji kál gjog sa voeja kryet,

Parzmen mal e qefull shtatit,

Vithet drejt, bishtin ngerthyet.

Edhè at herë: po, me at zhumhúr

Qi bâjn currat, shkepë s’perpjeti,

Rrgalles hov kah lshohen, kúr

Termegshim t’a trandë termeti

Token: turr urdija e Knjazit

Mbí Nokshiq ká msŷ s’termali.

E si skllafat e tallazit

Dyndë, kah s’epëri ’i kep mali

Kulihum brishti m’ pellg t’ detit,

Shkumet bardh e lshue kurrnî,

Gallamarde kthelltë bunjetit

Bregut të njelmtë tue kaperdî,

Zhbîjn, rroposin shka t’ gjêjn para,

Tbana, gjind e gjâ të gjallë:

Njekshtû Shkjau—he atij i hupët fara!

U rras n’ luftë nper mal e záll.

Porsì zjarm kur t’ marre shpija,

Fjollë nper hatlla tymi s’ pari

Deperton: e nper frangija,

Nper balkoj, si giûhë ndezë zhari,

Ferfllon flaka: por kur t’ shâmet

Mbrendë pullazi, nalt n’p’r ajrí

Flaka rrmen, e si hjedhë lâmet

Shkrepin shkndijat: shkulm i zí

Dyndet tymi nalt si rêja,

Ndersa mbrendë n’ at furrë gelqeret

Gurt pelsasin porsî kshtêja,

Shamen ledhet, sa qi mnderet

Jeta krejt me t’ u trishtue:

Gjindja edhè kah thrrasin, vrrasin,

Vrap shko e eja, kush per t’ shue

Zjárr, tjerët çaklat mos t’ humasin:

Kshtû e pergjakshme lufta at hera

Erdh tue u ndezë, e t’ krisi brima,

Larg e larg ushtoi bumllima

T’ u dha vigma edhè potera,

Kah urdija e Mark Milanit

Sulmin lshoi m’ ushtrí shqyptare

N’ flakë të pushkës, n’ vetimë t’ taganit,

Topàt tue gjimue batare.

Amanèt, ti ’or Llesh Nikë Daka:

Qi aq të madhe m’bâne ’i bé

N’urë t’Sutjeskes mbí ato brraka,

Se nandë krena do t’m’kish’ pré,

Do t’m’kish marrë nandë krena m’Shkjá:

Q’se ké lé e dalë n’ket jetë,

Mâ ngusht vedin a e ké pá?

Alush Smajli po e pëvetë.

Hajt, Alush, Lleshi po i thotë;

Se ’i Shqyptár, zêmer çeliku,

Aj veç ngusht bjen mbí ket botë,

Pa bukë n’shpí kur t’a gjêjë miku:

Kur t’a ketë, po gruen divane,

Shpín n’rrugë t’madhe, dre’in kojshí,

Oren fjetë, pushken jallane,

«Dorë të keqe» mbrendë në shpí;

Se, per n’luftë, manati i Zotit,

Porsì n’darsme e kujton vetin:

Mirë ushtue në flakë t’barotit

S’t’dron t’shtatë Krajlat, nuk t’dron Mbretin,

Jo mâ Knjazin. Na s’kem’ dalë

Ktû me vjedhë as me plaçkitun;

Shkjaut por hovin me i a ndalë,

Vendit t’onë larg tue e turitun.

Edhè grêthat n’at birucë

Ki’n me msŷ si ’i kalamâ

Si nji qind, n’shkuen kta me i ngucë:

T’lshojë prá Shkjau kaq edhè mâ:

Sa gjithkû âsht aj burrë e grue:

Se Shqypnín na nuk i a lshojm.

Vetë Moskovi m’kamë me u çue,

«Kapicë» m’krye nuk petullojm!

Llesh Nikë Daka, pelivani,

Burrë i urtë e flet arsye;

Paj n’ sa lot vendit carani,

N’ pellg të detit div shperthye,

Kur, dyndë mal, vala shkumuese

M’ tê t’ plandoset fulikare,

Me fuqí të rrebtë, dermuese:

Aq t’ ká luejtë ushtrija shqyptare

M’ sulm t’ urdivet t’ Malit t’ Zí.

Veç t’ âsht ndezë, po, vendi flakë,

Veç t’ ká ndêjë pushka tue zí,

Gjaku i nierit rremej brrakë,

U dridh toka per nen kamë,

Kah janë ndeshë Shqyptarë e Shkjé:

Kryet e tyne thue po âsht shtamë,

Per gjith treg me dalë me u blé!

Ç’ t’ janë bâ lamsh, po, neper plan,

Tue i a dhânë m’ «hutë» e m’ «novicë»,

Tue i a dhânë mndershim m’ tagan

Kush në ksulë e kush n’ «kapicë:»

Njani rueju, tjetri mtrueju,

Kush lshou vrap, kush ndiq per hap,

Aj perpjetë e ky tatpjetë,

Atà shaju këta çaju,

Këtej vritu pertej pritu:

Pritu, vritu idhshim nzitu,

Brit, gerthit e mbush e qit,

Koder m’ koder shoqit thrrit:

Thrrit, vërrit «ah-ha-ha-há,»

Si atà mazat fushës tue ngá:

Dnes t’ varruemt, gjimo t’ gjymtuemt,

Turru, gurru, matu, shmatu,

Duku, thuku, struku, zhduku,

Aj pa vesh e ky pa fregull,

Neper karpa, cunga e bunga

N’ plûhen pshtjellë e n’ tym, qi njegull

Ndêhet ajrit shllunga-shllunga.

T’ dridhet kmisha m’ shtat, taganat,

Kah vezllojn ajrit per mndérë;

Idhtë kur vrrasin Kapitanat,

Thue lavë uqsh po ulron n’ Peshtér.

Fort perlyken si taroça,

Bajraktarët e Krenët shqyptarë!

Plasun gjylet plloça-plloça,

Lerës vringllon e nper laskár;

E kaq brima e bumbullima,

I âsht dhânë vendit per terthuer,

Kaq vërrima e shungullima,

E batarja me zhumhúr,

Sá qi topat n’ mes t’ poteres

Disì shurdhë e thatë gersasin:

Si atà gurt në furrë t’ gelqeres

Vapet t’ zjarmit kah pelsasin.

Proh ti o Zot, por ç’ t’ janë merthye

Dikû atje nalt mbi Nokshiq

Ç’ t’ janë merthye, ç’ t’ janë kaperthye

Hot e Grudë e Vasoviq!

Të dý palët, po, trima n’ zâ,

Ka trí zêmra atà nen parsem:

Mâ se ’i nanë, tham, ká me fshâ,

Mâ se ’i çikë me u plakë pa darsem,

Edhè nusja pshtjellë në zí;

Kaq âsht dhânë atŷ piskama,

Kaq shum nigu âsht nçue n’p’r ajrí,

E nper nig flaka e rropama!

Qaj Çun Mula vrret per çudë,

Shallin dredhë, taganin në dorë:

Bini, Hot! e bini, Grudë!

Trima, mbrendë! Me dorë! Me dorë!

Idhtë ç’t’ â lshue Hoti si fjera,

Ç’t’ âsht shpervjelë Gruda m’tagan!

Vasoviqt ç’i mloi potera,

Fort gjimuen top e havan!

Nziten, njiten, kacafiten,

Keq dermishen, idhtë shkelvishen,

Lshohen, vriten, dbohen, priten,

Desin, mesin, prishen, çprishen

Gjithkû ndollë ká pika e djalit

Nder Shqyptarë edhè nder Shkjé,

Me i u dhimët lisave t’malit,

Me i u dhimët gjarpnit nen dhé.

Lul Rapuka, ’i arí shkorreti:

Nji kasap m’âsht bâ mbí Shkjá!

Kah po siell Baca Lucë Deti,

Ç’po bân shkinat n’mal me kjá!

Por kur lshon Nikë Gjelosh Luli,

Trim me bré hekur me dhâmë,

Qafen trup, llanen sa shuli,

Dridhet toka per nen kâmë.

Fort turfllon Gjeto Mark Ujka,

Kaq me idhnim qi trimi jep:

N’sulme t’Shkjaut vendit s’po luejka,

Me sa lot vendit nji krep!

Alush Smajli, i Hotit t’Kûjit,

Mbí Shkjá m’âsht çue sod lugat

Siell m’tagan sa kû âsht tue muejtë,

Si po t’xierte hûj nper shpat.

Lulash Nika, n’ krye t’ gajushit,

Gjithmonë Pashkë, gjithmonë Bajram,

Po i bân zâ Islam Makalushit:

Hajde, hajde, morè Islam.

Se so’ ’i javë, po, n’ saje t’ Zotit

N’ at Cetinë kemi me hì,

Me qitë rrojme e, si n’ Tuz motit,

Prap me u toçë na me rakí:

Edhè Lùlashi si zhgjeta

Po merr turr e bjen mbí Shkjá:

Lshon Islami neper çeta,

N’ dorë tagani tue i shkelqá:

Maça Grishi, nji kulsheder,

Ç’ po m’ i lshohet m’ shpinë « Milloshit! »

Nuk ká top, nuk ká gopeder,

Q’ i a ndalë hovin Lucë Gjeloshit.

Burrë i fortë Osman Haxhija,

Vojevodë n’ Bajrak t’ Nokshiqit:

Me do sŷ porsì duhija,

Musteqet si shllungë ogiqit:

Fort po rri trimi tue u zdatë,

Me ata Cucajt t’ Karadakut,

Qi me pushkë, tagan e shpatë,

T’ madh zijan apin Bajrakut.

M’ i nihmon Sadri Mehmeti,

Bajraktari i fortë i Gashit,

Me Adem Çelen djalë mbas veti,

Qi m’ bjen m’ Shkjá si m’ inish të dashit.

Jakup Feri, ’i zog skyferit,

Lshon me Plavë e me Gusí,

Shkulm si lshon çutrri Peshterit

Mbas nji shiu rá me stuhí.

Shkà ká thânë, vall Bec Patani,

Ardhun shtatit «xhevardare:»

Pa ndigjo, ’or Rushman Hasani:

Se kta Zubcit — dalshin fare!

Per Tynzonë, po e çarsin Shkrelin,

Ke per plume dert s’ po kan

E askund kamen nuk po e ngelin:

A t’ i msŷjm, Rusho, m’ tagan?

M’ kamë Rushmani çohet filli,

Si lugat dalun prej vorrit,

Rrfé taganin xier prej milli

E nper reshpe të Çakorrit:

Si ajo rêja e nji thellimit,

Qi u bjen qiellve tue vetue:

M’ Shkjá turr lshohet trimi i trimit,

N’ dorë tagani tue vezllue

N’ p’r ato rreshpe e n’ p’r ato rrmore:

Shum qyqja do t’ kndojë n’ Mal t’ Zí!

Per mbas tij Shkrel e Zagore,

N’ zâ per pushkë e dejlekí

Me atà Ducajt, Xhâj e Bzhetë,

T’ kan msŷ Zubcit fyt-a-fyt.

Dy Patâjt, shqype me fletë,

Çuli e Beci, zhyt-e-mbyt,

Se ç’ po i furen Shkjaut n’ aradhe,

Idhtë m’ tagan kta tue i a dhânë.

Gjeto Staka, hidra e madhe,

Dhânun vezmeve m’ nja’n anë:

Sì turfllon rosa n’ shirok,

Tue rrahë flatrat neper Drî:

Po lshon trimi trok më trok,

Per me u pré me Mal të Zí.

Marash Vata, ’i drang drangonit,

Shkon e vjen porsì duhija;

Nuk han bukë mâ as s’pin ujë kronit,

Kushdo bje nder kthetra t’tija.

Por Çakorri ndezë t’â zhari,

Mirë shpervjelë tash qi m’tagan

Msŷn Dodë Prêçi, Bajraktari,

Me Kastrat e Petrushan.

Kallzit grunit ktej e andej

Si lakohen, kur nper arë

Vrap t’hikë derri, qi pertej

T’a ketë gjuejtë nji pushkatár:

Frota e Shkjevet kshtû lakohet,

Kah Dodë Prêçi n’mes po u furet,

Gjeto Daka m’ta kah lshohet,

Kah m’tagan Voc Keqi puret:

E msŷjn, breshen me shtergata,

Vatë Ivani, derë bujare,

Mark Ujkë Vata e Prêlë Ujkë Vata,

Si dŷ plume n’ «xheverdare».

Veç kur rrân aj Marash Gjeka,

Me at Smajl Mal’n e Buzes s’Ujit,

Thue nper Shkjá po kalon Deka,

M’kosë t’i a dhânë sa â ajo tue mûjtë.

Vall, Kelmendi pse, thue, prâni

Pushken tash e mâ s’po qet:

Tash qi msŷ ká Mark Milani,

Me sá urdi ká n’súnd të vet?

A mos lshoi pritat e hiku

Shì tash, qi m’ushtrí shqyptare

Mâ kobshim randon rreziku,

Pushkë e top kah rreh batare?

S’âsht, jo, fis, qi hikë Kelmendi:

Se atŷ djelmt i ké sokola

Se sa herë qi e qiti rendi,

Si ajo e lashta këndon shkrola,

Me luftue me Turk a Shkjá,

Nder t’shtatë Krajlat nám la vetit:

Bâni shkinat idhtë me kjá,

Trazim t’madh i qiti Mbretit;

Veç nji shkjá, Vuksa’ Lekë Drava:

Beter burrë, i madh sa ’i trap,

Me do krye tanë rava rava

Varrësh s’tagani, edhè ’i zdap

I gjatë, m’trá me i prekë, po, kryet,

Me ’i mullâ, sa ’i grusht, m’nja’n faqe,

Vetllat shllungë, me i zânë t’dy sŷt:

Pré n’terzí dollamë e gaqe,

Si mâ i miri n’Karadak:

Rubë të bardhë çue shêj per ndore;

N’grusht taganin lá me gjak,

M’krah «novicen» vjerrë mizore,

Del m’nji pod e u thotë Kelmendit:

Ju, Kelmend, me shka flet bota

Po ishì t’pushkës edhè t’kuvendit:

Plot kotecat, shekat t’plota:

A mos bâ ká nana ’i djalë

N’Bajrak t’uej, djalë trim rrfé,

Qi mue ktu n’mejdan me m’dalë

E m’tagan burras me u pré?

Mê ká pushka. T’flakron m’kâmë

Qaj Prêlë Mema: sa per sŷ

Mos me pasë shka e thrret per n’lâmë,

As per krushk, as n’luftë me msŷ,

Aq i hajm e çufrrak shtatit

Ardhë, e i thát si cung në záll:

Thue ti, po, aj farë malukatit

Shkjaut po e han nja dŷ herë gjallë.

Por ndollë Prêla m’ká ’i farë derrit,

Me trí zêmra e trim si Zana,

Mos me i hikë belás as sherrit,

Edhè i shkarthë porsì zarana:

Ky i del para shkjaut n’dervend.

Vuksa’ Leka fort ká qeshë:

Páshi Zotin, ’or Kelmend,

Pse m’a qitët para ket teshë?

A mos doni m’e vendue

Me mue n’rrogë, per t’m’ruejtë do lopë

N’Palabardhaj?.. Mjaft po drue

Se m’i darë, orë-ligu, n’shkjopë…

Perrçik burrë ky permbí dhé,

Pásha Sh’Pjetrin e Cetinës,

S’âsht i zoti as me m’a bré,

N’gojë m’i a shtî gishtin e shllinës!

Shka ká thânë Prelë Mema i Vukel;

Ngul! Vuksan; pse ’i tash si brâsh

T’a kam hjedhë tŷ kryet nper çukel.

Edhè Prêla, permledhë lâsh,

T’flakron m’Shkjá atŷ, e m’herë të parë

Kryet e tij sa nji «karricë»

Tue e kundrue rreth Shkjé e Shqyptarë

I a hjedhë m’tokë me gjith «kapicë».

Si nji rrap i haptë me gêma,

Shkjau plandoset sa gjanë gjatë,

Tue i shkue gjaku rrêma rrêma,

Shalë e krahë aj tue luhatë.

Zên Prêlë Mema n’shpotë me i thânë:

Po a m’thue Vuko, or samadak,

Sa rrogë n’vjetë ti don me m’dhânë,

Me t’ruejtë lopët un n’Karadak?..

Ah! kadalë, moj Cerrnagore:

Se s’ké pá Shqyptarë me sŷ!

Se ktû i thonë Shqypní mizore,

Fort me t’lânë, besa, pa krye.

Se per dukë s’peshohet burri,

Veç per zêmer e trimní:

Se mbas hapit matet turri:

Fjala e lashtë duhet perdî.

Mark Milani kur ká pá

Vuksa’ Leken shyt per tokë,

Fort â idhnue, veç se s’ká kjá,

E t’ká britë, disì tue krrokë:

Bini, qêna, bre!.. Kû jini!

He domuza t’kqí… he zgieba!

Shka harû tash ju po rrini?!

Mtani! Pas vam nanu greba!

Po t’ketë nisë n’voter me u shue

Zjarmi, e buzmi ndê terthuer

T’rrijë tue çîzë e tym tue çue:

Zotishpís, zanë vend per urë

Voters, m’mâshna a m’ndo’i ûnë t’zezë

Turrshim buzmin shkundullitë

N’anë prej kah ky zû me u ndezë,

Tjera drû nen tê tue avitë:

Shkrepin shkndijat n’ajr flaurí

E pse m’prush, aj frŷn pa prâ,

Ferfllon flaka e me shpejtí

Ndezet zjarmi flakadâ:

Kshtû në vrrimë të Mark Milanit

T’u kallë lufta flakë n’ dervend,

Kah lshojn turr si uq prej planit

Palabardhajt mbí Kelmend.

Lum per Tý, o Zot i Lum,

Fort-i trim Vllaho Serdari!

Se ç’ ká msŷ hallakatrum

N’ çetë të vet gjithmonë mâ i pari!

Shungllon Qafa lak e m’ lak,

Si bisha kah turret Vllahi:

N’ dorë taganin sŷnin gjak,

T’ trashë mustakun porsá krahi.

Si dŷ rrfé, qi shkrepë njâjë rêje,

Pllojcë zhigasin hausit t’ qiellit,

Kshtû sulmue t’ kan t’thuer njâjë dêje,

Gjoka i Vasës e Kiku i Mhillit.

Kiku i Mhillit, derë jetike,

Burrë i pushkës edhè i taganit,

M’ ki’ pa’ ndollë me at çetë fisnike,

Qi, mbas Mirko Kapitanit,

N’ at Stolac, n’ Hercegovinë,

Vrau Smajl Agen e Çengiqit:

Ndersa ky, frymen qelbsinë,

Shpirtin lesh, si lkurë iriqit,

Kishte dalë me mledhë haraçin

Neper «rajë», e njânin m’ shkop

Rrah e mbyt: tjetrit kerbaçin

Njeshja ftyrës e varë m’ konop:

Shnjerzo çika e turpno nana,

Si e kndon kanga gjatë e gjatë.

Shka ká thânë vall, Tverrdko Stana:

Hallallë, nanë, e hallallë, tatë!

Se, manà, me ç’ m’ duket mue,

Vshtirë se kthej un mâ n’at dhé:

N’shtek të vshtirë po kam qillue:

Me ksi trimash kurr s’jam pré!

Udri, Tvrdko, Bog te ubijo!

Me nji zâ saká n’gabzherr,

Mbrapa i vret Vukotiq Mijo,

Kah lshon turrin nper nji djerr.

Rakiq Pera, me trí zêmra,

Po bjen n’luftë si nji kulsheder:

Se atij mrapa si merr thêmra,

Me e gjuejtë m’top, me e gjuejtë m’gopeder.

Se edhè Pavlo Vuçeniqi

Manà, m’kenka ’i shpatë e gjallë!

Shum do krena Turqsh shperthiqi,

Kur me Turk lufta kje kallë.

Lshon Gjur Draga hallagrep,

Me do krye tanë gunga gunga:

Se m’tagan trimi ç’pò i ep,

Thue kund rrahit po siell m’cunga!

Qaj Turk Shabi thotë nji fjalë:

Nihmo, Krisht, e nihmo, Zojë,

Ç’po msŷn Shkjau suvalë suvalë,

Pushken n’dorë, taganin n’gojë.

Shka po ulron krés s’nji cabokut,

Si harusha n’at bjeshkë t’Krrabit?

Trimi i trimit Mashi i Cokut

Po i lshon zâ njatij Turk Shabit:

M’kamë, Turk Shabi, derr i derrit!

Se nám t’zí Shkjau m’né po bân!

S’na bân kryet mâ as sa ’i krye berrit,

Po s’i a thyem hovin m’tagan.

Lshon Turk Shabi porsì fjera;

Msŷn Muç Hasi si duhija;

Kaq t’ âsht dhânë zhurma e potera

Edhè ushtue t’ ká Metohija,

Kah lshon turrin Mêmi i Smalit

Me at Prêlë Mirin krah per krah:

Gurgllon gjaku rrkajë poshtë malit,

Shakull gjindja bijn per rrah!

Ujë kovaçi pse taganit

Të Prêlë Mirit dhânë m’ i ki’te

Me helm t’ shlligës e tamth t’ luanit

« Fjalët » tue i thanë qi aj veç por dijte.

Paj ky Prêla, manà t’ Zotit,

N’ at mollë Shkodre nder Parí

Javë per javë, ç’ do javë t’ motmotit,

Ká ’i krye Shkjaut çote dhantí.

Dedë Ivani: Raznajsh s’vendit,

Qi, në zâ per « gojë » e « gisht »,

Shkapercete vrap nji rendit

Tre kual rresht, lidhë bisht në bisht:

Turr ka’ â lshue trimi mbí Shkjá,

Ora thepe e Karadakut

Prej gazepit nisë me kjá,

Rrkajë volísh tue i shkue lot gjakut;

Mirë ke e diejte, manà, shkina,

Se kû hovin shperthen Deda,

Atŷ krenat nper ledina

Rrokullisen reda reda,

Qaj Gjokë Marku e qaj Djalë Miri

Sa herë sjellin me tagana,

N’ Karadak fiket ka’ i qiri,

N’ zí pështiellen njaq do nana.

Mashi i Cokut, sŷn sa kau,

Kurr merr turrin per me lshue,

Se ç’perpushet atŷ Shkjau,

Si ajo shlliga n’zjarm vallue.

Vigmet, krismet e poteret

Shungullon Qafa e Çakorrit,

Tmershim po gjimojn humneret,

Ushton bjeshka e Pernjavorit.

Kur, qe, s’epëri po lshohet

Nji taborr Bijocash s’rí:

Si làpuret poshtë hudhrohet

Rreshmja boret në malsí.

Trima t’çartun, hajna, cuba,

T’idhtë si helmi ruejte n’gastare:

Si atà skrapthat nper kaçuba:

N’luftë t’janë hjedhun fulikare.

Porsì kur në flakadâ

T’hjedhë bariu ’i vandak dullîja,

Krepaton flaka pa prâ,

Shkrepin shkndijat mija mija:

Kshtû t’u ndez lufta atŷ zhari,

Kur tue lvitë e tue uluruem

Turr Bijòcasit pik s’pari

Msŷn m’Shqyptarë porsi t’terbuem.

Jo, po, besa, more probe,

Veç n’ardhsh vetë ti e t’shifsh me sŷ

E të ndiejsh me veshë; se, tobe!

Ne din gjûha me shperblye,

Sa me t’madhe nji uturimë

Janë perlám Shqyptár e Shkjá,

Tash qi, breshen me vetimë,

Bijócasit n’luftë kan rá.

Vrrimet t’kobshme, m’nja perzí

S’ fshamesh s’ mbetunvet shitue,

Edhè hajke, n’ brohorí

Qi bâjn trimat m’ luftë tue lshue,

Kthelltë, mjerueshim t’ tingllon veshi,

Tmeret të perqethët t’ bjen shtatit;

Trandet rrahi edhe bushnjeshi,

Topat kah gjimojn nalt shpatit.

Se kahdo qi sŷni t’ priret,

M’ mal a m’ fushë, a m’ shpat a m’ lak,

Ké per t’ pám, ofshé! si pliret

Anë e kand vendi në gjak.

Atje lshue Shqyptarët rrfé,

Si zanát luften qi e kan,

Vû t’ kan para nji çetë Shkjé,

Lehtë tue i ndjekun neper plan.

Trima Shkjét e mâ se guri

T’ fortë, kan dyndë kah Kumurasha,

Shqyptarët pritet, e nper zhuri

M’ shpinë po u lshohen si harusha.

Atŷ-ktû por mâ perkrjeti

Njanes lagje ke s’ po i del

Me thye tjetren ndermjet veti

Mberthye gjindja kacagjel:

Mbrapa kama kah s’ i rrshet

Kujë, veç ndiqen rreth e okolla,

Çeta çetës rreth po i permveshet,

Si kulaç qi mlidhet bolla:

A si vala e Drinit, kúr

T’ dêhet bora, shkulm tue rrmye

E bardh shkumet, me zhumhúr

M’ kama t’ urës t’ vîjë shul me u thye:

Gallamarde qi tue vlue,

Per rreth vedit rrëmèn gjiri,

Rozafati kthelltë tue ushtue,

Friget m’ kamë me ngujue nieri

Edhè kshtu tue u kacafitun

Shoq me shoq, e me tagana

Krahësh e krenash tue u krasitun,

Idhshem tue u shemtuem m’ shejshana,

Atà ndêjen, dér qi dita

Shtekut t’ vet në t’ sosun mrrî ni,

Edhè muzgu, si u muer drita,

T’ zezë pelhuren dheut i a shtrîni.

Prani pushka e topi lakut,

Shukë âsht zani, e ’i eshtim vorrit

Dhén perlau; nper hurdha gjakut

Veç t’ varruemt terthuer Çakorrit

Atŷ-ktû tue lvitë rrshanë:

Si ato rrajzat n’ pleh: trishtueshim

Fshâjn, gjimojn, kush shpírt tue dhânë,

Kush per nihmë tue thirrë mjerueshim.

Nderkaq era edhe ká mê,

Qi kisht’ frŷ diten pa dá,

E merthye si isht’ qiella n’ rê,

Shiu me rrshekë i a nisë me rá.

Kúr qe nisë muzgut nper shí

Ushtrís s’ onë nihma me i ardhë,

Çeta çeta e vija e ví,

Si ato ulkojat neper mardhë.

Me ushtrí t’ vet lshue vrap Prêlë Tuli,

Prej Sutjesket i a prispjeti,

Kulmit t’ kreshtës trimi edhè dueli,

Per nen t’ cillen ndermjet veti

I’n grî at ditë, si tue qitë adra,

Hot e Grudë e Vasoviq:

Preu m’ tagana, thue janë badra,

Gjueju m’ plumbe, si m’ guriq.

Si ’i kulsheder, nder Elbnishta

I a ká befë Malsija e Madhe;

Âsht kapë Reka te Kuqishta

Kokrra kokrra e arradhe arradhe.

Dukagjini, porsi rrfeja,

Ká kalue Qafen e Diellit;

Has e Nikaj kah Meteja

Me Mertúr i a mrrîjn nji fillit.

Si bjen breshni hova hova

E thán djersët e katundarit,

Kshtû t’ kan rá Shtrelci e Rrugova

Ka’ ajo Mokra e Shekullarit.

Rrâ Postrripa kah Gradina,

Zûni pritat per urë bregut;

Nguli Shllaku kah Marina,

Mveshë janë Gjâjt Majes s’ Lejlekut:

Zana e Madhe gjithsì e Mira

U ká prî nper at terrinë,

Kê ngujo nder shtiqe t’ vshtira,

Njanin m’ shpat, tjetrin m’ ledinë.

Edhè Shkjaut rrethin i a qiten

Anekand, si mbrendë nder dana,

E me t’ zì tue pritë i’n driten,

Per t’ a msŷ m’ pushkë e m’ tagana.

Vojtun sogjet rend mbas rendi,

Mark Milanit kan diftue,

Si n’ Shqyptarë merthye isht’ krejt vendi,

Si edhè ushtrija isht’ mbetë rrethue.

Mark Milani dredhë mustakun:

Fort ká rá trimi n’ kujtim,

E as s’ i del me hjekë mendsh Plakun,

Qi e pat pá n’ nadje n’ vegim…

Si âsht mendue ashtû ’i herë me veti,

Ç’ e ká hanger buzen m’ dhamë!

Se edhe ftyra fort i treti!

Ká marrë trimi e âsht çue në kamë;

E si shpatit nji barí:

Kúr ndoj gjedh a dhen a dhí,

Tufet dá e m’ kullosë hutue,

N’ mbramjet nuk i kthen n’ katue

Ase n’ vathë: poshtë e perpjeta

Nper zabele e nper shkorreta

Shkon e vjen, e nper ograja,

Kahdo qi t’a mbajë uzdaja,

Se do t’ hasë m’ bagtí të tretun:

Marku kshtû fillikat vetun,

Ngerthye vetllat shllungë n’ mes t’ ballit!

Thekatueshim po i bjen malit

Neper terr e shí me rrshekë

M’ nja tue rá, aj per me u pjekë

Me qat Mirkon Kapidanin,

T’ cillit ndî i a kishin zanin

Krali i Nemses edhè Mbreti;

E mbasì dikúr e gjeti,

Ká marrë trimi e kshtû po i thotë:

Se, per Zotin, Kapidan,

Q’ se kam lé e rá m’ ket botë,

S’ dij se ngelë kam mâ n’ zalldan

Se n’ ket natë. Neve Shqyptarët

Çark na bàkan. Fort kam frigë,

Se né ushtrín kan me na çartë;

Pse edhè ’i natë kjo âsht fort e ligë:

Si thue hallin me i a bâ ?

Besa, pra, shka t’ tham s’ po dij,

I a kthen Mirkja si nen zâ;

Veç, q’se dalë kemi n’ ushtrí

Edhè n’ luftë kem’ rá n’ kto vende,

Jo n’ e Marte: si qi motit

Ká kênë doke: por n’ e Prende,

Zêmra keq, manati i Zotit,

Kaq m’ ká ndî, sa s’ thohet dot,

E as s’ dij se kû kem’ me dalë.

Por pse ngaeja s’ âsht ktu kot

Me ndêjë na tue tjerrun fjalë,

Kish’ me thânë, lum Komandari,

Si ashtû mendja mue m’ a pret,

Se t’ del puna mâ per s’ mari:

Shî njitash, nper shkurre e mret

E tue rrahë shiu e shtergata,

Ushtrín m’ e lshue bregut t’ Limit;

Qi nper terr e pa u sosë nata,

Me u rrqasë tinzi, e para agimit,

Urë pa urë e trap pa trap,

Fill me dalë n’ at Qafë Marinë;

E mandej, tue u lshue na vrap,

Me marrë rrugen per Cetinë.

Se per ndryshe, mana t’ Zotit,

Né tash po na hupë ushtrija.

M’ shpinë Shqyptarët e ket farë motit,

S’ dahna shndosh, tham, lum zotnija.

Marku at herë urdhen ká dhânë,

Marë ushtrija me u dyndë vendit,

E poshtë malit per m’ at anë

Me u ndê Limit rend mbas rendit.

Kthye nderkaq pergjymsë ká nata,

Edhè « Shêjzat » ki’n prendue;

Mê ká shiu edhè shtergata,

P’r ’i herë gjama edhè âsht ndalue.

Kur, qe, ’i rê, si pezhgvja zí,

Niset fíll prej Dormitorit,

Qi, tue i rá qillës me furí,

Vjen e ndêhet kreshtës s’ Çakorrit.

M’ Çakorr rêja si ká dalë,

Lum e lum per t’ Madhin Zot!

Qi s’ kem’ kênë e na ká falë!

Se ç’ ká shkrefë atŷ nji mot,

Se ç’ t’ i a dha flaka e vetima,

Se ç’ t’ i a dha krizma edhè gjama:

Ç’ t’ i a ushtima e bumbullima,

Shungullima edhè rropama!

Flakë per flakë, po, e kurr pa dá

Shkrepte rrfeja krŷq terthuer,

Aha e brej bjeshkve tue çá,

E harmote me zhumhúr

Kepash s’ eper t’ gristat karpa:

Pod e m’ pod qi, poshtë rrmorevet

Tue balcue e shpardha m’ shpardha,

Kulihum turr gorromiseshin

N’ gurrní t’ prrojevet shkumuese.

E t’ u shkref atŷ ’i stuhí

Erësh s’ perzijta, shungulluese,

Rriba e s’ cilles, me furí

Kah pershkohej bjeshkës e vrrinit,

Shkulte bungat qindvjeçare,

Si me shkulë ndoj kallm purrinit;

E si kênë t’ishin bazhgare,

Duhmja i dyndte, e me uturimë

T’ perfrigueshme, i shakullote,

Nder humnere. Nji zhaurrimë

E pa preme bjeshkve ushtote;

Kthelltë, termegshim buluritte

Toka, e lkundej shrregull; kreshta

E Çakorrit flakë zharritte,

Edhè duhmet e rrfésh s’shpeshta,

Njizet pash, po, u sham, e ngeli

Shyt, porsì nji kyç Gojanit,

E u perzhit per rreth zabeli

N’ Koprivnik e m’bjeshkë t’Trojanit:

Gjithkû kjenë prozhme e dushknajë,

Hije, pyje e megje t’dáme.

E nji nig e nji tymtajë,

Era surfull, e ’i zhigame,

Nji zhaurrinë, nji suzhë e ’i vapë:

Sa qi shkulm ká nisë me vlue

Lqeni i Plavës, e nalt mbí kapë

T’ Zeletinit, tue vetue

E pa dá tue shkrepë rrfeja,

Merr zjarm ashta, e flakadâ

Ndezet pylla kah Meteja.

N’ at thellim, po, e n’at tufâ

Qiella e toka ashtû perzí,

Kishe thânë, se rruzullimi

N’ flaurí e n’leskra po shkatrrohet,

Edhè n’Kaos t’pa skáj shqimi

Po sodomet e dermohet.

Per mbas malit por në qiell

Hylli i Dritës si vezulloj,

U shuk plajmi e moti u kthiell,

Si cirkë voese n’perivoj.

Veç se bjeshkët, po, kthelltë ushtojshin,

Brraka, çutrra, prroje e shé

Gallamarde ka’ u dikojshin

Neper rrash, tanë shkumë e dhé.

Amet Limi kishte dalë

E askund lânë nuk kishte vá:

Si mjerë kush qi nper at valë

T’jetë ngushtue sod kamë me rá…

At herë Drita tuj ague,

Mark Milani, trimi i trimit,

Marë ushtrín në kamë ká çue,

Edhè prî i ká per urë të Limit:

Kû, ashtu shurdhë e kush pa e ndî,

Tue rrahë dromin me t’mdhej hapa,

Do m’e qitë shndosh në Mal t’Zí,

Topa e nozull lânë permbrapa.

Veç se uren mjeshtri motit

T’ngushtë e drunit lshue e kisht’ pasë:

Kshtu qi frigë kam, manà t’Zotit,

Mos t’a lshojë Markun ndoj drrasë…

Po isht’ Shqypnija ’i vend belá,

Kû s’bân kryet mâ shtrêjt se ’i shtamë:

Vshtirë se Marku ká me u dá,

Pa i u njitë ndoj ferrë m’dollamë.

Pse edhè, qe, tej n’at báll ure

Vend Rrogòvasit kan zanë,

Menden qi m’a ki’n kubure:

Zog mbí urë me flutrue s’lânë.

Prandej m’urë kúr mrrini ushtrija,

Ç’ushtoi Mokrra e Shekullarit,

Larg gjimue ç’ká Metohija,

Ç’t’âsht tremë kali i Komandarit,

Kaq zû pushka atŷ me zí,

Kaq zû plumja me fishkllue;

Si njaj breshni me duhí:

Malazezt per dhé tue i shtrue.

Flakë per flakë ushtria shqyptare,

Rreth e çark shtrî Markut m’shpinë

T’i a ká vû pushken batare

Shpat e m’shpat, luginë m’luginë.

Priten n’báll e Limin dét,

Prej Shqyptarësh futë mbrenda ’i rreti,

Kah t’i a mbajë, tash, Marku i shkretë?

Ç’do t’mendojë, vall, vetmeveti?

Me qindrue, si e ká zanát,

Qe shka Marku ká nder mend.

N’Mal të Zí luftojn ’dhè grát

Per lirí, per fé e per vend:

Jo s’qindron nji Mark Milani,

Derë bujare gjet me gjet,

Larg n’Europë qi i ká vojtë zani,

E i druen sherrin Krajl e Mbret.

Mark Milani, kúr ká pá,

Se isht’rrethue n’mjet uj’t e shpatit,

Ç’âsht berlykë atŷ si ká,

Tue britë t’madhe mâje atit:

M’kamë, sokola t’Malit t’Zí,

Me çilë shtek per Karadak!

M’tani, djelm, ju me furí,

T’rrjedhë sod Limi shkumë e gjak!

Edhè at herë, si ’i gropë gelqere

Atŷ vendi t’u ndez zhari;

Vojti krisma dér m’ pelqere,

Ka’ u perlanë Shkjau e Shqyptari.

E papreme ’i shungullimë

Ishte mali, ka’ ashtû zijte,

Vlote pushka, e me vërrimë

Të shituemve ajo u perzijte.

Edhè Shkjau, ashtû tue msŷ,

Pa kqyrë shtek pa kqyrë handek,

Bukur nalt aj erdh e u shtŷ:

Sa, medjè, shum herë u rrek,

Me shperthye neper ushtrí

E me u nisun kah Cetina.

Ora thepe e Malit t’ Zí

Shum gajret po u epte, shkina,

Malazezve e mirë po i msote.

Shtîju i rí, herë shtiju plak:

Gjithnji sulmin u a drejtote

Qandra e jonë kû bâte lak.

Zâna e Madhe atê e ká pá:

E ká pá, ’dhè njoftë e ká:

Sŷnin kurr nuk i a ká dá,

Edhè e Mira, n’shllungë tue u strukun

Të nji rêje, âsht bâ e pa dukun;

Edhè pritte qi t’ i vîjte

Per nen hov e m’ shpinë t’ i bijte,

Me tê bashkë t’ u kacafitte,

Edhe shkinen mos t’ a lîjte:

Mirë nder kthetra atê shterngue:

Malazezve me u nihmue

N’ at shtek t’ vshtirë. Kúr, qe, flutrim,

Tue u ra qiellve nper agim

Ora shkinë vjen e pershkohet

Zhgjetë perpara Zanës. Ç’ t’ i lshohet

Fulikare Zana m’ shpinë:

Si njaj orli-gjeraçinë

Lshon m’ bollshorde, si t’ két pá,

Se don zogjt n’ çerdhe m’ i a ngá.

Kúr ká pá njajo sŷvrangta

Ora thepe e Dormitorit,

Si ashtû rrfé po i shtrîhej mbrapa

Zana e Madhe e Vizitorit,

Se ç’ ká nisë ajo me dredhë

Poshtë perpjetë, kryq e terthuer:

Herë n’ nji rê, herë n’ tjetren struku,

Tash mbas malit tash mbas suket:

Rrash per tokë herë rrahi flatrat,

Prap pingul flutro perpjeta,

Veç si t’ mûjë soje me pshtue.

Por, si pá ká ajo, se vrap

Zanes s’ Madhe s’ mund t’ i hike,

Âsht sjellë shtriga e fyt-a fyt

Me Zanen atŷ âsht perlá:

Sa per kshtû, isht’ kênë trimneshë,

Edhè, besa, fort belá,

E pa qander nuk po lidhej:

Me sa âsht lidhë ajo ndoj herë

Q’ se zanë vend ká n’ Karadak.

Grykë per grykë e flok per flok

Ora e Zana ashtû perlá,

Ç’ t’ janë dermishë shoqe me shoqe!

M’ dhâmë e m’ thoj se ç’ t’ janë lvyrë!

Ç’ po u shkon gjaku rrkajë nper ftyrë!

Ftuturim neper ajrí,

Idhtë n’ mjet vedit kaperthye,

Haju, shaju me mëní,

Vrrit, piskat sa kurr ki’n n’krye:

Fort po u ndiqshin e u perpiqshin

Po u shkelvitshin e u llomitshin,

Herë dér m’ rê tue zgjatun shtatin,

Herë tue hî si xhixhilloja;

Tash nper tokë, porsì dŷ bolla,

Shkarrafendu: mbandej shrregull

Prap nper ajr kacrrue n’mjet vedit,

Porsì verës dŷ pilivoesa,

Kúr shoqe me shoqe hahen:

Siell e bje ato njana tjetres,

Me nji pezm, me nji mëní,

Mendt e krés me t’pasë merzí;

Veç kurrnjanes nuk po i del

Me u ngrefë m’shoqe kacagjel.

Por se. qe, neper ajrí,

Dikû andej prej Fushës s’Iballes,

Vijn dŷ Shtriga, hypë m’dŷ breshka:

Njana Sutë, tjetra Pasutë.

Ishin breshkat, breshka detit,

Aq të mdhaja, sa ’i samar;

Ishin Shtrigat si dŷ grreça

Kjumshtit hjedhë nen çarranik:

Koc e lkurë e t’kthyeme kuk,

Si dŷ drapna ngulë nder hatila;

Veç se t’idhta e gazepqare

Kurrkund halli mos m’i u pá:

Qi nder shtatë Bajrakët e Pukës

Lânë nuk ki’n me u shndoshë varrë pushke,

Me gjith hudra, pê e gershanë

Mbí t’varruemin pezull vjerrë;

Nuk lanë fmij me u rritë per s’mari;

Garravâxh bânë djelmt e rí,

Nuseve edhè lshoju «zvercen:»

Bâni, qyqet, si çapini!

Shtatë pash punët bâni mbí dhé,

E hupi shtatë pash nen dhé:

Si — Zo’, ruena! — puna e tyne.

Kto i’n kênë nisë per n’nji log Shtrigash

Dika’ andej n’Kotorre t’Reja,

E zanë Drita i paska shtekut,

Ke hutue ki’n kênë te shpija,

Tuj u lye, po, me do «gjellë»

Vetë e breshkat, qi të mûjshin

Pezull ajrit me u pershkue.

Ajrit Shtrigat tue kalue

Breshkave kaluer mbí shpinë,

Kúr kan rá drejt Metohís

E nper ag t’kuqlimtë të Dritës

Kan soditë, si Ora shkinë

Edhè Zana e Shqyptarís

Fyt-a fyt ishin perlá:

Ftyrës e parsmes krejt n’gjak lá,

Fort ka’ ipshin m’dhâmë e m’kthetra:

Kryet breshkave andej kan reshë,

Ato rrole Shtriga t’vjetra;

Edhè lshue t’janë m’Oren shkinë,

Porsì kênë t’ki’n dŷ kulshedra,

Njana, po, mâ e idhtë se tjetra.

T’i u hodh Suta per mbas shpinet

Edhè flokve ajo i a njiti:

Arrçit kryet gati i a qiti,

Kah i a ngrifte pa farë dhimet,

Si me shkulë kund lî Zadrimet.

Ftyrës Pasuta si kusija,

Me ’i dhâm n’ gojë ngerthye si capë,

Ajrit flokët lshue leqe leqe

E ardhë shtatit si ’i ngaskeqe,

N’ thoj i a njet me njanen dorë,

Mu m’ gerglâc, m’ nja tue u mundue

Me i a zanun frymen njak:

Nsa me tjetren, si m’ gerhanë,

Nisë ká trupin me i lnuer

Poshtë perpjetë, kryq e terthuer,

Me do thoj të mreftë si sorrë,

Per mâ t’ madhin, mor’, gazep.

Ora shkinë se fort po ep

Fort po ep, qyqja, e ç’ po vrret,

Se edhè shtjelmat shum po i qet!

Veç se kot; pse Zana e Madhe,

Me njat Suten e Pasuten,

Ashtû pezull nper ajrí,

T’ a kan çue dér m’ Vizitor,

Shî te vorri i s’ mjeres Tringë,

Edhè lidhë t’ a kan per blî:

Qi ato Orët e bjeshkës s’ Trojanit

Prej nji mrizit të Muç Hasit

Bartë e paten m’ Vizitor,

E qi, t’ Lumet, edhè e ngulen

Tre pash n’ dhé n’ krye t’ vorrrit t’ Tringës

Mbasì e lidhen per at blî,

Ká marrë Zana e kthen n’ Nokshiq,

Kû po grîheshin n’ mjet vedit

Malezez edhè Shqyptarë.

Atŷ, at herë, Suta e Pasuta

T’a kan kapë ka’ i gjarpen n’dorë:

Shlligë të gjallë, tanë helm e vnér:

E me ta t’kan hî me e rrafë

T’mjeren Orë të Karadakut,

Per pa kqyrë, mor’ probja i êm,

Se kû i djegë as se kû i dhêm.

Lshue m’tê breshkat si t’terbueme,

M’dhamë i a grizshin misht e shtatit

Per gazep. Gerthitte Ora

M’kupë të qiellës, sa gjithkû mûjte,

Tue i dhânë shtatit per me pshtue.

Ah! kadalë, eh pitigonë!

Zên Pasuta si tue e shá;

Se s’të lshoj, jo, per Tynzonë!

Shtatin n’gjak krejt pa t’a lá.

Hider, bre! Ti me i nihmue

Mark Milanit t’birit t’shkinës,

Qi Shqypnín aj rreth m’e shtrue

Per nen kamë t’Knjazit t’Cetinës . . .

Po a kujton, morì gabele,

Se Shqyptarët kan dalun fare,

Qi me ardhë Knjazi, me ’i kál zhele,

Per t’sunduem mbí tokë shqyptare ?

Edhè at herë, me at shlligë në dorë,

Siell e bjeri, tanë maraz ;

Brit, gerthit e ngrata Orë,

Si macë Frorit mbí pullaz.

Ora shkinë e Dormitorit

Mbasì lidhë kje ajo per blî,

Lidhë prej Zanet t’Vizitorit :

Njat ushtrín e Malit t’Zí

E lshoi zêmra gjithunjí,

E muer hiken. Fulikare

I u shtrî m’shpinë ushtria shqyptare,

Me nji brimë qi me t’shurdhue:

Kê tue vrá, kê tue shitue,

Dikê krejet tue shkurtue:

Tjerët në Lim vojtë e sharrue,

Trí taborre Mark Milanit

Hupë i kan n’at log mejdanit,

Treqind krena edhè i kjenë pré,

Rob janë zanun treqind Shkjé!

Zana e Madhe ç’po lumnon;

Kep më kep po fluturon;

Ká marrë kangen e po kndon;

Po këndon m’kep t’Vizitorit,

Larg me u ndî m’Boka t’Kotorrit:

A t’kam thânë, ’or’ Knjaz Nikolla,

Se un, dér sande pa marrë dielli,

Tringen do t’a kish’ pague:

Treqind krena un tue t’i pré,

Treqind rob un tue t’i zanun,

Trí mij çika e nuse t’reja

Para kohës tue t’i lânë veja:

Me kjá ato, po, si gjith qyqet

Nper kasolla t’Karadakut,

Si ato bubat pshtjellë në zí?

Po m’a pvet njat Mark Milanin,

E aj, po, ty ká me t’kallxue,

Ká me t’dhânë t’zín zihariq,

Se sa ushtrija t’met n’Nokshiq:

Oren çuet se e ká Shqyptari,

Qi «Shqyptár» vedit i thotë:

Sê atje lufta ndezet zhari,

Breshen krenat bijn per tokë,

Kúr t’ i mbushet mendja e vet

Me qindrue p’r Atdhé e Mbret.




Koha e ré

Kangë e njizetegjashtë

Hej, moj Zânë, tý t’kjosha true,

Si s’po t’bje nder mend per mue,

Punë të hershme me m’kumtue;

Kangë e valle me m’fillue;

Por më rrin tue fluturue

Mollë më mollë e ftue më ftue

Me ato shoqe tue këndue,

Me ato shoqe tue vallzue,

Tue vallzue, moj tue lodrue

Nper ledina e nper rudina,

Np’r ata brej, aha e çetina,

Kû bân çerdhen gjeraçina,

Bulon molla e lulzon thâna

E prîjn valle Orë e Zâna

Neper rreze qi lshon hana.

Ardhun shtatit si « breshana »

Rreze diellit dora e llana,

Ftyra shtrue n’fletë t’drandofillit,

Kama matë per gjeth të lilit,

Shartue zâni m’zâ t’bylbylit,

Dishka borë e dishka brymë

Si njaj hylli me ferfllimë:

Mori sumlla sumollore,

Mori dardha dimënore,

Si t’shkoi moti kangë e valle

Kangë e valle e zanamare:

Tash mbas flutrash neper zalle

Tash mas lulesh nper livadhe

Herë ndiq sutat neper curra,

Zhytu e mbytu neper gurra,

Ngallìt shoqet n’shtiqe t’vshtira:

Si, perzèt, ty t’raftë e mira!

T’raftë e mira si t’ká rá,

Bjeshkë e vrrî qi m’ké shkelqá!

A din shka moj gerxhelí,

Mori rrezja nper frangí:

Se mue kripit m’i rá bora,

Se kah m’lên âsht kama e dora,

Se edhè as vonë, tham, s’ká me shkue,

N’jetë pertej un pa u kalue,

Prej kah s’lânë kend me u kthye dalë…

Pra ndîgjoma ktû nji fjalë:

Lêni sod, moj Shtozovallet,

Lêni flutrat t’marrin zallet,

Lêni sutat t’marrin malet:

Shporru vjollcash edhe lilash,

Shporru gurrash e çurrilash:

Se, perzèt, kshtû, moj petritë,

Tuj m’u lá, tuj m’u flladitë,

Herë nper hanë e herë nper dritë,

Drue po m’ngrîhesh akull-ó

Drue po fikë mue e vedin-ó;

Edhe lshou prej Dukagjinit,

Kû m’a shkon të cemtët e dimnit

Neper biga e zgavrra blinit,

E flutrim neper ajrí,

Si njaj hylli qi shkëndi

Shkrepë prej mramjet neper eter,

Behma ktû n’ket Lissus t’vjeter,

Kû, larg zhurmet e poteret,

Dola edh’ un n’ket buzë Prendveret,

Per me kndue m’Lahutë t’Malcís,

Se si u end fati i Shqypnís,

Kúr pshtoi kthetrave t’Shkjenís

E duel zgjedhet të Turkís:

Perendija si e kisht’ shkrue:

E zojë m’vedi edhe u ndertue,

Mbas sa gjakut qi pat dkue.

Pse kaq njerzit po i’n të kqí,

Sa qi askund m’ket shekull t’zí

Pá shkue gjaku ví e ví,

Nuk po gzohej, jo, lirí.

Prandej sod tý t’kjosha falë!

Morì e Mira rritë në halë,

Dér në Lissus ti me m’dalë,

Per me m’vû kangen per fille,

E tue m’ndritë menden me kshille,

E tue m’majtë mbrenda hullís

Së burrnís e t’bujarís,

T’bâjsh qi fjala: e butë herherë

Si njaj flladi në Prendverë:

Tash e fortë, e rrebtë, dermuese,

Si duhija shungulluese:

T’m’rrjedhë e marë e kund pa neje,

Qi t’rysë mendet, zemrat t’theje,

T’i reshë gjinden kah e mara,

Fén e Atdhén t’i lvisë perpara.

Pse, po m’u end kanga per s’marit,

Vonë e vonë fisi i Shqyptarit,

Manà tý ká me t’urue,

Bjeshkë e vrri me t’u lulzue,

Si don vetë moti me t’shkue:

Kangë nper hanë e kangë nper dritë.

Se edhe as ktû s’ké me u merzitë:

Me u mérzitë jo cok nuk ké,

Ke në fllad t’ksajë stine s’ré,

N’jetë natyra tue shperthye,

Këtû gjên shka t’kande tý:

Vezullime e xhixhillime,

Gurgullime edhe blerime,

Me lugina e me kodrina,

Me ledina e me rudina,

Hije, kroje edhè çurrila,

Dejka, mjellme e n’shtek kojrila,

Vjollca lila e karajfila,

Drandofille në bubuqe,

Flutra t’larme e mollakuqe:

Kndo bylbylat nper filiza

Këcè dhijzit neper driza

Tue blegrue kingjat nper mriza:

Endë hardhija m’qeperiza,

Lulzon pjeshka e zerdelija,

Me u shêjë matet m’gem qershija;

Bleron bunga e bleron vidhi

Shatorr fiku kokrrat lidhi;

Njethet plepi bregut t’Drinit

Rahá t’mirë ep lulja e blinit,

Kerset fyell e zanamare,

Ushtojn hijes kangë shqyptare:

Qiella kalter, toka blerë

Njeti dimen, ktû Prendverë:

Njimend stinë per Orë e Zana,

Me prî vallet, tue ndritë hana,

Mal e m’mal, rudinë m’rudinë,

Jo qi ktû në ket krahinë,

Kû nper molla gêmeholla,

Kû nper male e mriza hale,

E nper zalle e nper hamalle

Shum po i kisht’ do Shtozovalle

Shoqe t’ua, qi po kndojshin:

Qi po kndojshin e lodrojshin,

Larg e larg m’i u ndî jehona,

Bâne bén, si kah Valbona;

Se kŷ vend, se mahet n’mend,

Po kisht’ kênun nji dervend:

Nji log zânash m’nám e n’zâ,

Kû vigâ e katallâ:

Edhè n’kohë para se Iliri

Vend ktû zû e Arbnori i biri:

Na i’n ndeshë, na i’n shkelveshë,

Dikúr heret m’dhâmë tu’ u shkye,

Mâ vonë s’largu tuj u msŷ

Kush me zhgjetë, kush me baètë,

Njani m’mzdrak, tjetri m’çomak,

E me lata, e me supata,

Me tagana e pushkë të gjata;

Edhè rán shakull per dhé,

Kush per Atme e kush per Fé,

Njani cub, tjetri dishmuer,

Kush gjaksuer, kush simahuer.

Jo, po, ktû edhè ké me pá,

Ké me pá, po, njat kalá,

Qi, m’nji koder titanike

Ngrefë mbi ledhe cyklopike,

Per trí mij e kusúr vjet

T’u kercnue ndêj, si shauret,

Mbí ç’do forca kundershtare,

Qi me mende grabitçare

Deshten ksajt me kalue ván.

Ké me ndî edhé si kján

Vala e Drinit prap n’ditë t’sotit

Per urë vorrit t’Gjergj Kastrjotit,

Shpata e t’cillit, dikúr motit,

Vezulloi m’hasem t’Shqypnís,

Si ajo rrfeja e Perendís.

Pse dikúr ktû edhè Berdyli

Me gjak hasemsh dhén kertyli;

E ajo Teuta mbretëneshë,

Vashë ilire sokoleshë,

Qi nuk dijte se shka â tuta:

Si ajo Shqypja skepekrruta,

Lshote hovin mbí Rromakë,

Pá dhimë Adrjen tue pergjakë;

Prap Kliniku ktû e Pleurati,

Hila, Agromi e Genci i ngrati

Kan jetue ktû e kan lulzue,

Mirë a keq atà tue psue;

Kush tue mbetë, kush tue fitue.

Se ktej Gali ka kalue,

Ktej Rromaku, po, âsht pershkue,

Slav e Turq ket trull t’bekue

Me agor t’vet e kan mnerue.

Prandej n’mbramje tue rá hana

Mlidhen tubë Orë edhè Zâna,

Edhè kapen dora dora:

Dora dora, bardhë si bora:

Ambel zânin tue dredhue,

Nisin vallen me këndue,

Tash si t’ Parët na pa’n luftue,

Atà Ilirt e kohës s’ kalue:

Tash idhtë fatin tue lotue

T’ ksajë s’ mjeres moj Shqypní:

Se si u pshtuell e mjera n’ zí,

Mbasi Turku mbrendë pat hî:

Turku, shplaka e randë e Zotit:

Per mbas deket t’ Gjergj Kastrjotit.

E jehojn male edhè zalle

N’ ato kangë e n’ ato valle.

Pra, po t’ kapi tŷ merzija,

A se t’ lodhen kangët mija:

Se pa tŷ, besa, moj Zanë,

Vshtirë se ’i fjalë un mûj m’ e thanë:

Fjalë qi t’ jetë n’ gojë per t’ u zanë:

Ti po del naten nper hanë

A nper zheg si t’ kape zusha,

E n’ daç malit, n’ daç kah fusha

Bâhe bashkë me shoqe t’ ueja,

Edhè atŷ, at herë, ti thueja

Kangës e valles sa t’ keshë n’ krye,

Doradoras tue këcye,

Gjithsesì të kandet tŷ.

Por po deshte ti ndojhera

Me ndjekë suta, a gjaeje tjera,

Me ato shoqe ti, po, del

Nper Molung a se nper Vel;

Se atjè gjêni drêj e derra,

Molla, urtyta e mandaferra;

Mjaltë nder zgavrra, e gurra t’ ngrîjta;

Mrize t’ flladta e hije t’ rîjta,

Me blegrime e me çokana,

Qi tŷ aq fort po t’i kisht’ anda.

Veç se shka, moj qiftelí,

Me t’a vû due ’i porosí,

Per kúr t’dilni ju në Vel.

Kúr të dilni ju në Vel,

Per t’a hasë kini nji shpellë,

N’anë prej Rrêje, t’errtë e t’kthellë,

Me nji grykë porsi nji furrë,

Prej së cilles rrjedhë nji gurrë,

Sa me blue, po nji mullî:

Atŷ mbrendë ti mos me hî!

Asì uj’, jo, atŷ me pí!

Pse n’at shpellë qaj Lleshi i Zí,

Nji i Gjomarkaj, Kefalí:

Vesh e m’vesh mustaku i tí:

Nji natë gjamet e vetimet:

Me u dridhë toka prej bumllimet:

T’rrebtë kulshedren paska msŷ,

Edhè m’qafë i a ká merthye

Nji parë dana e t’gjata e t’randa,

Mirë nen allkë aj tue i ngujue,

Qi per t’gjallë me u shkapullue

Mos të mûjtte, edhè e branisë

Poshtë nper shpellë n’do ujë të kthellë:

Edhè sod ndîhen tue krisë

Ato dana, sa herë t’luej

Shta’n kulshedra neper ujë;

Ke i kan mbetun ato dana

Vjerrë per qafë, porsi çokana

N’qafë t’nji skjapit brynatak.

Prandej shpesh rrjedhë gurra gjak:

Si shum kushi qi e ká pá:

Persè danat, m’qafë tu’ e vrá,

S’i a lân varren me u perthá,

Qi i a çeli Lleshi i Zí,

Kúr i u turr nper at duhí.

Asì uj’ ti, jo, me pí!

Por as n’shpellë, jo, mbrendë me hî;

Pse atŷ sod, permbrenda shpellës,

Dájn orok Shtrigat e Kthellës

Me ato Shtrigat e Mirditës,

E me atò t’Zhubës e t’Selitës,

Kurdoherë duen me u bashkue,

Ndoj déll ujkut per t’fergue,

Qi me bâ ndokand gjytrŷm;

A me zí ndoj gjellë nper tŷm,

Per të lye me tê ndoj shpí,

Qi me i lshue dam e morí

Si nder rob, si nder bagtí:

Mos me lânë me rritun fmí,

Tuj u ngranë zemrë e mushkní.

Kurrsesi ti mbrendë me hî;

Persè gjallë k’in me t’perpî.

E po bâni e t’kcej dalldí

Bregut detit me u baritë,

Per me u lá, per me u flladitë,

Per n’mos daç kaluer me shkue

M’bedeví, qi kem’ n’katue:

Bishtalec kripin trimnue:

Janë pulbardhat neper Drî,

Bardh si bora n’Haramí,

M’shpinë ndonjanes ke me i kcye…

Por, aman tŷ t’kjosha true,

Per qafë t’sajë mirë me u shterngue…

Se ti jé nji rreze drite,

S’të ká randë pulbardha tŷ;

E mbi tê mandej vozite

Rrjedhes s’Drinit dér në dét.

Kúr të dalish n’atê dét,

Atŷ bregut ké me pá

Floçka e Kshetza ndêjë n’shullâ,

Tuj u krefë, tuj u bubitë,

Shoqja shoqen tue ngallitë

Turr e vrap nper ranë të hjedhne:

Shkaterr flokësh, rizat e zhdredhne,

Kmishat kapë me trîza t’dredhne.

Se ato janë do grá të detit,

Qi, si ushujzat e breshkujzat,

Po jetojshin n’ujë e m’tokë,

E po flitshin si tue krrokë,

Si tue krrokë, si tue gervallë.

Por me pasë per t’i zânë gjallë

E me i mbajtë te shpija niri,

Me folë shqyp zêjsin mâ s’miri.

Se nji djalë, fisit t’Kelmendit,

Djalë i pushkës edhè i kuvendit,

Si dishmí bâjn gjindja e vendit

Nji kso Floçkash paska zânë,

Edhè n’shpí e paska çue:

Kû ’i herë shqyp atê e ká msue,

Mandej marrë e ká per grue,

Me tê bashkë kunorë tue vû.

Edhè u bâka shpijanike,

Tue rritë fmí, tue u majtë fisnike.

Me xhubletë e me shtjellak,

Si t’ gjith shoqet n’ at bajrak.

Veç se shka binín e sajë

Létas nieri mund t’ a dajë:

Ke i kan sŷt si picigiatë

Edhè flasin per pá u matë;

Porsi me branisë zhamella

Ndokund malit neper shpella.

Veç se shka, moj ti belholla;

Ti belholla, rritë nder molla

Ktû edhè ’i punë due me t’ kallzue,

Qi kthelltë n’ shpírt ká me t’ galdue.

Ká do kohë, qi t’ bardhat Zana:

Shtozovallet! qi nper thâna

T’ Elikonës prîjn kangë e valle

E pijn ujë n’ at Gurrë Kashtalle:

Kan lânë bjeshkë e vrrîje e zalle

Të Grekís e dalë n’ Shqypní,

Kû, n’ gjûhë shqype — bukurí!

Herë tue folë, herë tue këndue,

Kan rysë gjinden me feksue:

Se Shqyptari s’ âsht gabel,

S’ âsht shkerbé pjellun n’ zabel,

Mos me pasë aj fis e Atdhé,

Veç me shkelë m’ tê Turq e Shkjé:

Jashtë Shqypnijet se Osmanllija

Duhej dbue: se vetë Shqypnija

Duhej qitë ajo zojë m’ vedi:

M’ tê mos me sundue kurr Mbreti

I Stamollës e se të huejët

Do t’ shkojn gjûhen tuj e ruejtë

Pîjt nder dhâmë, per kto punët t’ ona.

Edhè kshtû, njitash n’ e vona,

Nisë Shqyptarët kan me mendue

Per punë t’veta, e shqyp me shkrue:

Shqyp me shkrue, po, e shqyp me msue

Neper shkolla; e pse të holla

Mendt po i ki’n, e kryet jo shtamë,

Kta per fije janë vû n’lamë

T’ditunís e t’gjytetnís:

E medjè, sod prej Turkís

Janë tue lypë autonomín;

Se per ndryshe, thonë, lirín

Me armë n’dorë do t’a fitojn:

Nen kamë t’huej gjallë mâ s’rrogojn.

Tashti, un, moj sŷ-qershí:

Besa, po: fort mirë e dij,

Se ty t’kandet me kerkue

Mriz e m’mriz, e krue më krue:

M’shoqe t’ua me u takue,

Bashkë me folë, bashkë me ligjrue,

Me u njitë valle e me këndue:

Me këndue, po, e me lodrue,

Si mot t’keq qi kurr nuk m’ké:

Prendverë m’Shnjergj e prendverë m’Shndré!

Ani pra, moj rrezigí,

Morì rrezja nper frangí,

Po të kapi tý dalldí

Per shoqní e leverdâ:

—Eh! po, i mjeri, shka me bâ ?

Kshtû po i kishe ti do mend:

Mos me t’zanë kurr vendi vend:

Sod nji send, neser nji send —

Del e merr ti fushë e shpat,

Vel, m’Kodhel, e m’Krye-Bushat:

M’ Krye-Bushat — pllamë e « dukat »,

Edhè kapu m’Rozafat,

M’ at kala t’ Shkoders mizore:

Ndera e nami i tokës arbnore’;

Persè atŷ Zanat i ké,

Pre’ Elikonet bartë n’ ket dhé,

Si të bâjë hana me dalë,

Nisin vallet palë e palë

Me ato Motrat shqypëtare,

Tue rá fýll e zanamare.

Atŷ njitu edhe ti valle,

E pa derte kund e halle.

Tue lodrue ti, e tue këcye,

Thueja kangës gjith sa t’ keshë n’ krye.

Veç se prap ti ktu me kthye;

Perse kanga, endë pa tŷ,

Ajo âsht váj e tym nder sŷ.

Edhè kshtu, nper hanë nper dritë

Tuj u argtue, s’ ké me u merzitë;

E tŷ moti ká me t’ shkue

Si don vetë, e pa u kujtue.

Qe Lahuta, vjerrë n’ sergjí.

Eja pra, moj sŷ-qershí,

Moj bel-holla, rritë nder molla,

Edhè kangen m’ a fillo:

E un këndo, mbande’, e ti kndo,

Si kndon zogu i veres-o!




Xhemjeti

Kangë e njizeteshtatët

Erven Pasha, ’i Xhemjetlí,

Mledhë mishlizin n’ Babi-Alí,

Edhè u thotë: Zotní të mí,

Mbasi duel êmri i Xhemjetit,

Qi shkaf âsht tebajë e Mbretit:

T’ jetë kush t’ jetë, mashkull a fêmen:

« Osmanlí » me u quejtë me êmen;

E se t’ gjith atà mbas sodit,

Mohit do t’ i bishin rodit,

Prej të cillit kishin dalë.

Vlqja e Mbretit marë n’ at fjalë

Uli kryet e pa u trazue,

Fis e giûhë zû me i harrue,

« Osmanlí » tue quejtun vehten.

Edhè kshtû, u ngjatët Zoti jeten!

U shkrînë m’ njâ Turk e Zejbek,

Lacë, Harapë, Armen e Grekë,

Beduìn e Jahudí,

E sá janë kome n’ Turkí,

Kush pa u ankue, kush pa bâ zâ,

Thue se ’i nanë t’ gjith i kisht’ bâ.

Veç Shqyptarve s’ po u hî n’ kokë

Me u bâ vllazen me tjerë shokë

E « Osmanlí » me quejtun vedin.

Kta Turkín njofin e Mbretin:

Dér dikû edhe Xhemjetin;

Por komsín nuk duen me ndrrue,

Giûhë as doke me harrue;

E kristjan e muamedan,

Gegë e Toskë, Shqypnija marë

Prap se prap quhen « Shqyptarë ».

Medjè kta, zotní të mí,

Njitash s’voni i a kan hî

Me shkrue shqyp libra e fletore,

Me çilë shkolla n’giûhë arbnore:

E mâ teper, si nper dhamë,

Posë se s’duen me dhânë nizamë,

Janë tue lypë autonomín,

Per me qitë m’vedi Shqypnín,

Edhè Turkut mâ mbas sotit

Mos me i lá t’dheta si motit;

Veç me ngrefë ata ’i farë Shtetit:

Po e jo nen hije t’Mbretit:

E m’vedvedi me u sundue,

Pashë as beg mos me ndigiue:

Si t’i a bajm hallit s’e dí …

Xhavid Pasha, ’i Turk i Rí,

Kqyr ç’ká mârrë trimi e ç’ká thânë:

Nji, per bé, gjallë nuk do lânë!

Se Shqyptarët po ishin belá,

Hajrin kush kurr mos me u a pá,

Veç se sherrin. S’dí a e dini,

Se, q’se Turku s’pari hini

Në Shqypní e dér më sot,

Jo mâ pak: po e tham me lot!

Se pêsdhetekater herë

M’né Shqyptarët t’janë lshue poterë

Me armë n’dorë, e t’na kan rá,

Ballë per ballë me né t’u vrá,

Si t’isht’ kênë Turku me Shkjá.

Medjè ngusht shum herë na e prûne,

Pse zanát pushken po e kishin.

Prandej hundët m’grusht u duen shtypë,

Qi kurr n’mend mâ mos t’u bjere,

Pis Arnaut ata tue kênë,

Xhemjetit me i qitë telashe,

Sinan Pasha, ’i plak me mjekerr:

Javash, burra, zên e u thotë:

Se Shqyptarét janë fis i vjeter:

S’merren grushta si «manovët».

Katerqind e disa vjet

Janë, qi hîmë na në Shqypní:

Kush ká bâ mâ shum gajret

Se Shqyptari per Turkí?

Në Jemen kan ardhë me né,

N’Sebastopull kan derdhë gjak;

Fyt-a-fyt janë pré me Shkjé:

Kan mârrë krena n’Karadak.

N’luftë uxhunin kta e kan bâ;

T’mbramët te hika e t’parët te meta

Janë pjekë n’diell janë ngrî n’murrâ:

Per Daulet s’u âsht dhimtun jeta.

E po ç’bâmë na per Shqyptarë?

Ç’t’mirë na atyne u kem’ pertrî?..

Cilla punë, thoni, u kthye marë

Se na gjindemi n’Shqypní?..

Na i kem’ djegë e i kemi pjekë,

I kem’ zjerrë shpijet e toket;

Vjerrë m’konop, i bâmë me dekë,

U kem’ prishë kanû’n e doket.

I kem’ rrahë nper milazima,

Shnjerzue i kem’ nper agallarë:

I kem’ fikë nper myltezima

Repë i kem’ nper tasildarë.

Kund ndo’i urë a u kemi lshue?

Sa janë rrugat qi u kem’ çilë?

Ndonji shkollë a u kem’ ndertue?

Shtek t’shperthyem a u kemi mshilë?..

Kuerdo t’jetë kysmet me i dalë

Turkut dore Shqyptarija,

Posë faltoresh, ku me u falë,

N’Shqypní ’i shêj a e lên Turkija?..

Pse m’at herë duem qi Shqyptari

Gjithmonë rob të rrijë nen né,

T’harrojë gjûhen qi i la i Pari,

T’mohojë vendin ku ka lé?

Per me folë kah shpirti del,

Faj Shqyptarit nuk i vîhet,

Pse me Turk sod kapet tel,

Vendi vend pse nuk i zîhet.

Me topuz, mor faqja e bardhë,

Me Shqyptarë nuk ndreqet gjâ;

Veç me t’amel rreth tue i ardhë,

Per tý e shtŷn deken me bâ.

Prandej vetë kishe me thânë,

Se s’âsht mirë Shqyptarët me i ngá:

Le t’a lâjm ket punë m’nja’n ânë

E mos t’sjellim kot belá.

At herë çue âsht Turgut Pasha,

Strehë ngerthye do vetlla t’trasha,

E t’ká nisë me ligjirue,

Mirë tue u matë, fort tue u mendue:

I u ngjatët jeta zotnis s’uej!

Per mos daçim me mifë n’ujë

E Turkín m’e vû n’rrezik,

Qi m’u dá pllamë e perçik,

Kish’ me thânë, zotni të mí,

Se do shtrue ’i herë kjo Shqypní:

Se Shqyptarve m’drû u do hypë

Mirë per veshësh, edhè, me i zdrypë:

Mirë me i zdrypë e mirë me i shtypë,

Qi m’u a zjerrë at zburth lirije

E at kllapí autonomije,

Qi pat nisë ka pak me i zânë,

Qýsh se dorë Mbreti u pat dhânë,

Tash do vjet, me u ba «milet»:

Kuer Kongresit të Berlinit,

Stamolla tue kênë rrethue,

Na bîn fjalë per punë t’kufinit

E gaperr Europa u çue,

Me i a lshue Malit të Zí

Hot e Grudë, Plavë e Gusí.

Jo, po, besa, zotëní,

Q’se «milet» u bâ Shqypnija

Edhè dorë dha ksajë Turkija:

Per nji idare masllahat:

Me rrokë armët me dalë në shpat

Bregut t’Cemit, e me u vrá

Ballë per ballë me hasmin Shkjá

Si t’kisht’ kênë Shteti me Shtet,

Kan marrë, po, Shqyptarët gajret

Me mendue, se edhè pa né

Mund të rrnohej gjall mbî dhé:

Se mos heret, sado vonë:

N’per miq t’vet e hasem t’onë:

Mund t’u shkepshin prej Sulltanit,

Si do tjerë Shteten t’ Ballkanit,

Edhè m’ vedi me u sundue,

Pashë as beg per pa ndigjue.

E ké t’ vshtirë nji herë me reshtë

Harushen me krye n’ qyp t’ mjaltit;

Se mandej i a shkulë ti veshët,

Por qypit s’ e shkepë per s’ t’ gjallit.

Prandej vetë kishe me thânë,

Se kjo punë fjetë nuk do lânë.

Se t’ bjerë mini neper mjekerr

Anishkà, tha ’i burrë i vjeter,

Po mos t’ çilte shtekun tjerve…

Posë Shqyptarësh: manje mirë n’ mend:

Kem’ Jemen e kem’ Armen,

Kemi Grekë e kem’ Zejbekë,

Me Qerkez me Lkurazez,

Me Bulgarë grêtha luftarë,

Qi po i lshuem na pê Shqypnís

N’ punë të gjuhës e të komsís

Veç me e dá Turkín e mjerë,

Se s’ jet tjeter tash nji herë.

Pse të gjitha këto kome

Ki’n me lypun Frone e Dhome,

« Koçobash » me metun Mreti …

Tash zotní, kjo punë nuk ban.

Pra çajre nuk ká as derman

Per pa i çue n’ Shqypní mizore,

Pak me thânë, njiqind taborre,

Qi nji herë e pikë mâ s’ parit:

Per me e nisë punen per s’ marit:

Sylahin m’ i a hjekë Shqyptarit;

Mandej m’tê me kapë nji drû

Edhè shpinen me i a zbrû,

Qi të bindet fíll prej vetit;

Persè aj cub tuj kênë shkorretit,

Guzon t’dalë karshì nji Mbretit :

Karshì Mbretit e Xhemjetit.

Mbretní, do me thânë fuqí.

Pa fuqí, nuk ka mbretní.

Me fuqí, u mkam Turkija;

Pa fuqí na hupë Shqypnija :

Hupë Shqypnija e Arabija,

Si na hupi, ofshe! Ballkani.

Turkut i hypë m’shpinë dushmani!

Kshtû ká folë qaj Turgut Pasha,

« Aferim »! i thotë Mishlizi,

Komandár edhè e ka vû

Mi njiqind taborre t’zgjedhuna,

Per Shqypní tue e nisun filli

Qi t’ngushtote shka âsht Shqyptár

Me quajtë vedin « Osmanlí »

Per mbas « qefit » t’Turqve-t’ Rí,

Kah merr dielli e hana lé,

Si Shqypnija ’i vend s’e ké,

N’daç per male e per kodrina,

N’daç per fusha e per rudina,

Bjeshkë e vrrî edhè zallina,

Me kullosa e tokë t’punueme

Me liqêj, me prroje e lume :

Kroje fushës e gurra shpatit:

E puthë deti per s’të giatit:

Peshku plymë nder kalimere:

Gjâja e gjallë reshë shqere shqere:

Endë mëndashi e endë hardhija:

Ambel sŷnin t’mushë robnija:

N’shndet kerthneset marë natyra,

Qiella kthiellet si pasqyra:

Sh’ Ndré në bjeshkë e Sh’ Gjergj në vrrî:

S’ká mâ bukur n’rrokullí:

Me na pasë gjithkush lakmí.

Por ç’e bân? se sod, or probe,

Me t’a falë Shqypnin, kush, tobe,

N’e shikjon dŷ herë me sŷ,

Kaq per kob qi t’a ká msŷ,

Turgut Pasha, ’i turçelí

Me njiqind taborre ushtrí,

Tanë Çerkez e Lkurazez

Turkoshakë e Anadollakë

Manovë, Jevk, Lacë e Zejbek

Kurd, Harapë edhè Felah

Me pushkë n’krah, me zjarm n’sylah

Njani n’ «fes» tjetri n’ «qylah»

Toka e zezë me ’i pasë qirah;

Edhè m’shpinë aj i a ka lshue,

Me Moskov, thue, âsht tue luftue.

Kacaleci si lshon m’arë,

Fund e maje tue e mshî mbarë,

Kshtû Shqypnís i u rras asqeri

Ç’merr prej Jugut der ke Veri;

Edhè Pasha Turgut Pasha,

Idhtë ngerthye ato vetlla t’trasha

T’ká ngrefë top, t’ká ngrefë havan,

Edhè qitë ká nji «ferman»,

E pa i lânë kund kujë derman

Lypë nji herë e pikë mâ s’pari:

Sylahin me hjekë Shqyptari

Edhè armët aj me i dorzue:

Masandej mos me guzue

Kush «Shqyptár» vedit me i thânë,

As me majtë doke e kanue

As nder shkolla shqyp me zanë;

Shqypen shqyp jo mâ m’ e shkrue,

Por turqisht: ká lypë mâ teper

Qi Shqypnija e poshtme e eper

T’ epte asqer, edhè të late

Pagë e t’ dheta e begajate,

Gjithsi isht’ êmri i Turqve t’ Rí,

Ase e bân vendin faní.

Kúr ká ardhë rendi i Malcís

E t’ kan ndie ata krenët e Malevet,

Jânë bashkue, kuvend kan dalë:

Per jetë t’ ande, Pasha i Mbretit;

Fort n’ gazep mos me na mârrë,

Né ’dhè me na lânë sylahin;

Se kem’ ndollë disì n’ kufî

E shpesh po na bje me u vrá

Kû me Urum e kû me Shkjá.

Masandej ti po na thue

«Shqyptár» mos me quejtë na vedin

Por m’ i a njitun « Osmanlí »,

Edhè shqypen me e harrue.

Vargjeç, Pashë t’ ngjatët Zoti jeten!

Se kto punë n’ perde nuk hînë.

Kúr na t’ mbajm ligjen e Mbretit:

Por të preme per mbas vendit:

E t’ lajm pagë edhè të dheta,

Mbas zanatit qi kem’ pasë

E si t’shifet se Dauleti

Vendin t’onë e bân mahmúr,

E jo kshtû me e lânë harabë,

At herë na, Shqyptarë me gjak,

« Osmanlí » bâhna me pûnë.

Kaq âsht mjaft, kishim me thânë;

E kurrkund nuk âsht nevoja

T’hîjm nder kso maklladesh t’kthella:

Jo « Osmanlí », jo « turçelí »

Ky « Çerkez », aj « Jahudí »…

Po, Shqyptarë jemi, zotní,

E Shqyptarë prap duem me mbetë:

Kështû, Pashë, na e kemi gjetë,

Perzèt kshtû edhè do t’a lâmë.

E per punë, qi lypë nizamë

Na s’kém djelm me çue n’Jemen…

A si u thonë ylqeve t’Mbretit.

Na ktu vetë vritu me Shkjá,

Djalin çoe me u vrá me Turk,

Pasha Zotin, more Pashë,

Kurrsesi kjo pûnë nuk bân.

Ti ké ngrefë top e havan:

Perzèt mshoj, t’lumshin t’dy krahët;

Se edhè kshtû s’u rrnueka gjallë.

Kështû krenët kan ligjirue.

Turgut Pasha fort â idhnue,

Fort â idhnue, t’madhe ká britë:

« Haps qafirat tash me i qitë »!

E t’a dijn, se në Turkí

S’ká Shqyptarë, as s’ká Shqypní,

Veç ká Mbret e ká Xhemjet!

Haps i bânë Krenët e Malcís

Qi per Mbret n’kufî t’ Shqypnís,

Ballë per ballë tue u vrá me Shkjá,

Vendin n’ gjak krejt e pa’n lá.

At herë Pasha vû leçi

Mos me çilë kurrkund n’ Shqypní

Shkolla shqype, edhè me shâmë

Njat të vetmen qi ishte n’ kâmë

N’ Elbasan, e m’ e bâ lâmë;

E po u gjet kush nder Shqyptarë,

Qi me u marrë me gazetarë,

A me qitë shqyp ndoj fletore,

Tha, pa e çue nder gjykatore,

Sa gjânë gjatë m’ e shtrî n’ sokak,

E me e rrahun me dajak,

Dér qi lkura t’ i plasë gjak,

Tue i rá fyellit e bylbylit.

Por pse atí i duhej me u ndollë

Sá mâ para në Stambollë,

Kshtû mbasi mendue kje hollë

Per t’ çue m’ vend « fermane » e « irade »

Hini e zgodh per veqilade,

Do shqyptarë: do kallavrade,

Hasem t’ lemë të gjytetnís,

T’ cillët as êmnin e Shqypnís

Kurr me ndie nuk kan pasë dashtë:

Pleh i ndŷt i mluem me kashtë.

Si, bje fjala, kur terthuer

Jashtë n’ sokak me ftyrë per gúr

Shtrînë t’ ngratin Hafiz Myslimin,

Edhè m’ drû e rrahen trimin,

Tue krisë lodra e tue ra fyelli,

Dér qi i kambës i u thye kercyelli,

E me gand gjith jeten mbet,

Jo per tjeter « xhinajet »;

Veç pse pvetë në hyqamet:

A isht’ « Shqyptár » a po « Osmanlí »,

I pergjegjë me trimëní:

Sado qi ishte nji «hafiz»:

Jam Shqyptár me gjûhë e fis.

Por edhè kúr shtrî m’sakak

E tue i rá ishin m’dajak,

Sa herë pvette kajmekami,

Thuej shka jé ? permbysë per dhé

Jâm shqyptár pergjegjte afizi,

Dér qi ashti i kambës s’i krisi.

At herë t’lirë e la me shkue :

Faqe t’ngrîtë vedit tue i shkrue.

Mbasi kshtû t’mjeren Shqypní

E poshtnoi e e pshtuell në zí,

Turgut Pasha, i gjatë e i hollë,

Mori rrugen per Stambollë,

Ngrefë mustakun, ksulen n’sŷ,

Të shtatë krajlat si t’kisht’ thye,

E jo mâ nji grusht Shqyptarë,

Ndollë t’pá fis e t’pá kumarë:

Thue, plasë toka i qiti jashtë.

Veç se shka, kishe me dashtë,

Turgut Pashës m’i a shtî në rrashtë,

Se Shqypnija â ’i kashë e lashë:

Me çue ’i kashtë e me t’dalë gjashtë…




Dedë Gjo’ Luli

Kangë e njizetetetët

Të shtatë Krajlat çue janë m’kâmë:

Kah ká rá, medet! kjo gjâmë?

N’at Malcí, n’at Rapshë të Hotit

Dedë Gjo’ Luli, burrë si motit,

Me ’i çetë Lekë, bisha shkorretit,

Ká nisë pushken m’askjer t’Mbretit!

Dedë Gjo’ Luli, ’i shpatë e gjallë,

Shtremnon ksulen, del në shkallë,

Bedri Pashës po i çon aj fjalë:

Mirë nenshtrasha, or’ Bedri Pasha!

Amanet jam tue t’a lânë,

Ket fjalë Mbretit me m’i a thânë:

Se me sodjet, êmni i Zotit!

Shka jem’ nipash s’Gjergj Kastriotit

E «Shqyptarë» qi i thomë na vedit,

Mâ duvá nuk i bâjm Mbretit.

E as s’e njofim mâ per Mbret.

Rrash po mbushen pesqind vjet,

Qi na i bâjm atij hysmet

E per tê na thyem rradaket,

Si t’ki’n kênë kto poça Vraket,

Nji të mirë pá pasë prej tí.

Na shkoi moti si â mâ zí:

Ngranë pa ngranë, e kryet m’gershanë,

Bje prej sherrit m’taksirát.

Se aj s’po kisht’ tjeter zanát,

Veç pre e rip, e digj e piq:

Rrxo, rreno, e vendin flligj

Me mehmurë e me agallarë,

Qi ’i punë kta kurr s’kan sjellë marë;

Veç rrah m’shkop, e vár m’konop:

Vidh, robit, e tokët plaçkit:

Si mo’ Zo’ mâ keq per né,

Qi a ndopak n’Shqypní kem’ lé.

Pasha Zotin: kjoftë levdue!

Edhè kshtu s’mûjm me durue.

Pushken sod un i a kam vû,

Mandej dalët si kjoftë gjikue.

Kshtû tha Deda, e si shterngue,

Veshë e mbathë kishte qillue,

Njet «alltín» në flet t’sylahit

Vên «mauzerren» mbi sup t’krahit,

E me ’i çetë djelmoça mbrapa

Ká marrë rrugen me t’mdhej hapa:

Si njaj plajmi me duhí;

Drejt kah Rapsha edhè u ká prì.

Drejt kah Rapsha, Rapsha e Hotit,

Qi, si heret si n’ditë t’sotit,

Kjo po m’ishte ’i falme agzotit:

Se atŷ vendi t’âsht ndezë zhari,

T’janë herrë krenat porsi bari,

Sa herë Lekët na janë perlá

Grykë per grykë me Turk e Shkjá,

Idhtë tue i bâ shkinat me kjá,

Idhtë tue i bâ me fshâ turkinat,

Kah n’dorë flakë u rrín «martinat».

Kúr janë kapë m’at Brigje t’Hotit:

At herë «Shêjzat» tue prendue:

Dedë Gjo’ Luli, flakë barotit,

Marash Ucit n’derë ká shkue,

Kû i trakllon edhe po i thotë:

Çou, bre Masho! Sod s’âsht ngaja

As me fjetë, besa, as me u kotë;

Pse me Turk kem’ do fjalë t’mdhaja.

Mashi, rát si kishte kanë

Mbí lkurë viçi, â çue mejhera,

E vû krahve ’i gozhup t’randë,

Jashtë ká dalë trimi ke dera:

Po a me msŷ po do Stambollen

Me kta djelm, ’or Dedë, mbas veti?

Se, kudo qi këta ndollen,

Atŷ gjâmë muer toka e deti.

Mos më nguc, Masho, me fjalë,

Se merzitshem kam qillue,

Po i a kthen Deda kadalë,

Mashit doren tue i shterngue.

Edhè m’anesh shmangë pak gjâ,

Ulun trimat kan zânë vend;

Bâjn duhan, e at herë nen zâ

Ká nisë Deda e çilë kuvend:

N’at Qafë-Kishë medhun Parija,

Kuvendisht atŷ e pa’n dá,

Burrë per shpí me dalë Malsija

E so’ ’i javë Turkut me i rá.

Po; por fort mue âsht tue m’u ngjatë,

Edhè mendja m’kapet tel,

Me i rá Turkut shî n’ket natë:

Si, thue ti, puna na del?

Osmanlís me i rá s’asht heret

Kurr, tha Mashi me fjalë të mara,

Mos per deret, per penxheret

Do qitë jashtë aj sa mâ para;

Me t’a thânë pse due edhè ’i fjalë:

Vetë na, po, e provojm mbi rrashtë,

Se aj n’Shqypní t’ká ngulë, si halë

Qi ngelë n’fyt, e s’zieret jashtë.

Don dajak!.. Mirë se po i bini

Sande askjerit; por nuk dí

Armë me vedi sa mund t’kini?

Shtatë «mauxerre» e kjo «alltí»

Qi kam n’brez, tha Dedë Gjo’ Luli.

Me aq pushkë, thom un, armët askjerit

T’Rapshës u mirren, Marash Uci

I a kthej Dedës. Un me nji herit

Po kumtoj Shkrel e Kastrat,

Po çoj fjalë edhè n’Kelmend,

Gjâs e gjindes me i dhanë shpat,

N’qafa burrat me zanë vend.

M’tani, djelm! se, me nihmë t’Zotit,

Ksaj herë Turkun e kem’ thye.

Zbardhnja faqet gjithkund Hotit!

Briti Mashi, e n’shpí u kthye.

Ç’janë do pushkë n’at Rapshë të Hotit?

Dedë Gjo’ Luli, si i u lut Zotit,

Sod prej nadjet, pa zbardhë drita,

Me ’izet djelm, po, ’izet petrita:

Sŷnin gacë, zêmren duhí,

N’shtatë «mauxerre» e në nji «alltí»:

M’askjer t’Mbretit ká sulmue,

N’dŷ «kausha» kta ngujue:

T’njehun rrafsh gjatdhetë «nizamë».

Fusha e Rapshës se ç’ká marrë gjamë;

Veleçiku fort ká ushtue,

Shtatë «mauxerret» rrebtë tue vlue,

Kurr pa prâ, kurr pa pushue:

Thue ’i taborr po ká qillue!

Se me djelm qi ká mbas veti

Dedë Gjo’ Luli, kaçabeti,

S’i ká Krajli, s’i ká Mbreti,

S’i ká toka, s’i ká deti:

Mjaft me thânë Kolë Marash Vata,

Qi, si plajmi me shtergata,

Me at Prêlë Kerin kaq t’kan msŷ

M’dŷ «kaushat» n’askjer ndrŷ,

Thue janë çerdhe cilikokesh:

Ke aspak gjygjin s’i a bâjn kokes.

Kaq kje vrrima, po, e uturima,

Kaq vikama edhè piskama,

Kúr t’janë lshue Lekët e Malcís

Mbí atà t’shkretët «nizamë» t’Turkís,

N’ato kulla kthelltë ngujue:

Dy tue vrá, dy tue shitue:

Sa qi t’mjerët zêmra i ká lshue

’Dhe malcorve n’dorë u rane,

Me gjith armë e xhehehane.

Mbasì ’i herë rane në dorë,

Atŷ prî u kan dy malcorë,

E shtek m’shtek e koder m’koder,

I percollen me kthye n’Shkoder.

Nji ç’do burrë, qi din shk’â ndera,

Hasmi armët mbasì t’i hjekë,

Faqe t’zezë aj çon te dera,

Po guzoi m’tê mâ me prekë,

Mbas kanûs s’Lekë Dukagjinit.

Porsì kúr naten e Sh’Gjinit

Flakadanet shkojn tue kallë

Jo p’r ’iherë, por kû mâ rrallë,

Kû mâ shpesh e dorë mbas dore

Atŷ-ktû neper terthore :

Kshtu, si zhiri u bânë nji herë

Dŷ « kaushat » n’ Rapshë të blerë,

Shì n’ e nesre e pushkë pa shtî,

Gjith « kaushat » në Malcí,

Urë kufinit me Mal t’ Zí ;

Kû mâ t’ vogla e kû mâ t’ mdhá :

Nji mbas njij në dorë kan rá.

Mandej Grudës i a dhânka Zoti

Prej Deçiqit turqt me i dbue;

Krevenicen e muer Hoti;

Hyqameti n’ Tuz u rrxue.

Rrethue at herë t’ a kan « nizamin »,

N’ Shipshanik qi kisht’ ngujue,

Si edhè askjerin, qi «istiqamin»,

N’ Dushkakuq kisht’ pasë ndertue :

E s’ lanë zog ajrit me dalë,

Jo mâ turk me kalue gjallë.

Kshtu, p’r ’i herë, u zhduk Turkija

Q’ merr prej Tuzit te Gusija :

Me pushkë n’ faqe e dboi Malcija.

Bedri Pasha, kúr ká ndî

Se ç’ po bâte ajo Malcí,

Per lirí e per Shqypní,

Fort â mbushë aj me mëní,

Grushta krés, besa tue i rá,

Askjer n’ Shkoder ke s’ po ká,

Fesatin n’ Malcí me dá.

Thrret mishlizin, bâjn shurá :

Si t’ i a bâjm e tek t’ i a bâjm ?

Kah të çajm e kah t’i a mbajm?

Se Malcija âsht çue lugat

Me dalë neser m’Rozafat:

Edhè ktu, po, n’kalá t’Shkoders,

Tue i rá surles edhè loders,

N’sŷ t’Europës e t’marë njerzís,

Me ngrefë flamrin e Shqypnís:

Shqypnín m’e qitë zojë m’veti,

Qi mâ kurr m’tê me urdhnue Mbreti:

Se lê Pashë e veqilade,

Lê mehmurë e kallavrade,

Qi m’konop tash po t’i vjerrin,

Njashtû si per kamet berrin!

Hollë e gjatë si janë mendue,

Si kan folë e bisedue,

Se si punës me i a bâ hallin,

S’mbrami t’gjith e kan pleqnue,

Me nji herë me qitë tellallin:

Qi, shk’â turk, me dalë n’Koplik,

Pse po isht’ nji i madh rrezik:

Shqypnijet me u dbue Turkija:

Shtet m’vedi me u ngrefë Shqypnija!

N’at mbasdite n’ « iqindí »

Thrret « tellalli » saká n’krye:

Kush âsht turk bashibuzuk,

Me njeshë armët e n’luftë me dalë,

Malcís hovin me i a ndalë;

Persè dini a në rrezik,

Ke s’po ká Shkodra « nizamë »

Kshtu tellalli. Trup në kamë

I a kan bâ nja dŷ mij vetë,

Muamedan, e pa marrë dielli,

Vrap: thue kamve u kan vû fletë:

Per báll t’luftës janë nisun filli.

Ç’po shkojn Turqit tue vikatë!

Tue vikatë, tue u hallakatë!

Kan dalë m’suka të Moksetit,

Kan pushtue Drume e Deçiq:

Mirë kan ngrefë topat e Mbretit:

Me hjedhë gjylet m’Bukoviq!

N’at Dinoshë na janë ngujue;

Kan ngrefë «tabe» edhè «istaqame»

«Maje krahit» tue këndue,

Tue prî vallet per gjith mbrame.

Shka ká thânë njaj Dedë Gjo’ Luli,

M’kep t’njij shkami dalë s’kundruelli:

Hajde, hajde, o morì Shkoder!

Se na njifna prej q’kah motit;

Se me surle edhè me loder,

S’shtron Malcî ti, manà t’Zotit.

Na â rreshkë shtati n’flakë t’barotit,

Tuj u grî na e tuj u vrá

Herë me Turk e herë me Shkjá.

Kqyr, t’mos bijsh nper né n’belá;

Se né hajrin s’na ká pá,

Veç kush n’shpí per mik na rá,

Kshtû tha Deda m’at rragam.

Edhè pushka bâni «bam».

Falë i kjofshin t’Madhit Zot!

Kúr janë lshue Grudë edhè Hot

N’at Dinoshë m’bashibuzukë,

Ç’ká ushtue mal e ç’â trandë sukë,

Edhè toka ç’t’ká bumllue:

Kaq permnershem t’janë perlá,

Si me u grî Turku me Shkjá:

Jo mâ t’ gjith Shqyptár—nji vllá!

Shoq me shoq miq e kumarë,

T’ gjith bujarë, t’ gjith pushkatarë,

Kundra Shkjaut qi sa e sa herë

Krah per krah kan rrâ n’ poterë,

E s’bashku kan derdhun gjak,

Tuj u grî me Karadak.

Perzet-a, t’ dy krahët na thashin

Né Shqyptarve: «turq» na thaçin,

«Ortodoks» ase të «kshtênë»:

Msue gjithmonë qi kemi kênë

A me thye per t’huej’n rradaket:

Edhè hor, pa farë nafaket:

Ase, neper sherr të tí,

Ndermjet vedit na me u grî!..

Sido kjoftë, por turqt shkodranë

At ditë thye kjenë në Dinoshë:

Disá u vrán, do rob kjenë zanë,

Hiken tjerët në gjak perloshë.

Veç nder suka të Moksetit

Fort mâ shum zianë âsht bâ

Kû mbí turq kû m’askjer t’ Mbretit,

Qi n’ Malcí jyrish kin rrâ;

Rreth e okolle pse atij shpati

Msŷ kan Hot, Shkrel e Kastrat,

Edhè lufta, manà, ngjati

Rrash tridhetë e gjashtë sahat.

S’ mbrami turqit kjene thye

E m’ Rrasë-Fik shkuen me zatetë,

Tue lânë dekun krye më krye

Kund njiqind e pêsdhetë vetë.

Si ’i lavë ujqsh, qi mardha e ûja

T’a ketë lodhë atjè në Shndré,

Kndej lshon m’dhên, andej bjen m’ftuja,

Ktû tue shkye, atjè tue pré:

Kshtu, nji herë mbasì u a dha Zoti

Me u a shperthye turqve «istiqamin»

Gruda, shlligë, e gjarpen Hoti,

Mbí Deçiq t’kan msŷ nizamin.

U ká prî Nikë Gjelosh Luli:

Vesh e m’vesh mustaku i tí:

Qi veç pá t’a kish’ s’kundruelli,

Se edhè shum do tutë t’kisht’ shtî.

Njitë mbas tij vjen njaj Mark Gjeka,

Trimi n’zâ Pjeter Nikë Daku,

Maço Grizhi e Lulash Zeka,

Qi, kû ndodhne, atjè rrmej gjaku.

M’mitraljoz ç’t’i a dha atŷ askjeri,

Ç’t’i a dha m’pushkë bashibuzuku,

Rrfé kúr msŷ ká njaj Zef Peri,

Prelë Kolë Shyti e Mirot Çuku:

Burrë i fortë Pjeter Gjokë Toshi,

Lucë Prêlë Nishku e Gjelosh Gjoka,

Prelot Keqi e aj Ujkë Gjeloshi,

Dedë Gjon Ujka e Marash Doka:

Burra lé per çark t’«martinës»,

Fjalen fjalë, besen çelikut,

Ballë per ballë e jo mbas shpinës

Msue me i rá në luftë anmikut.

Nikë Gjeloshi m’nja tue msŷ,

N’nja tue u njitë malit perpjeta,

N’llogor t’turqvet mbrendë ká kcye,

Si kulshedra bjen nder kneta.

Lum per Tý, o i Lumi Zot,

Se ç’kà krisun m’at Deçiq,

Idhtë tue u grî turq, Grudë e Hot,

M’pushkë, m’singija edhè me klliç!

Kamë per kamë por me malcorë,

M’ Deçiq rrâ ká ’i djalë i rí:

Qaj Hilë Mosi, pushken n’dorë,

N’parsme flamrin « kuq e zí ».

Se ky Hila, djalë shkodranë,

Per lirí të ksajë Shqypnije:

Mbathë a dathë, ngranë e pa ngranë:

T’rít e jeten bâ kisht’ flije.

Gjindja ashtû sa i’n tue u coptue,

Tuj u bâ atà paçariz,

Âsht turrë djali e t’ká flakrue,

Porsì gjarpen, mu n’mjedis;

E tue i dhânë aj zjarm «alltís»

M’nji «manov» vjellun nga Azija,

Zhvillon flamrin e Shqypnís

E vrret t’madhe: Rrnoftë Shqypnija!

N’at zâ turqt u vûnë me hikë,

Pêsdhetë i’vramë tue lanë mbi dhé,

Djelm të zgiedhun pikë e pikë:

Per t’shituem pse pvetë nuk ké.

Ofshe i mjeri! por ká mbetë

Vetë i shtatti Nikë Gjelosh

Luli, trim si aj mos me u gjetë,

Marë Shqypnín ti n’e kerkosh.

At herë n’qiell prej Veleçikut

Tue lé dielli me madhní,

Dishka ushton drejt Shipshanikut:

Shka do t’jetë un kish’ t’a dij?

Tue vozitë naten pa hanë,

Diku atjè në Samoborr:

M’ breg t’liqênit per n’m’ at anë:

Paska zbritun nji taborr:

Rrash nji mij dyqind nizamë,

N’ «peksimet» e n’armë mberthye;

Djelm me bré hekur me dhâmë:

Edhè fíll na paskan msŷ:

Njani mbathë e tjetri dathë:

N’ Shipshanik atà me shkue

N’ nihmë do askjerit, qì si n’vathë

Berret, mbetë kishin rrethue.

Porsì lshojn orlat m’stervinë,

Hot e Grudë, lshue fulikare,

T’ i kan rá nizamit m’shpinë,

Tue i dhânë hiken n’p’r ato qare.

Bedri Pasha, vall, shka ká,

Qi rri e ndukë mjekrren pa dá?

Gjithky idhnim kah thue i ká rá?

Kajmekami i Lezhës âsht vrá!

Pushkë e top n’ Malcí tue vlue,

Kajmekami kênka çue,

Në Breg t’Matës aj per me shkue:

Me ’i taborr nizamë rrethue,

Ngarkue mushkat n’ xhebehane,

N’ « peksimet » e n’ « karramane »;

Edhè dalka n’ p’r ato kneta,

Per me mledhë xhelep e t’dheta,

Bregut t’ Matës e dér m’ Patok,

Pa dhânë vade afat a orok.

Deda i Cokut, kúr ká ndîe

Se prej Lezhjet kaluer atit,

Kajmekami vjen me ushtrí,

Grue e fmij ká qitë aj shpatit,

E me shokë e me « komitë »:

Pika e djalit kû isht’ qillue:

Ka vojtë trimi e zanë në pritë;

Mirë kû n’armë atà shterngue,

Kan dhânë fjalen, janë betue,

Pushken Turkut me i a vû,

Prej Shqypnís Turkun me dbue.

Ç’po shkon ati tue hingllue,

Qafen kuk, bishtin ngerthye,

Shkumë e verdhë nper gojë tue i shkue,

« Shah » tue u hjedhë e tue këcye:

Bardh trí kamët, në ballë « nishan »;

Kajmekami pin duhan:

Sŷ’n murtat, menden hajvan:

Para e mrapa ushtrín karvan:

Ngarkuet mushkat varg permbrapa,

Vithet mal, shkojn hapa hapa.

Kúr janë kapun n’nji shêj vendit,

Dikû andej per ballë Zejmenit,

Bregut t’Matës teposhtë tue shkue,

Prej pusís, kû isht’ kênë ngujue,

T’madhe Deda i bzân askjerit:

Kushdo jush « Shqyptár » ká ndollë,

T’shmanget m’anesh me nji herit;

Pse luftë kem’ veç me Stambollë.

Edhè pushkët krisen batare.

Kajmekami u vrá pikë s’parit,

E rá dekun n’do zhavare:

Kurr mâ n’mend me i rá qyqarit,

Me lypë t’dheta neper Tale,

Se atà Lekët po i’n fort havale…

Fort u ndez lufta m’at hera,

Shum u dha zhurma e potera,

Shungullue ç’ká bregu i detit

Kúr malcorët msŷn m’askjer t’Mbretit,

Si ato bishat e shkorretit!

Mbe’n nizamët e ngratë gardhiqeve,

Mbe’n, po, knetave e hendiqeve,

Vrap kah prroskave edhè shtiqeve

I’n vû m’t’hikun poshtë perpjeta,

N’zí tue pshtjellë nanat e veta.

At herë mushkat plaçkë u bâne

Randë ngarkue me xhebehane,

N’peksimet e n’karramane.

Shum u bâ por m’turq zijani,

Llesh Nikë Daka, pehlivani,

Kúr, ngujue n’mjedis t’aljerit,

Nisi pushken kundra askjerit!

Jo, po: mirë m’i ká pague

Nji búlk t’ve’n, kunatë e bí,

Qi nizami a vrá a shitue

I a pat Lleshit mu në shpí.

N’at luftim rane dishmorë

Per Shqypní nandmdhetë malcorë;

Prej nizamësh m’aljer të thatë

Mbe’n njiqind tetdheteshtatë.

Por, medet e treqind halle!

Punë m’e kjá me lot Shqypnija!

Se nizamit, mbetë në Tale,

U a muer gjakun n’Durrës « jallija ».

Kta malcorët e Bregut t’Matës,

Per mbas Dedës e Llesh Nikë Dakës,

Kênkan nisë per muzgut t’natës,

Poshtë n’at Durrës atà me rá,

Per t’dbuem Turkun, e m’kalá:

Si lidhë besë ki’n me «jallí»:

Me ngrefë flamrin «kuq e zí».

Por n’at Rrushkull si kan mrrî,

Atŷ rá kan në pusí:

Isht’ kênë çue «jallija» m’kamë,

Me t’cillt besë ki’n lidhë e fé,

E bâ bashkë me turq nizamë,

Per mbas vedi atŷ i ká pré.

Po, «jallija», n’besë e n’fé,

Ofshe! at ditë preu malcorët udhës,

Per t’a lânë prap Turkun n’Durrës!

Per lirí të ksajë Shqypnije

At ditë vedin bâne flije:

Kolec Marku, shqype malit,

Njaj Gjokë Doda, pika e djalit:

Zef Harapi, bylbyl Shkodrë,

Mirë pa rritë qi shtatin n’votrë,

Rroki armët e per Atdhé

Mik mbas vedi rrugës u pré:

Prêlë Delija, trim rrfé:

Njaj Tomë Gjugji e Mark Prengë Dudi,

Preng Nkollë Gjeçi e Mark Per Zefi,

Me të cillt Gjekë Marash Haka,

Pehlivana t’fortë si Zana:

Trim mbí trima Llesh Nik Daka

Si kulshedra me shtatë krena,

Qi turfllon neper bodëna.

Ky Llesh Nika shitue randë

Me trí plume anë per anë,

Shokve t’ vet aj m’ u ká thânë,

Kryet m’ «mauzerre» e shta’n per tokë:

Amanet, o morè shokë!

Me m’ a xjerrë ju ktû nji vig,

E n’ kishë t’ Fretenvet në Rrbig

Ju me m’ bartë e afjè me m’ çue:

Due me u rrfye, due me u vojue:

N’ hije t’ kishës due me u vorrue.

E kan bartë e atje e kan çue.

Pater Pali ç’ âsht mjerue!

Me dorë ballit ç’ i ká rá:

E po thotë gati tue kjá:

Oj Shqypní, e mjera Shqypní,

Mjaft po drue, se me krye n’ hî

Per gjithmonë per t’ mbetun ké,

N’ prêhen t’ and q’ se mûjn me lé

Ksi gjarpîjsh, qi, besë e fé

Lânë mbas dore, me trathtí

Mund t’ bâjn m’ vllazen kshtu kerdí,

Veç per t’ lânë të huj’n n’ Shqypní:

Në Shqypní Turkun me lânë,

Qi, q’ se jeta e sheklli âsht zânë,

S’ ká bâ tjeter veç rrenue,

Prishë, e çartë e rrotullue

N’ ujë t’ pa fund, këtu e gjithkund.

At herë mjekun i a ká prû

Larg prej Dibret, me e sherue

Por jetë-shkurtë Lleshi isht’ qillue,

E si u rrfye edhè u ligjue,

Atŷ trimi ká marue.

Kúr ká dekë e ká marue,

I kshtênë, po, e nip Skanderbeut,

Dalë ká atŷ fisnikja e dheut:

Me dorë ballin ç’ po i a lmon,

Hollë e giatë se ç’ po e vajton:

T’ janë mledhë miqt prej s’ dij se khahit:

Pse m’ rri shtrî si drû prej ahit?

Çou nji herë, per me ligjrue;

Çou, djelmnín per m’ e trimnue!

Folja ’i fjalë babës Nikë t’motnue.

Ty nuk t’ trêmi gjylja e topit,

Nuk t’ ligshtoi duhmja e barotit,

Kúr mbí turq msyne rrfé motit;

Por, kúr ndeshe në t’ue vllazen,

Shum bataren mbí tŷ shprazen:

Atà s’ t’ vrán, por zemren t’ plasen!

Dýsh tŷ zemren t’ a coptuen:

Vllá tue t’ pasun, të trathtuen!

At herë trimin e vorruene.

E vorruen m’ at maje krepit

Kû «komita», lodhë gazepit

T’ Shkjaut a t’ Turkut, gjêjshin mproje,

Strehë, pushim, e prap ndoj koje

Bukë e zemer; e kû Frati

Të varruemve u rrite gati,

Varrët tue u a lá edhè tue u a ndrrue:

Krént me kshille tue i drejtue.

Persè, ç’ merr prej Sallsatikut

E del m’ Sh’ Mark, n’ Kuvend të Rrbigut

E ki’n strofllin t’ gjith njatà,

Qi me puplë a me pushkë m’ krah,

T’ kshtênë a turq, ishin betue,

Jashtë Shqypnís Turkun m’ e dbue:

Kthellë, Mirditë, Kurbin e Krue,

Me Zhubë t’Lezhës e me Zadrimë:

Me Zadrimë, qi me marrë frymë

S’e la Turku; gjithmonë «rajë»,

Persè e kshtênë, e qi në váj

Moti i shkon; por qi n’ditë t’sotit,

Qi po lypet me ngrefë krye

Kundra Turkut, e me msye

Me armë n’dorë, Krén e të Parë

Të Zadrimës, sa kjenë gjith marë,

Kan lânë shpijat me hambarë:

Kan lânë kualt atà me shalë:

Shekat plot, kotecat plot:

Drithtë në arë të bâm me u pré:

Burgun ding me lopë e qé:

Dhên e dhí, e lesh e lî:

Qitu buken n’mal « komitës »

Struki n’shpija zhegut t’ditës,

Edhè n’mal « komitë » kan dalë:

Kush me djalë, kush me mahallë:

Ká rá n’mal, po, Mati Gjoka,

Prenkë Matija, i shpís s’Milotit,

Qaj Zef Prêçi e qaj Lekë Ndoka:

Gjo’ Ndue Vokrri, burrë si motit,

Marka Tuku, uk shkorretit:

Mark Pashuku e Shtjef’ Haberi

Qaj Kin Ndoci e Gjokë Dodë Goshi

Gjoka i Tukut e Ndrecë Leci,

Qi n’Hajmel, Rroboshtë, Kallmet

Shum m’askjer bân do adalet.

Nderkaq n’Shkoder i a ká befun

Turgut Pasha, ’i xhemjetlí,

Me shtatdhetë taborre t’njefun;

E si mrrini nji herë n’ Shkoder,

Bujrí tue kersitë e loder,

Fjalë malcorve aj u ká çue:

Krye pêsë ditsh, si t’ shkojn pêsë dit,

Me rá n’ Shkoder, me u dorzue

Me gjith armë; ase « gjilit »

M’ shpinë me askjer do t’u kisht’ hypë,

Hundë e buzë m’ grushta me u shtypë,

Me u zhbî trollin me temel

M’ «carâ t’ voters» dér në stel,

Mos me u kndue mâ as pulë as gjel,

E atà vetë me i vjerrë m’ çengel.

Kúr kan ndie Krént e Malcís

Per lirí qi të Shqypnís

I a ki’n vû pushken Turkís:

Dedë Gjo’ Luli, kuvendtar,

Sokol Baci, mendeqar,

Mirash Luca pushkatar,

Mehmet Shpendi, bishë dervendi;

Frano Pali e Mirash Pali,

Si dŷ plume n’ « xheverdare »,

Me at Tomë Niken, harushë mali:

Qaj Lukë Marku, rrfé zhgjetare,

Me at Islamin Makalushi:

Prej Shkodranësh, Luigj Gurakuqi:

Edhè trimat janë bashkue,

E ashtû m’kamë e pa e ngjatë tortë,

Fjalë Turgutit kshtu i kan çue:

Perzè, Pashë, boll burrë i fortë

Mbahe e jé; veç shka se na

Kurrkund, besa, s’ e kem’ n’ mend

Me rá n’ godi me tŷ. Na

S’ thomë, si ’i palë, prap në ket vend

Me ndêjë Turku; veç, si na

Qi t’kem’ qéf, me sundue aj.

Ajo fjalë s’ â gjâ, jo. Na

Duem qi Turku t’ hiqet kndej,

E n’Shqypní t’ jesim veç na

Per me mûjtë, kshtû, mbasandej,

Në Shqypní me sundue na,

Gjithsesì t’ kem’ qefin na.

Prandej, Pashë, der sa qi ti

Mos t’ thejsh zverkun prej ktij vend,

Godi s’ ká jo, ndermjet nesh,

Me shoshojn pa u bâ na pshesh;

Pse na t’ njofim kush jé ti.

Turgut Pasha fort â idhnue:

M’ kamë ushtrín aj e ká çue,

Malcís m’ shpinë ’dhe i a ká lshue:

Njanin krah drejt Veleçikut,

Tjetrin nisë prej Shipshanikut.

Si tallazi, qi, tanë shkumë,

Vjen plandoset per ndoj gumë,

E me ushtimë e me furí

I dyndë skllafat per ajrí:

Njikshtu atbotë ushtria e Turkís

T’ i u rras mbrendë ajo Malcís,

Pushkë e top tue bumbullue,

Mendt e krés me t’ u trenue.

Ah! kadalë, bre Dedë Gjo’ Luli,

Se njikjo âsht duhmja e Dauletit,

E njikjo âsht dita e kjahmetit,

Mâje mos me i pá ti vedit.

Po a nuk ndien? a s’ shef me sŷ

Sa nizami, korb i zí,

Per gjith anësh tý të ka msŷ?

Se kjo s’âsht ushtrija e Shkjaut,

Por e Mbretit të Stambolles:

Qi veç n’hîsh ti n’bryne t’kaut,

Perse ndryshe hallin kokes,

Manà pra, si i a bân nuk ké.

Turgut Pasha ka bâ bé,

Me të djegë me gúr e dhé:

Fort ká vrâ ato vetlla t’trasha!

Hajde, hajde, ’or’ Turgut Pasha!

Se me nihmë të Perendís,

Të kam xjerrë, bre, prej Malcís…

Prej Malcís edhè Shqypnís!

S’ká me thanë tash ktû fjalë boshe,

Per shka don me bâ adalet:

S’trêmet ujku, jo, prej, shoshe!

Mshoj, perzet, sa t’keshë kyvet;

Pse edh’ âsht kjo mâ e mbramja e herë,

Qi po t’bje me u pré e me u therë

Me Shqyptarë njimend Shqyptarë,

Qi mohue s’kan fis as t’Parë;

E qi m’tý, besa, lum Pasha,

Kan me xjerrë do dredha t’trasha:

Palè, at herë, ku t’qet neshtrasha.

Msŷni Turku me furí,

Lshoi Malcija me trimní,

E ka’ u ndeshen me mëní,

Veleçiku, thue, u turshî:

Kaq me t’madhe nji uturimë,

Kaq me rrpame e me zhaurrimë

Turr m’shoshojn qi kan sulmue,

Ushtimë pushka atŷ tue vlue,

Kobshim topi tue bumbllue,

Edhe gjindja tue sharrue:

Tue sharrue per t’madh gazep,

Kush mbí curr e kush nen krep:

Njani fushës e tjetri shpatit,

Rreshkë per shûjtë e rreshkë per ujë:

Çurril gjaku shkoju shtatit,

Kush fjalë t’ambel mos u thuej!

Aloberta flakë e zhig,

Tranden shtojet kah Vitoja;

Suka e Napllit të tanë nig,

Veleçiku ushton e Broja.

Ká marrë gjamë larg Bukoviqi,

Tym e njegull mâja e Qurkut,

Tue msŷ Turku kah Deçiqi,

Marrë aj turrin prej Kalturkut.

Prêlë Nikë Prêtashi prej Kushet

Fort po bân, trimi, gajret;

Qaj Zef Peri, ’i drang harushet,

Se ç’po qet, sa mirë i a njet:

Sa mirë, trimi, krés i a njiti

Atí yzbashit Saladinit:

Tamth e m’tamth plumen i a qiti

E e la shakull prroskës s’njij vrrinit.

Shka ká thânë Pjeter Nikë Daku:

Mirë e pat qaj Sinan Aja:

Dy çurrilash po i shkon gjaku:

Se kthen n’shpí, s’e mban mâ uzdaja;

Qaj Prêlë Keri, me trí zêmra,

Shkon e vjen porsì duhija;

Se atij lak nuk i bân thêmra

As ndër plume as ndër «singija».

Si ’i kulsheder dalë prej detit,

Maça Grizhi t’madhe bzâni:

Bini, djelm, m’askjer të Mbretit,

Se ká mbetë, ofshe! Dokë Lani.

Qaj Kolë Zefi, e forta skile:

Me sa gjarpnit s’i a dán gjurmen:

Me Kolë Kurtin zanë m’Bratile,

Ç’po e perzíjn n’askjer aj turmen;

Ke pa dhimë nizamët po i vret

E i lshon rreges dujë e dujë:

Me bâ turket shum medet,

Ke u mbe’n burrat n’dhé të huej.

Ç’ká qi rreh topi e gopedra

N’at Qafë-Ùngrej, zjarr’ pa e ndalë?

Gjet’ Mark Ujka, si kulshedra,

Thonë ká msŷ atŷ me gjith djalë.

Mbaja mirë, topçija i Mbretit!

Ké verbue? as s’shef me sŷ

Ç’po bâhet m’askjer t’Dauletit,

Tash qi Gjetja andej ká msŷ?

Si nji búlk, qi, gjetë n’hambar

Nji frotë mîjsh, kapë n’dorë nji shkop

E me të, ashtû pa kandar

Tue sjellë m’mîj, t’i bân aj skllop:

Gjeto Marku me të birin

Kshtû po i lshon «manovët» per dhé,

Pa i a kqyrë kurrnjanit hirin,

Veç qit m’ta porsì m’shkerbé.

Por, rrezik! se ’i nishanxhí

Po kisht’ kênë, besa, topçiu;

Pse, vû topin m’terezí,

Me gjith t’bir’ dikúr e mshiu.

Ç’ t’ ká lshue at herë Gjon Ujk Miculi,

Lulash Zeka e qaj Stakë Breci,

Lik Mirashi e Gjokë Dedë Luli,

Gjon Ujk Çeku, e Kolë Gjo’ Leci;

Lucë Gjeloshi, ’i bishë prej mali,

Dasha Nika e Pjeter Uci,

Smajl Mustafa e Sokol Mali,

Gjokë Dedë Luli, e Gjo’ Nik Plluci:

Edhè trimat, tue u berlykë,

Si atà dêmat neper djerre,

T’ flakruen m’ turq e grykë per grykë

I a kan dhânë atŷ m’ «mauzerre».

Ilerì! vrret komandari,

Edhè turqit fulikare

Msŷnë m’ shqyptarë, e aty at herë, zhari

Ndezë, «mauzerret» vlojn batare.

M’ Samoborr e në Zagore

Të tanë vendi â ’i gropë gelqere;

Gjimon mal, ushton terthore,

Shungullojn gryka e humnere.

Fort po rreh topi e havani,

Edhè gjylja derdhun breshen

Dikû andejna kah Drogani,

Tash qi turqt m’ malsorë u ndeshen.

Et-hem Pasha prej Gusîjet

Merr e msŷn me askjer Kelmendin,

Nsa Turguti atje prej Spîjet

Flakadâ po e kallë t’tanë vendin.

Tymi dyndet rê n’ ajrí,

Shamen trojet me temel;

Kahdo bjen duhmani i tij,

Atŷ s’kndon mâ as pulë as gjel.

Shtŷhen para turqt kamë kamë,

Pushtojn vend ka pak ka pak:

Por tue e shtrue vendin n’nizamë,

Pllamë per pllamë por tue e lá n’gjak.

N’ mend habitun kqyrë Europa

Si njikjo Malcia mixorre

Veç me ’i pushkë, pa shûjtë pa topa,

Mazull mban shtatdhetë taborre?!




Lufta e Balkanit

Kangë e njizetenandët

Franc Jozefi n’ divanhane:

Padishah, pásh jeten t’ ande,

Mos me t’ keq me i marrë Shqyptarët,

Mos me u lshue m’ qafë Pashallarët,

Qi me i prishë e kshtû me i çartë,

Si tash s’ voni i a ké hî

N’ at të mjeren moj Malcí:

Se, manà, kta po i’n do njerz,

Qi po i more teper terz:

Me shka m’ dán neshtrasha mue:

S’ kan me u pritë, jo, pa t’ trazue,

Pa t’ i qitë do t’ çame krejet.

Se ti kta dije prej mejet,

Fort per hajr, ndoshta, si ké,

E mâ lirë i shet se i blé:

Se as per hajr, drue, nuk kan lé;

Veç se, besa, sa per sherr

S’ ké per t’ gjetë kund fis mâ derr,

Mâ kryekcyem e mâ belá,

Qi, ’i grusht gjind e fukará,

Fytafyt kta me u perlá

N’ daç me Krajl e n’ daç me Mbret,

Si t’ u kcejë aj zekthi i vet.

Këta sod lypin lirín,

Lypin t’ lirë me pasë Shqypnín,

E krejt m’ vedi me u sundue,

T’ huej’t mbas sodit jo m’ i u shtrue,

Pagë as t’dheta me i pague,

E s’kan faj; pse tash sa mot,

T’thuesh, Shqyptarët lshue i ké pa zot;

E lshue u ké ti m’qafë xhahilat,

N’krye t’vendit vû u ké katilat,

E as per t’mjeren moj Shqypní,

Qi nder lufta per tý asht shkrì,

Turk e i kshtênë, po, gjâ ndertue

S’ké dér m’sod; veç se rrenue,

Djegë e pjekë edhè shkretnue,

Me i u dhimtun minit n’múr

E atij gjarpnit per nen gúr.

Prandej vetë kishe me thânë,

Se s’bân keq lirín me u a dhânë:

Âsht mâ mirë me i pasun miq

E të lirë, se rob e anmiq;

Pse dishka edhè jam tue drashtë,

Se kta ’i ditë kan me t’u dashtë

Në mos sod sugure mot:

Dishka ndiej era barot…

Padishahi n’at harem:

T’u ngjatët jeta, ’or miku i êm,

Se, manà, mirë jé kah thue:

Ashtû m’dán puna edhe mue.

Veç â ’i hall, ’or t’u ngjatët jeta,

Se n’Shqypní, të thuejsh, dý t’treta,

Të hális janë muamedan;

E prandej kjo punë nuk bân.

Pse edhè as «dini» nuk e ep,

Per pa pasë nji t’madh gazep,

Nji zalldan, nji farë sikletit,

Me u shkepë turku ylqet t’Mretit

E me u ngrefë aj davlet m’vedi.

Me gjith kta vedimevedi,

Mirë t’u matë e per kadalë,

Do t’a bâj pleqní ket fjalë,

Palè ’i herë si mund t’na dalë;

Se me u ngutë s’e kam zanát.

Sa rrin Mbreti tuj u matë,

Tuj u matë e tuj u shmatë,

N’at harem aj tue gerhatë:

Si tash s’voni e ká zanát:

Fjala Carit ká shkue n’vesh;

Edhè besa, ky hundlesh

Nji as dý nuk i a ká bâ,

Por t’âsht ngrefë si katallâ,

E u ká bzâ shkjeve t’Balkanit:

Sod a kurr me i rá Sulltanit!

Sod a kurr turkut me i rá,

Turk e Shkjá sod me u perlá;

Se per ndryshe jue Shqypnija

E per rreth Maçedonija,

Me sa turku ká terthore

Ktû n’Europë, kan me u dalë dore.

Krajli i Nemces, nji kryetollë:

Nji kryetollë, por mendehollë

Ká çue fjalë Mbretit n’Stambollë,

Shqyptarve me u dhânë lirín,

Zojë m’veti me qitë Shqypnín.

E po duel Shqypnija m’veti

Atjè n’Beçë si po ishte njeti,

At herë ju, të gjith si jini

N’at Balkan, per t’ngelun kini

Me ka ’i ngordhe n’dorë, e mue

Hije t’zezë kini me m’ lshue.

Me ndollë puna qi n’ndo’i fshat

Epet zâni, se nper shpat

A se n’fushë nper ndo’i gajush

Derr të eger ká pá kush,

Trup në kamë çohen fshatarët,

Rrokun armët, ndjellin zagarët,

E shoshojt tue lshue kta zâ,

Turr e vrap atjè per t’rrâ

Kan, me brimë e me haré,

Kah t’jét dukë ajo shkerbé:

Kshtû Balkanasit atbotë,

Ndermjet vedi lidhë kta frotë,

Rrezga-bjezga m’ kamë janë çue,

Kan njeshë armët e janë shterngue:

Kan ngrefë top e mitraljoz,

Kan hjekë korsull e bajloz,

Ndermjetsí as peng nuk priten,

Veç se luftë Turkut i qiten.

Por as Turku nuk ndêj fjetë,

Me duer m’í, me sŷ perpjetë,

Se aj per luftë po isht’ taravol;

Prandej erdh e t’u shpervol,

Mlodh nizamin n’Anadoll,

Bashkoi Llapë, bashkoi Harapë.

Toskë, Çerkez, e lkurazez:

Mrefi qordë, mrefi tagan,

E t’i qiti n’log t’mejdanit

Per ballë Mbretenve t’Balkanit.

Manà t’Zotit, morè vllá,

Po t’kisht’ qitë shteku me pá

Se si ndeshë janë Turk e Shkjá,

Turk e Shkjá, si janë perlá:

Katallâ e malukat

Idhtë m’shoshoqin çue lugat

T’ishte dridhë, po, kmisha m’shtat!

Kah rreh topi shpat e m’shpat,

Kah vlon pushkë e mitraljoz

Ashtû ushtimë e vijanos:

E kamsí, e kalorí

Turr kah lshohet me furí,

Kush me shpatë kush me singí,

Tue vikatë, tue hallakatë,

Turk e Shkjá si e kan zanát,

Marë Balkani ndezë â flakë,

Gjaku i nierit derdhet brrakë:

Tym e pluhen dynden njegull,

Nen kamë toka lkundet shrregull,

Thue po shamen qiell e dhé.

Me t’ardhë keq, po, se ké lé!

Njani hapu, tjetri zmbrapu,

Shkjavi msŷj, e Turku shtŷj:

Shtŷju, msŷju, nzitu, lvitu,

Nzitu e lvitu, e kacafitu,

Kacafitu Turk e Shkjá,

Fytafyt tuj u perlá,

Tuj u grî, m’dhamë tuj u shkye,

Shoq më shoq lamsh kaperthye,

Si ato bollat neper ferra:

A si atà derrat me derra,

Qi dermishen, e shkelvishen,

Tue i a dhânë m’turîj e m’dhâmë,

Kerleshë kreshten gjatë nji pllamë,

Mneret nieri me u ngrî m’kamë.

Ashtû lufta idhtë tue vlue,

Qaj Bulgari fort na u idhnue,

Dhamë e tmallë ç’i ká kercnue,

Se edhè t’madhe aj ç’ká ulrue:

Hâni! burra, per n’Stambollë!

Trima, mrendë! Me dorë! Me dorë!

E si ’i shkam, qi shkrepë prej s’naltit

Të nji majes s’gristë s’ndo’i malit,

Me zhaurrimë, e shungullimë

Poshtë rrmores shamet turr,

E pod m’pod, e curr më curr,

Tue balcue, tue u rrokullue

Landë e gúr shkon tue dermue;

Tue turshî shkon ledhe e gjí,

Dér qi s’mrami me furí

Mos t’plandoset kulihum

Kund m’ndo’i prroskë a m’ndonji lum,

Tue dyndë skllafat n’ajr per mnerë;

Idhtë Bulgari kshtû m’at herë

Perzí gjak e perzí vnér,

Synin gacë, zêmren batare

M’Turk sulmue ká fulikare.

Lum per Tý, o Lumi Zot!

Kúr janë ndeshun flakë e agzot,

Kúr janë ndeshë Turku e Bulgari,

Se ç’âsht ndezë-o lufta zhari,

Se ç’ká vlue pushka m’at hera

Se ç’ká krisë zhurma e potera,

Vigma, brima, bumbullima,

Edhè plajmi me stuhí!

Rrebtë gjimue ká Deti i Zí,

Ká ushtue Beçë e Bukureshë,

N’ moh dŷ male si t’ i’n ndeshë.

Ngasin, vrrasin Kapitanat,

Hingllojn kualt, turfllojn katanat,

Gjimojn topat e havanat,

Shprazen gjylet breshen lshue,

Si ajo rrfeja tue bumbllue,

Mêt e krés me t’u dermue!

I u dha zjarmi Rumelís

’Dhè prej flaket e stuhís

Ulurojn nierz e shkerbé,

Shamë rrposen rrash per dhé

Ledhe, pleme, fshate e tbâna,

Gjytetet janë bâ murana.

Me çilë bollat mrendë dikúr;

Edhe u dha atŷ nji zhumhúr,

Nji piskame, nji vikame,

E nji erë, e nji poterë,

Vrrimë, e krisme, edhè zhaurrí,

N’vend Balkani, thue, u turrshî.

Të varruemt, trinue per dhé,

Mbetë e lmekë, e ftyren zbé,

N’ hurdhë të gjakut t’ vet humue,

Pîjt me dorë rreth tue ravkue,

Tuj lvitë, randë tue livrue,

Si atà krymaleshat m’ drû,

Se ç’ gerthasin, se ç’ piskasin,

Kualt katana m’ ta kah shklasin,

Kah të mathtat rrota t’ topavet

Angrra e trû larg u a sterklasin,

Tuj i a njeshun landve e krepave,

Me i u dhîmtë gurit e drûnit!

Kuq « Marica » gjaku s’ nieri

Leqe-leqe rrmen kurrnê;

Po vlon « Tuna » gjiri m’ gjiri,

Dyndet tymi nalt mbi rê.

Muzë âsht qiella ; per nen kamë

Trandet toka e ushton nji gjamë,

Thue, termeti shungullues

Po shperthen angrrat e dheut.

Vapa e tymi terratues

Anë e kand kobshim mbertheu

Dy lutrâjt e rrebtë t’ Balkanit

Trim Bulgarin, Turkun t’eger :

T’ cillt pa rrâ m’ at log mejdanit,

Pa i a nisë me u bâ atà fleger,

Nji bé t’ madhe po e ki’n bâ :

M’ qitáp Turku, m’ Kryq Bulgari :

Se gjallë pushken s’ ki’n m’ e prâ,

Per pa e ndezë Balkanin zhari,

Furrë gelqerje rreth e çark

Njani shojn pa vû perfundi

Pa i a vûmun shtjelmat m’ bark,

Shpirtin pa i xjerrë perdhuni !

Si dŷ rê qi ’i natë dimnore,

Njana shkputë prej jugut fíll,

Turr lshue tjetra rribës verjore,

Vìn e ndeshen per nen qiell :

E kû t’ ndeshen nper ajrí,

Per mbas rrymet qi i ngarmon,

Si kulshedrat me furí,

Njana m’tjetren rrebtë sulmon :

Edhè at herë, ashtû t’ u bue,

Flakë per flakë i a ep vetima,

Lvitë rrfeja tue vershllue,

Rreth permnershim bumbullima,

Ushton toka, gjimon deti,

Edhè brej, aha e çetina

Rriba e erës rrmen me veti

Si ato coklat nper zallina:

T’i a ep breshni edhè shtergata,

Shamen currat gjatë rrmoreve,

Prroje e shé nper gryka t’ thata

Gallamarde rrmejn fushoreve:

Kshtû Bulgar e Turk perlá,

Rrijn shoshojn tue e shtŷ pa dá,

Njani tjetrin n’ gjak tue e lá.

Plûhen, flakë e tym i zí

Rreth per çark i kà pershî;

E kah hapen me furí

M’ kamë shoshoqin per t’ perpî,

Pushka e topi edhè tue zí,

Kobshim qiella rrin tue ushtue,

Thue mí tokë po don me u lshue,

Avra-avra ajo shperthye.

Kúr qe Turku erdh e u thye,

E u terhoq e u vû me kthye

Krejt lá m’ gjak e keq shemtuem,

N’ at Stambollë per t’ u ngujuem.

M’ shpinë Bulgari atbotë i u shtrî;

M’ pushkë e m’ top m’ tê m’ nja tue shtî,

Dér n’ Çatallxhe qi ká mrrî,

Prej kah nieri per nen dorë

Lehtë hjedhë peshen mbrendë n’Stambollë.

Si nji lum qi, dalë prej amet,

Bjeshkve bora ortek kah shamet,

E lshojn prrojet e malcís,

Deperton gjithkah zallís:

Kshtû at herë Shkjau i u rras Shqypnís

M’ Kaçanik, e m’ Adrjatik,

Veleçik, e Salonik,

Tue ndrydhë vendin nder çapoj:

Vra, e pre, e lidh n’ vargoj,

M’ dajak gjinden per dhé shtroj,

Bâni plaçkë e trollit dboj:

Edhè lufta ashtû maroj.

Franc Jozefi kúrká ndie

Se u rras Shkjau mbrendë n’ at Shqypní,

Se ç’ âsht mbushë aj me mëní,

Se edhè fort ç’ erdh tuj u idhnue

E as s’ u mat mâ as s’ u hutue;

Por çoi m’ kamë tetqind taborre,

Mirë e mrefi at shpatë mizore,

Mrefi shpaten e mejdanit,

E u çon fjalë Shkjeve t’ Balkanit:

N’ krye t’ tetë ditvet, tue marrë dielli,

Prej Shqypnís me dalë ju filli:

A per ndryshe mirë t’ a dini

Se, per Zotin, m’ shpinë më kini,

E at herë s’ dij se ç’ bâj mbí jue.

Rregji i Itales fort âsht gzue.

Franc Jozefit fjalë ká çue:

Se edhè mue me vedi m’ ké,

Per t’ i rysun këtà Shkjé:

Këta slav, qi kan marrë krye,

Edhè m’ shpinë duen me na kcye,

Me na lânë t’ dyve pa sŷ.

Se as e mjera moj Shqypní

S’ ká kend mik as kumarí,

Qi me hî asaj zot me i dalë

Turrin Shkjaut per me i a ndalë

Qi, i terbuem gjithmonë e i eger,

Po don sod m’e bâ krejt fleger

Thue se aj zot âsht bâ m’Europë.

Krajli i Inglizit se ç’âsht vrâ ;

Zâ t’gjashtë Krajlave u ká bâ :

Amanet, mos me pritue

Në London na me u bashkue,

Per me folë, me kuvendue ;

Se Balkani âsht tym e njegull,

E po bân, prit, Zot ! ndoj tjegull

Me na rá krés edhè né . . .

Prej Balkanit hajr nuk ké !




Konferenca e Londonit

Kangë e tridhetët

Hej, moj Zânë, ti kjosh e bardhë!

Tridhetë herë, mana, rreth diellit

Hausit t’qiellës toka ká ardhë,

E aq herë lulet njethë janë Prillit,

Se ti, purë m’«Lahutë t’Malcís»,

N’hullí menden mbajtë m’a ké,

Qi të mûjshe vetë nipnís

S’kohve t’vona enè per t’lé,

Me u kumtue me ’i kangë kreshnike,

Si erdh t’u regjë mendja e Shqyptarit,

Prap per t’gzuem lirín jetike,

Trashgim lânë atij prej t’Parit:

E sa u bâ gjaku e medeti,

Sa u tuer rrêna edhè trathtija,

Dér qi duel Shqypnija m’veti,

Si premtue kisht’ Perendija.

Por, qe, tash na u kapem m’cak:

Gjatë Parnasit mjaft m’ké rrekun

Mriz e m’mriz, e lak më lak:

Kangës ktu spiku tash do hjekun.

Veç se po, moj bjeshkatare,

Krah m’krah bashkë na tue këndue.

Ndertue kemi ’i pomendare,

Rrfé as mot mos m’e dermue.

N’at London, larg n’at dervend

Të shtatë Krajlat bâjn kuvend,

Bâjn kuvend me shoqishojn:

Per Shqypni po bisedojn:

Ashtû ndêjun rend mbas rendit

Me at Inglizin n’ krye të vendit.

Prá, per Zotin, moj Shqypní,

Oren çuet, tham, ti m’a ké!

Nji pllamë vend, nji grusht njerzí,

Vllá as fis kurrkand mbí dhé,

Bukë pa bukë, e qe se prap

Të shtatë Krajlat çue ké peshë;

T’ cillt po ngasin turr e vrap

N’ at London m’shoshojn me u ndeshë,

Per me folë, me bisedue,

Nji zojë m’ vedi tý me t’ qitë,

Shkjaut e Turkut me t’ lirue:

Prap Kunora m’báll me t’ ndritë,

Porsì t’ ndriti dikúr motit.

Me gjithkta, por larg nuk shkon

E me i vrá ká rrfeja e Zotit

T’ shtatëtit, mledhë si janë n’ London;

Persè rrumull pesqind vjet

Të randë Turkun lanë me t’ shtypë,

Me t’ thá n’shpírt, dér qi simjet

M’ shtjelma Shkjau atij s’ ká hypë.

Jo, po, gjaku i bijve t’ ue,

Moj lum nana, e njatà lot

Qi ti derdhe, janë tue vlue

E gjýgj lypin prej s’Tynzot.

Krajli i Inglizit, nji telbis:

Me çá qymen per mjedis:

Veç, me gjasë, pak si i pabesë

Ç’ i a ká vû aj gishtin krés

Se edhè fjalët fort po i peshon,

Kah ká mârrë e ligjiron:

Si t’i a bâjm e tek t’i a bâjm;

Se na pykë, trima, kem’ rá

Me Shqypní, sa mâ nuk ká!

Porsa krisi n’ at Balkan

Pushkë, e top, edhè havan,

E i a nisen me u shemtuem

Turk e Shkjá idhtë tue luftuem,

Tue pá Turkun se per ballë

T’ Shkjaut, qi luften kishte kallë,

Zot Shqypnis s’ po mund t’ i dalë,

E ká bâ pleqní n’ Stamollë

Né Shqypnín me na e lshue n’ dorë,

Qi, pa mbajtë na krah as pajë,

Ktû t’ a dájm fatin e sajë;

A tue njoftë si Shtet të lirë

E krejt m’ vedi: a se mâ mirë,

Ndoshta, Shkjaut na tue i a dá,

Si bashtinen—vllá per vllá,

Si me thânë, në kater pjesë,

Per mos t’ lânë mâ asnji ngatrresë.

Pse, medjè, edhè fort po drue,

Se, kokë-fortë Shkjau tue qillue,

S’ ká me u rysë pa pushkë m’ e lshue,

Mbasi aj mbrendë sod ká ngujue.

Prandej vetë u çova fjalë

Dér n’ London nji herë me dalë,

Na ktû s’ bashku me vendue,

Ket Shqypní si m’ e shestue,

Qi n’ dorë Turku na ká lshue,

Me e vû n’ sheste sido kjoftë.

He! atê Zoti m’ a marroftë,

Krajli i Itales zû t’u idhnue;

Se, per Zotin, kjoftë levdue!

Cok kjo punë kurrkund s’ka gjasë.

Jo mâ pak se pêsqind vjet

Rresht Shqyptarët e ngratë kan plasë

Sulltanit tue i bâm hysmet,

Kush tue i lá atij pagë e t’dheta,

Kush tue e vûmun kryet n’rrezik:

Jo, per tê nuk u âsht dhimët jeta,

E perrçik, po, per perrçik

Me gjak t’vet lá e kan Turkín:

E qe sod, qi s’po i del mâ

Nen zgiedhë t’vet me mbajtë Shqypnín

Ke aj nji hajr kurr s’e ká bâ

E as nuk mbahet n’mend se mkamë

Fis a popull t’ketë mbí dhé

Veç shka shkelë e ndrydhë nen kamë,

Veç shka djegë, e pjekë, e pré:

N’vend me i dhânë lirín Shqypnís,

Para se me u ndeshë me Shkjá,

I a lshon n’dorë diplomacís,

Veç të lirë per mos m’e pá!

Vall ç’ká thânë Krajli i Moskovit:

Jo, po pra, Turku i Stambollit

N’daç thuej motit, n’daç n’ditë t’sodit

P’rherë ká kênë rrezik i zí

Per lirí e gjytetní:

Sa qi thonë, se as bár s’ká bî

Kahdo shkelë ká kama e tij…

Por un deshta ktû me u thânë,

Se na s’kem’ kurrkund nevojë

Punë Shqypnijet n’gojë me zânë:

Ajo â e ndreqne e hî n’ tebojë:

T’a ká ndrequn Shkjau i Balkanit

Me grykë t’ pushkës, me tef t’ taganit,

Qi mâ mirë nuk ké shka i thue,

Q’ se, si burrat tue luftue,

Turkut shtjelmat m’ bark ká vû

Edhè e lshoi shakull per tokë;

Kû, zavalli, rrin tue krrokë,

Si njaj korbi nder sterqokë.

Prej gazepit qi e ká rrokë

E s’ po din mâ kû âsht me kokë.

Jo qi vetë, besa, ’or ju shokë,

Jam tue bâ, po, shum çudí:

Kah na duel sod kjo Shqypní,

S’ cilles êmni nuk i âsht ndîe

Kurr n’ Europë? Prandej s’ e dij,

Kot pse t’ rrahim ujë n’ havan?..,

Pse t’ i a vêm gacen agzotit?..

Se ’i Turkí ká pasë n’ Balkan,

Sod qi Shkjau, berqavers Zotit!

T’a shemtoj, n’ gjak t’ a ká lá,

Kta e kam dijtë, po; por se ká

Kund Shqypní n’ fushë a n’ rragam,

Kta, vallahi, dijtë s’ e kam.

Franz Jozefi ndêjë pështetë:

N’ mos e dijsh t’ a kallxoj vetë.

Turku motit njat krahinë

Ç’ merr prej Shkodret del n’ Janinë

Per urë detit ajo shtrî,

N’ dorë me pushkë nuk e pat shtî,

Si Greqín e njat Serbín

Cilla çue âsht lugat n’ ditë t’ sodit

M’ Europë marë; por mbas nji godit

Me Shqyptarë, e tue lidhë besë

Me i-njoftë t’lirë, e n’punë të Fés,

M’gjûhë, e m’doke edhè m’kanû

Mos me u prekë, veç me u sundue

Kta krejt m’vedi: si dishmue

Mâ se ’i herë vetë Turku e ká:

E si puna flet n’ditë t’sotit

N’at Gegní nder Male t’Mdhá,

N’dorë sundimin kû, si motit

E ká vendi: edhè u vendue

Shqyptarët Turkut n’luftë me i shkue

E mâ teper vjetë per vjetë

Me i lá ktí ’i porez të lehtë.

E pse Turku dalkadalë

Besen thej e s’u ndêj n’fjalë

Ashtû krejt sì isht’ bâ kuvendi,

S’don me thànë, or shoq, se vendi,

N’sŷ t’arsyes e të drejtsís

Ká djerrë tagrin e lirís,

Qi i kje njoftë prej vetë Turkís.

Ket krahinë, tash, t’u ngjatët jeta,

Quejtë Shqypní e ká rrotull jeta.

Pra, n’Balkan, posë se ’i Turkí,

Po kisht’ pasë edhè ’i Shqypní:

N’t’cillen Nemse e Italí,

Pasha t’Lumin Perendí,

S’kan per t’lânë kurr Shkján me hî,

M’i u bâ dhâmi ktij sa derrit.

Qaj Kreu i Frances, nji farë sherrit

Kênë gjithmonë, kshtû i a ká nisë,

Si nper hundë aj me angllatisë:

Jo, po, ashtû âsht kênë puna motit,

Si thue ti; veç se n’ditë t’sotit

Krejt ká ndrrue. At herë e kshtênë

Marë Shqypnija ká pasë kênë,

Qi, per shpírt, jo veç se vû

S’do t’kisht besë ajo me Turk;

Por kulsheder mbí tê lshue,

N’fyt do t’i a kisht’ njitë m’terfurk

E si ’i gjarpen, si nji bollë,

Krah me i dhânë n’karadreqollë.

Po, por sod puna ká ndrrue,

Pse n’Shqypní t’kshtênët janë pakue…

Prandej pra; t’ngjatët Zoti jeten!

Per me dashtë me thânë t’verteten:

Sod me sod njajo krahinë,

Qi prej Shkodret del n’Janinë,

S’ká si quhet mâ Shqypní:

Si kje quejtun, ndoshta, motit

N’ato kohët e Gjergj Kastjotit…

Pse edhè sod t’thuesh, marë Shqypnija

Ká rrokë armët e n’luftë ká dalë,

E tue rrahë plajmi e duhija,

Shí e borë edhè tue rá,

S’keqje thá e bâ terfurk,

Rrin t’u grî enè me Shkjá,

Veç per t’lânë Shqypnín nen Turk.

Kta veç tash, qi Bulgarija

Duel n’Çatallxhe e u thye Turkija,

Varg e vister dalë kan në Vlonë:

Shtŷ prej tejet, si po thonë…

E ’i paçaver kuq e zí

Vjerrë na e paskan per nji hû,

Edhè hunin ngulë m’ nji shpí

T’ madhe, niskan me këndue

Kin demèk po duem Shqypní,

Kinsè kshtû na jem’ Shqyptarë!

Eh Madhní, as na s’ hám bár;

Na edhè ’i kem’, po, mêt n’ kandár,

E kem’ sŷ edhè me pá …

Rregji i Itales se ç’ i âsht furë:

Edhè ju Françezt dikúr

Jeni vrá, po, vllá me vllá;

Shoqishojn — ofshe edhè grá!

Ndezë i kini flakadâ,

Edhè jo per tjeter gjâ :

Per Fé t’ lume, a besë t’ harrueme,

A per erz t’ moters e t’ nanës:

Por per t’ lanë Inglizin n’ Francë!

Po a per kta tash na m’ i a hî,

Me dá Francen me kufî,

Per m’ u a lshue fqîjve per brî ?

Jo, Zotní; s’ âsht gjâ ajo fjalë.

Pse edhè â ’i punë, mor t’ u ngjatët jeta:

Muamedant në luftë s’ kan dalë,

Veç per t’ shitun faculeta

Sa mâ shum … si na nji palë

Sod n’ Europë; por veç per fé.

Por nder lufta fjesht fetare,

Ti e din e vetë, se fis e Atdhé,

Gjûhë a doke s’ kqyren fare ;

Veç ngallnimi i njaj ideje,

Veç triumfi i njasaj feje,

N’ luftë per t’ cillen nieri del :

Pra nuk ké pse kapesh tel,

Mos me qitë m’vedi Shqypnín,

Mos m’ i a dhânë asajë lirín,

Pse muhamedant shqyptarë,

N’ daç nizamë, n’ daç vullndetarë,

S’ kan luftue atà per Shqypní;

Por per Mbret e per Turkí,

Atà me të cillin Shtet

Mvedvedsue ki’n fén e vet.

Jo qi pasë ka muamedan

P’rherë n’ Shqypní, qi shum zalldan,

Manà, hjekë kan prej Turkís

Per liri e nám t’ Shqypnís;

Dbue, plaçkitë e m’ dajak shtrue,

Kush me pushkë, kush me helm shue,

Por mohue Shqypnin s’ e kan:

Jetë e gjâ i a bânë kurban.

Franz Jozefit s’ i u durue;

Tryezës me grusht fort i ká mshue,

Se edhè t’ madhe ç’ ká ligjrue:

Nji qind fjalë, burra, p’r ’i pare!

A me mkamë mbretnín shqyptare,

A se n’ Beçë tash ktheva filli,

E dér neser tue marrë dielli

Lshue i a kam ushtrín Balkanit:

E me maje t’ mreftë t’ taganit,

Me ndimë t’ Zotit e t’ Taljanit,

I a vê vetë kufijt Shqypnís,

E s’ ká burrë, jo, qi m’ i lot.

Se ato fjalë t’ Francës e t’ Rusís,

Qi na i qiten ktû per pod,

Ato janë, po, do fjalë t’ shkreta,

Thasha e thâna per gazeta,

E jo per kuvend të Mbretenvet

Kû do t’dahet fati i Shtetenvet:

Si njiky kuvendi i ynë,

M’t’ cillin bota ngulë ká sŷn,

Edhè pret qi na n’Balkan

T’shkrefim pushkë, top e havan,

E me urtí, e me drejtsí,

Tue shue resë, tue shkimë mëní,

T’sjellim paq edhè vllazní.

Edhè trimi at herë âsht çue,

Ká msŷ deren per me dalë.

M’kamë Wilhelmi ká flakrue,

Ka dalë para edhè e ka ndalë

E ka ndalë qaj miku i vet;

Mbreti i fortë i Germanís;

Cilli u hînë atŷ ndermjet,

Si me i ardhë qi din burrnís,

E krye m’krye me Krajl t’Inglizit,

Herë ulë Francë, herë ul Rusí,

Bjeru punve per midisit,

Pajto Nemse edhè Italí,

Ktij lshoj Zot, atij lshoj orë,

Dér qi s’mbrami i u gjet fija

Edhè t’shtatëtit vûne dorë,

Zojë m’vedi me dalë Shqypnija.

E, kokë-fortë, kúr Knjaz Nikolla:

Kû me pushkë e kû me t’holla

S’pò do Shkodren me lirue,

Të shtatë Krajlat ç’janë idhnue!

Donamet n’ Shqypni kan çue,

Kû Admiralat m’breg sa dolen,

Kap per veshit Knjaz Nikollen,

Fill prej Shkodret jashtë e zoren,

Edhè i dhanë m’ shtjelm Cernagoren.

N’ at Shqypni ká rá nji gjamë:

Padishahi âsht çue në kamë:

Vall a rrfeja âsht tue bumbllue,

A se lufta âsht kund tue vlue,

Qi po rrin kshtû tue gjimue

Thue po bâhet ndokah nami:

Shka ká thânë Shehyl Islami?

Per jetë t’ ande, as s’ ká rá rrfé,

As âsht ndezë kund luftë e ré,

Qi po ndîhet gjithkjo gjamë:

Janë Shqyptarët qi bâjn donám!

N’ at London, larg n’ at dervend,

Të shtatë Krajlat mledhë kuvend,

Me shoshojn tue bisedue,

S’ mbrami atà paskan vendue,

Shqyptarve me u dhânë lirín,

Zojë m’ vedi me qitë Shqypnín.

E prandej n’ Shqypni pa dá

Rrahin topat nder kalá;

Persè flamri kuq e zí,

Sod mâ s’ pari, bukurí

Porsì fleta e Engllit t’ Zotit,

Po valvitë mbi tokë t’ Kastrjotit,

Si valviti dikúr motit;

E dér m’ qiellë ushton brohrija,

Kah gerthet fusha e malcija:

Per jetë t’ jetës rrnoftë Shqypnija!

Edhè kshtû, mbas sa mjerimit

Mbas sa gjakut e shemtimit,

E p’r inát t’ Shkjevet t’ Balkanit

Per gazep t’ atij Sulltanit:

Si premtue kisht’ Perendija:

Prap zojë m’ vedi duel Shqypnija.




Shënime


	
perde. ↩︎

